
Skiriu Džilai 


Autoriaus paaiškinimai 


Romėnai dieną dalydavo į dvylika valandų. Pirmoji, Aora pri- 
ma, prasidėdavo saulei tekant. Paskutinė, hora duodecima, baigda- 
vosi saulei leidžiantis. 

Naktis buvo skirstoma į aštuonias dalis sargybai keistis — 
Vespera, Prima fax, Concubia ir Intenpesta prieš vidurnaktį ir Incli- 
natio, Gallicinium, Conticinium bei Diluculum po vidurnakčio. 

“Savaitės dienos buvo: Mėnulis, Marsas, Merkurijus, Jupiteris, 
Venera, Saturnas ir Saulė. 

„Pompėjos“ veiksmas vyksta keturias dienas. 

79-aisiais mūsų eros metais, ketvirtą rugpjūčio mėnesio sa- 
vaitę, Neapolio įlankoje saulė tekėjo apie šeštą valandą dvidešimt 
minučių. 


„Amerikiečių pranašumas visose mokslo, ekonomikos, 
pramonės, politikos, verslo, medicinos, inžinerijos, socialinio 
gyvenimo, socialinio teisingumo ir, žinoma, karo reikalų srityse 
buvo totalus ir neginčijamas. Net ir sužeisto šovinizmo skausmų 
kamuojami europiečiai su pagarbia baime žvelgė į puikų Jungtinių 
Valstijų pavyzdį, parodytą visam pasauliui, prasidėjus trečiajam 
tūkstantmečiui. 


Tom Wolfe, Hooking Up 


„Visame pasaulyje, kiek tik aprėpia dangaus skliautas, nerasi 
kitos tokios šalies, prašmatniai vainikuotos pačios Gamtos, kaip 
Italija, pasaulio valdytoja ir antroji motina su savo vyrais bei mo- 
terimis, karvedžiais ir kariais, vergais, neprilygstamais menais bei 
amatais, nepakartojamų talentų ištekliais...“ 


Plinijus, Gamtos mokslas 


„Ir kaip galėtume nejausti pagarbos vandens sistemos kūrė- 
jams, kai pirmame mūsų eros amžiuje Romai buvo tiekiama dau- 
giau vandens, nei 1985-aisiais jo buvo tiekiama Niujorkui?“ 


A.Trevor Hodge, rašytojas, 
Roman Agueducts e Water Supply 


MARSAS 


Rugpjūčio 22-0ji 


Dvi dienos prieš išsiveržimą 


Conticiniumn 


[04.21 val.) 


„Tarp ugnikalnio išsiveržimų intensyvumo ir ramybės 
būsenos trukmės pastebėtas glaudus ryšys. Beveik visi 
labai galingi istoriniai ugnikalnių išsiveržimai priskiriami 
ištisus amžius snaudusiems ugnikalniams“. 


Žanas Mari Bardintzefas; Aleksanderis R. Makbirnis, 
„Vulkanologija“ (antrasis leidimas) 


ikus dviem valandoms iki aušros jie — vorele išsirikia- 

vę šeši vyrai ir priekyje einantis vandentiekio prižiū- 

rėtojas — nulipo nuo akveduko ir mėnesienos šviesoje 
ėmė kopti į kalną, nuo kurio buvo matyti uostas. Akvarijus juos 
išvertė tiesiai iš lovų, ir dabar jie keliavo paniurę, sustingusiais 
sąnariais bei apsiblaususiais veidais; jis girdėjo juos burnojančius 
už nugaros; jų balsai šiltame, ramiame ore skambėjo garsiau, nei 
jiems patiems atrodė. 

— Tuščias reikalas, — kažkas subambėjo. 

— Berniukai geriau jau liktų prie savo knygų, — tarstelėjo 
kitas. 

Akveduko prižiūrėtojas sulėtino žingsnį. Tegu bamba, pa- 
manė sau. Jis jau pajuto besitvenkiantį ryto karštį — dar vienos 
dienos be lietaus pažadą. Akvarijus buvo jaunesnis už kitus savo 
darbininkų grupės Žmones, taip pat žemesnis nei kiti; jis buvo 
kresnas, raumeningas vyras trumpai kirptais rudais plaukais. Per 
petį persimetęs nešė įrankius — sunkų kirvį žalvariniais ašmeni- 
mis ir medinį kastuvą, trinantį įdegusį sprandą. Vis dėlto jis su- 
telkė visas jėgas ir žengė kiek įmanydamas didesniais žingsniais, 
greitai kopdamas vis aukštyn ir aukštyn, ir tik užlipęs aukštai virš 

Mizeno, ten, kur šakojosi takas, jis nusimetė naštą ir ėmė laukti, 
kol prisivys kiti. 

Tunikos rankove jis nusibraukė nuo akių prakaitą. Koks mir- 
gantis ir gyvas dangus čia, pietuose! Net ir prieš pačią aušrą ties 
horizontu buvo matyti puslankiu susispietusių žvaigždžių būrys. 
Jis matė Tauro ragus, Šaulio diržą ir kardą, matė Saturną bei Lokį, 
taip pat ir žvaigždyną, kurį jie vadindavo Vynuogių Rinkėju; jis 
pasirodydavo Cezariui dvidešimt antrą rugpjūčio, per Vinalijų 
šventę, duodamas ženklą, jog metas rinkti vynuogių derlių. Ry- 
tojaus naktį patekės pilnatis. Jis iškėlė į dangų ranką; mirgančių 
žvaigždynų fone jo buki pirštai atrodė juodi ir nusmailėję; jis pra- 
skėtė pirštus, paskui juos sugniaužė, tada vėl praskėtė. Akimirką 
jam pasirodė, jog yra tik šešėlis, niekas. Visa ko esmė yra šviesa. 

Nuo apačioje plytinčio uosto sklido pliaukšinčių irklų garsai: 
nakties sargybiniai yrėsi tarp pririštų triremų. Įlankoje mirkčiojo 
geltoni poros žvejų valtelių žibintai. Kažkur sulojo šuo, atsiliepė 
kitas. Tada pasigirdo iš lėto taku atkopiančių darbininkų balsai, 
šiurkštus prižiūrėtojo Korako vietinis akcentas: 

— Pažvelkit, naujasis mūsų akvarijus moja žvaigždėms! 

Buvo girdėti ir laisvųjų, ir vergų, nors kartą suvienytų nepasi- 
tenkinimo bei apmaudo, sunkus alsavimas bei kikenimas. 

— Gerai nors tiek, — pratarė jis, — kad esant tokiam dangui 
nereikia nė fakelų. 

Staiga jis ir vėl pagyvėjo, pasilenkė susirinkti įrankių, o paskui 
vėl užsimetė juos ant peties. 

— Turime eiti toliau. 

Suraukęs kaktą jis pažvelgė į tamsą. Vienas kelias juos vestų į 
vakarus; juo eidami jie kirstų kampą eidami pačiu jūros pakraščiu. 
Kitas kelias driekiasi į šiaurę, veda pajūrio vasarvietės Bajų link. 

— Man rodos, suksime čia. 

— Jam rodos, — pasišaipė Korakas. 


"AALT 


ruoti. Netaręs nė Žodžio, jis atgręžė nugarą į jūrą bei žvaigždes 


14 


POMPĖJA 


ir ėmė kopti juodu kalno šlaitu. Kas gi pagaliau yra toji vedlystė, 
jeigu ne aklas kurio nors kelio pasirinkimas ir įtikinamas apsime- 
tinėjimas, kad tavo sprendimas grįstas racionaliomis išvadomis? 

Šis kelias buvo statesnis. Akvarijui teko ropštis kartais pa- 
siremiant laisva ranka; slydo kojos, pažerdamos į tamsą atitrū- 
kusius akmenis. Žmonės žvelgė į šiuos nurudusius kalnus, išde- 
gintus vasaros gaisrų, ir galvojo, kad jie sausi kaip dykumos, bet 
vandentiekio prižiūrėtojui atrodė kitaip. Tačiau dabar ir jis pats 
pajuto, jog ankstesnis įsitikinimas blėsta; jis stengėsi prisiminti, 
kaip šis takas atrodė vakarykštės popietės šviesoje, kai jis pirmą 
kartą atėjo čia apsižvalgyti. Suktas takelis buvo siauras, čia vos iš- 
sitektų vienas mulas. Išdegusios žolės vyturai. O ten, kur paviršius 
lygesnis, juodumoje šviečia blyškiai žalsvos dėmės — gyvybės 
ženklai, kaip paaiškėjo vėliau — gebenių ūgliai, siekiantys įsikibti 
uolų nuolaužų. 

Užkopus pusę kelio, o paskui vėl šiek tiek nusileidus žemyn, 
jis sustojo ir iš lėto apsisuko. Arba jo akys jau priprato prie tamsos, 
arba greitai ims švisti, o tai reiškia, kad jiems beveik visai neliko 
laiko. Kiti sustojo atokiau. Jis girdėjo sunkų jų alsavimą. Į Mizeną 
jie pargabens dar vieną istoriją apie tai, kaip naujasis jaunasis ak- 
varijus išvertė juos iš lovų ir vidury nakties liepė ropštis į kalnus; 
galiausiai pasirodė, kad visa tai — tuščias reikalas. Burnoje jis pa- 
juto pelenų skonį. 

— Ar mes pasiklydome, gražuoliuk? 

Vėl pašaipus Korako balsas. 

Jis padarė klaidą užkibdamas ant jauko. 

— Aš ieškau uolos. 

Šį kartą jie nė nemėgino tramdyti juoko. 

— Jis laksto aplink kaip pelė naktipuody! 

— Žinau, jog ji kažkur čia. Pažymėjau ją kreida. 

Ir vėl juokas; dabar akvarijus visu kūnu atsisuko į juos — kres- 
ną, plačiapetį Koraką, ilganosį tinkuotoją Beko, į apskritaveidį mū- 
rininką Musą ir į du vergus — Politesą ir Korviną. Jam atrodė, kad 
net neaiškiai matomi jų siluetai iš jo šaiposi. . 


15 


ROBERT HARRIS 


— Juokiatės. Gerai. Bet pažadu jums — arba mes surasime tą 
uolą dar neišaušus, arba turėsime čia grįžti rytoj naktį. Taip pat ir 
tu, Gavijau Korakai. Tik kitą kartą privalėsi būti blaivus. 

Tyla. Tada Korakas nusispjovė ir žengė pusę žingsnio į priekį; 
akveduko prižiūrėtojas pasirengė grumtynėms. Jie jau tris dienas 
tam rengėsi, nuo pat tos akimirkos, kai jis atvyko į Mizeną. Ne- 
praėjo nė valanda, kai Korakas ėmė stengtis jį pažeminti kitiems 
vyrams matant. 

Jeigu kiltų grumtynės, mąstė sau akvarijus, jis laimės; juk jie 
penkiese, o jis vienas. Jie. numes jo kūną nuo uolos, o paskui pa- 
sakys, kad tamsoje paslydo. Bet ką apie tai kalbės Romoje, jeigu 
mažiau nei per dvi savaites dings jau antras Agua Augusta pri- 
žiūrėtojas? 

Nemenką minutę jie žvelgė vienas į kitą; juos skyrė ne dau- 
giau kaip žingsnis. Akvarijus net galėjo užuosti iš vyresniojo vyriš- 
kio burnos dvelkiantį gaižaus vyno tvaiką. Kaip tik tada vienas iš 
vyrų — Beko — susijaudinęs šūktelėjo ir mostelėjo ranka. 

Už Korako pečių vos matėsi uola, kurios vidury buvo aiškiai 
pažymėtas storas baltas kryžius. 


vo 


Atilijus Pirmasis, jeigu sakytume visą vardą, bet jam 
tiko tiesiog Atilijus. Būdamas praktiškas žmogus, jis niekada netu- 
rėjo laiko visokioms išgalvotoms paikystėms, kurių griebdavosi jo 
bičiuliai tėvynainiai. (Lupus, Panthera, Pulcher — Vilkas, Leopar- 
das, Gražuolis — ką jie sau mano taip juokaudami?) Beje, ar rasi 
garbingesnį vardą jo profesijos žmonių istorijoje už Atilijų gimi- 
nės vardą, už vardą žmonių, kurių jau keturios kartos garsėja kaip 
akvedukų prižiūrėtojai? Jo prosenelį nusamdė Markas Agripa, 
paėmęs iš XII Fulminata legiono, ir davė darbo statant Agua Julia. 
Jo senelis suprojektavo Anio Novus. Jo tėvas baigė Agua Claudia, 
nutiesė daugiau nei septynių mylių vandentiekį į Eskvilino kalvą 
ir skirtą dieną patiesė jį kaip.sidabro kilimą pačiam imperatoriui 

po kojomis. O dabar jis, būdamas dvidešimt septynerių, buvo pa- 
siųstas į pietus, į Kampaniją, prižiūrėti Agua Augusta. 

Ant vandens išaugusi dinastija! 

Jis pašnairavo į tamsą. O, koks neįtikėtinai didingas darbas 
tas Agua Augusta, vienas iš didžiausių kada nors įgyvendintų 
technikos žygdarbių. Bus didelė garbė čia dirbti. Kažkur ten 
toli, kitoje įlankos pusėje, aukštuose pušų miškais apaugusiuose 
Apeninų kalnuose, akvedukan suteka Serino versmės; vanduo 
toliau keliauja į vakarus — teka vingiuotais požeminiais takais, 
ilgomis arkadomis virš kalnų tarpeklių, paskui, didžiulių sifonų 
padedamas, bėga per slėnius, kol galiausiai pasiekia Kampanijos 
lygumas, tada apsuka tolimąjį Vezuvijaus kalno šlaitą, čiurlena į 
pietus, Neapolio krantų link, kol galiausiai kerta Mizeno pusiasalį 
ir pasiekia dulkėtą pajūrio miestą, esantį maždaug už šešiasde- 
šimties mylių, jeigu, turėdami omenyje visą akveduko ilgį, kas 
šimtą metrų atmesime po penkis centimetrus. Tai pats ilgiausias 
akvedukas pasaulyje, ilgesnis net už didžiuosius Romos akvedu- 
kus, taip pat daug sudėtingesnis, nes jo broliai šiaurėje girdė tik 
vieną miestą, o Augusto serpantinas — matrica, kaip jie patys 
jį vadino, arba motinos gysla — žindė ne mažiau kaip devynis 
miestus, išsidėsčiusius palei Neapolio įlanką — pirmiausia Pom- 
pėją, įsikūrusią ilgo rago gale, paskui Nolą, Acerą, Atelą, Neapolį, 
Puteolius, Kūmus, Bajus ir galiausiai Mizeną. 

Akvarijaus manymu, tai ir yra didžioji problema. Šiam ak- 
vedukui užkrautas per didelis darbas. Kad ir kaip ten būtų, Romą 
vandeniu aprūpina daugiau nei pusė tuzino akvedukų — jeigu 
kas nors nutinka vienam, vandens trūkumą kompensuoja kiti. 
Tačiau čia nėra jokių vandens sankaupų, ypač dabar, sausrai ka- 
muojant jau trečią mėnesį. Ištisas kartas aprūpindavę vandeniu 
šuliniai pavirto dulkėtais vamzdžiais. Išdžiūvo upeliai. Upių vagos 
tapo keliais, kuriais kaimiečiai gina į turgų gyvulius. Net Augusto 
vandentiekis atrodė paliegęs — milžiniškame rezervuare vandens 
lygis mažėjo kas valandą; štai todėl jis ir užkopė čia, ant kalno, dar 
neišaušus, kai turėtų būti lovoje. 

Iš prikabinto prie diržo kapšelio Atilijus išsiėmė mažutį nu- 
gludintą kedro gabaliuką, prie kurio tebebuvo prisegtos kelios 
grandinėlės grandelės. Jo protėvių kūno oda šį medžio gabalėlį 
buvo kuo lygiausiai nupoliravusi, nublizginusi. Sako, kad dar jo 
prosenelis gavo šį kedro gabaliuką kaip talismaną iš Vitruvijaus, 
Dieviškojo Augusto architekto; senukas tvirtino, kad šiame talis- 
mane apsigyvenusi vandens dievo Neptūno dvasia. Atilijus ne- 
turėjo laiko dievams — sparnuotakojams berniukams, delfinus 
pasikinkiusioms moterims, kilus įtūžio priepuoliams nuo aukš- 
čiausių kalnų žaibais besisvaidantiems žilabarzdžiams... Tai vis 
vaikų pasakos, ne tikrų vyrų reikalas. Jis tikėjo akmenimis ir van- 
deniu, kasdieniu stebuklu, įvykstančiu sumaišius dvi dalis gesintų 
kalkių ir penkias dalis pucolano — čia pat randamo raudonojo 
smėlio — ir gaunant medžiagą, grimztančią po vandeniu greičiau 
už akmenį. 

Ir vis dėlto tik kvailys galėtų neigti, jog egzistuoja sėkmė; jei- 
gu jo giminės palikimas galėtų ją prišaukti... Jis perbraukė pirštu 
per kedro gabaliuko briaunelę. Jis pamėgins. 

Vitruvijaus užrašus jis paliko Romoje. Na, ir nesvarbu. Jie 
jau nuo vaikystės buvo įsirėžę jam į smegenis, kaip kad kitų vaikų 
išmoktos Vergilijaus eilutės. Jis ir dabar ištisas pastraipas galėjo 
pasakyti atmintinai. 

Pirmiausia reikėtų ieškoti kokių nors augalų; jie ir bus vandens 
ženklai — liaunos nendrės, laukiniai karklai, alksniai, meldai, gebe- 
nės ir kitokie panašūs augalai, kurie negali išaugti patys sau, negau- 
dami drėgmės... 

— Korakas štai ten, — paliepė Atilijus, — Korvinas čia. Beko, 
paimk mietą ir pažymėk vietą, kurią nurodysiu. O judu nesnaus- 
kite. 

Praeidamas Korakas dėbtelėjo į jį. 

— Vėliau, — pasakė Atilijus. 

Nuo prižiūrėtojo trenkė pagieža ir pykčiu beveik taip pat 
stipriai kaip ir vynu, bet šiam ginčui išspręsti jie turės pakankamai 
laiko grįžę į Mizeną. Dabar jiems reikėtų paskubėti. 

Pilkšva marlė nukošė žvaigždes. Nusileido mėnulis. Penkio- 
lika mylių į rytus, įlankos viduryje, ėmė ryškėti miškais apaugusi 
Vezuvijaus kalno piramidė. Iš už jos patekės saulė. 

Štai kaip reikia patikrinti, ar yra vandens: prieš saulėtekį atsi- 
gulk veidu į žemę toje vietoje, kur sumanei ieškoti, ir įrėmęs smakrą 
į žemę žvalgykis po apylinkes. Kadangi smakras nejudės, žvilgsnis 
nepakils aukščiau nei reikėtų... 

Atilijus atsiklaupė ant nusvilusios žolės, palinko į priekį ir 
padėjo kedro gabaliuką taip, kad jis sutaptų su kreida nubrėžtu 
kryžiumi, boluojančiu už penkiasdešimties žingsnių. Tada jis pa- 
dėjo ant medinuko smakrą ir išskėtė rankas. Žemė tebebuvo šilta 
nuo vakar. Jam išsitiesus į veidą padvelkė pelenų dalelytės. Rasos 
nėra. Septyniasdešimt aštuonios dienos be lietaus. Visas pasaulis 
svyla. Akies krašteliu jis matė, kaip Korakas vulgariai atkišo į prie- 
kį dubenį. 

— Mūsų akvarijus neturi žmonos, tai mėgina išdulkinti mo- 
tiną Žemę! 

Tada Atilijaus dešinėje aptemo Vezuvijus, ir pro jo viršūnę 
plykstelėjo šviesa. Atilijaus skruostą nutvilkė karščio banga. Jis 
turėjo prisidengti veidą rankomis, kad pašnairavęs kalno link nuo 
plyksnio neapaktų. 

Ten, kur pamatysi į viršų kylančius ar besivyturiuojančius drėg- 
mės garus, iškart kask, nes tokie ženklai niekada nepasirodys sausose 
apylinkėse... 

Atilijaus tėvas sakydavo, kad garus turi pamatyti greitai arba 
visai jų nepamatysi. Jis mėgino greitai ir metodiškai ištyrinėti Že- 
mės paviršių, žvilgsniu slinkdamas nuo vieno žemės lopinėlio prie 
kito. Bet atrodė, kad viskas liejasi — išdeginti rudi, pilki, vietomis 
raudoni žemės dryžiai, jau nušviesti saulės spindulių. Vaizdas pa- 
sidarė neryškus. Atilijus pasirėmė alkūnėmis ir smiliumi pasitrynė 
abi akis, o paskui vėl įrėmė smakrą. 

Štai! 

Garas buvo plonytis kaip valas; jis ne „kilo“ ar „vyturiavosi“, 
kaip rašė Vitruvijus, bet šliaužė pažeme, tarsi kažkas būtų įkabinęs 

kabliuką ir dabar jį timpčiotų. Garai zigzagais šliaužė jo link. Ir 
dingo. Atilijus sušuko rodydamas pirštu: 

— Ten, Beko, ten! 

Tinkuotojas puolė nurodytos vietos link. 

— Truputį atgal. Taip. Ten. Pažymėk. | 

Jis pašoko ant kojų ir nuskubėjo prie kitų, valydamasis nuo 
tunikos raudoną purvą ir juodus pelenus, šypsodamasis, laikyda- 
mas iškėlęs stebuklingąjį kedro medinuką. Visi trys buvo susirinkę 
į tą vietą, o Beko stengėsi įbesti į žemę mietą, bet žemė buvo per 
kieta, kad mietas įlįstų pakankamai giliai. 

Atilijus džiūgavo. 

— Matėte? Turėjote matyti. Stovėjote arčiau nei aš. 

Jie žvelgė į jį abejingais veidais. 

— Labai įdomiai atrodė, pastebėjote? Kilo štai taip. 

Jis kelis kartus sugestikuliavo horizontaliai mostelėdamas 
delnu. 

— Tarsi nuo krestelėto katilo pakilę garai. 

Jis žvelgė visiems iš eilės į akis, iš pradžių šypsodamasis, o 
paskui vis labiau niaukdamasis. 

Korakas papurtė galvą: 

— Akys tave apgauna, gražuoliuk. Čia nėra jokios versmės. 
Aš tau sakiau. Dvidešimt metų pažįstu šiuos kalnus. 

— O aš tau sakau, kad mačiau. 

— Dūmai, — atsakė Korakas treptelėdamas koja į sausą žemę 
ir sukeldamas dulkių debesį. — Po žeme ugnis gali smilkti ištisas 
dienas. 

— Atskiriu dūmus. Pažįstu garus. Ten buvo garai. 

Jie apsimeta nematą. Taip ir turėjo būti. Atilijus parklupo ir 
paplekšnojo per sausą raudoną žemę. Tada jis ėmė kasti plikomis 
rankomis, kabindamas pirštais akmenis ir mesdamas juos šalin, 
timpčiodamas ilgą išdegusią šaknį, niekaip nenorinčią pasiduoti. 
Kažką čia matė. Jis buvo tuo tikras. Jeigu čia nėra versmės, kaip 
galėtų taip greitai atgyti gebenės? 

Nepasisukdamas jis pratarė: 


20 


POMPĖJA 


— Atsineškite įrankius. 
— Akvarijau... 
— Atsineškite įrankius! 


ie kasė visą rytą, kol virš mėlynos įlankos iš lėto pakilo 

saulė, po truputį tirpdama ir iš geltono disko virsdama bal- 
ta žvaigžde — dujų kamuoliu. Nuo karščio skeldėjo ir tarsi tempė- 
si žemė, lyg milžiniška vieno iš Atilijaus prosenelių sukonstruotų 
mechanizmų timpa. 

Kartą pro juos praėjo berniukas, už virvės į miestą tempiantis 
visai sunykusį ožį. Berniukas ir buvo vienintelis jų matytas žmogus. 
Paties Mizeno nebuvo matyti; jį užstojo uolos. Kartkartėmis juos pa- 
siekdavo Mizeno garsai — nuo karo mokyklos ataidintys šūksniai, 
nuo laivų statyklos sklindantys plaktukų dūžiai ir pjūklų zvimbesys. 

Daugiausiai iš visų, užsismaukęs ant akių šiaudinę skrybėlę, 
dirbo Atilijus. Tada, kai kartkartėmis visi kiti nusliūkindavo pa- 
drybsoti radę nors menkiausią pavėsį, jis nesiliovė mosavęs kirviu. 
Įrankio kotas pasidarė slidus nuo prakaito, jį buvo sunku išlaikyti. 
Delnuose prisitrynė pūslių. Tunika prilipo prie kūno tarsi antra 
oda. Bet kitiems vyrams matant jis nepasirodys silpnas. Po kurio 
laiko net Korakas užsičiaupė. 

Galiausiai jų iškastas krateris tapo dvigubai gilesnis nei 
žmogaus ūgio ir toks platus, kad jame galėjo laisvai tilpti du dar- 
bininkai. Čia tikrai yra vandens gysla, neabejotinai yra, bet jiems 
artėjant ji traukėsi. Jie turėtų kasti. Kieta žemė duobės dugne su- 
drėks. O paskui, pakaitinus saulei, ji ir vėl išdžius. Jie nukas dar 
vieną sluoksnį, ir pasikartos vėl tas pats. 

Tik dešimtą valandą, kai saulė pasiekė zenitą, Atilijus ga- 
liausiai prisipažino pralaimėjęs. Jis žiūrėjo, kaip geriasi ir garuoja 
paskutinis drėgmės lopinėlis, o paskui užmetė kirvį ant duobės 
krašto ir išsiropštė pats. Jis nusitraukė skrybėlę ir ėmė vėduotis 
liepsnojančius skruostus. Korakas sėdėjo ant akmens ir žvelgė į jį. 
Atilijus pirmą kartą pastebėjo, kad jis vienplaukis. 

Atilijus pratarė: 

— Smegenys iškeps tokiame karštyje. 

Jis atsuko odinį vandens kapšą ir šiek tiek įsilašinęs į delnus 
apsišlakstė skruostus ir sprandą, o paskui gurkštelėjo. Vanduo 
buvo karštas; juo tiek tegalėjai atsigaivinti, kiek atsigaivintum 
sriūbtelėjęs kraujo. 

— Aš čia gimęs. Karštis man nė motais. Kampanijoje toks 
oras mums vėsus. , 

<Korakas atsikrenkštė ir nusispjovė. Plačiu smakru jis moste- 
lėjo duobės link. 

— Ką su šita darysim? 

Atilijus pažvelgė į duobę — bjaurią kiaurymę kalno šlaite; 
aplinkui stūksojo krūvos žemių. Jam supiltas paminklas. Jo bepro- 
tybė. 

— Paliksime taip, kaip yra, — atsakė Atilijus. — Uždenkite 
lentomis. Kai palis, vandens gysla prasiverš. Pamatysite. 

— Kai palis, gyslos mums nebereikės. 

Pataikyta kaip pirštu į akį, — turėjo pripažinti Atilijus. 

— Galėtume nutiesti vamzdį, — susimąstęs pratarė jis. Kai 
kalba imdavo suktis apie vandenį, jis tapdavo romantiku. Staiga 
jo vaizduotėje ėmė ryškėti tikra pastorališka idilė. — Galėtume 
drėkinti visą atšlaitę. Čia galėtų augti citrinmedžių giraitės, alyv- 
medžiai. Galėtume įrengti terasas. Ir vynmedžiai... 

— Vynmedžiai! — papurtė galvą Korakas. — Vadinasi, dabar 
mes jau ūkininkai! Paklausyk, jaunasis specialiste iš Romos. Leisk 
man tarti kelis žodelius. Agua Augusta gyvavo daugiau nei šimt- 
metį. Ir dabar nežlugs. Net ir tau prisiėmus atsakomybę. 

— Tikėkimės. 

Akvarijus išgėrė paskutinį vandens lašą. Jis pajuto, kad išrau- 
do šitaip pažemintas, bet karštis slėpė gėdą. Jis užsismaukė ant pa- 
kaušio šiaudinę skrybėlę ir nuleido jos kraštą šitaip mėgindamas 
pridengti veidą. 

— Gerai, Korakai, sušauk vyrus. Šiandien pakaks. 

Jis susirinko įrankius ir patraukė atgal nelaukdamas kitų. Jie 
patys ras kelią atgal. 

Atilijus turėjo gerai žiūrėti, kur statyti koją. Sulig kiekvienu 
žingsniu į šalis pasipildavo driežai, sušiurenę smukdavo į išdžiū- 
vusius požemius. Čia greičiau Afrika nei Italija, galvojo Atilijus ir 
pasiekęs pakrantės taką pamatė apačioje plytintį Mizeną, mirgu- 
liuojantį karščio migloje tarsi oazėje, tvinkčiojantį — o gal tik jam 
taip atrodė — tarsi cikadų sparneliai. 

Vakarinio imperatoriškojo laivyno prieigos buvo tarsi žmo- 
gaus pergalės prieš gamtą įrodymas, nes iš tikrųjų čia lyg ir nega- 
lėtų būti jokio miesto. Čia nebuvo upės, galinčios miestą gaivinti, 
čia buvo mažai šulinių ar šaltinių. Vis dėlto Dieviškasis Augustas 
nutarė, kad imperijai reikia uosto, iš kurio būtų galima kontro- 
liuoti Viduržemio jūrą, štai taip ir atsirado Mizenas, romėnų galios 
įkūnijimas: žibantys sidabriniai vidinio ir išorinio uosto diskai, vė- 
lyvos popietės saulėje spindintys auksiniai penkiasdešimties karo 
laivų snapai ir vėduoklėmis prasiskleidę laivugaliai, dulkėta ruda 
karo mokyklos paradų aikštė, raudonų čerpių miestiečių namų 
stogai ir baltos sienos, kylančios virš dygliuoto laivų statyklos 
stiebų miško. 

Siaurame sausumos ruoželyje visai neturėdami šviežio van- 
dens kimšosi dešimt tūkstančių jūrininkų ir dar dešimt tūkstančių 
miestiečių. Mizenas galėjo gyvuoti tik dėl akveduko. 

Atilijus ir vėl pagalvojo apie įdomiai nusirangiusius garus ir 
tarsi atgal po uolom subėgančią vandens gyslą. Keistas kraštas. Jis 
liūdnai pažvelgė į pūslėtas rankas. 

— Tuščias reikalas... 

Jis papurtė galvą ir sumirksėjo norėdamas nukratyti prakaito 
lašelius, o paskui toliau tęsė varginančią kelionę atgal į miestą. 


Hora undecima 


[17.42 val.) 


„Numatant ugnikalnio prasiveržimą praktiškai labai svar- 
bu nustatyti, kiek laiko praeina tarp naujos magmos dozės 
„injekcijos“ ir vėliau vyksiančio išsiveržimo. Kalbant apie 
daugelį ugnikalnių šis laiko intervalas gali būti matuoja- 
mas savaitėmis ar mėnesiais, bet kartais jis gali būti daug 
trumpesnis — kelios dienos ar net valandos“. 


„Vulkanologija“ (antrasis leidimas) 


ortenzijos viloje, didelėje pajūrio rezidencijoje 

šiauriniame Mizeno pakraštyje, vergui buvo ren- 

giamasi įvykdyti mirties bausmę. Jį turėjo sušerti 
unguriams. 

Tokia bausmė šioje Italijos dalyje, kur palei Neapolio įlanką 
ūkiais, nebuvo nežinoma. Naujasis Hortenzijos vilos savininkas, 
turtuolis Numerijus Popidijus Amplijatas, dar būdamas vaikas 
išgirdo pasakojimą apie tai, kaip vienas Augusto aristokratas Ve- 
dijus Polionas sumesdavo nerangius savo tarnus į ungurių knibž- 
dantį tvenkinį už tai, kad jie sudaužydavo kokį nors indą. Ir dabar 
turčius mielai šitaip bausdavo savo vergus, taip parodydamas, ką 
reiškia būti galingam, sąmojingam, lakios vaizduotės, taip pat sa- 
vito stiliaus. : 

Taigi tada, kai po daugelio metų pats Amplijatas tapo žuvi- 
ninkystės ūkio, esančio vos kelios mylios už senųjų Vedijaus Po- 
liono tvenkinių Pausilipone, savininku ir kai vienas iš vergų taip 
pat sudaužė kažkokį tikrai labai vertingą daiktą, šis pasakojimas 
natūraliai iškilo jo atmintyje. Pats Amplijatas buvo gimęs vergu; 
jis manė, kad aristokratas taip ir turi elgtis. 

Žmogaus strėnų raištis buvo gerai suveržtas, rankos surištos 
už nugaros, 0 jis pats nuvarytas prie jūros. Abi jo blauzdas perrėžė 
peiliu, kad ganėtinai ištekėtų ungurius viliojančio kraujo, be to, 
žmogus buvo apšlakstytas actu, kuris, sakoma, varo ungurius iš 
proto. 

Vėlyva popietė buvo labai karšta. 

Unguriai auginami atskirame aptvare, gerokai atokiau nuo 
kitų Žuvų tvenkinių, kad jų nepasiektų; prie ungurių galima prieiti 
siauru betoniniu taku, įsiterpusiu į įlanką. Šie unguriai vadinami 
murenomis; jie žinomi kaip labai agresyvūs, savo ilgiu prilygsta 
žmogaus ūgiui, apimtimi — žmogaus liemens apimčiai, jų galvos 
plokščios, snukiai platūs, o dantys panašūs į skustuvus. Vilos žu- 
vivaisos tvenkiniai buvo šimto penkiasdešimties metų senumo, ir 
niekas nežinojo, kiek tų ungurių slėpėsi tvenkinio dugne įreng- 
tuose tamsiuose užkaboriuose ir tunelių labirintuose. Žinoma, 
dešimtys, o gal ir šimtai. Senieji unguriai buvo tikri monstrai, o 
keli iš jų net papuošti brangenybėmis. Sakoma, kad vienas iš tokių, 
į kurio krūtininį peleką įvertas auksinis auskaras, buvo imperato- 
riaus Nerono numylėtinis. 

Šiam vergui murenos kėlė ypač didelį siaubą, nes — Amplija- 
tui patiko tokia likimo ironija — jis jau seniai buvo atsakingas už jų 
šėrimą, todėl dar prieš jėga užtempiamas ant betoninio takelio jis 
rėkė ir priešinosi. Šėrikas kiekvieną rytą matydavo, kaip elgdavosi 
unguriai, kai jis sumesdavo į vandenį žuvų galvas ir viščiukų vi- 
durius. Vandens paviršius tada suraibuliuodavo, paskui, unguriams 
pajutus kraują, vanduo susidrumsdavo, murenos išnirdavo iš slap- 
taviečių ir pradėdavo grumtynes dėl draskomo į gabalėlius maisto. 

Vienuoliktą valandą, nepaisydamas alpulį keliančio karščio, 
pats Amplijatas, lydimas paauglio sūnaus Celsino, taip pat savo 
ūkvedžio Skutarijaus, kelių verslo klientų (jie atvyko kartu šu juo 
iš Pompėjos ir nuo pat aušros laikėsi netoli vildamiesi papietauti) 
ir beveik šimto vergų būrio, kuriems, jo manymu, būtų pravartu 
pamatyti tokį reginį, patraukė iš vilos ketindamas visa tai pasi- 
žiūrėti. Žmonai ir dukrai jis liepė likti namuose: toks reginys ne 

moterims. Amplijatui buvo pastatyta didelė kėdė; mažesnės — jo 
svečiams. Jis nė nežinojo prasikaltusio vergo vardo. Šiais metais 
nusipirkęs vilą už dešimt milijonų, šį vergą jis gavo kartu su visais 
žuvivaisos tvenkiniais. 

Didelių išlaidų sąskaita palei vilą besitęsiančioje pakrantėje 
buvo išlaikytos visos žuvų rūšys — didžiadantės, pilkosios kefa- 
lės, kurių tvenkiniai pagal visus reikalavimus aptverti aukštomis 
sienomis, kad žuvys neištrūktų į laisvę, plekšnės, papūgžuvės ir 
auksagalvės, nėgės, jūros unguriai ir sidabrinės menkės. 

Bet pačios didžiausios povandeninių Amplijato turtų brange- 
nybės — jis net ėmė drebėti pagalvojęs, kiek už jas sumokėjo, nors 
pats nelabai mėgo žuvis — buvo raudonosios kefalės, puikiosios 
ūsuotosios ir labai lepios žuvys, kurių spalvos mainėsi nuo blyškiai 
rausvų iki oranžinių atspalvių. Būtent šias žuvis jo vergas ir nudai- 
gojo. Amplijatas nežinojo, jam nė nerūpėjo, ar vergas taip padarė 
iš pykčio, ar taip atsitiko dėl nežinojimo, bet žuvys buvo iškilusios 
į paviršių visu būriu, kaip kad plaukiodavo gyvos; dar šią ankstyvą 
popietę visas tvenkinio paviršius buvo padengtas įvairiaspalviu 
kilimu. Kai Amplijatui buvo parodytas šis vaizdas, kelios žuvys dar 
buvo gyvos, bet jos nusibaigė jam stebint, murktelėjo kaip lapai į 
tvenkinio gelmę, o paskui iškilo šalia kitų. Visos nunuodytos. Da- 
bartinėmis kainomis jos kainuotų po šešis tūkstančius kiekviena 
— viena kefalė buvo penkis kartus vertingesnė už niekingą vergą, 
turėjusį jas prižiūrėti; o dabar žuvis liko tik sudeginti. Amplijatas 
nedvejodamas ištarė nuosprendį: 

— Meskite jį unguriams! 

Tempiamas ir stumiamas tvenkinio krašto link vergas klykė. 
Jis rėkė, jog nėra kaltas. Taip nutiko ne dėl maisto. Taip nutiko dėl 
vandens. Jie turėtų pasikviesti akvarijų. 

Akvarijų! 

Amplijatas įbedė akis į tviskančią jūrą. Jam buvo sunku išskirti 
besikamuojančio vergo figūrą ir du kitus jį laikančius žmones bei 
ketvirtąjį, tarsi ietį įbedusį į pasmerktojo nugarą kablį valtims 
pritraukti; jie visi — tik menkutės figūros purslojančių bangų ir 

raibuliuojančio karščio fone. Tarsi imperatorius Amplijatas iškėlė 
ranką ir sugniaužė kumštį; nykštys buvo lygiagretus žemės pa- 
viršiui. Jis jautėsi galingas kaip dievas, vis dėlto kupinas paprasto 
žmogiško smalsumo. Akimirką jis laukė mėgaudamasis tokia galia, 
o paskui staiga pasuko riešą ir iškėlė nykštį į viršų. Tebūnie! 


Ar ungurių tvenkinio krašto sverdėjančio vergo verian- 
tys klyksmai sklido nuo pakrantės per terasas, per basei- 
ną, kol pasiekė tylius namus, kuriuose slėpėsi moterys. 

Korelija Amplijata nubėgo į miegamąjį, krito ant čiužinio ir 
paslėpė galvą po pagalve, bet nuo riksmo niekaip negalėjo išsi- 
vaduoti. Kitaip nei jos tėvas, ji žinojo vergo vardą Hiponaksas, jis 
buvo graikas; ji žinojo ir jo motinos vardą — Atija; ji dirbo virtu- 
vėje, ir vos pratrūkusi jos rauda buvo dar sunkiau pakeliama nei 
vergo riksmas. Daugiau nė minutės nebegalėdama pakęsti riksmų 
Korelija pašoko ir nubėgo per ištuštėjusią vilą ieškoti raudančios 
moters. Ji buvo susmukusi prie kolonos uždarame sodelyje. 

Išvydusi Koreliją Atija įsitvėrė jaunosios šeimininkės dra- 
bužio krašto ir ėmė rypuoti parpuolusi prie šlepetėlėmis apautų 
jos kojų be paliovos kartodama, kad jos sūnus nekaltas, kad iš- 
vedamas jis jai šaukė, jog visa tai dėl vandens, dėl vandens, kažkas 
nutiko vandeniui. Kodėl niekas jo neklauso? 

Korelija glostė žilus Atijos plaukus ir kiek galėdama mėgi- 
no ją paguosti. Ji daugiau nieko negalėjo padaryti. Beprasmiška 
kreiptis į tėvą ir prašyti gailestingumo; Korelija tai žinojo. Jis nie- 
kieno neklausė, o moterų — mažiausiai, dukters išvis nepaisė. Iš 
dukters jis reikalavo tik.besąlygiško paklusnumo. Įsikišusi ji tik 
garantuotų neabejotiną vergo žūtį. Į Atijos maldavimus ji galėjo 
atsakyti vienprasmiškai — ji nieko negalinti padaryti. 

Tai išgirdusi senoji moteris — iš tikrųjų Atija ėjo ketvirtą de- 
šimtį, bet Korelija vergų amžių skaičiavo kaip šunų metus, todėl jai 
Atija atrodė mažiausiai šešiasdešimties — staiga nutilo ir negrabiu 
judesiu nusišluostė ranka akis. 

— Privalau rasti pagalbą. 

„— Atija, Atija, — švelniai pratarė Korelija, — kas tau padės? 

— Jis šaukėsi akvarijaus. Ar jūs jo negirdėjote? Surasiu akva- 
rijų. 

— O kur jis yra? 

— Jis turėtų būti prie akveduko, pakalnėje, kur dirba valti- 
ninkai. 

Dabar ji jau buvo atsistojusi, visa virpėjo, bet ryžtingai, lyg 
paklaikusi žvalgėsi aplinkui. Jos akys buvo paraudusios, suknelė 
susiglamžiusi, plaukai susitaršę. Ji atrodė kaip pamišėlė, ir Korelija 
iškart suprato, kad niekas į ją nekreips dėmesio. Jie iš jos pasijuoks 
arba apmėtys akmenimis. 

— Eisiu su tavimi, — pasakė Korelija, ir nuo tvenkinio pasi- 
girdus dar vienam šūksniui viena ranka pasikaišė sijonus, o kita 
čiupo moteriai už riešo; jos abi nuskubėjo per sodą, praėjo pro 
tuščią durininko suolelį, pastatytą už šoninių durų, ir pateko į 
mirguliuojančią vieškelio kaitrą. 


gua Augusta baigėsi didžiuliu požeminiu rezervuaru, 

esančiu už kelių šimtų žingsnių į pietus nuo Hortenzijos 
vilos; rezervuaras buvo iškastas šlaite, žvelgiančiame į uostą, ir, kiek 
siekė Žmonių atmintis, buvo vadinamas Piscina Mirabilis — Ste- 
buklų Baseinu. 

Pažvelgęs iš lauko pusės, nepastebėtum nieko stebuklinga, ir 
dauguma Mizeno gyventojų praeidavo pro baseiną antrą kartą nė 
nedirstelėję ton pusėn. Iš po žemės kyšojo tik žemas raudonų plytų 
pastatas plokščiu stogu, apraizgytas blyškiai žalsvomis gebenėmis; 
pastatas buvo gyvenamo kvartalo ilgio ir pusės kvartalo pločio, jį 
supo parduotuvės ir sandėliai, užeigos ir gyvenamieji namai, pasi- 
slėpę dulkinose atkampiose gatvelėse aukščiau jūros lygio. 

Tik vakare, kai nutyla pėsčiųjų ir važiuotųjų keliamas triukš- 
mas bei prekeivių šūksniai, galima išgirsti žemą iš požemių sklin- 
dantį krintančio vandens dundenimą, o visą rezervuaro didybę 

įmanoma pamatyti ir grožėtis tik įėjus į kiemą, atsirakinus siau- 
ras medines dureles bei kelis laiptelius palypėjus į patį baseiną. 
Skliautuotą stogą laikė keturiasdešimt aštuonios kolonos, kurių 
kiekviena buvo aukštesnė nei penkiasdešimties pėdų; tiesa, dauge- 
lį kolonų sėmė rezervuare susikaupęs vanduo. Į baseiną krintančio 
vandens aidas tiesiog kurtino. 

Klausydamasis šniokščiančio vandens, paskendęs mintyse 
akveduko prižiūrėtojas čia galėdavo prastovėti ištisas valandas. 
Augusto vandens šniokštimas jo ausyse skambėjo ne kaip mono- 
toniškas, nenutilstantis dundesys, bet kaip milžiniškų vandens var- 
gonų gausmas — civilizacijos muzika. Baseino stoge buvo įrengtos 
vėdinimo šachtos; popietėmis, kai putotos čiurkšlės pursloja saulės 
šviesoje ir tarp kolonų šoka vaivorykštės, arba vakarais, kai jis už- 
rakina baseiną nakčiai, ir jo deglo liepsna apšviečia lygų juodą 
paviršių, tarsi aukso krislai ant juodmedžio, — tomis akimirkomis 
jam nė neatrodydavo, kad jis rezervuare; jis pasijusdavo esąs šven- 
tovėje, skirtoje dievui, kuriuo vieninteliu verta tikėti. 

Jau gerokai įdienojus, nusileidęs nuo kalnų ir įėjęs į kiemą 
Atilijus instinktyviai pajuto poreikį patikrinti vandens lygį rezer- 
vuare. Šitai jau buvo tapę manija. Tačiau pamėginęs atidaryti duris 
jis pamatė, kad jos užrakintos, o paskui prisiminė, kad raktą prie 
diržo buvo prisisegęs Korakas. Atilijus buvo taip pavargęs, jog tą 
akimirką nutarė daugiau apie tai negalvoti. Jis girdėjo tolimą Au- 
gusto dundenimą — akvedukas veikė; tai ir yra svarbiausia. Vėliau, 
ėmęs analizuoti savo veiksmus, jis nusprendė, jog tikrai neturėtų 
sau priekaištauti dėl aplaidžiai atliekamų pareigų. Jis nieko nebūtų 
galėjęs padaryti. Asmeniškai jam įvykiai iš tikrųjų būtų susiklostę 
nepalankiai, bet, turint galvoje platesnį kilusios krizės kontekstą, 
vargu ar tai būtų reikšminga. 

Taigi jis nusigręžė nuo baseino ir peržvelgė tuščią kiemą. 
Praėjusį vakarą Atilijus paliepė jam nesant kiemą sutvarkyti ir 
iššluoti; dabar liko patenkintas pamatęs, jog taip ir buvo pada- 
ryta. Puikiai sutvarkytas kiemas jį visada ramindavo. Ivarkingai 
sukrautos švino lakštų krūvos, kalkių amforos, pucolano maišai, 

raudoni terakotos vamzdžiai — visa tai jam priminė vaikystę. Taip 
pat ir kvapai — aštrus kalkių kvapas, visą dieną prieš saulę išgulė- 
jusio degto molio dulkelių dvelksmas. 

Jis nuėjo į sandėliuką, numetė ant žemės įrankius ir ėmė 
sukti skaudamą petį, paskui tunikos rankove nusišluostė veidą 
ir vėl išėjo į kiemą kaip tik tada, kai čia būreliu suėjo visi kiti. Jie 
patraukė tiesiai prie geriamojo vandens fontanėlio nė nesivargin- 
dami parodyti, jog Atilijų pastebėjo, ir iš eilės maukė vandenį bei 
šlakstėsi juo galvas ir kūnus — iš pradžių Korakas, paskui Musa, 
tada Beko. Du vergai kantriai tupėjo šešėlyje laukdami, kol laisvie- 
ji žmonės baigs. Atilijus suprato, jog šiandien prarado autoritetą. 
Vis dėlto jis gali gyventi ir jausdamas jų priešiškumą. Jam teko 
taikstytis ir su sunkesniais dalykais. ' 

Jis riktelėjo Korakui, jog vyrams šiandien darbų jau pakaks, 
ir jam buvo atsilyginta pašaipiu nusilenkimu; paskui Atilijus ėmė 
lipti siaurais mediniais laipteliais į savo būstą. 

Kiemas buvo kvadratinis. Šiaurine puse jis rėmėsi į Stebuk- 
lų Baseino sieną. Iš vakarų ir pietų pusės kiemą supo sandėliai 
ir administracinės akveduko patalpos. Rytinėje pusėje buvo gy- 
venamosios patalpos — pirmame aukšte vergų barakai, o virš jų 
— akvarijaus butas. Korakas ir kiti laisvieji žmonės gyveno mieste 
su savo šeimomis. 

Romoje palikęs motiną ir seserį Atilijus manė, kad pasi- 
taikius progai jis tikriausiai pasikvies jas į Mizeną ir išsinuomos 
namą, kuriame galės tvarkytis jo motina. Tačiau dabar jis miegojo 
ankštame viengungiškame savo pirmtako Eksomnijaus butelyje; 
keletą likusių Eksomnijaus daiktelių jis išnešė į mažą negyvenamą 
kambarį koridoriaus gale. 

Kas nutiko Eksomnijui? Natūralu, jog į uostą atvykusiam Ati- 
lijui pirmiausia ir kilo šis klausimas. Bet niekas to nežinojo, o jei 
ir žinojo, nenorėjo jam pasakoti. Jo klausimai būdavo sutinkami 
niauriai tylint. Galėjai pamanyti, jog Eksomnijus, beveik dvide- 
prieš dvi savaites, paprasčiausiai ėmė ir išėjo, ir nuo to laiko niekas 
nieko apie jį negirdėjo. 

Kitu atveju vandentiekio prižiūrėtojus kuruojanti žinyba Ro- 
moje, administruojanti pirmame ir antrame regione (Lacijuje ir 
Kampanijoje) esančius akvedukus, būtų palaukusi, kol viskas šiek 
tiek nusistovės. Tačiau atsižvelgus į sausrą, į strateginę Augusto 
svarbą ir į faktą, kad trečiąją liepos savaitę senatas jau buvo išsi- 
skirstęs vasaros atostogų, o pusė senato narių turėjo palei įlanką 
išsibarsčiusias vilas, buvo nutarta, jog bus išmintingiausia kuo 
greičiau nusiųsti pamainą. Atilijus gavo šaukimą per rugpjūčio 
idas jau temnstant; tada jis kaip tik baigė kasdienius darbus prie 
Anio Novus. Savo namuose Palatino kalvoje sulaukęs paties akva- 
rijų kuratoriaus, Acilijus Avijola išklausė pasiūlymo vykti į tarnybą. 
Atilijus buvo sumanus, energingas, atsidavęs, — senatorius gerai 
mokėjo meilikauti kalbėdamas su tikrai jam reikalingu žmogumi 
— neturėjo nei žmonos, nei vaikų, galinčių jį sulaikyti Romoje. Ar 
jis pasiruošęs išvykti jau rytoj? Savaime suprantama, Atilijus iš- 
kart priėmė pasiūlymą, nes tai buvo puiki proga palypėti karjeros 
laiptais. Jis atsisveikino su savo šeima ir įsėdo į kasdien iš Ostijos 
išplaukiantį keltą. 

Jis pradėjo jiems rašyti laišką. Laiškas gulėjo ant nedidelės 
etažerės, pastatytos prie tvirtos medinės lovos. Jam nelabai sekėsi 
rašyti laiškus. Paprasčiausia informacija — jau atvykau, kelionė 
pasisekė, karšta, — surašyta mokinuko rašysena, buvo geriausia, 
ką jis įstengė. Atilijus nė neužsiminė apie širdyje juntamą nerimą 
— slegiančią atsakomybę, baimę dėl vandens trūkumo, priverstinį 
atsiribojimą. Bet jo namiškiai — moterys; ką jos išmano? Be to, jis 
buvo išmokytas gyventi pagal stoikų mokyklos taisykles — ne- 
švaistyti laiko nesąmonėms, neverkšlenant dirbti savo darbą, elgtis 
vienodai aplinkybėms susiklosčius įvairiai — ir užklupus aštriam 
skausmui, ir ištikus netekčiai, užpuolus ligai, likti ištikimam pa- 
prastam gyvenimo būdui: sulankstomoji lova ir apklotas. 

Jis sėdėjo ant čiužinio kraštelio. Namuose jam patarnau- 
jantis vergas Filas atnešė ąsotį vandens ir dubenį, kelis vaisius, 
kepaliuką duonos, molinį ąsotėlį vyno ir gabaliuką kieto balto 
sūrio. Atilijus kruopščiai nusiprausė, suvalgė visą maistą, į van- 

denį įmaišė truputį vyno ir išgėrė. Paskui, per daug nuvargęs, 
kad nusiautų batus ir nusivilktų tuniką, jis atsigulė į lovą, užsi- 
merkė ir iškart paniro į miglotą būseną tarp miego ir būdravimo; 
kaip visada, tariamame sapne jis išvydo klajojančią mirusią savo 
žmoną, maldaujančiu, net reikalaujančiu balsu jam šaukiančią: 
„Akvarijau! Akvarijau!“ 


o žmonai tebuvo dvidešimt dveji, kai jis turėjo laidotuvių 

laužui atiduoti jos kūną. Ši moteris buvo jaunesnė, tikriau- 
siai kokių aštuoniolikos. Vis dėlto toji kieme stovinti mergina pri- 
vertė jo širdį šoktelėti; ji labai priminė jį lankantį sapną ir Sabiną. 
Tokie patys tamsūs plaukai. Toks pats odos baltumas. Tokia pati 
patraukli figūra. Ji stovėjo po jo langu ir šaukė. 

— Akvarijau! 

Neramus balsai pakėlė ant kojų pavėsyje nugriuvusius vyrus; 
kol Atilijus nusileido laiptais, jie jau buvo apstoję merginą puslan- 
kiu ir išsižioję dėbsojo. Ji vilkėjo laisva balta tunika plačia iškirpte 
ir plačiomis rankovėmis; tokiu drabužiu vilkima namuose. Iškirp- 
tė atidengė kiek daugiau nei įprastai pieno baltumo apvalių rankų 
ir krūtų. Taip apsirengusi ir viešai pasirodžiusi garbi jaunoji ponia 
smarkiai rizikuotų. Dabar jis pamatė, kad ji ne viena. Ją lydėjo ver- 
gė — sudžiūvusi, drebanti pagyvenusi moteris, kurios žili plaukai 
buvo tik pusiau susegti ir padrikę ant nugaros. 

Mergina buvo be kvapo; ji kažką padrikai kalbėjo apie šian- 
dien jos tėvo tvenkinyje nugaišusius raudonąsias kefales ir užnuo- 
dytą vandenį, apie žmogų, kurį sušers.unguriams, apie tai, kad jis 
turi kuo greičiau ten eiti. Buvo sunku sugaudyti jos žodžius. 

Jis kilstelėjo ranką norėdamas ją sustabdyti ir paklausė, kuo 
ji vardu. 

— Esu Korelija Amplijata, Numerijaus Popidijaus Amplijato 
iš Hortenzijos vilos dukra. 

Ji nekantraudama prisistatė, ir Atilijus pastebėjo, kad jai pa- 
minėjus tėvo vardą Korakas ir dar keli vyrai susižvalgė. 

— Ar tu esi akvarijus? 

Korakas atsakė: 

— Akvarijaus čia nėra. 

Atilijus mostelėjo varydamas jį šalin. 

— Taip, aš esu atsakingas už akveduką. 

— Tada eime su manimi. 

Ji pasuko vartų link ir, rodos, nustebo, kad Atilijus iškart ne- 
puola paskui. Dabar vyrai pradėjo iš jos juoktis. Musa pamėgdžio- 
damas subangavo klubais didingai atmesdamas galvą: 

— O, akvarijau, eikš su manimi!.. 

Ji atsigręžė pykčio ašarų sklidinomis akimis. 

— Korelija Amplijata, — ramiai ir gana draugiškai pratarė 
Atilijus, — taip, gal aš ir neišgaliu skanauti raudonųjų kefalių, bet, 
manau, kad tai jūroje gyvenančios žuvys. O aš nesu atsakingas už 
jūros vandenį. 

Korakas prasišiepė ir pasakė: 

— Ar girdėjai? Ji mano, kad esi Neptūnas! 

Visi dar garsiau nusijuokė. Atilijus griežtai paliepė nurimti. 

— Mano tėvas pasmerkė Žmogų mirčiai. Vergas rėkė kviesda- 
mas akvarijų. Tiek ir težinau. Tu esi vienintelė jo viltis. Eisi ar ne? 

— Palauk, — pratarė Atilijus. Jis linktelėjo vyresnės moters 
pusėn, kuri stovėjo užsidengusi veidą rankomis ir verkė panarinu- 
si galvą. — O kas ji? 

— Ji yra jo motina. 

Dabar vyrai nutilo. 

— Matai? 

Korelija ištiesė ranką ir palietė jo alkūnę. 

— Eime, — tyliai pasakė ji. — Prašau. 

— Ar tavo tėvas žino, kur esi? 

— Ne. 

— Nesikišk, — pasakė Korakas. — Toks mano patarimas. 

Beje, išmintingas patarimas, pamanė Atilijus, nes imdamasis 
kokių nors veiksmų kiekvieną kartą, vos išgirdęs apie tai, kad su 
vergu žiauriai elgiamasi, neturėsi kada nei pavalgyti, nei pamie- 

goti. Jūros vandens tvenkinys, pilnas negyvų kefalių? Čia jis tikrai 
niekuo dėtas. Jis pažvelgė į Koreliją. Kita vertus, jeigu vargšelis ne- 
laimėlis tikrai jo šaukiasi... 

Ženklai, simboliai, spėjimai... 

Tarsi gijos vingiuojantys garai. Atgal į žemę susisunkianti 
drėgmė. Tvankiame ore dingęs akvarijus. Vezuvijaus šlaitų apačio- 
je želiančiose ganyklose ganantys piemenys pasakojo matę milži- 
nus. Žmonės kalba, kad Herkulane moteris pagimdė kūdikį, vietoj 
pėdų turintį pelekus. Dabar Mizene per vieną dieną be jokios aiš- 
kios priežasties išgaišo visas tvenkinys raudonųjų kefalių. 

Jeigu tik įmanoma, reikia viską išsiaiškinti. 

Atilijus pasikrapštė ausį. 

— Ar toli toji vila? 

— Prašau... Už kelių šimtų žingsnių. Visai netoli. 

Ji truktelėjo jį už rankos, ir Atilijus leidosi vedamas. Toji 
Korelija Amplijata nebuvo iš tų moterų, kurioms lengva atsispirti. 
Galbūt jam net privalu ją palydėti iki tėvų namų? Vargu ar labai 
saugu jos amžiaus ir padėties merginai vaikščioti uostamiesčio 
gatvėmis. Jis šūktelėjo per petį Korakui, kad eitų ir jis, bet Korakas 
tik truktelėjo pečiais: | | 

— Nesikišk, — pakartojo jis. 

Tada Atilijus, net nesusivokęs, kas dedasi, pasijuto esąs už 
vartų, gatvėje; kitų jau nebesimatė. 


ki sutemstant liko kiek daugiau nei valanda; tokiu paros 

metu visi Viduržemio jūros pakrančių Žmonės pradeda 
eiti iš namų. Nepasakytum, kad mieste karštis žymiai atslūgtų. 
Akmenys vis dar panašūs į deginimo krosnies plytas. Senutės 
sėdėjo ant suoliukų, sustatytų prieangiuose, ir vėdavosi, 0 vyrai 
stoviniavo, gėrė vyną ir šnekučiavosi. Vešliomis barzdomis apžėlę 
besinai ir dalmatai, auksinius auskarus įsivėrę egiptiečiai, raudon- 
plaukiai germanai, gelsvaodžiai graikai ir siliciečiai, raumeningi ir 
juodi kaip medžio anglis nubiai, nuo vyno krauju pasruvusiomis 

akimis — vyrai, susirinkę iš visų imperijos šalių, kiekvienas iš jų 
toks nusivylęs arba toks ambicingas, arba tiesiog kvailas, kad pa- 
norėtų dvidešimt penkerius gyvenimo metus lieti prakaitą prie 
irklų dėl to, kad už tai gautų Romos pilietybę. Iš kažkurio miesto 
kampelio netoli uosto sklido ramūs vandens vargonų garsai. 

Korelija skubiai lipo laiptais pasikaišiusi sijoną; minkštu 
apavu apautos kojos be garso bėgo laiptų akmenimis; priekyje 
skubėjo vergė. Atilijus ėjo iš paskos. 

— Keli šimtai žingsnių, — murmėjo jis sau po nosimi, — vi- 
sai netoli... 

Taip, tiesa, bet kiekvienas žingsnis vis į kalną, vis aukštyn. 

Nuo prakaito jo tunika lipte prilipo prie nugaros. 

Galiausiai jie pasiekė plokštumą ir atsidūrė priešais pilkšvai 
rusvą ilgą, aukštą sieną, kurioje buvo matyti arkiniai vartai. Virš jų 
kyšojo kaltos geležies delfinai, tarsi mėginantys pasibučiuoti virš 
vandens. Moterys nuskubėjo pro nesaugomus vartus, ir aplink 
apsižvalgęs Atilijus nusekė paskui, iš triukšmingos, dulkėtos rea- 
lybės iškart nerdamas į tylų mėlyną pasaulį, užėmusį jam kvapą. 
Jam prieš akis atsivėrė visi mėlynos spalvos atspalviai, kokius tik 
Motina Gamta yra sukūrusi: turkio, lazurito, indigo, safyro... nuo 
krištolinio seklumos vaiskumo iki gelmių, iki horizonto linijos, 
dangaus žydrynės. Pati vila buvo išdėstyta terasose, kilo į atšlaitę, 
fasadu atsukta į įlanką; ji ir buvo pastatyta tam, kad grožėtumeisi 
šia didinga panorama. Prie molo buvo prišvartuotas dvidešimties 
irklų prabangus laivas, nudažytas tamsiai raudona ir aukso spalva, 
tokių pačių spalvų kilimu išklotu deniu. 

Jis turėjo per mažai laiko, kad užfiksuotų dar ką nors, išskyrus 
šią kvapą gniaužiančią mėlynę, nes jiems reikėjo eiti toliau; dabar 
Korelija ėjo pirma, vesdama jį vis žemyn, pro skulptūras, fonta- 
nus, laistomas vejas, per mozaika puoštą grindinį, dekoruotą jūros 
būtybių atvaizdais; jie praėjo pro terasą su atgręžtu į jūrą, taip pat 
mėlynu baseinu, kurį tarsi įrėmino marmuro krašteliai. Šalia basei- 
no švelniai ritinėjosi pripučiamas kamuolys, tarsi būtų paliktas vos 
įpusėjus žaisti. Staiga jis labai sutriko suvokęs, kad didžiulis namas 

visiškai tuščias, o kai Korelija mostelėjo baliustrados link, ir jis at- 
sargiai atsirėmė į akmeninį turėklą ir pasilenkė, suprato, kodėl taip 
yra. Beveik visi šeimynykščiai buvo susirinkę prie pat jūros. 

Jam prireikė valandėlės, kol suvokė, ką iš tikrųjų mato. Kaip 
jis ir tikėjosi, Žmonės būriavosi prie žuvivaisos aptvaro, kuris buvo 
gerokai didesnis, nei jis galėjo įsivaizduoti; tik žvilgtelėjęs galėjai 
suprasti, kad žuvų baseinas senas, tikriausiai įrengtas paskutiniai- 
siais Respublikos dekadanso metais, kai pasidarė madinga auginti 
žuvis. Jis matė tarp uolų kyšančias kelias betonines sienas, suda- 
rančias kvadratinius baseinus. Vieno baseino paviršius mirgėjo 
esantį vandenyje, į kažkokį objektą, kurį vienas iš vyrų baksnojo 
kabliu, skirtu valtims prie kranto pritraukti. Atilijui teko prisi- 
dengti akis delnu, kad geriau matytų. Geriau įsižiūrėjęs jis pajuto, 
kaip jam ima traukti skrandį. Reginys priminė nuosprendžio nu- 
teisti mirtimi momentą amfiteatre; viskas tarsi suakmenėję — ero- 
tiškas minios ir aukos bendradarbiavimas. 

Jam už nugaros pagyvenusi moteris ėmė raudoti iš didžiulio 
sielvarto ir nevilties. Jis žengė žingsnį atgal ir atsigręžė į Koreliją 
purtydamas galvą. Jis norėjo dingti iš šios vietos. Jis troško grįžti į 
patogų, paprastą, kasdienį savo profesijos žmonių pasaulį. Čia jis 
neturėjo ką veikti. | 

Bet mergina stovėjo jam ant tako, visai čia pat. 

— Prašau, — pratarė ji, — padėk jai. 

Jos akys buvo mėlynos, net mėlynesnės už Sabinos. Atrodė, 
kad jos surinko visą įlankos mėlį ir dabar grąžino jam. Jis dvejojo 
trindamas skruostą, o paskui atsigręžė ir nenorom dar kartą pa- 
žvelgė į jūrą. 

Jis prisivertė nukreipti žvilgsnį nuo horizonto tyčia praleis- 
damas sceną prie baseino, paskui nuslydo akimis kranto linija, 
mėgindamas į viską žvelgti profesionalo akimis. Jis matė medinius 
šliuzus ir geležines rankenas šliuzams pakelti, taip pat kai kuriuo- 
se baseinuose įrengtus metalinius pinučius, neleidžiančius žuvims 
pabėgti. Trapai. Vamzdžiai. Vamzdžiai. 

Jis luktelėjo, paskui vėl apsisuko ir pašnairavo į atšlaitę. Ky- 
lančios ir slūgstančios bangos turėtų pratekėti pro metalinius pi- 
nučius ir patekti į betoninius žuvų baseinų aptvarus, kad vanduo 
neužsistovėtų. Tiek Atilijus žinojo. Bet vamzdžiai... Jis pakreipė 
galvą jau pradėdamas kai ką nutuokti. Vamzdžiais iš sausumos 
turėtų atitekėti šviežias vanduo, susimaišyti su jūros vandeniu ir jį 
praskiesti. Kaip lagūnoje. Dirbtinė lagūna. Tobulos sąlygos žuvims 
auginti. Pačios lepiausios žuvys, kurias auginti gali tik patys tur- 
tingiausieji, — tai raudonosios kefalės. 

Jis tyliai paklausė: 

— Kurioje vietoje akvedukas jungiasi su namu? 

Korelija papurtė galvą: 

— Nežinau. 

Akvedukas turėtų būti didelis, pamanė Atilijus. Tokio dydžio 
namui... 

Jis atsiklaupė prie baseino, pasėmė saują šilto vandens, pa- 
ragavo, susiraukė, praskalavo juo burną kaip vyno žinovas. Jo su- 
pratimu, vanduo buvo švarus. Bet, kita vertus, šitai galėjo ir nieko 
nereikšti. Jis mėgino prisiminti, kada paskutinį kartą tikrino akve- 
duko ištakas. Patikrino praėjusį vakarą, prieš eidamas miegoti, o 
vėliau — ne. 

— Kada žuvys išgaišo? 

Korelija pažvelgė į vergę, bet su ja jau nebebuvo galima su- 
sikalbėti. 

— Nežinau. Gal prieš dvi valandas? 

Dvi valandas! 

Jis peršoko per dviejų žemesniųjų terasų baliustradą ir nuėjo 
pakrantės link. 


p“ pat vandens susirinkusieji akivaizdžiai nebuvo suža- 
vėti pramoga. Kita vertus, kas šiandien galėtų juos nuste- 
binti? Amplijatas vis labiau jautė, kad jau pasiekė tam tikrą ribą — 

galbūt kaltas amžius, o gal sukaupti turtai? Jaudinantis laukimas ir 
rengimasis pramogai būdavo malonesnis už patį rezultatą. Aukos 
šūksniai, kraujo čiurkšlės, o kas paskui? Tik dar viena mirtis. 

Geriausia pramogos dalis ir buvo pati pradžia: lėtas rengima- 
sis, o paskui ilgas laiko tarpas, kai vergas paprasčiausiai plūduria- 
vo, galvą iškėlęs virš vandens paviršiaus; dabar jis buvo labai tylus, 
nenorėjo patraukti tų, kurie plauko po juo, dėmesio, susikaupęs 
matąravosi vandenyje. Linksma. Vis dėlto tokiame karštyje laikas 
slinko lėtai, ir Amplijatas ėmė galvoti, kad tokia ungurių puota 
gerokai pervertinta, o pats Vedijus Polionas nebuvo toks stilingas, 
kaip jis įsivaizdavo. Bet ne, visada gali pasikliauti aristokratais! 
Kaip tik tada, kai jis rengėsi nutraukti procedūrą, vanduo surai- 
buliavo, ir tada — pliumpt! — galva dingo, tarsi būtų žvejo plūdė, 
ir akimirką vėl išniro; vergo veidas iš nuostabos išsiviepė, ir dingo. 
Jau vėliau viską prisimenant paaiškėjo, jog tai ir buvo viso reginio 
viršūnė. Paskui visa tai stebėti, kepinant besileidžiančiai popiečio 
saulei, pasidarė ganėtinai nuobodu ir nepatogu. 

Amplijatas nusiėmė šiaudinę skrybėlę ir ėmė vėduotis, o 
paskui pažvelgė į sūnų. Iš pradžių atrodė, kad Celsinas žvelgia 
tiesiai prieš save, bet dar kartą pažvelgus paaiškėjo, jog jis užsi- 
merkęs. Berniukas paprastai taip ir elgdavosi. Visada atrodyda- 
vo, kad jis daro tai, ko iš jo tikimasi. Bet paskui būdavo galima 
suprasti, kad paklūsta tik kūnas: jo dėmesys būdavo kažkur ki- 
tur. Amplijatas bakstelėjo pirštu jam į pašonę, ir Celsinas iškart 
atsimerkė. 

Kas jo galvoje? Tikriausiai kokie nors rytietiški paistalai. 
Amplijatas kaltino save. Kai berniukui buvo šešeri, — vadinasi, 
prieš dvylika metų — Pompėjoje Amplijatas savo lėšomis pastatė 
šventyklą Izidei garbinti. Buvęs vergas neturėjo tiek drąsos, kad 
statytų šventyklą Jupiteriui, pačiam didingiausiam ir geriausiam, 
arba motinai Venerai ar dar kokioms nors galingoms ir šventoms 
globojančioms dievybėms. Bet Izidė buvo egiptiečių deivė, globo- 
janti moteris, kirpėjus, aktorius, kvepalų gamintojus. Amplijatas 

pastatė šventyklą Celsino vardu tikėdamasis, kad berniukas galbūt 
taps Pompėjos valdančiosios tarybos nariu. Visa tai veikė. Ampli- 
jatui nepatiko tik tai, kad Celsinas į viską žvelgė pernelyg rimtai. 
Tačiau vaikinui išties viskas taip atrodė, ir nė nekilo abejonių, kad 
apie tai jis mąsto ir dabar — apie Ozirį, dievą Saulę, Izidės vyrą, 
kurį kiekvieną vakarą, leidžiantis saulei, nužudo klastūnas brolis 
Setas, tamsos nešėjas, apie tai, kaip po mirties visi vyrai būna tei- 
siami Mirusiųjų Karalystės valdovo ir, jeigu nusprendžiama, kad 
jie to verti, jiems užtikrinamas amžinas gyvenimas; iš ryto jie gali 
vėl prisikelti kaip Horas, Ozirio įpėdinis, šviesos nešėjas, keršijanti 
nauja saulė. Ar Celsinas išties tiki šiais mergaitiškais paistalais? Ar 
jis tikrai tiki, jog, pavyzdžiui, šis pusiau suėstas vergas, miręs lei- 
džiantis saulei, galėtų grįžti ir atkeršyti saulei tekant? 

Amplijatas kaip tik gręžėsi norėdamas būtent to sūnaus ir 
paklausti, bet jam sutrukdė už nugaros pasigirdęs šūksnis. Tarp 
susibūrusių vergų kilo sąmyšis, ir Amplijatas pasisuko kėdėje. Nuo 
vilos pusės laiptais lipo žmogus, kurio jis nepažinojo; žmogus mo- 
javo aukštai iškelta ranka ir kažką šaukė. 


andens tiekimo principai buvo paprasti, universalūs, 
L" Arenos — tiek Romoje, tiek Gaule, tiek Kampa- 
nijoje, — ir būtent tai Atilijui labai patiko. Net ir bėgdamas jis 
įsivaizdavo tai, ko negalėjo matyti. Pagrindinė akveduko šaka 
turėtų eiti atšlaite, už vilos, įkasta į žemę maždaug metro gylyje; 
vanduo turėtų tekėti nuo šiaurės pietų link, nuo Bajų Stebuklų 
Baseino link. Kad ir kas buvo vilos savininkas daugiau nei prieš 
šimtmetį statant Agua Augustą, beveik neabejotinai turėjo išvesti 
dvi vandentiekio atšakas. Viena atšaka tekantis vanduo turėtų 
subėgti į didelę cisterną, aprūpinančią namą, plaukimo baseiną ir 
sode esančius fontanus: jeigu vandentiekio vanduo būtų užterštas, 
tikriausiai prireiktų dienos, kol būtų užteršta visa sistema; viskas 
priklauso nuo rezervuaro dydžio. Tačiau kita kanalo atšaka turėtų 

tiekti Augusto vandenį tiesiai į žŽuvyną, į visus žuvų baseinus. Bet 
koks gedimas iškart paaiškėtų būtent čia. 

Dabar Atilijus jau visai aiškiai matė gyvojo paveikslo stebė- 
tojų pavidalus: šeimininkas, kaip galima buvo numanyti, Ampli- 
jatas, nustebęs pakilo nuo kėdės, o visi kiti žiūrovai dabar stovėjo 
atgręžę į baseiną nugaras, įsmeigę akis į paskutiniu laiptų maršu 
bėgantį Atilijų. Jis atbėgo iki betoninės žuvyno rampos, šiek tiek 
sulėtino tempą pribėgęs prie Amplijato, bet visiškai nesustojo. 

— Ištrauk jį! — prabėgdamas šūktelėjo Atilijus. 

Švininį veidą nutaisęs Amplijatas kažką šūktelėjo jam pavy- 
mui, ir Atilijus tebebėgdamas dabar jau atsigręžęs ir iškėlęs į viršų 
delnus riktelėjo: 

— Prašau. Tik ištrauk jį. 

Amplijatas net prasižiojo, bet paskui, vis dar nenuleisdamas 
nuo Atilijaus akių, jis iš lėto pakėlė ranką — mįslingasis gestas, 
vis dėlto nutraukiantis įvykių grandinę, tarsi visi tik ir būtų laukę 
būtent tokio ženklo. Namų ūkvedys susikišo du pirštus į burną ir 
sušvilpė valčių kablį laikančiam vergui, o paskui mostelėjo ranka 
viršun. Tai pamatęs vergas apsisuko ir įkišo lazdą su kabliu į un- 
gurių baseiną, užkabino ir pradėjo traukti. 

Atilijus jau beveik pasiekė vamzdžius. Pribėgus arčiau jie 
pasirodė esą didesni, nei žvelgiant nuo terasos. Terakota. Pora. 
Daugiau nei pėdos skersmens. Vamzdžiai buvo atvesti nuo šlaito, 
abu kartu kirto rampą, o paskui išsiskyrė į priešingas puses palei 
žuvyno sieneles. Į kiekvieną vamzdį buvo įtaisytos negrabiai ap- 
dirbtos kontrolinės plokštelės — kryžmai perpjauto dviejų pėdų 
ilgio vamzdžio dalys; jas apčiupinėjęs Atilijus pamatė, kad viena 
buvo blogai įdėta ir apgadinta. Šalia gulėjo kaltas; tarsi kažkam, 
kas čia darbavosi, būtų sutrukdyta. 

Atilijus atsiklaupė ir įgrūdo įrankį į plyšį, o paskui ėmė kiloti 
jį aukštyn ir žemyn, kol galiausiai beveik visą sukišo; paskui jis 
pasuko kaltą. Dabar atsirado tarpas, kurio pakako pirštams įkišti 
ir dangčiui nuimti. Jis nustūmė dangtį nepaisydamas didelio jo 
svorio ir pasilenkė tiesiai virš tekančio vandens; jis iškart užuodė 

kvapą. Ištrūkęs iš ribotos vamzdžio ertmės kvapas buvo pakan- 
kamai stiprus, kad Atilijus negaištų. Abejonių nekeliantis puvėsių 
kvapas. Supuvusių kiaušinių smarvė. 

Hado kvėptelėjimas. 

Siera. 


1 buvo miręs. Net ir iš tolo tai nekėlė abejonių. Prie 
atdaro vamzdžio susilenkęs Atilijus pamatė iš ungurių 
baseino ištrauktus palaikus, apdengtus maišu. Jis matė, kaip skirs- 
tosi minia, iš lėto traukdama į vilą, o žilaplaukė vergė yrėsi per 
žmones priešinga kryptimi — jūros link. Kiti vengė į ją Žiūrėti, 
aplenkė ratu, tarsi ji sirgtų kokia nors bjauria liga. Priėjusi prie 
nebegyvo žmogaus ji iškėlė rankas į dangų ir ėmė tyliai linguoti į 
abi puses. Amplijatas jos nepastebėjo. Jis ryžtingai žengė Atilijaus 
link. Jam už nugaros ėjo Korelija, į ją panašus jaunuolis, tikriausiai 
jos brolis, ir dar keletas kitų. Pora vyrų prie diržų buvo prisisegę 
peilius. 

Akvarijus vėl sutelkė dėmesį į vandenį. Ar jam tik taip atrodo, 
ar tikrai krinta slėgis? Dabar, kai vamzdis buvo atidarytas, kvapas 
nebebuvo toks stiprus. Jis panardino rankas į tėkmę, suraukė anta- 
kius, pamėgino įvertinti srovės stiprumą; vanduo mirguliuodamas 
sruveno jam per pirštus tarsi gyvas. Kartą, dar būdamas vaikas, jis 
matė, kaip per žaidynes buvo nukautas dramblys — jį sumedžiojo 
leopardų kailiais apsidangstę kilpininkai ir ietininkai. Tačiau aiš- 
kiausiai jis prisiminė ne pačią medžioklę, bet tai, kaip dresuoto- 
jas, kuris tikriausiai atlydėjo šį milžiną iš Afrikos, pasilenkė prie 
dramblio ausies, šiam parkritus į dulkes ir dvesiant, ir kažką jam 
pašnabždėjo. Būtent taip dabar jautėsi ir jis. Atrodė, kad akvedu- 
kas, didysis Agua Augusta, miršta ant jo rankų. 

Pasigirdo balsas: 

— Tu esi mano valdose. 

Atilijus pakėlė akis ir išvydo į jį žvelgiantį Amplijatą. Vilos 
savininkas buvo įpusėjęs šeštą dešimtį. Jis buvo neaukštas, bet 
plačiapetis ir galingas. 


A 

— Mano valdose, — pakartojo Amplijatas. 

— Taip, valdos — tavo nuosavybė. Bet vanduo imperato- 
riaus. 

Atilijus atsistojo ir nusišluostė į tuniką rankas. Jį pykdė, kad 
per tokią didelę sausrą sunaudojama tiek daug brangaus skysčio 
šio turtuolio žuvų tvenkiniams pildyti. 

— Turi uždaryti akveduko šliuzus. Matricoje yra sieros, o 
raudonosios kefalės nepakenčia jokios taršos. Štai dėl ko, — Ati- 
lijus pabrėžė šiuos žodžius, — išgaišo tavo brangiosios Žuvys. 

Amplijatas nežymiai krestelėjo galvą suprasdamas užuomi- 
ną. Jo veidas buvo gana gražus, o akys tokios pat mėlynos kaip ir 
dukters. | 

— O kas tu toks esi? 

— Markas Atilijus. Agua Augusta prižiūrėtojas. 

— Atilijus? — susiraukė turtuolis. — O kas nutiko Eksom- 
nijui? 

— Ir aš norėčiau sužinoti. 

— Bet, aišku, Eksomnijus ir dabar dirba vandentiekio pri- 
žiūrėtoju? 

— Ne. Jau sakiau, dabar aš tą darbą dirbu. 

Atilijus nebuvo nusiteikęs reikšti pagarbą. Vertas paniekos, 
kvailas, žiaurus... galbūt pasitaikius kitai progai jis su malonumu 
išsakytų tokius komplimentus, bet dabar jis neturėjo laiko. 

— Turiu grįžti į Mizeną. Akveduko padėtis kritiška. 

— Kodėl ji tokia kritiška? Ar tai koks nors pranašingas 
ženklas? 

— Galima sakyti ir taip. 

Atilijus jau rengėsi eiti, bet Amplijatas vikriai metėsi jo link 
ir pastojo kelią. 

— Tu mane įžeidei, — pasakė jis, — mano valdose. Mano 
šeimos akivaizdoje. O dabar tu nori išeiti nė neatsiprašęs? 

Jis prikišo savo veidą taip arti, kad Atilijus ties retėjančių jo 
plaukų linija pamatė blizgančius prakaito karoliukus. Nuo jo sal- 
džiai dvelkė šafranų aliejumi — pačiu brangiausiu tepalu. 

— Kas tau leido čia ateiti? 

— Jeigu aš kaip nors tave įžeidžiau, — pradėjo Atilijus, bet 
paskui prisiminė maišu uždengtus sumaitotus palaikus, ir atsipra- 
šymo žodžiai įstrigo gerklėje. — Pasitrauk man iš kelio. 

Jis norėjo prasibrauti pro Amplijatą, bet šis čiupo jam už ran- 
kos, o kažkas išsitraukė peilį. Dar akimirka, vienintelis judesys, ir 
viskas bus baigta, pamanė Atilijus. 

— Jis čia atėjo per mane, tėve. Aš jį pakviečiau. 

— Ką? 

Amplijatas atsisuko į Koreliją. Atilijus niekada nesužinos, ką 
būtų jam padaręs, jeigu jis būtų ją užgavęs, nes tą pačią akimirką 
pasigirdo šiurpus klyksmas. Rampa ėjo žilaplaukė moteris. Jos vei- 
das, rankos ir suknelė buvo ištepti sūnaus krauju, vieną ranką laikė 
ištiesusi tiesiai prieš save, rudus kaulėtus pirštus, nykštį ir mažylį, 
ji buvo grėsmingai atkišusi. Ji kažką rėkė kalba, kurios Atilijus ne- 
suprato. Kita vertus, jam nė nereikėjo suprasti — bet kokia kalba 
ištartas prakeiksmas lieka prakeiksmu, o šis buvo skirtas tiesiai 
Amplijatui. 

Jis paleido Atilijaus ranką ir atsigręžė į ją, abejingu veidu 
sugerdamas visą prakeiksmo galią. Paskui, kai žodžių srautas ap- 
silpo, jis nusijuokė. Akimirką buvo tylu, paskui ir kiti ėmė juoktis. 
Atilijus pažvelgė į Koreliją, kuri beveik nepastebimai linktelėjo ir 
mostelėjo vilos pusėn. Ji tarsi sakė: Man viskas bus gerai, eik. Tiek 
jis tegirdėjo ir tematė, nes nusigręžė ir ėmė lipti viršun kylančiu 
taku namo link kas dvi tris pakopas iškart. Bėgo švininėmis kojo- 
mis, kaip pabėgti mėginantis sapnuojantis žmogus. 


Hora duodecima 


[18.48 val.) 


„Prieš pat prasiveržimą gali labai padidėti šie santykiai 
— S/C, SO5/CO>, S/CI, taip pat ir bendras HCI kiekis... 
Žymus Žemės mantiją sudarančių komponentų proporcijų 
padidėjimas dažnai gali būti vertinamas kaip ženklas, kad 
snaudžiančiame vulkane pakilo magma ir galima tikėtis 
prasiveržimo'. 


„Vulkanologija“ (antrasis leidimas) 


kvedukas — žmogaus kūrinys, paklūstantis gamtos 

A siame Vandentiekio specialistai gali pažaboti 
versmę ir nukreipti ją nuo įprastos vagos, bet kartą 

ištryškusi ji ir teka — neišvengiamai, negailestingai, vidutiniškai 
dviejų su puse mylių per valandą greičiu, ir Atilijus buvo išties be- 
jėgis — jis niekaip negalėjo išgelbėti Mizeno vandens nuo teršalų. 

Jis vis dar laikėsi įsikibęs silpnutės vilties — galbūt siera kaip 
nors susilaikys ties Hortenzijos vila; galbūt siera teka iš įrengtų po 
namu vamzdynų; galbūt Amplijato nuosavybė tėra nuo gražaus 
įlankos vingio atskirta dvokianti kišenė. 

Viltys gyvavo tol, kol jis atlėkė nuokalne iki Stebuklų Baseino, 
ištempė Koraką iš barakų, kur jis žaidė kauliukais su Musa ir Beko, 
rakins duris į rezervuarą. Kaip tik tada visos viltys akimirksniu iš- 
garavo, jas nupūtė tas pats bjaurus tvaikas, kurį jis užuodė Žžuvyno 
vamzdžiuose. 

— Šuns kvapas! — pasibjaurėjęs išpūtė skruostus Kora- 
kas. — Tikriausiai šis tvaikas kaupėsi ištisas valandas. 

— Dvi valandas. 

— Dvi valandas? — prižiūrėtojui sunkiai sekėsi slėpti pa- 
sitenkinimą. — Kaip tik tada tu mus visai tuščiai laikei kalno 
viršūnėje! 

— Ojeigu mes būtume buvę čia? Ką būtume galėję pakeisti? 

Atgalia ranka užsiėmęs nosį, Atilijus nusileido keliais laipte- 
liais žemiau. Darėsi vis tamsiau. Nieko nematydamas, žvelgdamas 
po kolonomis, jis girdėjo, kaip vanduo tyška į rezervuarą, bet ne- 
sigirdėjo įprasto dundenimo, nesijautė galios. Viskas ir buvo taip, 
kaip jis numanė būdamas žuvyne — sparčiai krito slėgis. 

Atilijus šūktelėjo graikui vergui Politesui, laukusiam laiptų 
viršuje, jog jam reikia kelių daiktų — deglo, centrinės akveduko 
linijos plano ir vieno butelio su kamščiu iš rūsio; tokius butelius jie 
naudodavo vandens pavyzdžiams laikyti. Politesas klusniai nuėjo, 
ir Atilijus žvelgė į tamsą džiaugdamasis, kad prižiūrėtojas nemato 
jo veido išraiškos, nes veidas išduoda, koks yra žmogus. 

— Kiek laiko čia dirbi, Korakai? 

— Dvidešimt metų. 

— Ar anksčiau buvo kas nors panašaus nutikę? 

— Niekada nebuvo. Tu mums užtraukei nesėkmes. 

Viena ranka prisilaikydamas sienos Atilijus atsargiai leido- 
si laipteliais žemyn iki rezervuaro krašto. Nuo Augusto žiočių 
tykštantis vanduo, tvaikas ir melancholiška paskutinės dienos 
valandos šviesa vertė jį pasijusti taip, tarsi leistųsi į pragarą. Jam 
po kojomis buvo pririšta valtis su irklais — visai tinkamas keltas, 
galėsiantis perkelti per Stiksą. 

Jis pamėgino pajuokauti ir nuslėpti po truputį vis labiau api- 
mančią paniką. 

— Galėtum būti manasis Charonas, — tarstelėjo jis Kora- 
kui, — bet kad neturiu monetos, kuria galėčiau tau užmokėti. 

— Vadinasi, esi pasmerktas amžiams klaidžioti po pragarą. 

Buvo juokinga. Atilijus bakstelėjo kumščiu sau į krūtinę; jis 
buvo įpratęs taip daryti, kai mąstydavo. Paskui vėl šūktelėjo pa- 
kreipęs galvą kiemo link: ; 

— Politesai! Pasijudink! 

— Einu, akvarijau! 

Tarpduryje pasirodė laibas vergo jis laikė ploną žva- 
kę ir deglą. Nuskubėjęs žemyn viską padavė Atilijui, kuris prikišo 
žibantį žvakės galiuką prie pakulų ir deguto. Deglas pliūptelėjęs 
užsidegė, paskleidamas sunkaus kvapo kaitros gūsį. Ant betoninių 
sienų ėmė šokti jų šešėliai. 

Atilijus atsargiai žengė į valtį laikydamas aukštai iškeltą deg- 
lą, o paskui atsisuko norėdamas paimti į ritinį susuktus planus ir 
stiklinį butelį. Valtis buvo lengva, plokščiadugnė, naudojama tada, 
kai rezervuare reikėdavo ką nors patvarkyti. Įlipus Korakui, valtis 
nugrimzdo giliai į vandenį. 

Turiu įveikti paniką, — galvojo Atilijus. — Turiu būti tikras 
meistras. 

— Jeigu taip būtų nutikę tada, kai čia dirbo Eksomnijus, ką 
jis būtų daręs? 

— Nežinau. Bet pasakysiu tau vieną dalyką. Šis vanduo jam 
buvo pažįstamas geriau nei bet kuriam kitam gyvam žmogui. Jis 
būtų numatęs tokią situaciją. 

— Galbūt numatė, todėl ir pabėgo. 

— Eksomnijus nebuvo bailys. Jis niekur nepabėgo. 

— Tai kur jis, Korakai? 

— Mielasis berniuk, aš tau kartojau šimtus kartų — aš ne- 
žinau. 
do ir atsistūmė nuo laiptelių, o paskui atsisėdo atsigręžęs veidu 
į Atilijų ir ėmėsi irklų. Deglo šviesoje jo veidas atrodė smarkiai 
įdegęs, klastingas; iš veido jis atrodė vyresnis nei perkopęs per 
keturiasdešimtį. Jis turėjo žmoną ir būrį vaikų, susikimšusių na- 
muose, esančiuose kitoje gatvės pusėje prie rezervuaro. Atilijus 
svarstė, kodėl Korakas taip labai jo nekenčia. Ar taip yra tik dėl 
to, kad jis pats troško užimti akvarijaus postą ir todėl piktinosi 
jaunesnio žmogaus iš Romos atvykimu? O gal yra ir daugiau 
priežasčių? 

Atilijus paliepė Korakui irtis baseino vidurio link; jiems 
pasiekus vidurį, Atilijus padavė jam deglą, atkimšo butelį ir atsi- 
raitojo tunikos rankoves. Kaip dažnai Eskvilinos kalvos požemi- 
niame Claudia ir Anio Novus rezervuare jis matydavo tai darantį 
savo tėvą? Senukas jam buvo išaiškinęs ir parodęs, jog kiekvienas 
vandentiekis turi savitą kvapą, kaip kad skirtingai kvepia skirtingo 
derliaus vynuogių vynas. Agua Marcia kvepėjo salsvai; čia subėgo 
trys skaidrūs Anieno upės šaltiniai; Agua Alsietina vanduo buvo 
prasčiausias — smėlėtas ežero vanduo, tinkamas tik sodams lais- 
tyti; Agua Julia vanduo minkštas bei drungnas ir taip toliau. Tėvas 
sakydavo, kad geras akvarijus turėtų išmanyti šį tą daugiau, ne 
vien svarias architektūros ir hidraulikos taisykles — jis privalėtų 
puikiai skirti skonį, turėti gerą uoslę, jausti vandenį, nuspėti, per 
kokias uolienas ir dirvas vanduo prateka keliaudamas žemės pa- 
viršiaus link. Nuo šių gabumų gali priklausyti žmonių gyvybės. 

Atilijaus mintyse blykstelėjo tėvo paveikslas. Jį pražudė švi- 
nas, su kuriuo jis dirbo visą gyvenimą; jo tėvas mirė nesulaukęs 
penkiasdešimties, palikęs dar paauglį Atilijų šeimos galva. Prieš 
mirtį iš jo beveik nieko nebeliko — tik plonytė blyški oda, aptem- 
pianti aštrius kaulus. 

Jo tėvas žinotų, ką daryti. 

Laikydamas butelį kakliuku į vandens paviršių Atilijus persi- 
svėrė per valties kraštą ir panardino butelį kiek galėdamas giliau, 
o paskui, laikydamas butelį po vandeniu, iš lėto jį apvertė, kad oras 
išeitų burbuliuodamas. Jis užkimšo butelį ir ištraukė. 

Vėl įsitaisęs valtyje jis atkimšo butelį ir pamosavo juo sau 
po nosimi. Sriubtelėjo gurkšnį, pagargaliavo ir nurijo. Kartus, bet 
geriamas, dar pakenčiamas. Atilijus padavė butelį Korakui, kuris 
jį paėmė atiduodamas deglą; Korakas vienu mauku išgėrė beveik 
viską. Jis atgalia ranka nusišluostė burną. 

— Tiks, — pratarė jis, — jei sumaišysi su pakankamu vyno 
kiekiu. 

Valtis atsitrenkė į koloną, ir Atilijus pastebėjo vis labiau pla- 
tėjantį ruožą tarp sauso ir drėgno betono; šis ruožas matėsi labai 

aiškiai, jau dabar viršutinė riba buvo maždaug pėda aukščiau nei 
rezervuaro paviršius. Rezervuaras tuštėjo sparčiau, nei Augustas 
galėjo jį papildyti. 

Ir vėl panika. Įveik ją. 

— Kiek šiame baseine telpa vandens? 

— Du šimtai aštuoniasdešimt kvinarijų. 

Atilijus kilstelėjo deglą arčiau stogo, šešėliuose dingstančio 
jiems virš galvų maždaug už penkiolikos pėdų. Tai reiškė, kad van- 
duo dabar tikriausiai pakilęs per kokias trisdešimt penkias pėdas, 
užpildyti du trečdaliai rezervuaro. Sakykime, dabar jame yra du 
šimtai kvinarijų. Dirbdami Romoje jie laikydavosi nuostatos, kad 
dviem šimtams žmonių per dieną reikia apytiksliai vienos kvina- 
rijos. Sakykime, Mizeno jūrininkų įgulą sudarė dešimt tūkstančių 
galvų, dar reikėtų pridėti dešimt tūkstančių civilių... 

Ganėtinai paprasta apskaičiuoti. 

Vandens jiems pakaks dviem dienoms, jeigu jie ribos srautą 
tiekdami vandenį vieną valandą auštant ir vieną valandą temstant 
ir jeigu sieros koncentracija baseino dugne bus tokia pat nedidelė 
kaip ir vandens paviršiuje. Atilijus stengėsi mąstyti. Natūraliame 
šaltinyje atsiradusi siera būna šilta, todėl kyla į paviršių. Bet kas 
atsitinka tada, kai ji atvėsta iki vandens temperatūros? Ar ji ištirps- 
ta? O gal plūduriuoja paviršiuje? Gal nuskęsta? 

Atilijus pažvelgė į šiaurinę rezervuaro pusę, iš kur tekėjo 
Augustas. 

— Turėtume patikrinti slėgį. 

Korakas ėmė irtis galingais mostais, prityrusiais judesiais 
plukdydamas valtį tarp kolonų labirintų, plaukdamas krintančio 
vandens link. Atilijus vienoje rankoje laikė deglą, o kita išvyniojo 
planus ir pasiklojo juos ant kelių, paspausdamas dilbiu. 

Visas vakarinis įlankos kraštas nuo Neapolio iki Kūmų buvo 
sieringas; tiek jis žinojo. Leucogaei kalnuose esančioše kasyklose, 
įrengtose už dviejų mylių į šiaurę nuo pagrindinės akveduko li- 
nijos, kasami žali permatomi sieros luitai. Be to, aplink Bajus yra 
karštų sieros versmių, prie kurių iš visos imperijos renkasi sveiks- 

tantys ligoniai. Ten yra duburys, pavadintas Posidijanu, Klaudijaus 
išlaisvinto vergo garbei. Jis toks karštas, kad ten net galima virti 
mėsą. Net ir jūra ties Bajais kartkartėmis garuoja siera, burbuliuo- 
jančia seklumoje, tarsi besiviliančia iš kažko išsivaduoti. Būtent 
čia, šiame smilkstančiame rajone, kur savo urvą sergėjo Sibilė, kur 
žiojėjo liepsnojančios angos į Požemių pasaulį, Augustas buvo už- 
terštas. 

Jie pasiekė akveduko tunelį. Korakas minutėlę leido valčiai 
slysti pačiai, o paskui keletą kartų vikriai mostelėjo irklais priešin- 
ga kryptimi, sustabdydamas valtį visai prie kolonos. Atilijus pasi- 
dėjo planus ir kilstelėjo deglą. Liepsna apšvietė smaragdo žaluma 
spindintį žalią purvą, paskui užkliudė milžinišką akmenyje iškaltą 
Neptūno galvą; paprastai iš Neptūno burnos Augustas kliokdavo 
juoda kaip derva srove. Bet net ir per tą trumpą valandėlę, ko! jie 
prisiyrė arčiau atsistūmę nuo laiptų, srovė apsilpo. Dabar vanduo, 
galima sakyti, vos varvėjo. 

Korakas tyliai švilptelėjo. 

— Niekada nemaniau, kad kada nors savo gyvenime pa- 
matysiu išdžiūvusį Augustą. Buvai teisus nerimaudamas, mielas 
berniuk. 

Jis pažvelgė į Atilijų, ir pirmą kartą jo veidu perbėgo baimės 
šešėlis. 

— Tai po kokiomis gi žvaigždėmis gimei, kad visa tai užtrau- 
kei ant mūsų galvų? 

Atilijus pajuto, jog darosi sunku kvėpuoti. Jis vėl prisidengė 
ranka nosį ir deglu apšvietė rezervuaro paviršių. Pagal vis dar juo- 
duojančio vandens paviršiuje atsispindinčią šviesą jis nusprendė, 
jog gylis pakankamas. 

Tai neįmanoma, — svarstė jis. Akvedukai taip paprastai ne- 
miršta — tik jau ne šitaip, tik jau ne per kelias valandas. Matricos 
buvo atitvertos plytomis, sumūrytomis naudojant vandeniui at- 
sparų cementą, ir dar apibetonuotos pusantros pėdos storumo 
apvalkalu. Įprastoms problemoms — struktūrų įtrūkimams, nute- 
kėjimams, kalkių nuosėdoms, siaurinančioms kanalus — atsirasti 

reikia ištisų mėnesių, net metų. Klaudijai prireikė viso dešimtme- 
čio, kol galiausiai išsisėmė. 

Atilijaus mintis nutraukė vergo Politeso riksmas: 

— Akvarijau! 

Atilijus kiek pasuko galvą. Jis nematė laiptų, nes jam užstojo 
kolonos, stūksančios tarsi suakmenėję ąžuolai, suaugę kažkokioje 
dvokiančioje pelkėje. 

— Kas yra* 

— Akvarijau, kieme raitelis! Jis atnešė žinią, kad akvedukas 
nebeveikia! 

Korakas sumurmėjo: 

— Ir patys matome, kvailas graike. 

Atilijus vėl atsivertė planus. 

— Iš kokio miesto jis atkeliavo? 

Jis manė, jog vergas atsakys, kad iš Bajų ar Kūmų. Blogiausiu 
atveju — iš Puteolių. Jeigu iš Neapolio, būtų tikra katastrofa. 

Bet atsakymas nuskambėjo kaip smūgis į pilvą: 

— Nola! 


E iakisčij buvo taip aplipęs dulkėmis, jog atrodė labiau 
panašus į vaiduoklį nei į žmogų. Jam dar pasakojant sa- 
vąją istoriją apie tai, kaip auštant Nolos rezervuare dingo vanduo, 
o prieš tai, vidury nakties, pasklido aštrus sieros kvapas, už kiemo 
besidriekiančiame kelyje pasigirdo kanopų taukšėjimas; į kiemą 
įrisnojo antras Žirgas. 

Raitelis vikriai nušoko nuo balno ir ištiesė susuktą papirusą. 
Žinia iš Neapolio galvų. Apie popietę Augustas nutilo ir ten. 

Atilijus atidžiai perskaitė ritinuką įstengdamas neišsiduoti 
atitinkama veido išraiška. Dabar kieme jau buvo susirinkęs ne- 
menkas būrys: du žirgai, pora raitelių, apsuptų būrio akveduko 
darbininkų, metusių vakarienę ir atlėkusių pasiklausyti, kas čia 
dedasi. Ši sumaištis jau ėmė traukti gatvės praeivių dėmesį, taip 
pat atėjo ir keli netoli esančių krautuvėlių šeimininkai. 


50 


POMPĖJA 


— Ei, vandeni! — riktelėjo kitoje gatvės pusėje esančio už- 
kandžių užeigos savininkas. — Kas čia dedasi? 

Netrukus, mąstė Atilijus, panika įsiliepsnos kaip padegta at- 
šlaitė, pakaks vienintelio vėjelio dvelktelėjimo. Jis ir pats juto įsi- 
plieskiančią tokią kibirkštį. Riktelėjo porai vergų, kad šie uždarytų 
kiemo vartus, ir paliepė Politesui pasirūpinti, kad dviem žiniane- 
šiams būtų duota pavalgyti ir atsigerti. 

— Musa, Beko, paimkite vežimaitį ir pradėkite krautis. Pa- 
imkite negesintų kalkių, pucolano, įrankių, visko, ko gali prireikti 
taisant matricą. Kraukite tiek, kiek galėtų patraukti pora jaučių. 

Abu vyrai susižvalgė. 

— Bet mes juk nežinome, koks tai gedimas, — paprieštaravo 
Musa. — Vieno vežimaičio gali nepakakti. 

— Tada važiuodami per Nolą papildysime savo atsargas. 

Jis žengė akveduko administracinių patalpų link, o pasiunti- 
nys iš Nolos lipo jam ant kulnų. 

— O ką man sakyti vyresniesiems? 

Raitelis buvo dar beveik vaikas. Jo akys buvo vienintelė veido 
dalis, neapskretusi purvu; baimingą žvilgsnį dar labiau išryškino 
švelniai rausvos rainelės. 

— Žyniai nori aukoti Neptūnui. Jie sako, kad siera — labai 
blogas ženklas. 

— Pasakyk jiems, jog problema mums yra žinoma. — Ati- 
lijus nežymiai mostelėjo planais. — Pasakyk jiems, jog jau imamės 
tvarkyti. 

Jis nėrė pro žemas duris į nedidelę kubo formos patalpą. Visus 
Augusto dokumentus Eksomnijus paliko nesutvarkytus. Sąskaitos, 
kvitai ir važtaraščiai, teisėti susitarimai ir nuomonės, akvarijų pra- 
nešimai bei inventoriaus aprašai, laiškai iš akvedukų prižiūrėtojus 
kuruojančios žinybos ir Mizeno jūrininkų vado įsakymai — kai 
kurie dokumentai net dvidešimties ar trisdešimties metų senumo 
— buvo išimti iš skrynių ir paskleisti aplink, išmėtyti ant stalo ir 
betoninių grindų. 

Nola! Ar gali taip būti? Nola — didelis miestas už trisdešim- 

ties mylių į rytus nuo Mizeno, netoli jo nėra jokių sieros sankaupų. 
Jis nykščiu pasižymėjo nuotolį. Keliaudami jaučiais kinkytu veži- 
maičiu jie ten nusigaus tik per dvi dienas. Žemėlapyje, aiškiai kaip 
paveiksle, jis matė, kaip toji nelaimė turėtų plisti, kaip matematiš- 
kai tiksliai tuštėja vandentiekis. Jis vedė pirštu pagal liniją tyliai 
judindamas lūpas. Dvi su puse mylios per valandą! Jeigu Nola 
užgeso auštant, Acerą ir Atelą toks pat likimas turėjo ištikti rytui 
įpusėjus. Jeigu Neapolis, esantis už dvylikos mylių nuo Mizeno, 
vandenį prarado vidurdienį, Puteoliai jį turėjo prarasti aštuntą, 
Kūmai — devintą, Bajai — dešimtą. Ir galiausiai, dvyliktą, neiš- 
vengiamai ateis ir jų eilė. 

Aštuoni miestai be vandens. Tik Pompėja, esanti už kelių my- 
lių upe aukštyn nuo Nolos, iki šiol nieko nepranešė. Bet ir dabar 
be vandens liko jau daugiau kaip du šimtai tūkstančių žmonių. 

Atilijus pamatė, kaip kažkas užgožė įėjimą, ir viduje aptemo; 
įėjo Korakas ir pasirėmęs į durų staktą ėmė jį stebėti. 

Atilijus susuko planus ir pasispaudė po pažasčia. 

— Duok man raktą nuo šliuzų. 

— O kam? 

— Ar neaišku? Turiu uždaryti rezervuarą. 

— Bet tai laivyno vanduo. Negali to padaryti. Be admirolo 
patvirtinimo — negali. 

— Tai kodėl gi tau nenuėjus ir neparūpinus to admirolo lei- 
dimo? Uždarau šliuzus. 

Jau antrą kartą tą dieną jie atsidūrė per sprindį vienas nuo 
kito. 

— Paklausyk manęs, Korakai. Stebuklų Baseinas — strate- 
ginis rezervas, supranti? Jis tam ir yra, kad ištikus nelaimei būtų 
uždarytas; kiekvieną ginčams sugaištą akimirką mes prarandame 
vis daugiau vandens. O dabar duok man raktą, nes kitaip tau teks 
už tai atsakyti Romoje. 

— Labai gerai. Daryk, kaip išmanai, mielas berniuk. 

Nenuleisdamas nuo Atilijaus akių, jis nukabino nuo diržo 
raktą. 

— Gerai, aš nueisiu pas admirolą. Papasakosiu jam, kas čia 
dėjosi. O tada ir pamatysim, kas už ką atsakingas. 

Atilijus čiupo raktą ir prasispraudęs pro Koraką išėjo į kiemą. 
Jis riktelėjo arčiausiai stovinčiam vergui: 

— Uždaryk paskui mane vartus, Politesai. Nieko negalima 
įleisti be mano leidimo. 

— Klausau, akvarijau. 

Gatvėje tebebuvo susibūrusi smalsių stebėtojų grupelė, bet 
žmonės prasiskyrė praleisdami Atilijų. Jis nekreipė dėmesio į jų 
klausimus. Pasuko kairėn, paskui vėl kairėn, stačiais laiptais Že- 
myn. Tolumoje vis dar gaudė vandens vargonai. Pakibę jam virš 
galvos, įsiterpę tarp sienų... Žmonės gręžiojosi jam braunantis 
pirmyn. Krokų spalvos suknele apsivilkusi dar visai jauna — dau- 
giausiai dešimties — prostitutė įsitvėrė jam į parankę ir nepaleido 
tol, kol jis neatrišo prie diržo prisegto maišelio ir nepadavė jai po- 
ros varinių monetų. Jis matė, kaip mergaitė prasiyrė pro žmones 
ir atidavė pinigėlius storuliui kapadosiečiui, tikriausiai savo šeimi- 
ninkui. Skubėdamas tolyn Atilijus keiksnojo save už patiklumą. 

Šliuzas buvo įrengtas nedideliame raudonų plytų statinyje, 
kuris buvo vos aukštesnis nei žmogaus ūgio. Nišoje prie durų buvo 
pastatyta Egerijos, vandens šaltinių deivės, skulptūra. Jai po kojo- 
mis gulėjo keli sudžiūvusių gėlių stiebeliai, apipelijusios duonos 
gabaliukai ir šiek tiek vaisių; tai nėščių moterų, tikinčių, kad Ege- 
rija, taikos karalaičio Numos žmona, atėjus laikui palengvins jų 
gimdymą, suneštos aukos. Dar vienas beprasmis prietaras. Maisto 
švaistymas. 

Jis pasuko spynon įkištą raktą ir piktai stumtelėjo sunkias 
medines duris. 

Dabar jis stovėjo viename lygyje su Stebuklų Baseino grindi- 
mis. Slegiamas rezervuaro vanduo sienoje esančiu tuneliu tekėjo 
pro bronzines groteles, sūkuriavo subėgdamas į atvirą vamzdį jam 
po kojomis, o paskui kanalais plaukė į tris vamzdžius, paskleistus 
vėduokle ir dingstančius jam už nugaros po grindų plytelėmis, 
tiekiančius vandens atsargas uostui ir Mizeno miestui. Vandens 

tėkmę kontroliavo šliuzas, pritvirtintas prie sienos, valdomas 
medine rankena, pritaisyta prie geležinio rato. Rankena buvo 
retai naudojama, todėl ją pasukti buvo sunku. Norėdamas išju- 
dinti rankeną Atilijus turėjo stipriai trinktelėti ranka; įrėmęs dar 
ir nugarą ją pasuko. Jis suko rankeną kiek įmanydamas greičiau. 
Dardėdamas kaip tvirtovės grotos šliuzas nusileido, po truputį 
slopindamas vandens tėkmę, kol galiausiai visai ją sustabdė; teliko 
tvyroti drėgnų dulkių kvapas. 

Akmeniniame kanale liko tik klanas, sparčiai garuojantis 
kaitroje ir nykstantis tiesiog akyse. Atilijus pasilenkė ir palietė 
pirštais drėgną lopinėlį, o paskui liežuvį. Jokio sieros skonio. 

Štai dabar jau viskas, pamanė Atilijus. Negavęs leidimo per 
sausrą sustabdyti vandens tiekimą jis paliko laivyną be vandens, 
teišdirbęs vos tris dienas. Ir už menkesnius prasikaltimus žmo- 
nėms būdavo pažeminamos pareigos ir išvaromi dirbti sunkių 
darbų. Atilijus staiga suprato, jog kvailai pasielgė leisdamas Ko- 
rakui pirmam nukakti pas admirolą. Net nekyla abejonių, jog 
bus teismas. Bet prižiūrėtojas jau dabar pasistengs, kad visa kaltė 
kristų ant jo. 

Rakindamas šliuzo patalpų duris Atilijus peržvelgė judrią 
gatvę. Niekas nekreipė į jį jokio dėmesio. Jie nežinojo, kas tuoj 
nutiks. Jis jautėsi taip, tarsi sergėtų didžiulę paslaptį, ir šis žinoji- 
mas vertė jį slėptis. Jis pasuko siaura alėja uosto link laikydamasis 
arčiau sienų, nudūręs akis į vandens latakus, vengdamas žmonių 
žvilgsnių. 


dmirolo vila buvo tolimame Mizeno pakrašty, norėda- 
mas ją pasiekti Atilijus turėjo nukeliauti gerą pusmylę; 
jis žengė sparčiai, kartkartėmis pasiduodamas nerimui ir imdamas 
bėgti per siaurą grindinį ar medinį tiltą, skiriantį du natūraliai su- 
siformavusius įlankos uostus. 
Dar prieš išvykstant iš Romos jį perspėjo dėl admirolo. 

— Vyriausiasis vadas yra Gajus Plinijus, — pasakė akveduko 
prižiūrėtojų kuratorius. — Plinijus. Anksčiau ar vėliau su juo su- 
sidursi. Jis tariasi viską apie viską žinąs. Gal jis ir žino. Su juo ben- 
drauti reikia labai atsargiai. Turėtum perversti paskutinę jo knygą. 
„Gamtos mokslas“ Trisdešimt septyniuose tomuose surašytas 
kiekvienas kam nors žinomas faktas apie Motiną gamtą. 

Viešojoje bibliotekoje Oktavijos galerijoje buvo vienas tos 
knygos egzempliorius. Atilijui užteko laiko perskaityti tik turinį. 

Pasaulis, jo pavidalas, jo judėjimas. Užtemimai, saulės ir mė- 
nulio. Žaibas. Žvaigždžių muzika. Dangaus ženklai, užrašyti fak- 
tai. Dangaus spinduliai, dangaus skylės, dangaus spalvos, dangaus 
liepsnos, dangaus kamuoliai, netikėti garsai. Užtemimai. Akmenų 
liūtys... 

Bibliotekoje buvo ir daugiau Plinijaus knygų. Šeši tomai skir- 
ti retorikai. Aštuonios gramatikos knygos. Dvidešimt tomų apie 
karą Germanijoje, kur jis vadovavo kavalerijos daliniui. Trisdešimt 
dabartinės imperijos istorijos tomų — jis dirbo prokuratoriumi 
Ispanijoje ir belgų Galijoje. Atilijus stebėjosi, kaip jis sugebėjo tiek 
daug parašyti ir tuo pačiu metu taip aukštai pakilti imperijos ad- 
ministravimo tarnybų laiptais. Kuratorius atsakė: 

— Taip yra todėl, kad jis neturi žmonos. 

Jis nusijuokė iš savo pokšto. 

— Be to, jis dar ir nemiega. Žiūrėk, kad jis tavęs nepričiuptų. 

Dangus raudonavo nuo besileidžiančios saulės, ir didelė la- 
gūna jam iš dešinės, kur statomi ir remontuojami karo laivai, buvo 
jau ištuštėjusi, kaip įprasta vakarais; tarp nendrių liūdnai klykė 
pavieniai jūros paukščiai. Jam iš kairės, uosto vandenyse, aukso 
spindesy iš lėto artinosi keleivinis keltas; burės buvo sulankstytos, 
tuzinas abiejose pusėse įtaisytų irklų lėtai ir vieningai smigo į van- 
denį. Keltas yrėsi tarp inkarais pritvirtintų imperijos laivyno trire- 
mų. Vakariniam kelto reisui iš Ostijos buvo jau per vėlu, vadinasi, 
keltu tikriausiai naudojosi vietiniai. Atvirame denyje susigrūdę 
keleiviai nardino keltą ganėtinai giliai. 

Pieno, kraujo, mėsos, geležies, vilnos ar plytų liūtys. Stebuklai. 
Žemė pasaulio centre. Žemės drebėjimai. Plyšiai. Oro duobės. Kom- 
binuoti ugnies ir vandens stebuklai: mineralų derva, nafta; nuolat 
švytintys regionai. Pasaulio harmonijos principas... 

Jis keliavo greičiau, nei tuštėjo vandens vamzdžiai; praeida- 
mas pro triumfo arką, žyminčią įėjimą į uostą, dar matė, kad di- 
dysis fontanas kryžkelėje tebetrykšta. Aplinkui, kaip įprasta tokią 
prieblandos valandą, buvo susirinkęs būrys žmonių — apgirtusių 
jūrininkų, nardinančių apkvaitusias galvas po vandeniu, šūkau- 
jančių ir besitaškančių apdriskusių vaikų, išsirikiavusių moterų ir 
vergių, laukiančių, kol galės pasisemti vandens nakčiai, prisirišusių 
molinius indus prie šonų ar užsidėjusių juos ant pečių. Virš jų visų 
šaltu žvilgsniu žvelgė amžinoje jaunystėje sustingusi marmurinė 
Dieviškojo Augusto skulptūra, apdairiai pastatyta ties judria san- 
kryža tam, kad primintų miestiečiams, kam reikėtų dėkoti už šią 
palaimą. 

Perpildytas keltas švartavosi prie molo. Buvo nuleisti prie- 
kinis ir užpakalinis trapai; nuo krantan besiveržiančių keleivių 
svorio trapų rąstai ėmė linguoti. Iš rankų į rankas buvo perduoda- 
mas bagažas. Nustebintas išlipančiųjų skubos nešikų prižiūrėtojas 
bėgiojo aplinkui baksnodamas nešikus ir keldamas juos ant kojų. 
Atilijus šūktelėjo norėdamas paklausti, iš kur šis keltas atplaukė; 
prižiūrėtojas atsakė grįžtelėjęs per petį: 

— Iš Neapolio, bičiuli, o prieš tai — iš Pompėjos. 

Iš Pompėjos. 

Pasirengęs eiti toliau Atilijus staiga sukluso. Keista, mąstė jis. 
Keista, kad jie negavo jokios žinios iš Pompėjos, pirmojo matricos 
miesto. Jis kiek pasvarstė, paskui apsisuko ir žengė pasitikti artė- 
jančią minią. 

— Ar tarp jūsų yra kas nors iš Pompėjos? 

Norėdamas patraukti į save dėmesį jis sumosavo susuktais 
Augusto planais. 

— Ar šįryt kas nors buvo Pompėjoje? 

Bet niekas nesureagavo. Po kelionės jie buvo ištroškę; savai- 
me suprantama, taip ir turėtų būti, svarstė Atilijus, jeigu jie atvyko 
iš Neapolio, kur vanduo dingo vidurdienį. Dauguma žmonių trau- 
kė pro jį iš abiejų pusių negalėdami tverti noru kuo greičiau nusi- 
gauti iki fontano; skubėjo visi, išskyrus vieną — pagyvenusį šventą 
žmogų, užsidėjusį kūgio formos kepuraitę ir pasiėmusį lenktą Žy- 
nio lazdą; jis ėjo iš lėto, įdėmiai žvalgydamasis į dangų. 

— Šiandien dieną buvau Neapolyje, — atsakė jis, kai Atilijus 
jį susistabdė, — bet iš ryto buvau Pompėjoje. Kodėl klausi? Ar ga- 
lėčiau kuo nors tau padėti, sūnau? 

Jis pažvelgė blausiomis gudriomis akimis ir ėmė kalbėti 
tyliau: 

— Nereikia drovėtis. Išmanau visus įprastus reiškinius — aiš- 
kinu padėtį žvelgdamas į žaibo blyksnius, gyvūnų vidurius, pau- 
kščių elgseną, taip pat ir antgamtiškus reiškinius. Ir už protingą 
kainą. 

— Gal galėčiau paklausti, šventasis tėve, — pratarė akvari- 
jus, — kada išvykai iš Pompėjos? 

— Vos praaušus. 

— Ar fontanas tryško? Ar ten buvo vandens? 

Tiek daug tikėjęsis iš jo atsakymo, dabar Atilijus beveik bijojo 
jį išgirsti. 

— Taip, vandens buvo. 

Žynys suraukė kaktą ir iškėlė lazdą bakstelėdamas į temstan- 
čią padangę. 

— Bet man atvykus į Neapolį gatvės buvo visai sausos, o 
pirtyse užuodžiau sieros kvapą. Štai todėl nutariau grįžti į keltą ir 
keliauti čia. 

Jis ir vėl pašnairavo į dangų ieškodamas jame paukščių. 

— Siera — labai blogas ženklas. 

— Visai teisingai, — sutiko Atilijus. — Bet ar esi visiškai tik- 
ras? Ar esi tikras, kad vanduo tekėjo? 

— Taip, sūnau, esu tikras. 

Prie fontano kilo sujudimas, ir abu vyrai atsigręžė pažiūrėti. 
Rodos, čia niekas nekonfliktavo, tik kažkas lengvai susistumdė ir 
pasibaksnojo, bet greitai pasipylė ir stipresni smūgiai. Minia tarsi 
sumažėjo, sutirštėjo; iš paties besimušančiųjų būrio į orą pakilo 
didelis molinis indas, kuris iš lėto apsivertė, nusileido netoli molo 
ir subyrėjo į šukes. Suklykė moteris. Irdamasis pro kitų nugaras iš 
minios išniro graikiška tunika apsivilkęs Žmogus, tvirtai spaus- 
damas prie krūtinės odinę gertuvę. Iš gilios žaizdos smilkinyje 
sruveno kraujas. Jis išsitiesė, susitvarkė ir nuklibikščiavo pirmyn, 
pradingdamas alėjoje. 

Na, štai, prasideda, pamanė Atilijus. Iš pradžių šitas fontanas, 
paskui ir visi kiti, esantys aplink uostą, o paskui didysis forumo 
baseinas. O tada viešosios pirtys, karo mokyklos vandens čiaupai, 
didžiosios vilos; iš tuščių vamzdžių nieko nebesulauksi — tik dar- 
dančio metalo garso ir išeinančio oro švilpimo... 

Tolumoje vandens vargonai paspringo ir pratisai sudejavę 
numirė. 

Žmonės šaukė, jog kažkoks niekšas iš Neapolio prasigrūdo į 
priekį ir pavogė paskutinį vandenį; tada visa minia, tarsi menkai 
smegenų teturintis impulsyviai besielgiantis žvėris apsigręžė ir 
pasileido siauru skersgatviu jį vytis. Staiga, taip pat netikėtai, kaip 
kad ir prasidėjo, sumaištis išblėso; aplinkui mėtėsi tik sudaužyti ir 
pamesti moliniai indai, o prie pat nutilusio fontano krašto pora 
moterų tupėjo susirietusios dulkėse, prispaudusios prie galvų ran- 
kas tarsi besigindamos. 


Vespera 


[20.07 val.) 


„Žemės drebėjimai gali kilti vienas po kito ten, kur įtem- 
pimas didžiausias — kur jau beveik matomi plyšiai; atsi- 
radus slėgio pokyčiams iškart gali prasiveržti magma“. 


Haralduras Sigurdsonas (redaktorius), 
„Vulkanų enciklopedija“ 


ficiali admirolo rezidencija buvo aukštai ant kalno, 
langais atgręžta į uostą; kai Atilijus ją pasiekė ir 
buvo palydėtas į terasą, jau temo. Palei visą įlanką 
išsibarsčiusiose pakrantės vilose žiebėsi deglai, aliejinės lempos 
ir žarijų indai; po truputį tiesėsi vietomis nutrūkstantis geltonos 
šviesos siūlas, vingiuojantis mylių mylias, žymėdamas įlankos iš- 
linkį ir galiausiai dingdamas rožinėse žarose Kaprio pusėje. 
Akvarijui atvykus, visa uniforma pasipuošęs jūrų centurio- 
nas, užsisegęs krūtinės šarvus ir užsidėjęs skiauterėtą šalmą, siū- 
buodamas prie diržo prisegtu kardu, po viešnagės skubėjo atgal. 
Nuo akmeninio stalo, pastatyto grotuotos vijokliais apaugusios 
pavėsinės pastogėje, buvo nurenkami gausios vakarienės likučiai. 
Iš pradžių jis nepamatė admirolo, bet, vos tik vergas pranešė jo 
pavardę, — „Markas Atilijus Pirmasis, Agua Augusta prižiūrėto- 
jas!“ — terasos gilumoje stovintis kresnas šeštą dešimtį įpusėjęs 
žmogus apsisuko ir linguodamas ėmė eiti jo pusėn, o paskui jį 
sekė, Atilijaus manymu, neseniai pasibaigusių vaišių svečiai — su 
togomis prakaituojantys keturi vyrai, iš kurių bent vienas, spren- 
džiant iš oficialius drabužius puošiančios purpurinės juostos, 
buvo senatorius. Jiems iš paskos ėjo nusižeminęs ir padlaižūniš- 
kas, klastingas ir bloga linkįs neišvengiamasis Korakas. 
Kažkodėl Atilijus įsivaizdavo, kad garsusis mokslininkas bus 

liesas, bet Plinijus buvo nutukęs, smarkiai atsikišusiu pilvu, prime- 
nančiu jo karo laivų taranus. Jis šluostėsi nosinaite kaktą. 

— Ar man dabar tave suimti, akvarijau? Galėčiau. Savaime 
suprantama, tu ir pats tai Žinai. 

Dabar jis išgirdo ir storulio balsą — ausį rėžiantį švokštimą, 
kuris darėsi dar nemalonesnis ir šiurkštesnis ant putlių pirštų jam 
pradėjus skaičiuoti nusižengimus: 

— Pirmiausia už nekompetenciją; ir kas gi galėtų tuo suabe- 
joti? Paskui — už apsileidimą; kur buvai, kai siera užteršė vandenį? 
Už nedrausmingumą; kas tau leido sustabdyti vandentiekį be leidi- 
mo? Už išdavystę... taip, galėčiau tave apkaltinti ir išdavyste. Ką pa- 
sakytum apie maišto kurstymą imperijos laivų statyklose? Turėjau 
iškviesti šimtą jūrininkų: penkiasdešimt, kad įkrėstų siautėjantiems 
mieste ir atkurtų viešąją tvarką, ir dar penkiasdešimt, kad nueitų 
prie rezervuaro ir saugotų likusį vandenį. Išdavystė... 

Pritrūkęs kvapo jis nutilo. Putlūs jo skruostai, perkreiptos 
lūpos ir nuo prakaito sulipusios retos pilkos garbanėlės priminė 
pagyvenusį įsiutusį cherubiną, nupuolusį nuo ištapytų apsilupinė- 
jusių lubų. Jauniausias jo svečias, spuoguotas vaikinas, baigiantis 
paauglystės metus, žengė žingsnį norėdamas pasiūlyti jam parankę, 
bet Plinijus pasipurtęs pasiuntė jį toliau. Viso būrelio užnugaryje 
pilna burna pajuodusių dantų šiepėsi Korakas. Jam dar geriau pa- 
vyko išleisti susikaupusius nuodus, nei Atilijus tikėjosi. Koks po- 
litikas! Tikriausiai net pačiam senatoriui jis galėtų parodyti vieną 
ar porą gudrybių. 

Jis pastebėjo, kad virš Vezuvijaus sužibo žvaigždė. Iš tikrųjų jis 
niekada nebuvo gerai įsižiūrėjęs į kalnus, tik jau ne iš tokios vietos. 
Dangus buvo tamsus, bet kalnas — dar tamsesnis, beveik juodas, 
kylantis kaip milžinas virš visos įlankos, besibaigiantis smaila vir- 
šūne. Štai kur visų nelaimių šaltinis, pamanė jis. Bėda glūdi kažkur 
ten, kalne. Ne iš jūros pusės, bet iš sausumos, šiaurės rytų šlaite. 

— Beje, kas gi tu toks? — galiausiai įstengė prašvokšti Plini- 
jus. — Aš tavęs nepažįstu. Tu gerokai per jaunas. Kas nutiko tikra- 
jam akvarijui? Kuo jis buvo vardu? 

— Eksomnijus, — pratarė Korakas. 

— Tikrai, Eksomnijus. Kur jis? Ir ką gi sau galvoja Acilijus 
Avijola, atsiųsdamas mums vaiką vyrų darbams dirbti? Na? Kal- 
bėk! Ką pats norėtum atsakyti? 

Admirolui už nugaros Vezuvijus stūksojo kaip taisyklinga 
piramidė; jis buvo tik šiek tiek apšviestas apačioje įsikūrusių vilų 
švieselių. Poroje vietų kontūrai buvo nežymiai išlinkę; tikriausiai 
ten miestai, spėliojo akvarijus. Jis atpažino juos iš žemėlapių. Arti- 
mesnis turėtų būti Herkulanas; tolimesnis — Pompėja. 

Atilijus pasitempė. 

— Man reikia, — pratarė jis, — pasiskolinti laivą. 


linijaus bibliotekoje jis pasiklojo ant stalo žemėlapį ir 

prislėgė jį iš abiejų pusių vitrinoje rastais dviem mag- 
netito gabaliukais. Admirolui už nugaros krypavo senas vergas, 
atėjęs uždegti prašmatnų kandeliabrą. Sienos buvo nustatytos 
iš kedro pagamintomis spintelėmis, kuriose matėsi dulkėtuose 
koriuose eilėmis sustatyti papirusų ritinėliai; nors durys į terasą 
buvo plačiai atidarytos, nuo jūros nedvelkė nė menkiausias vėjelis, 
galintis prasklaidyti kaitrą. Neblaškomi nuo žvakių lėtai vingiavo 
juodi riebūs dūmai. Atilijus juto, kaip pilvo šonais tarsi pasalūniški 
vabzdžiai ritosi erzinantys prakaito upeliukai. 

— Pasakyk ponioms, kad greitai ateisim, — paliepė admiro- 
las. Jis nusigręžė nuo vergo ir linktelėjo akvarijui. — Gerai, klau- 
some. 

| Atilijus apsidairė įdėmiai žvelgdamas į žvakių nušviestus su- 
sirinkusiųjų veidus. Prieš susėdant jam buvo pasakyti jų vardai, 
ir jis norėjo įsitikinti, kad visus juos prisimena: Pedijus Kaskas, 
vyresnysis senatorius, kuris, kaip miglotai prisiminė Atilijus, prieš 
metus buvo konsulas ir turėjo didelę vilą Herkulano pakrantėje; 
Pomponijanas, senas Plinijaus kariuomenės draugas, atplaukęs 
pietų iš vilos Stabijuose; Antijus, imperijos admirolo laivo „Vik- 

torija“ kapitonas. Spuoguotasis jaunuolis buvo Plinijaus sūnėnas 
Gajus Plinijus Cecilijus Antrasis. 

Jis bakstelėjo pirštu į žemėlapį, ir jie visi, net ir Korakas, pa- 
linko į priekį. 

— Štai kur, mano manymu, turėtų būti gedimas, admirole; 
štai čia, aplink Kūmus degančiuose laukuose. Šitai paaiškintų, iš 
kur atsirado siera. Kita vertus, sužinojome, kad vandens atsargos 
baigėsi ir Noloje, štai čia, toliau į rytus. Vanduo baigėsi auštant. 
Žinodami laiką galime padaryti svarbią išvadą; anot vieno liu- 
dininko, vos pradėjus švisti dar buvusio Pompėjoje, iš ryto visi 
fontanai dar tryško. Kaip matote, Pompėja yra tam tikru atstumu 
nutolusi nuo Nolos akveduku kylant aukštyn; logiškai mąstant, ten 
Augustas turėjo nutilti vidurnaktį. Faktas, jog taip nenutiko, galėtų 
reikšti tik vieną dalyką. Gedimas turi būti čia, — jis apibrėžė pirštu 
tam tikrą vietą, — kažkur čia, šiame penkių mylių plote, kur van- 
dentiekis keliauja prie pat Vezuvijaus. 

Plinijus susiraukė žvelgdamas į žemėlapį. 

— O laivas? Kodėl apie jį prasitarei? 

— Mano manymu, vandens mums liko dviem dienom. Jeigu 
norėdami išsiaiškinti, kas nutiko, iš Mizeno ten keliausime sau- 
suma, mažiausiai tiek užtruksime, kol surasime, kur tiksliai tas 
gedimas yra. Bet jeigu jūra plauksime į Pompėją — jei plauksime 
neprisikrovę ir mieste pasiimsime visko, ko mums prireiks, — re- 
monto darbus galėsime pradėti jau rytoj. 

Po jo žodžių įsivyravus tylai akvarijus girdėjo monotoniškai 
kapsintį prie durų pastatytą vandens laikrodį. Vienas iš aplink 
žvakes zujančių uodų įkrito į vašką. 

Plinijus paklausė: 

— Kiek turi vyrų? 

— Iš viso penkiasdešimt, bet dauguma jų pasiskirstę per visą 
vandentiekį, prižiūri nuosėdų talpas ir miestuose esančius rezer- 
vuarus. Mizene turiu tuziną. Pusę jų pasiimsiu. Visus kitus, kiek 
prireiks, pasisamdysiu Pompėjoje. 

— Galėtume jam duoti liburną, admirole, — pasakė Anti- 

jus. — Jeigu jis išplauktų vos pradėjus švisti, rytui įpusėjus jau 
būtų Pompėjoje. 

Korakas, kaip atrodė, išgirdęs tokį pasiūlymą susijaudino. 

— Bet, admirole, drįstu pasakyti, kad tai tik tušti plepalai. Aš 
į visa tai nekreipčiau dėmesio. Pirmiausia norėčiau sužinoti, kodėl 
jis toks tikras, kad Pompėjoje vis dar yra vandens. 

— Eidamas čia, admirole, netoli prieplaukos sutikau žmogų. 
Žynį. Ką tik prisišvartavo vietinis keltas. Jis man sakė šįryt buvęs 
Pompėjoje. 

— Žynį! — pasišaipė Korakas. — Labai gaila, kad jis nenu- 
matė šios artėjančios nelaimės. Na, gerai, tarkim, jis sako tiesą. 
Sakykime, būtent ten ir yra gedimas. Tą dalį pažįstu geriau už bet 
kurį kitą — penkias mylias į ilgį ir kiekvieną pėdą po žeme. Mums 
prireiks daugiau nei dienos vien tik tam, kad surastume, kur van- 
dentiekis įtrūkęs. 

— Netiesa, — paprieštaravo Atilijus. — Žinant, kiek daug 
vandens nuteka, net ir aklas surastų pažeistą vietą. 

— Jeigu tunelyje bus susikaupę tiek vandens, kaip įsigausime 
vidun, kad galėtume viską sutaisyti? 

— Klausykite, — pratarė Atilijus. — Nuvykę į Pompėją pasi- 
skirstysime į grupes. 

Iš tikrųjų jis dar nebuvo visko apsvarstęs. Viską turėjo su- 
galvoti tiesiog čia ir dabar. Bet jis juto, jog Antijus jį palaiko, o 
admirolas dar nebuvo pakėlęs nuo žemėlapio akių. 

— Pirmoji grupė dirba prie Augusto — eina palei nutiestą iš 
Pompėjos atšaką iki sadūrimo su didžiuoju kanalu, o paskui ke- 
liauja į vakarus. Galiu jus patikinti, kad surasti gedimą tikrai nebus 
labai sunku. Antroji grupė lieka Pompėjoje ir renka vyrus, rūpina- 
si medžiagomis, kurių prireiks taisant. Trečioji grupė joja į kalnus, 
prie Abelos šaltinių, gavę nurodymus uždaryti Augustą. 

Senatorius pakėlė rūsčias akis. 

— Ar tai bus galima padaryti? Kai Romoje reikia uždaryti 
akveduką dėl remonto, vandens nebūna ištisas savaites. 

— Pagal brėžinius, senatoriau, tai padaryti galima. 

Atilijus ir pats tik dabar šitai pastebėjo, bet dabar tikėjo tuo, 
ką sakė. Net ir pasakojant kitiems, mintyse po truputį ryškėjo visas 
operacijos planas. 

— Aš pats niekada nesu matęs Serino šaltinių, bet iš šio plano 
aišku, kad į baseiną jie suteka dviem kanalais. Dauguma vandens 
teka į vakarus, mūsų link. Bet mažesnysis kanalas teka į šiaurę ir 
maitina Beneventą. Jeigu visą vandenį nukreiptume šiaurėn ir pa- 
sistengtume, kad vakarinis kanalas liktų sausas, galėtume įsigauti 
vidun ir jį pataisyti. Esmė ta, kad mums nereikės kanalo užtvenkti 
ir statyti laikinos užtvankos, nors to reikia tvarkant Romos akve- 
dukus; ten tik po tokių darbų galima pradėti ką nors tvarkyti. Šiuo 
atveju darbus galėsime baigti daug greičiau. 

Senatorius nukreipė iš padilbų žvelgiančias akis į Koraką: 

— Ar visa tai tiesa, prižiūrėtojau? 

— Galbūt, — nenorom pripažino Korakas. Atrodo, jis jautė, 
jog pralaimėjo, bet nebuvo nusiteikęs pasiduoti be kovos. — Vis 
dėlto aš lieku prie savo nuomonės, jo žodžiai, kad visa tai mes 
galime padaryti per dieną ar dvi, — paistalai, admirole. Jau sakiau, 
jog pažįstu tą atkarpą. Beveik prieš dvidešimt metų, kai mus ištiko 
didysis žemės drebėjimas, tose vietose buvo kilę sunkumų. Tada 
akvarijumi buvo ką tik pradėjęs dirbti Eksomnijus. Gavęs pirmąjį 
paskyrimą jis atvyko iš Romos; darbavomės kartu. Taip, kanalas 
nebuvo visai užverstas, jums tai garantuoju, bet vis tiek mums 
prireikė ištisų savaičių, kol radome ir sutvarkėme visus tunelyje 
atsivėrusius plyšius. 

— Koks didysis žemės drebėjimas? 

Atilijus niekada nebuvo apie tokį girdėjęs. 

— Iš tikrųjų tai nutiko prieš septyniolika metų, — pirmą 
kartą sučiulbo Plinijaus sūnėnas. — Žemės drebėjimas įvyko per 
vasario nonas, konsulaujant Regului ir Verginijui. Imperatorius 
Neronas tada buvo Neapolyje ir nuo scenos sakė kalbą. Apie tą nu- 
tikimą rašo Seneka. Tikriausiai skaitei, dėde? Pastraipa iš „Gamtos 
klausimų“. Šeštoji knyga. 

— Taip, Gajau, dėkoju, — rūsčiai tarstelėjo admirolas. — Skai- 
čiau, nors, žinoma, esu dėkingas už pateiktą nuorodą. 

Jis žiūrėjo į žemėlapį išpūtęs skruostus. 

— Įdomu... — sumurmėjo jis. 

Admirolas kilstelėjo kėdėje ir riktelėjo vergui: 

— Dromai! Atnešk taurę vyno. Greitai! 

— Gal sergi, dėde? 

— Ne, ne. 

Plinijus įbedė smakrą į kumštį ir vėl visą dėmesį sutelkė į 
žemėlapį. 

— Ar kaip tik dėl to Augustas sutriko? Dėl žemės drebėjimo? 

— Tada tikriausiai ir patys būtume ką nors pajutę, — paprieš- 
taravo Antijus. — Paskutinysis žemės drebėjimas sugriovė nemažą 
dalį Pompėjos. Jie vis dar ją atstatinėja. Pusė miesto panaši į staty- 
bų aikštelę. Apie tokius dalykus negavome jokių žinių. 

— Vis dėlto, — beveik tik sau tęsė Plinijus, — oras kaip tik 
toks, kaip per žemės drebėjimą. Jūra rami. Danguje beveik visai 
nėra oro, net paukščiai sunkiai paskrenda. Įprastu atveju lauktume 
audros. Bet kai Saturnas, Jupiteris ir Marsas atsiduria vienoje lini- 
joje su Saule, užuot išsišėlęs ore, griausmas kartais pačios gamtos 
nusiunčiamas po žeme. Mano nuomone, toks ir yra žemės drebėji- 
mo apibrėžimas — iš pasaulio vidaus prasiveržiantis griausmas. 

Šalia jo jau stovėjo prišlepsėjęs vergas, laikantis padėklą, 
kurio viduryje stovėjo didelė skaidraus stiklo taurė, pripildyta iki 
trijų ketvirčių. Plinijus suniurnėjo ir kilstelėjo taurę prie žvakės 
šviesos. 

— Cekubanas, — pagarbiai sušnabždėjo Pomponijanas. — Ke- 
turiasdešimties metų, bet vis dar geriamas su malonumu. 

Jis perbraukė liežuviu putlias lūpas. 

— Ir aš pats neatsisakyčiau taurės, Plinijau. 

— Minutėlę. Žiūrėkite. 

Plinijus pateliūškavo vyną jiems prieš akis. Vynas buvo tirštas 
kaip sirupas, medaus spalvos. Atilijus užuodė panosėje suplevenu- 
sį saldų vynuogių aromatą. 


65 


ROBERT HARRIS 


— O dabar pažiūrėkite dar atidžiau. 

Jis atsargiai pastatė taurę ant stalo. 

Iš pradžių Atilijus nesuprato, ką jis mėgina padaryti, bet 
įdėmiau įsižiūrėjęs pamatė, kad vyno paviršius labai nežymiai vib- 

ruoja. Nuo taurės centro, kaip nuo vandenin pamerktos virvutės, 
plaukė mažutės bangelės. Plinijus pakėlė taurę, ir virpesys dingo; 
jis taurę vėl pastatė, ir virpesys atsinaujino. 

— Jau per pietus pastebėjau. Išsiugdžiau budrumą pastebėti 
visus gamtos reiškinius, kurių gali nepastebėti kiti. Virpesio nebū- 
na nuolat. Dabar pažiūrėkite — vynas visai ramus. 

— Išties nuostabu, Plinijau, — pasakė Pomponijanas. — Svei- 
kinu. Deja, aš pats paėmęs taurę nepastatysiu jos ant stalo, prieš tai 
neištuštinęs. 

Senatoriui visa tai paliko menkesnį įspūdį. Jis susinėrė rankas 
ir patogiau atsirėmė į kėdės atlošą, tarsi būtų pasijutęs kaip kvailys, 
stebėjęs vaikišką gudrybę. 

— Nesuprantu, kas jau čia taip reikšminga. Na, ir kas, kad 
dreba stalas? Jis gali drebėti nuo bet ko. Gal nuo vėjo... 

— Vėjo nėra. 

— ...gal nuo kur nors dunksinčių sunkių žingsnių. O gal 
Pomponijanas po stalu glostė vieną kurią ponią... 

Juokas sumažino įtampą. Tik Plinijus nė nešyptelėjo. 

— Mes žinome, kad šis pasaulis, ant kurio stovime, kuris 
mums atrodo toks stabilus, iš tikrųjų be paliovos juda nenu- 
sakomu greičiu. Gali būti, kad ši kosmosu skriejanti masė kelia 
tokio stiprumo garsą, kokio nesugeba sugauti žmogaus ausis. Pa- 
vyzdžiui, štai ten žibančios žvaigždės galbūt skimbčioja kaip vėjo 
varpeliai, tik mes jų negirdime. Ar gali būti taip, kad raibuliai šioje 
vyno taurėje yra fizinė tos pačios dangiškos harmonijos išraiška? 

— Tai kodėl jie tai nurimsta, tai vėl atsiranda? 

— Negaliu atsakyti, Kaskai. Galbūt vieną akimirką Žemė 
sklendžia tyliai, o kitą — jau susiduria su pasipriešinimu. Yra tokia 
mokykla, kuri teigia, jog vėjai kyla dėl to, kad Žemė keliauja į vieną 
pusę, o žvaigždės — į kitą. Akvarijau, ką pats manai? 

— Aš esu akvarijus, admirole, — taktiškai atsakė Atilijus, — o 
ne filosofas. 

Jo nuomone, jie tik veltui gaišta laiką. Jis pamanė, jog galbūt 
vertėtų užsiminti apie iš ryto matytus keistus garus kalnuose, bet 
paskui persigalvojo. Skambančios žvaigždės! Jis nekantraudamas 
trepseno. 

— Galiu pasakyti tik tiek, kad akveduko tuneliai įrengti taip, 
kad atlaikytų ir didžiausias jėgas. Ten, kur Augustas driekiasi po 
žeme, vadinasi, beveik visur, jis yra šešių pėdų aukščio ir trijų pėdų 
pločio; vandentiekis nutiestas ant pusantros pėdos betoninės plat- 
formos, o jį supančios sienos yra tokių pačių matmenų. Vanden- 
tiekį pralaužusi jėga turėjo būti labai galinga. 

— Galingesnė už tą, kuri virpina mano vyną? — admirolas 
pažvelgė į senatorių. — Nebent susiduriame su visai negamtiniu 
reiškiniu. Tai tada kas tai? Gal kokia suplanuota diversija, gal ren- 
giamasi smogti laivynui? Bet kas išdrįstų? Šioje Italijos dalyje ne- 
buvo užsienio priešo kojos nuo Hanibalo. 

— Diversija vargiai paaiškintų, iš kur atsirado siera. 

— Siera, — staiga pratarė Pomponijanas. — Toji medžiaga 
atsiranda žaibuojant ir griaudžiant, tiesa? O kas laido žaibus? 

Susijaudinęs jis apsidairė aplinkui. 

— Jupiteris! Jupiteriui, aukštesniųjų sferų dievybei, turėtume 
paaukoti baltą jautį ir paprašyti žynių apžiūrėti vidurius. Jie mums 
ir pasakys, ką daryti. 

Atilijus nusijuokė. 

— O kas gi čia taip juokinga? — paklausė Pomponijanas. — Juk 
daug juokingiau išgirsti, kad pasaulis lekia kosmosu; be to, Plinijau, 
turiu pasakyti, kad tokiu atveju iškyla klausimas — kodėl mes visi 
nuo jo nenukrintam. 

— Puikus pasiūlymas, bičiuli, — sutiko Plinijus. — Būdamas 
admirolas taip pat esu ir vyriausiasis Mizeno žynys, todėl, galiu 
tave užtikrinti, čia pat paaukočiau baltą jautį, jeigu tik tokį turė- 
čiau. Bet šiuo metu mums reikėtų praktiškesnio sprendimo. 

Jis patogiau įsitaisė kėdėje ir nosinaite nusišluostė veidą, o 

paskui sulankstęs ją apžiūrėjo, tarsi joje būtų įmanoma rasti gyvy- 
biškai svarbią užuominą. 

— Labai gerai, akvarijau. Duosiu tau laivą. 

Jis atsigręžė į kapitoną. 

— Antijau, kuri laivyno liburna greičiausia? 

— „Minerva“, admirole. Torkvato laivas. Jis ką tik grįžo iš 
Ravenos. 

— Parenk laivą išvykti; reikės išplaukti vos pradėjus švisti. 

— Klausau, admirole. 

— Noriu, kad prie kiekvieno fontano būtų priklijuoti raštai, 
skelbiantys, jog dabar miesto gyventojams vanduo normuojamas. 
Vanduo bus tiekiamas du kartus per dieną, po vieną valandą auš- 
tant ir temstant. 

Antijus krūptelėjo. 

— Arjūs nepamiršote, admirole, kad rytoj — visuotinė šven- 
tė? Jeigu prisimenate, rytoj Vulkanalijos. 

— Puikiai žinau, kad Vulkanalijos. 

Iš tikrųjų, — pamanė Atilijus. Išskubėjęs iš Romos ir nerimau- 
damas dėl akveduko jis buvo visai pametęs kalendoriaus dienas. 
Rugpjūčio dvidešimt trečioji — Vulkano diena; tą dieną ant aukurų 
metamos gyvos žuvys — auka, norint įsiteikti ugnies dievui. 

— O kaip viešosios pirtys? — neatlyžo Antijus. 

— Jos bus uždarytos iki kito pranešimo. 

— Jiems tai nepatiks, admirole. 

— Na, niekuo negaliu padėti. Kad ir kaip ten būtų, mes visi 
per daug suskystėjome. 

Jis dirstelėjo į Pomponijaną. 

— Imperiją statė ne tokie, kurie visą dieną pratinginiaudavo 
pirtyse. Kai kuriems žmonėms bus visai neblogai paragauti tokio 
gyvenimo, kokį kiti gyveno seniau. Gajau, sumesk man laišką 
Pompėjos vadams, prašantį surasti žmonių ir medžiagų, kad ir 
kiek jų reikėtų, akvedukui remontuoti; aš pasirašysiu. „Impera- 
toriaus Tito Cezario Vespasiano Augusto vardu, remiantis senato 
ir Romos liaudies man suteikta galia, lia lia lia...“ Na, parašyk ką 

nors taip, kad jie net pašoktų. Korakai... net nekyla abejonių, kad 
Vezuvijaus apylinkes pažįsti geriau už bet ką kitą. Tu ir turėtum 
joti bei nustatyti, kur gedimas, o akvarijus Pompėjoje suburs pa- 
grindinę ekspedicijos grupę. 

Prižiūrėtojui nuo išgąsčio atkaro žiauna. 

— Kas nutiko? Ar tu nesutinki? 

— Ne, admirole. 

Korakas greitai sutramdė jaudulį, bet Atilijus tai jau buvo 
spėjęs pastebėti. 

— Neprieštarauju, galėsiu paieškoti gedimo. Bet vis dėlto, ar 
nebūtų protingiau vienam iš mūsų pasilikti prie rezervuaro ir žiū- 
rėti, ar laikomasi dozavimo... 

Plinijus nekantraudamas jį nutraukė. 

— Už dozavimą bus atsakingas karinis laivynas. Svarbiausia 
išlaikyti viešąją tvarką. 

Akimirką Korakas atrodė taip, tarsi būtų pasirengęs ginčams, 
bet paskui jis susiraukęs tik nulenkė galvą. 

Nuo terasos atsklido moterų balsai ir juoko pliūpsnis. 

Jis nenori, kad aš vykčiau į Pompėją, — staiga pagalvojo Atili- 
jus. — Visas šio vakaro vaidinimas ir buvo surengtas tam, kad mane 
išlaikytų kuo toliau nuo Pompėjos. 

Tarpduryje pasirodė prašmatnia šukuosena papuošta moters 
galva. Jai tikriausiai apie šešiasdešimt. Atilijus niekada nebuvo ma- 
tęs didesnių perlų už tuos, kurie puošė jos kaklą. Ji pamojo pirštu 
senatoriui. 

— Kaskai, mielasis, kiek dar ketini versti mus laukti? 

— Atleisk mums, Rektina, — pratarė Plinijus. — Mes jau be- 
veik baigėm. Ar dar kas nors turi ką nors pridurti? 

Jis iš eilės į visus pažvelgė. 

— Ne? Tada siūlau baigti pietus. 

Jis atstūmė savo kėdę, ir visi atsistojo. Dėl didžiulio pilvo jam 
buvo sunku išlaikyti pusiausvyrą ir atsistoti. Gajus pasiūlė paran- 
kę, bet admirolas mostelėdamas jo pagalbos atsisakė. Jis turėjo ke- 
letą kartų pasilenkti pirmyn, o paskui atgal ir gerokai pasistengti 

norėdamas atsistoti, o pakilęs sunkiai gaudė kvapą. Viena ranka 
jis įsitvėrė stalo, o kita siekė vyno taurės, bet staiga liovėsi; ištiesti 
pirštai taip ir liko kyboti ore. 

Vyno paviršiuje vėl buvo matyti vos įžiūrimi raibuliukai. 

Jis išpūtė skruostus. 

— Tikriausiai aš vis tiek paaukosiu tą baltą jautį, Pomponi- 
janai. O tu, — kreipėsi jis į Atilijų, — per dvi dienas grąžinsi man 
vandenį. 

Jis paėmė taurę ir gurkštelėjo. 

— Kitaip, tikėk manim, mums visiems prireiks Jupiterio pa- 
galbos. 


Nocte intempesta 


[23.22 val.) 


„Magmos judėjimas gali sutrikdyti apylinkių vandenų 
apytaką, gali būti aptikti gruntinio vandens tėkmės ir 
temperatūros pokyčiai. 


„Vulkanų enciklopedija“ 


gas išsitiesęs siauroje medinėje lovoje Atilijus gulėjo 

laukdamas aušros. Nutilo pažįstama tranki akveduko 
lopšinė, dabar buvo girdėti įvairūs tylūs nakties garsai — gatvėje 
vaikštančio sargybinio apavo girgždesys, tarp gegnių šmirinėjan- 
čių pelių šnaresys, iš apačioje esančių barakų atsklindantis sausas 
vergo kosulys. Jis užsimerkė, bet beveik iškart vėl atsimerkė. Apim- 
tas krizės sukelto sąmyšio jis buvo pamiršęs iš ungurių tvenkinio 
išvilkto lavono vaizdą, bet tamsoje pasijuto vėl išgyvenąs viską 
iš naujo — įtempta tyla prie baseino krašto, kabliu užkabintas ir 
krantan tempiamas kūnas, kraujas, moters klyksmai, sunerimęs 
veidas ir baltos merginos rankos. 

Per daug nuvargęs, kad galėtų pailsėti, jis nuleido basas kojas 
ant šiltų grindų. Nakties tamsoje pleveno maža aliejinė lempelė. 
Šalia gulėjo nebaigtas laiškas namiškiams. Dabar nėra jokios pras- 
mės jį baigti, mąstė Atilijus. Arba jis sutaisys Augustą, ir tada moti- 
na bei sesuo gaus žinią jam jau grįžus, arba jos ir taip apie jį išgirs, 
kai bus laivu parplukdytas atgal į Romą — pažemintas, laukiantis 
teismo, užtraukęs gėdą visai šeimai. 

Jis paėmė lempelę ir padėjo ant lentynėlės, esančios prie l0- 
vos kojų; pastatė lempelę tarp nedidelių figūrėlių, simbolizuojan- 
čių jo protėvių vėles. Atsiklaupęs jis ištiesė ranką ir ištraukė savo 


D: dviejų valandų niekaip negalintis užmigti, nuo- 

prosenelio atvaizdą. Ar galėjo šis senelis būti vienas iš pirmųjų 
Augusto akvarijų? Tai nebuvo neįmanoma. Akveduko prižiūrėto- 
jų kuratoriaus įrašuose buvo rašoma, kad Agripa laivu atsigabeno 
keturiasdešimt tūkstančių vyrų — prisikvietė vergų ir legionierių, 
o akveduką statė aštuoniolika mėnesių. Tai nutiko praėjus šeše- 
riems metams po to, kai jis pastatė Agua Julia Romoje, ir likus 
septyneriems metams iki Virgo statybos, o jo prosenelis, savaime 
suprantama, darbavosi statant abu akvedukus. Jam buvo malonu 
įsivaizduoti, kad senasis Atilijus galbūt taip pat atkeliavo į pietus, 
į šias kaitros alinamas žemes, gal net sėdėjo šioje pačioje vietoje, 
kai vergai kasė Stebuklų Baseiną. Jis pajuto augančią drąsą. Vyrai 
pastatė Augustą; vyrai jį ir sutaisys. Jis jį sutaisys. 

Toliau — tėvas. 

Jis padėjo statulėlę ir pasiėmė kitą, švelniai perbraukė nykš- 
čiu jai per lygią galvą. 

Tavo tėvas buvo drąsus vyras; ir tu privalai toks būti. 

Jis buvo dar visai kūdikis, kai tėvas baigė statyti Agua Clau- 
dia, bet jam taip dažnai pasakodavo apie to akveduko atidarymą 
— apie tai, kaip vos keturių mėnesių jį persiuntė per akvarijų ran- 
kas, ant Eskvilino kalvos susirinkus didelei miniai, — jog kartais 
ir pačiam atrodydavo, kad viską puikiai prisimena: jau pagyvenusį 
Klaudijų, trukčiojantį ir mikčiojantį per aukojimą Neptūnui, tarsi 
burtininko lazdele mostelėjus kanalu atitekantį vandenį kaip tik 
tą akimirką, kai jis iškėlė į dangų rankas. Tačiau visa tai neturėjo 
nieko bendra su dievų galiomis, nors visi susirinkusieji aiktelėjo ir 
sulaikė kvapą. Taip nutiko todėl, kad jo tėvas išmanė vandens tie- 
kimo taisykles ir akveduko priekyje esančius šliuzus atidarė likus 
lygiai aštuoniolikai valandų iki tos minutės, kai ceremonija turėjo 
pasiekti epogėjų; jis grįžo raitas į miestą greičiau, nei vanduo ga- 
lėjo jį pavyti. 

Jis mąstė delne laikydamas molio gabaliuką. 

O tu, tėve? Ar tu kada nors lankeisi Mizene? Ar pažinojai Ek- 
somnijų? Romos akvarijai visada gyveno kaip šeima; artimi kaip 
kohorta, mėgdavai sakyti. Ar Eksomnijus buvo vienas iš tavo trium- 

fo dieną Eskviline susirinkusių akvarijų? Ar jis kartu su kitais supo 
mane ant savo rankų? 

Valandėlę jis žvelgė į figūrėlę, paskui ją pabučiavo ir atsargiai 
pastatė šalia kitų. 

Atilijus atsisėdo ant grindų. 

Iš pradžių dingo akvarijus, o paskui — vanduo. Kuo ilgiau jis 
apie tai galvojo, tuo labiau ėmė tikėti, kad visa tai turi būti kažkaip 
susiję. Bet kaip? Jis apsidairė peržvelgdamas grubiai aptinkuotas 
sienas. Neabejotinai aišku, kad čia nerasi jokios užuominos. Šiame 
tuščiame kambarėlyje nebuvo jokio daiktelio, bylojančio apie žmo- 
Augustą dvidešimt metų. 

Jis vėl paėmė lempelę ir išėjo į koridorių, pridengęs liepsną 
ranka. Atitraukęs priešais esančią uždangą, pašvietė vidun, į kubo 
formos patalpą, kur buvo sudėti Eksomnijaus daiktai. Pora me- 
dinių skrynių, pora bronzinių kandeliabrų, apsiaustas, sandalai, 
naktipuodis. Tikrai nedaug užgyventa per gyvenimą. Jis pastebėjo, 
kad nė viena skrynia nebuvo užrakinta. 

Atilijus dirstelėjo laiptų pusėn, bet vienintelis garsas, sklin- 
dantis iš apačios, buvo knarkimas. Tebelaikydamas lempą jis kils- 
telėjo arčiausiai stovinčios skrynios dangtį ir laisva ranka ėmė po 
ją raustis. Drabužiai, daugiausia senos drapanos, sujudinti pasklei- 
dė stiprų pridvisusio prakaito kvapą. Dvi tunikos, strėnų raiščiai, 
tvarkingai sulankstyta toga. Atilijus tyliai užvožė dangtį ir atkėlė 
kitą. Ir šioje skrynioje ne kažin kas buvo — odos gremžtukas, nau- 
dojamas pirtyse aliejui nuo kūno nubraukti; groteskiška Priapo fi- 
gūrėlė su smarkiai atsikišusiu peniu; molinis puodelis kauliukams 
maišyti ir mesti, aplink kurio kraštą buvo ir daugiau penių; patys 
kauliukai; keli stikliniai ąsočiai įvairių žolelių ir tepalų; pora lėkš- 
čių; mažutė, gerokai dėmėta bronzinė taurelė. 

Jis kiek įmanydamas švelniau pakratė puodelyje esančius kau- 
liukus ir juos išmetė. Laimė jam šypsosi. Keturios šešiukės — Ve- 
neros metimas. Jis pamėgino dar kartą ir vėl išmetė Venerą. Jam 
kliuvo ir trečioji Venera. Kauliukai dosnūs. 

Jis padėjo kauliukus ir paėmė taurelę. Ar ji tikrai bronzinė? 
Dabar jis ėmė atidžiau ją apžiūrinėti ir jau nebebuvo tuo toks tik- 
ras. Jis pasvėrė taurelę delne, pavartė, kvėptelėjo ir nykščiu patrynė 
jos dugną, kuris dabar suspindo auksu ir išryškino dalį išgraviruo- 
tos raidės P. Jis dar kiek patrynė po truputį didindamas šviečian- 
čio metalo plotelį, kol įstengė įžiūrėti visus inicialus. 

N. P N. l. A. 

Raidė „I“ reiškė libertus ir bylojo, jog tai išlaisvinto vergo 
nuosavybė. 

Šeimininko išlaisvinto vergo pavardė prasidėjo raide P, jis 
turėjo būti ganėtinai turtingas ir gana prasto skonio, nes vyną 
gerdavo iš auksinės taurelės. 

Staiga Atilijaus mintyse Korelijos balsas nuskambėjo taip 
aiškiai, tarsi ji stovėtų visai greta. 

Aš esu Korelija Amplijata, Numerijaus Popidijaus Amplijato, 
Hortenzijos vilos savininko, dukra... 


ban apšvietė lygius juodus siauros gatvės akmenis 
ir išryškino plokščių stogų linijas. Buvo beveik taip pat 
karšta, kaip ir vėlyvą popietę; mėnulis atrodė šviesus kaip saulė. 
Lipdamas tarp tylių namukų užvertomis langinėmis kylančiais 
laiptais jis tarsi matė jos siluetą — po palaike balta suknele ban- 
guojančius klubus. 

Keli šimtai žingsnių... na, taip, bet reikia lipti į kalną! 

Jis ir vėl priėjo lygumą, atsidūrė prie aukštos didžiosios vilos 
sienos. Palei sieną nubėgo pilka katė, paskui kažkur dingo. Švy- 
tintys metaliniai delfinai bučiavosi iššokę virš vartų. Tolumoje 
jis girdėjo į krantą besiplakančią jūrą, sode tiksinčias cikadas. Jis 
papurtė geležinius strypus ir prispaudė veidą prie šilto metalo. 
Vartininko kambarėlis buvo užsklęstas ir saugomas grotų. Šviesos 
nesimatė. 

Jis prisiminė Amplijato žodžius, jam atėjus prie jūros pakran- 
tės: Kas nutiko Eksomnijui? Bet juk Eksomnijus, savaime supranta- 

ma, tebėra akvarijus? Jo balse nuskambėjo nuostaba, o dabar Ati- 
lijui ėmė rodytis, kad net ir kažkas daugiau — tikriausiai išgąstis. 

— Korelija! — tyliai šūktelėjo jos vardą. — Korelija Ampli- 
jata! 

Jokio atsako. Paskui tamsoje pasigirdo šnabždesys, toks že- 
mas ir tylus, kad jis vos išgirdo: 

— Nebėra. 

Moters balsas. Jis sklido kažkur iš kairės. Atilijus žengė žings- 
nį nuo vartų ir pažvelgė į šešėlius. Jis nieko nepamatė, išskyrus ne- 
didelį ryšulį skarmalų, sukrautų prie sienos. Jis priėjo arčiau ir pa- 
matė, kad skarmalai truputį kruta. Iš krūvos kyštelėjo sudžiūvusi 
koja, labiau panaši į kaulą. Tai buvo žuvusio vergo motina. Atilijus 
priklaupė ant vieno kelio ir atsargiai palietė šiurkščią jos suknelės 
medžiagą. Ji sudrebėjo, paskui sudejavo ir kažką sumurmėjo. Jis 
atitraukė ranką. Jo pirštai buvo lipnūs nuo kraujo. 

— Ar gali atsistoti? 

— Nebėra, — pakartojo ji. 

Atilijus ją atsargiai kilstelėjo mėgindamas pasodinti, paskui 
atrėmė į sieną. Sutinusi jos galva nusviro į priekį; jis pamatė, kad 
suvelti jos plaukai akmenyje buvo palikę drėgną žymę. Ji buvo 
nuplakta ir stipriai sumušta, o paskui išmesta iš namų ir palikta 
numirti. 

N. P N. I. A: Numerius Popidius Numerii libertus Ampliatus. 
Popidijaus šeima jam garantavo laisvę. Nepaneigiamas faktas: nėra 
žiauresnio šeimininko už buvusį vergą. 

Jis atsargiai pridėjo pirštus jai prie kaklo norėdamas įsi- 
tikinti, ar ji dar gyva. Tada pakišo vieną ranką po sulenktais jos 
keliais, o kita apglėbė pečius. Ją pakelti buvo visai lengva. Tiek jos 
ir tebuvo — vieni kaulai ir skarmalai. Kažkur gatvėje, netoli uosto, 
nakties sargybinis paskelbė penktąją tamsiojo meto dalį: Media 
noctis inclinatio — vidurnaktis. 

Atilijus išsitiesė ir patraukė kalnu žemyn; Marso diena vertėsi 
į Merkurijaus dieną. 


MERKURIJUS 


Rugpjūčio 23-0ji 


Diena pries išsiveržimą 


Diluculum 


[06 val.) 


„Dar prieš prasidedant 79-iesiems mūsų eros metams 
po vulkanu susikaupė magmos rezervuaras. Neįmano- 
ma pasakyti, kada šis magmos baseinas ėmė formuotis, 
bet susikaupęs maždaug 3 km gylyje po žeme, jis užėmė 
mažiausiai 3,6 kubinių kilometrų; magma buvo susi- 
sluoksniavusi — truputį tankesnę magmą dengė lakesnė 
šarminė medžiaga (55 procentai SiO> ir beveik 10 pro- 
centų K50)“. 


Piteris Francis, „Vulkanai: planetinė perspektyva“ 


idelio akmeninio švyturio, paslėpto po pietinio rago 

ketera, viršūnėje vergai gesino laužus rengdamiesi 

pasveikinti aušrą. Toji vieta buvo laikoma šventa. 
Vergilijus rašė, kad šioje vietoje kartu su irklais ir trimitu buvo pa- 
laidotas jūrų dievo Tritono nužudytas trojėnų šauklys Mizenas. 

Pro kyšulio augmeniją Atilijus stebėjo, kaip blėsta raudonos 
pašvaistės, kaip perlų pilkšvumo danguje ryškėja karo laivų kon- 
tūrai. 

Jis apsigręžė ir grįžo krantine atgal, kur laukė kiti. Pagaliau 
įstengė išskirti jų veidus — Musa, Beko, Korvinas, Politesas; jie 
visi jau dabar jam beveik tapo artimi kaip šeimos nariai. Kol kas 
Korako nebuvo nė kvapo. 

— Devyni viešnamiai! — kalbėjo Musa. — Patikėkit, jeigu 
norite pasismaginti, Pompėja — pati geriausia vieta. Net ir Beko 
galės pailsinti savo kumščius ir kitaip pasismaginti. Ei, akva- 
rijau! — riktelėjo jis, kai Atilijus priėjo arčiau. — Pasakyk Beko, 
kad jis galės pasismaginti! 

Doke dvokė mėšlu ir žuvų liekanomis. Atilijus pamatė 
supuvusį melioną ir išpampusią pabalusią žiurkę, kuri šoko jam 
ant kojų ir prasmuko pro prieplaukos polius. Vargšeliai poetai! 
Staiga Atilijus panūdo atsidurti kokios nors šiaurės jūros, apie 
kurias buvo girdėjęs, pakrantėje — gal Atlanto, o gal Germanų 
jūros, — kur nors, tokioje šalyje, kur kasdien dideli potvyniai 
paplauna smėlį ir nuplauna uolas, kokioje nors sveikesnėje vietoje 
nei šis drungnas romėnų ežeras. | 

Jis atsakė: 

— Kol pataisysime Augustą, Beko galės išdulkinti kad ir visas 
Italijos merginas, man vis vien. 

— Na, matai, Beko. Greitai tavo daiktas taps toks pat ilgas, 
kaip ir nosis... 

Prieš juos stovėjo admirolo pažadėtasis laivas „Minerva“, 
taip pavadintas išminties deivės garbei; laivo priešakį puošė 
pelėda, deivės simbolis. Liburna buvo mažesnė už didžiąsias 
triremas. Šis laivas pastatytas taip, kad galėtų plaukti kuo greičiau. 
Aukštas laivugalis glėbė visą plokščią denį, tarsi pulti pasiruošusio 
skorpiono geluonis. Laivas buvo tuščias. 

— ...Kukula ir Zmirina. Be to, yra dar ir raudonplaukė žydai- 
tė Marta. Ir mažoji graikė, jeigu tau tokios patinka... jos motinai 
dar vos dvidešimt... 

— Ko vertas laivas be įgulos? — sumurmėjo Atilijus. Jis jau 
buvo bepradedąs jaudintis, nes negalėjo sau leisti sugaišti nė va- 
landos. — Politesai, būk toks geras, nubėk į barakus ir išsiaiškink, 
kas ten darosi. 

— ..„Aglė ir Marija... 

Jaunasis vergas pakilo. 

— Jau nebereikia, — pratarė Korvinas, mostelėdamas galva 
įėjimo į uostą link. — Jie jau ateina. 

Atilijus pratarė: 

— Tavo ausys tikriausiai jautresnės nei manosios... 

Bet kaip tik tada jis ir pats išgirdo juos ateinančius. Iš karo 
mokyklos keliu žygiavo šimtas porų kojų. Per medinį tiltą odiniais 


80 


POMPĖJA 


padais žengiančių vyrų žingsniai dundėjo kaip pratisas griausmas; 
paskui sušvito pora deglų, ir galiausiai į uosto gatvę įsuko visas 
dalinys. Jie ėjo išsirikiavę po penkis; priekyje — trys karininkai, 
užsisegę šarvus ir užsidėję skiauterėtus šalmus. Vos šūktelėjus 
įsakymą, visa kolona sustojo ir per sekundę iširo — jūrininkai nu- 
skubėjo į laivą. Niekas nekalbėjo. Atilijus pasitraukė juos praleis- 
damas. Pakumpę berankovėmis tunikomis apsivilkusių irklininkų 
pečiai ir raumeningos rankos atrodė groteskiškai neproporcingos 
liemeniui. 

— Tik pažvelk į juos, — nutęsė aukščiausias iš karininkų. — Lai- 
vyno grietinėlė — vyrai kaip jaučiai. 

Jis atsigręžė į Atilijų ir pakėlė kumštį sveikindamasis: 

— Torkvatas, „Minervos“ kapitonas. 

— Markas Atilijus. Akvarijus. Keliaukime. 


ie netruko pakrauti laivą. Atilijui nepasirodė reikalinga iš 

| eini tempti į laivą sunkią amforą negesintų kalkių ir 

pucolano maišus, o paskui kelti juos per įlanką. Jeigu Pompėjoje, 

kaip pasakoja kiti, išties knibždėte knibžda statybininkų, jis pasi- 

naudos admirolo laišku ir susirinks viską, ko reikia. Beje, įrankiai 
— kitas reikalas. Žmogus visada turėtų naudotis savais įrankiais. 

Jis sustatė Žmones grandine ir ėmė siųsti įrankius į laivą per 
rankas — iš pradžių Musai, Musa — Korvinui; per rankas ėjo kir- 
viai, kūjai, pjūklai, kirtikliai ir kastuvai, mediniai padėklai, skirti 
ką tik paruoštam cementui, kauptukai cementui maišyti ir sunkios 
žnyplės, naudojamos cementui sukrėsti. Galiausiai visi įrankiai 
pasiekė „Minervos“ denyje stovintį Beko. Jie dirbo sparčiai, ne- 
persimesdami nė žodeliu; kol baigė, visai prašvito ir laivas buvo 
parengtas kelionei. 

Atilijus perėjo trapą ir užšoko ant denio. Ant molo stovėjo 
išsirikiavę jūrininkai, pasirengę ilgomis kartimis atstumti „Mi- 
nervą“ nuo kranto. Nuo laivo galūgalyje šalia vairininko įrengtos 
platformos Torkvatas šūktelėjo: 

— Ar pasirengęs, akvarijau? 

Atilijus šūktelėjo, jog pasirengęs. Kuo greičiau jie išplauks, 
tuo bus geriau. 

— Bet dar nėra Korako, — paprieštaravo Beko. 

Trauk jį velniai, pamanė sau Atilijus. Jis, galima sakyti, netgi 
pajuto palengvėjimą — ir pats įstengs darbą padaryti. 

— Pats Korakas ir kaltas. 

Lynai buvo atrišti. Tarsi ietys į doką bilstelėjo kartys. Ati- 
lijus pajuto po kojomis sudrebėjusį denį; irklai paniro į vandenį, 
„Minerva“ pajudėjo. Atilijus atsigręžė į krantą. Prie miesto fonta- 
no susirinkusi minia laukė, kol atsiras vanduo. Jis svarstė, ar jam 
nevertėjo pasilikti rezervuare ir palaukti, kol bus atidaryti šliuzai. 
Tačiau Baseine jis paliko šešis vergus, o pats pastatas buvo apsup- 
tas Plinijaus jūrininkų. 

— Štai kur jis! Žiūrėkite! Tai Korakas! — šaukė Beko mo- 
juodamas virš galvos iškeltomis rankomis. — Korakai! Čia! 

O paskui kaltinančiu žvilgsniu dėbtelėjo į Atilijų. 

— Matai! Turėjai palaukti! 
ir atrodė giliai susimąstęs. Paskui jis pakėlė akis, pamatė juos ir 
ėmė bėgti. Kaip penktą dešimtį pradėjęs žmogus jis bėgo greitai. 
Laivą ir molą skiriantis atstumas sparčiai didėjo — trys pėdos, ke- 
turios pėdos... Atilijui visa tai atrodė neįmanoma, tačiau pasiekęs 
molo kraštą Korakas metė krepšį ir šoko paskui jį; pora jūreivių 
persisvėrė, čiupo Koraką už rankų ir padėjo jam įlipti. Jau laivuga- 
lyje Korakas dėbtelėjo į Atilijų ir atkišo jam didįjį pirštą. Akvarijus 
nusigręžė. 

„Minerva“ tolo nuo uosto laivo pirmagaliu į priekį, dygliuota 
irklais, kurių buvo du tuzinai iš abiejų siauro laivo korpuso šonų. 
Denio apačioje sudundeno būgnas, ir irklai paniro po vandeniu. 
Būgnas vėl sudundeno, ir irklai pliaukštelėjo į vandens paviršių; 
kiekvieno irklo kotą laikė po du vyrus. Laivas čiuožė pirmyn — iš 
pradžių ganėtinai lėtai, bet sulig spartėjančiu būgno ritmu vis la- 
biau įsismagindamas. Per taraną persisvėręs ir tiesiai į priekį Žvel- 

giantis laivavedys parodė dešinėn, ir Torkvatas riktelėjo komandą; 
vairininkas užsigulė ant milžiniško irklo, atstojančio vairą, ir pa- 
suko laivą taip, kad praplauktų pro dvi prie kranto prišvartuotas 
triremas. Pirmą kartą per keturias dienas Atilijus skruostais pajuto 
dvelktelėjusį vėjelį. 

— Štai ir žiūrovai, akvarijau! — šūktelėjo Torkvatas ir mos- 
telėjo virš uosto stūksančio kalno pusėn. Atilijus pažino tarp 
mirtų įsikūrusią ilgą baltą admirolo vilos terasą; persisvėręs per 
baliustradą stovėjo ir pats apkūnusis Plinijus. Atilijus svarstė, apie 
ką dabar šis senukas galvoja. Kiek padvejojęs, jis pakėlė ranką. Po 
minutėlės Plinijus jam atsakė. Tada „Minerva“ praplaukė pro du 
didelius karo laivus „Konkordiją“ ir „Neptūną“, o kai Atilijus pa- 
žvelgė dar kartą, terasa buvo tuščia. 

Tolumoje, už Vezuvijaus, rengėsi prašvisti saulė. 


linijus stebėjo, kaip liburna po truputį įsibėgėja plaukda- 

ma į atvirus vandenis. Pilkoje platybėje irklai rėžė baltas 
prorėžas, atmintyje gaivindami seniai pamirštus prisiminimus 
— Švininis Reinas Veteroje auštant; visa tai išgyventa tikriausiai 
prieš trisdešimt metų: V legiono kavalerijos būrys „Vieversiai“ 
keltu kėlėsi į kitą krantą. Kokie laikai! Jis nieko nepagailėtų, kad 
tik galėtų dar kartą leistis į tokią kelionę keltu vos pradėjus švisti, 
o gal dar geriau — kad galėtų įsakinėti laivynui. To jis nedarė jau 
dvejus metus, nuo tada, kai tapo admirolu. Tačiau jis liko be kvapo 
vien pamėginęs išeiti iš bibliotekos ir nuo terasos pasižiūrėti, kaip 
išplaukia „Minerva“, vien pakilęs nuo kėdės ir žengęs kelis žings- 
nelius, o pakėlęs ranką, ketindamas atsakyti į akvarijaus sveikini- 
mą jis pasijuto taip, tarsi būtų iškėlęs svarmenį. 

Nėra vertesnės žmogui gamtos suteiktos dovanos už trumpą 
amžių. Pojūčiai atbunka, galūnės sustingsta, regėjimas, klausa, 
žingsnių spartumas prigęsta, net dantys ir virškinimo traktas žūsta 
anksčiau už mus, bet vis dėlto ir šį gyvenimo tarpsnį reikia nu- 
gyventi. 

Drąsiai pasakyta. Lengva rašyti, kai esi jaunas, kai mirtis 
slepiasi kažkur labai toli, už aukščiausio kalno; daug sunkiau, kai 
tau penkiasdešimt šešeri, ir priešas visa savo didybe artinasi atvira 
plyne tiesiai į tave. 

Jis įrėmė riebų pilvą į baliustradą vildamasis, kad nė vienas iš 
sekretorių nepastebėjo jį apėmusio silpnumo, o paskui atsistūmęs 
nuo turėklų grįžo vidun. 

Jam visada patiko tokie jauni vyrai kaip Atilijus. Na, savaime 
suprantama, ne ta gašlūniška graikiška prasme; jis niekada neturė- 
jo laiko panašioms bjaurastims, nors kariuomenėje buvo prisižiū- 
rėjęs daugybę tokių dalykų. Jie jam patiko savo dvasia, tarsi įkū- 
nytų visas raumeningųjų romėnų vertybes. Senatoriai gali svajoti 
apie imperijas; kariai gali jas užkariauti, bet būtent architektai tas 
imperijas stato; jas kuria vyrai, tiesiantys kelius ir kasantys van- 
dentiekius, tie patys, kurie ir Romai suteikė visuotinį pripažinimą. 
Plinijus pažadėjo sau pasikviesti akvarijų, šiam sugrįžus, pietų ir 
kaip reikiant padiskutuoti bei išsiaiškinti, kas tiksliai nutiko Au- 
gustui. Tada jie abu pavartys keletą admirolo bibliotekoje esančių 
tekstų, ir jis jam atvers kelias gamtos paslaptis, gamtos, kurios ste- 
buklai niekada nesibaigia. Pavyzdžiui, kas yra tie besikaitaliojantys 
harmoningi virpesiai? Jis turėtų užrašyti šį reiškinį ir įtraukti jį į 
kitą „Gamtos mokslų“ leidimą. Kiekvieną mėnesį jis atrasdavo vis 
ką nors nauja, ką reikia paaiškinti. 

Prie stalo kantriai laukdami stovėjo du graikai vergai — Alk- 
manas garsiai skaitydavo, o Aleksionas diktuodavo. Jie prisistaty- 
davo tuoj po vidurnakčio, nes admirolas jau labai seniai buvo iš- 
mokęs darbuotis beveik be poilsio. „Nemiegoti, vadinasi, gyventi“ 
— toks buvo jo motto. Vienintelis žmogus, miegodavęs trumpiau 
nei jis, buvo velionis imperatorius Vespasianas. Paprastai jie susi- 
tikdavo Romoje vidurnaktį sutvarkyti oficialių reikalų. Štai kodėl 
Vespasianas paliepė jam rūpintis laivynu; „mano amžinai būd- 
raujantis Plinijus, — sakydavo jis stačiokiška kaimiečio šnekta ir 
žnybteldavo į skruostą. 

Plinijus apsidairė po kambarį, kuriame buvo sukaupti keliau- 

jant po imperiją surinkti turtai. Šimtas šešiasdešimt sąsiuvinių, į 
kuriuos jis buvo surašęs kiekvieną kada nors perskaitytą ar išgirstą 
įdomų faktą (Larcijus Licinijus, Hispania Tarraconensis valdytojas, 
už šiuos turtus jam siūlė šešis šimtus tūkstančių sestercijų, bet jis 
nepasidavė pagundai). Du Dakijoje iškasti magnetito gabaliukai, 
paslaptingų burtų laikomi sukabinti. Švytinčios pilkos uolienos at- 
plaiša iš Makedonijos; sako, kad ji nukrito iš žvaigždžių. Truputis 
germaniško gintaro su įšalusiu perregimoje celėje uodu. Afrikoje 
rastas įgaubto stiklo gabaliukas, gebantis surinkti saulės spindu- 
lius ir sutelkti tokią koncentruotą jų energiją, kad net kiečiausias 
medis ima smilkti ir juosti. Taip pat ir jo vandens laikrodis, pats 
tiksliausias visoje Romoje, sumontuotas pagal vandens vargonų 
išradėjo Ctesibijaus iš Aleksandrijos instrukcijas; vandens laikro- 
džio plyšeliai buvo paauksuoti ir papuošti brangakmeniais, kad 
neimtų rūdyti, kad nesikauptų nuosėdos. 

Kaip tik laikrodžio jam ir reikėjo. Sakoma, kad laikrodžiai 
— kaip filosofai: niekada nerasi dviejų, sakančių tą patį. Tačiau 
Ctesibijaus laikrodis buvo tikras Platonas. 

— Alkmanai, atnešk man taurę vandens. Ne, — persigalvo- 
jo Plinijus, kai vergas jau buvo pusiaukelėje prie durų; ar tik ne 
geografas Strabonas prabangiąją Neapolio įlanką pavadino „vyno 
taure“? Dar kiek pamąstęs Plinijus nusprendė, kad labiau tiks vy- 
nas. Bet koks nors pigesnis. Gal Surento. Jis sunkiai atsisėdo. — Na, 
gerai, Aleksionai, kuo mes baigėm? | 

— Rengėmės duoti signalą imperatoriui, admirole. 

— A, taip. Būtent. 

Dabar, kai jau prašvito, jis turės pasiųsti skubią žinią nauja- 
jam imperatoriui Titui apie akveduko problemą. Žinia bus per- 
duota iš vieno signalinio bokšto į kitą, ir taip iki Romos. Iki pietų 
žinia turėtų pasiekti imperatorių. Plinijus svarstė, kokias išvadas 
padarys naujasis pasaulio viešpats. 

— Pasiųsime imperatoriui žinią, o paskui, manau, pradėsime 
naują sąsiuvinį — užrašysime keletą mokslinių stebėjimų. Ar tau 
tai bus įdomu? 

— Taip, admirole. 

Vergas paėmė stilių ir vaško lentelę, iš paskutiniųjų mėgin- 
damas nuslopinti žiovulį. Plinijus apsimetė to nepastebėjęs. Jis 
patapšnojo pirštu per lūpas. Jis gerai pažinojo Titą. Jie drauge 
tarnavo Germanijoje. Žavus, gerai išauklėtas, sumanus ir nepa- 
prastai žiaurus. Žinia apie tai, kad ketvirtis milijono žmonių liko 
be vandens, jam tikriausiai sukels vieną iš mirtinų pykčio prie- 
puolių. Vadinasi, reikės labai kruopščiai parinkti žodžius. 

— Jo Aukščiausiajai Šviesybei Imperatoriui Titui nuo vyriau- 
siojo Mizeno vadovo, — pradėjo Plinijus. — Linkėjimai! 


V asta praplaukė pro didelius betoninius molus, 
33 saugančius uosto prieigas, ir pateko į plačius įlan- 
kos vandenis. Vanduo žvilgėjo gelsva ankstyvo ryto spalva. Už 
polių, žyminčių austrių buveines, tankumyno nardė ir klykavo žu- 
vėdros; Atilijus matė Hortenzijos vilos žuvyną. Jis atsistojo norė- 
damas geriau įsižiūrėti, mėgindamas nepasiduoti laivo sūpavimui. 
Visur tuščia — terasos, sodo takeliai, atšlaitė, kur Amplijatas buvo 
pasistatęs kėdę ir stebėjo egzekuciją, krantą juosiantys šlaitai, žuvų 
aptvarus skiriantys portalai, nuo kitų atskirtas didelis ungurių 
baseinas. Molo gale nebebuvo matyti ir prišvartuoto purpuro bei 
aukso spalvos prabangaus laivo. 

Viskas taip, kaip kad sakė Atija — jų nebėra. 

Atilijui dar prieš aušrą išėjus iš rezervuaro, senoji moteris 
dar nebuvo atgavusi sąmonės. Jis paguldė ją ant šiaudinio čiužinio 
viename iš kambarių šalia virtuvės ir paliepė namus tvarkančiam 
vergui Filui pakviesti gydytoją ir moterimi pasirūpinti. Filas išsi- 
viepė, bet Atilijus griežtai jam paliepė vykdyti, kas įsakyta. Jeigu 
ji mirs... na, galbūt tai reikės priimti kaip palengvėjimą suteikusią 
malonę. O jeigu pasveiks, Atilijaus manymu, galės pasilikti. Kad 
ir kaip ten būtų, jam ir taip reikėjo įsigyti dar vieną vergą, kuris 
galėtų rūpintis maistu ir jo drabužiais. Jo poreikiai kuklūs; darbas 
nebus sunkus. Tokiems dalykams jis niekada neskyrė daug dėme- 

sio. Kol turėjo žmoną, ji ir tvarkė namų ūkį, o Sabinai mirus, viską 
perėmė jo motina. 

Didžioji vila atrodė tamsi, uždarytomis langinėmis, tarsi pa- 
sirengusi laidotuvėms; žuvėdrų klyksmas skambėjo kaip gedėtojų 
raudos. 

Musa pratarė: 

— Girdėjau, kad už tai jis sumokėjo dešimt milijonų. 

Atilijus šią pastabą sutiko neaiškiai suniurnėjęs, nenukreip- 
damas akių nuo namo. 

— Na, dabar jo ten nėra. 

— Amplijato? Aišku, kad nėra. Jo ten niekada nebūna. Pirma, 
jis visur turi namų. Dažniausiai būna Pompėjoje. 

— Pompėjoje? 

Dabar Atilijus apsidairė. Musa sėdėjo sukryžiavęs kojas, nu- 
gara atsirėmęs į įrankius ir valgė figą. Atrodė, kad jis visada valgo. 
Žmona kiekvieną dieną išleisdavo jį į darbą pridėjusi tiek maisto, 
kad užtektų pamaitinti pusę tuzino žmonių. Jis susikimšo į burną 
paskutinį vaisių ir apsičiulpė pirštus. 

— Jis iš ten kilęs. Pompėjoje jis ir užkalė tuos pinigus. 

— Bet vis dėlto jis gimė būdamas vergas. 

— Šiandien taip jau būna, — apmaudžiai atsakė Musa. — Ver- 
gas valgo iš sidabro lėkštės, o sąžiningi, laisvi gimę piliečiai dirba 
nuo aušros iki sutemų už išmaldą. 

Kiti vyrai sėdėjo susispietę apie Koraką laivugalyje; Korakas 
palenkęs galvą į priekį tyliai kalbėjo — jis pasakojo kažkokią is- 
toriją išraiškingai gestikuliuodamas ir smarkiai purtydamas galvą. 
Atilijus numanė, kad jis pasakoja apie praėjusio vakaro susitikimą 
su Plinijumi. 

Musa atkimšo gertuvę su vandeniu, gurkštelėjo, paskui nu- 
šluostė kakliuką ir pasiūlė Atilijui. Akvarijus paėmė gertuvę ir pri- 
tūpė šalia. Vanduo buvo kiek karstelėjęs. Siera. Atilijus nurijo mažą 
gurkšnelį — greičiau iš draugiškumo nei iš troškulio, paskui taip 
pat nušluostė kakliuką ir grąžino gertuvę Musai. 

— Tu teisus, Musa, — atsargiai pratarė jis. — Kiek Amplijatui 

metų? Tikriausiai neturi nė penkiasdešimties. Ir vis dėlto iš vergo 
jis tapo Hortenzijos vilos šeimininku per tiek laiko, per kiek nei aš, 
nei tu nesukrapštytume net blakių apsėstam kampui nusipirkti. Ar 
gali žmogus tiek sąžiningai uždirbti? 

— Sąžiningas turtuolis? Toks dalykas pasitaiko ne dažniau 
už vištos dantį! Aš girdėjau, — Musa dirstelėjo per petį ir nuleido 
balsą, — kad jis pradėjo kalti pinigus tuoj po žemės drebėjimo. 
Jam laisvę suteikė senasis Popidijus. Amplijatas buvo puikios 
išvaizdos vyrukas, be to, nebuvo tokio dalyko, kurio jis negalėtų 
padaryti dėl savo šeimininko. Tas senis buvo ištvirkėlis; nemanau, 
kad jis būtų galėjęs ramiai praeiti net pro šunį. O Amplijatas rūpinosi 
ir jo žmona, jeigu supranti, apie ką kalbu, — mirktelėjo Musa. — Kad 
ir kaip ten būtų, Amplijatui buvo suteikta laisvė, iš kažkur jis pra- 
simanė truputį pinigų, o tada Jupiteris nutarė šiek tiek papurtyti 
mūsų žemelę. Tai nutiko Nerono laikais. Žemės drebėjimas buvo 
labai smarkus, didžiausias, kokį tik kas nors prisiminė. Tada buvau 
Noloje ir pamaniau, kad mano dienelės baigiasi, kaip mane gyvą 
matai, — pasakė Musa ir pabučiavo savo amuletą — bronzinį ovalą 
ir du rutuliukus, sukabintus ant odelės, užrištos ant kaklo. — Bet ži- 
nai, kaip sakoma — vienas pralaimi, o kitas laimi. Pompėjai nepa- 
sisekė labiausiai. Bet kai visi kiti kraustėsi iš miesto sakydami, jog 
Pompėja nebeatsigaus, Amplijatas laikėsi netoliese ir supirkinėjo 
griuvėsius. Jis beveik už dyką įsigijo kelias dideles vilas, jas sutvar- 
kė, padalijo į tris ar keturias, o paskui labai sėkmingai pardavė. 

— Taigi nieko neteisėta. 

— Gal ir taip. Bet ar jas pardavė tikrai būdamas jų savinin- 
kas? Štai kur šuo pakastas, — kalbėjo Musa pabarbenęs pirštais į 
nosį. — Savininkai buvo mirę. Savininkai buvo dingę. Teisėtieji 
paveldėtojai nusidanginę į kitą imperijos kraštą. Nepamiršk, kad 
pusė miesto sugriuvo. Imperatorius ten pasiuntė savo įgaliotinį 
iš Romos išsiaiškinti, kas kam priklauso. Įgaliotinis buvo vardu 
Svedijus Klemensas. 

— Ir Amplijatas jį papirko? 

— Na, sakykime, kad Pompėją Svedijus paliko būdamas tur- 
tingesnis nei atvykdamas. Bent jau taip kalbama. 

— O kaip Eksomnijus? Per žemės drebėjimą jis buvo akvari- 
jus; jis turėjo pažinti Amplijatą. 

Atilijus iškart suprato padaręs klaidą. Musos akyse žibėjusi 
gandonešio ugnelė iškart išblėso. 

— Nieko apie tai nežinau, — sumurmėjo jis ir įniko į maisto 
krepšelį. — Eksomnijus buvo geras žmogus. Jam dirbti buvo gera. 

Buvo, — pamanė sau Atilijus. — Buvo geras žmogus. Buvo 
gera jam dirbti. 

Jis pamėgino pajuokauti: 

— Norėjai pasakyti, kad jis neversdavo jūsų iš lovų dar prieš 
aušrą? 

— Ne. Norėjau pasakyti, jog jis buvo tiesus Žmogus ir nie- 
kada nemėgindavo traukti už liežuvio sąžiningų žmonių, kad šie 
pasakytų daugiau, nei gali. 

— Ei, Musa! — šūktelėjo Korakas. — Ką tu ten pliauški? Lie- 
žuvąuji kaip moteriškė! Eikš, išgersi! 

Musa iškart atsistojo ir nusvirduliavo deniu prie kitų. Kai 
Korakas numetė jam vynmaišį, Torkvatas nušoko nuo tiltelio ir 
patraukė denio vidurio link, kur buvo sukrauti stiebai ir burės. 

— Manyčiau, šitų mums neprireiks. 

Jis buvo aukštas vyras. Įsirėmęs rankomis į šonus tyrinėjo 
dangų. Krūtinę dengiančiuose šarvuose atsispindėjo skaisti, aki- 
nanti saulė; jau dabar buvo karšta. 

— Na, gerai, akvarijau. Pažiūrėkime, ką gali mano jaučiai. 

Jis užlipo ant kopėtaičių ir nusileido į apatinį denį. Po minu- 
tėlės būgno ritmas padažnėjo, ir Atilijus pajuto, kaip laivas lengvai 
susverdėjo. Supliuškeno irklai. Jiems už nugarų likusi tylioji Hor- 
tenzijos vila darėsi vis mažesnė ir mažesnė. 


<“ v 


inerva“ šliuožė toliau; įlanką apgaubė rytmečio 
33 karštis. Jau dvi valandas irkluotojai laikėsi to paties 
negailestingo ritmo. Nuo po atviru dangumi esančių Bajų pirčių 

terasų į viršų kilo garų debesys. Virš Puteolių esančiuose kalnuose 
blyškiai žalsvai švytėjo sieros kasyklų liepsnelės. 

Atilijus sėdėjo atskirai, apsikabinęs rankomis kelius, užsitrau- 
kęs ant akių skrybėlę, stebėdamas pro šalį slystančias pakrantes, 
peizažuose ieškodamas nors menkiausios užuominos, galinčios 
padėti suprasti, kas nutiko Augustui. 

Šioje Italijos dalyje viskas keista, mąstė jis. Net ir Puteolių 
apylinkių rūdžių raudonio dirvožemis atrodė kažkoks stebuklin- 
gas, nes sumaišytas su kalkėmis ir patekęs į jūrą pavirsdavo akme- 
nimi. Štai šis pucolanas, taip pavadintas „gimtinės“ garbei, buvo 
Romą visai pakeitęs atradimas. Pucolanas visai Atilijaus giminei 
suteikė profesiją, nes dabar tai, kas būdavo sunkiai ir ilgai statoma 
iš akmenų ir plytų, buvo galima padaryti per naktį. Naudodamas 
tokį cementą Agripa pastatė didžiuosius Mizeno molus ir akvedu- 
kais ėmė drėkinti visą imperiją — Augustu Kampaniją, Julijumi ir 
Virgo Romą, Nemauzu pietinę Galiją. Pasaulis buvo perkurtas. 

Tačiau niekur kitur šis hidraulinis cementas nebuvo efekty- 
viau panaudotas kaip tose žemėse, kur jis buvo rastas. Neapolio 
įlanką visiškai pakeitė pylimai ir prieplaukos, terasos ir kran- 
tinės, bangolaužiai ir žuvų ūkiai. Atrodė, kad ištisos vilos tarsi 
išnėrusios iš bangų ir nutūpusios pakrantėje. Tuo, kas anksčiau 
buvo įkandama tik didžturčiams — Cezariui, Krasui, Pompėjui, 
dabar mėgavosi naujieji turtuoliai, tokie žmonės kaip Amplijatas. 
Atilijus svarstė, kiek tokių savininkų, nuobodžiaujančių, besiil- 
sinčių ir apatiškų kaip šis tvankus rugpjūtis, bežiovaudamas pra- 
dėjęs ketvirtąją savaitę, dabar jau žino apie sutrikusį vandentiekį. 
Tikriausiai nedaug. Vandens paprastai atneša vergai arba jis 
stebuklingai ima tekėti iš Sergijaus-Oratos dušų snapelių. Bet jie 
apie tai sužinos ganėtinai greitai. Jie sužinos, kai jiems teks gerti 
iš baseinų. 

Kuo toliau į rytus jie plaukė, tuo labiau įlanką gožė Vezuvijus. 
Žemesnės Vezuvijaus atšlaitės buvo panašios į dirbamų laukų ir 
vilų mozaiką, bet maždaug nuo pusės kalno į viršų stiebėsi tamsiai 

žali, niekieno nepaliesti miškai. Keli debesų kamuoliai nejudėdami 
kybojo virš smailios viršūnės. Torkvatas pareiškė, kad būtų puiku 
pačiame viršuje pamedžioti šernus, elnius, kiškius. Jis jau daug 
kartų medžiojo su šunimis ir tinklais, taip pat ir lanku. Tik reikėtų 
pasisaugoti vilkų. Žiemą viršūnę dengia sniegas. 

Pritūpdamas prie Atilijaus jis nusiėmė šalmą ir nusišluostė 
kaktą. 

— Tokioje kaitroje sunku įsivaizduoti sniegą, — pasakė jis. 

— Ar lengva ten įkopti? 

— Nėra labai sunku. Lengviau nei atrodo. Užlipęs pamatai, 
kad viršukalnė visai plokščia. Spartakas ten buvo įkūręs savo 
sukilėlių stovyklą. Tikriausiai tą viršūnę buvo galima pavadinti 
natūraliai susiformavusia tvirtove. Nieko keista, kad tie padugnės 
taip ilgai įstengė atsilaikyti prieš legionus. Kai dangus giedras, nuo 
viršūnės matyti apie penkiasdešimt mylių tolyn. 

Jie praplaukė Neapolį ir šliuožė pro mažesnį miestą; Tork- 
vatas sakė, jog tai Herkulanas, nors visa pakrantė buvo panaši į 
niekad nesibaigiantį kaspiną — rusvai geltonos sienos, raudoni 
stogai, kartkartėmis perverti tamsiai žaliomis kiparisų ietimis... 
Todėl ne visada galėjai pasakyti, kur baigiasi vienas miestas, o kur 
prasideda kitas. Herkulanas atrodė didingas ir puikus miestas: jis 
buvo išsidėstęs prašmatnaus kalno papėdėje, o miesto langai žvel- 
gė į jūrą. Seklumoje buvo sutūpę šviesiomis spalvomis nudažyti 
nedideli pramogautojų laiveliai, kai kurie iš jų — jūros būtybių 
pavidalo. Paplūdimiuose mirgėjo skėčiai, nuo molo žvejai traukė 
iš vandens giją. Per ramius vandenis atsklido muzikos garsai ir 
kamuoliu žaidžiančių vaikų šūksniai. 

— O štai čia — pati didžiausia vila visoje įlankoje, — pasakė 
Torkvatas. Jis mostelėjo galva rodydamas milžinišką kolonomis 
puoštą statinį, išsikėtojusį per pakrantę ir terasomis kylantį virš 
jūros. — Tai Kalpurnijos vila. Praėjusį mėnesį turėjau garbės ten 
nuplukdyti naująjį imperatorių, sumaniusį aplankyti buvusį kon- 
sulą Pedijų Kaską. 

— Kaską? — Atilijus prisiminė praėjusį vakarą matytą driežą 
primenantį senatorių, susisupusį į purpuru puoštą togą. — Nė ne- 
numaniau, kad jis toks turtingas. 

— Visa tai jis paveldėjo per žmoną Rektiną. Ji kažkaip buvo 
susijusi su Pyzo klanu. Čia, norėdamas pasinaudoti biblioteka, 
dažnai atvyksta ir admirolas. Ar matai tą būrelį, skaitantį pavėsyje 
prie baseino? Tai filosofai. 

Torkvatui visa tai atrodė labai juokinga. 

— Kai kurie žmonės savo malonumui laiko ir veisia paukš- 
čius, dar kiti — šunis. O senatorius laiko filosofus! 

— O kokios mokyklos šie filosofai? 

— Epikūro pasekėjai. Kaskas pasakojo, jog jie mano, kad 
žmogus yra mirtingas, kad dievai visiškai abejingi jo likimui, todėl 
gyvenime lieka vienintelis dalykas — mėgautis savimi. 

— Aš jam ir už dyką būčiau galėjęs tai pasakyti. 

Torkvatas vėl nusijuokė, o paskui užsidėjo šalmą ir tvirčiau 
užsirišo pasmakry esantį raištelį. 

— Dabar jau ir Pompėja nebetoli, akvarijau. Turėtų pakakti 
pusvalandžio. 

Jis grįžo į laivugalį. 

Atilijus prisidengė akis ir įsižiūrėjęs į vilą susimąstė. Jis nie- 
kada nemanė, kad filosofija gali būti kam nors naudinga. Kodėl 
vienas žmogus gali paveldėti štai tokius rūmus, kitas turi būti 
suplėšytas į gabalus ungurių, o štai trečias lenkia nugarą aklinoje 
tamsoje irkluodamas liburną; gali išprotėti mėgindamas suprasti, 
kodėl pasaulis sutvarkytas būtent taip. Kodėl jis turėjo žiūrėti, kaip 
jo akivaizdoje miršta dar visai jaunutė jo žmona? Tik parodykit į 
šiuos klausimus galinčius atsakyti filosofus, ir jis ims tikėti, kad jų 
darbas prasmingas. 

Ji visada norėjo pasilepinti Neapolio įlankoje, bet jis atkal- 
bėdavo ją sakydamas, kad yra per daug užsiėmęs. O dabar jau 
per vėlu. Netikėtai jį vėl užklupo ir kaip visada įveikė dvyniai už- 
puolikai — sielvartas dėl to, ką prarado, ir apgailestavimas dėl to, 
ko neįstengė padaryti. Skrandyje jis pajuto tuštumą. Žiūrėdamas 

į krantą jis prisiminė Sabinos laidotuvių dieną draugo jam par- 
odytą laišką; tą laišką jis išmoko atmintinai. Servijus Sulpicijus 
daugiau nei prieš šimtmetį laivu grįžo iš Azijos į Romą; susivokęs, 
jog mąsto apie Viduržemio pakrantes, jis paskendo liūdesy. Vėliau 
jis papasakojo apie savo jausmus Ciceronui, kuris taip pat neseniai 
buvo netekęs dukters: „Man už nugaros liko Egina, priešais mane 
— Megara, dešinėje — Pirėjas, kairėje — Korintas. Kažkada jie 
buvo klestintys miestai, o dabar plytėjo prieš mane pavirtę griuvė- 
siais. Ėmiau sau galvoti: „Kaip gi galime skųstis, kai miršta ar būna 
nužudytas vienas iš mūsų, tokių efemeriškų būtybių, kai daugelio 
miestų palaikai stūkso visų apleisti ir pamiršti. Susimąstyk, Servi- 
jau, ir nepamiršk, kad gimei mirtingas. Tai ar galima taip krimstis 
dėl to, kad netekai vienos vargšės menkos moters trapios sielos?“ 

Praėjus daugiau nei dvejiems metams Atilijus į šį klausimą 
galėjo atsakyti taip pat: taip, galima. 


| gannaos jis sėdėjo nesišluostydamas kaitros išspausto 
prakaito, o paskui, nė pats nepajutęs, tikriausiai užsnū- 
do, nes vėl atsimerkęs miesto jau nebematė — po milžiniškų pušų 
skėčiais snaudė dar viena didžiulė vila; vergai laistė pievelę ir nuo 
baseino paviršiaus graibė lapus. Atilijus papurtė galvą norėdamas 
praskaidrinti mintis ir pagrabaliojo ieškodamas odinio kapšelio, 
į kurį buvo susidėjęs visus reikalingus daiktus — Plinijaus laišką 
Pompėjos vadams, mažą kapšelį aukso monetų ir Augusto planą. 

Darbas visada buvo didžiausia jo paguoda. Jis išvyniojo 
planą, pasitiesė jį ant kelių ir staiga pajuto netikėtai užplūdusį ne- 
rimą. Jis suprato, kad brėžinių matmenys tikrai nėra tikslūs. Juose 
neatsispindėjo Vezuvijaus gabaritai; jie dar ir dabar nebuvo jo pra- 
plaukę. Dar kartą pažvelgęs į kalną Atilijus pagalvojo, jog jis tęsiasi 
apie septynias aštuonias mylias. Tai, kas pažvelgus į planą atrodė 
nykščio storumo atkarpėlė, iš tikrųjų pavirto į pusės tvankaus ryto 
žygį kepinant svilinančiai saulei. Atilijus ėmė sau priekaištauti dėl 
naivumo — patogioje bibliotekoje jis gyrėsi klientui pasakodamas 

apie tai, ką galima padaryti, iš pradžių neįvertinęs tikrųjų sausu- 
mos kontūrų. Klasikinė naujokų klaida. 

Jis atsistojo ir patraukė prie kitų vyrų, kurie susigrūdę į ratą 
žaidė kauliukais. Korakas laikė ranka uždengęs puodelį ir stipriai jį 
kratė. Jis nepakėlė akių, kai jį pridengė Atilijaus šešėlis. 

— Eikš, Fortūna, sena kekše, — subambeno jis ir pažėrė kau- 
liukus. Jis išrideno visus vienetukus — Šunį — ir sudejavo. Beko 
šūktelėjo iš džiaugsmo ir susisėmė krūvą vario monetų. 

— Man gerai sekėsi, — pasakė Korakas, — iki kol jis atėjo. — Ir 
dūrė pirštu į Atilijų. — Jis baisesnis už kranklį, vyručiai. Paminėsit 
mano žodžius, jis mus visus nuves į pražūtį. 

— Ne taip kaip Eksomnijus, — atsakė Atilijus tūpdamas šalia 
jų. — Galiu lažintis, kad jis visada laimėdavo. 

Atilijus paėmė kauliukus. 

— Kieno jie? 

— Mano, — atsakė Musa. 

— Štai ką jums pasakysiu. Pažaiskime ką kita. Kai atvyksime 
į Pompėją, Korakas pirmiausia eis prie Vezuvijaus ieškoti, kur pa- 
žeistas Augustas. Kas nors turi eiti su juo. Kodėl gi jums neišmetus 
kauliukų ir neišsiaiškinus, kam teks toji laimė? 

— Kas laimės, eis su Koraku! — šūktelėjo Musa. 

— Ne, — atsakė Atilijus. — Kas pralaimės. 

Visi nusijuokė, išskyrus Koraką. 

— Kas pralaimės! — pakartojo Beko. — Neblogai! 

Jie iš eilės metė kauliukus; kiekvienas kratė puodelį užspau- 
dęs viršų delnu, kiekvienas šnabždėjo jam įprastas ypatingas sėk- 
mę prišaukiančias maldeles. 

Musa metė paskutinis ir išmetė Šunį. Jis atrodė nusiminęs. 

— Tu pralaimėjai! — išgiedojo Beko. — Musa pralaimėjo! 

— Gerai, — pasakė Atilijus. — Kauliukai iškrito Musai. Kora- 
kas ir Musa suras gedimą. | 

— O ką veiks kiti? — suniurnėjo Musa. 

— Beko ir Korvinas jos į Abelą ir uždarys šliuzus. 

— Nesuprantu, kodėl į Abelą reikia joti dviem. O ką darys 
Politesas? 

— Politesas liks su manimi Pompėjoje ir rūpinsis įrankiais 
bei transportu. 

— O, kaip gražu! — apmaudžiai kalbėjo Musa. — Laisvas 
žmogus turi lieti prakaitą lipdamas į kalną, o vergas tuo metu gali 
dulkinti Pompėjos kekšes! 

Jis čiupo savo kauliukus ir išmetė juos į jūrą. 

— Štai ką manau apie savo sėkmę! 

Laivo priekyje stovintis jūreivis perspėdamas riktelėjo: 

— Priekyje Pompėja! 

Šeši veidai kaip vienas atsigręžė pažiūrėti. 


| nesi krantai ryškėjo tiesiai priešais; akvarijus įsi- 
vaizdavo visai ką kita — jis neišvydo per visą įlankos pa- 
krantę išsidėsčiusio kurorto kaip Bajai ar Neapolis; jam prieš akis 
plytėjo miestas-tvirtovė, pastatytas taip, kad atlaikytų apsiaustis. 
Miestas buvo apie ketvirtį mylios toliau nuo jūros, pastatytas 
aukščiau jūros lygio. Uostas buvo likęs Žemai. 

Tik jiems priplaukus arčiau Atilijus pamatė, kad miesto sie- 
nos nebėra vientisos; ilgi taikos Romoje metai įtikino miesto tėvus 
atsisakyti tokių sergėtojų. Dabar buvo leidžiama statyti namus virš 
pylimų; nameliai sutūpę plačiose palmių šešėlių pridengtose tera- 
sose, besileidžiančiose dokų link. Plokščių stogų kontūrą ardė akį 
traukianti, į jūrą žvelgianti šventykla. Virš žvilgančių marmurinių 
kolonų buvo matyti kažkas, ką galėjai pamanyti esant juodmedžio 
figūrų karnizą. Bet karnizas, Atilijaus supratimu, buvo gyvas. Balto 
akmens fone pirmyn ir atgal zujo beveik nuogi, iki juodumo sau- 
lėje nudegę meistrai; jie dirbo, nors šiandien — visuotinė šventė. 
Šiltame ore girdėjosi į akmenį atsimušančių kaltų skambesys ir 
pjūklų dūzgimas. 

Gyvenimas virte virė. Virš sienos vaikščiojo Žmonės — jie 
dirbo į jūrą žvelgiančiuose soduose. Priešais miestą bėgančiame 

kelyje taip pat knibždėjo žmonės — vieni keliavo pėsti, kiti jojo 
raiti ant arklių, važiavo vežimaičiais ar vežimais, keldami dulkių 
debesis, kildami stačiais takais, vedančiais nuo uosto dviejų dide- 
lių miesto vartų link. „Minervai“ įsukus pro siaurus uosto vartus, 
minios keliamas triukšmas pasidarė dar garsesnis — atrodė, jog 
tai šventinė minia, keliaujanti iš kaimo į miestą švęsti Vulkano 
šventės. Atilijus nužvelgė krantinę ieškodamas fontanų, bet jų ne- 
pamatė. 

Visi vyrai tylėjo, stovėjo išsirikiavę ir paskendę kiekvienas 
savo mintyse. 

Atilijus atsigręžė į Koraką. 

— Ties kuria vieta vanduo patenka į miestą? 

— Kitoje miesto pusėje, — atsakė Korakas įdėmiai žvelgda- 
mas į miestą. — Prie Vezuvijaus vartų. Jeigu, — jis stipriai pabrėžė 
šį žodį, — jis apskritai dar patenka. 

"i bent pokštas būtų, jeigu paaiškėtų, jog dabar, kai jis, pati- 
kėjęs kažkokio nusenusio kvailio žynio žodžiais, atplukdė čia savo 
vyrus, vanduo baigėsi. 

— Kas ten dirba? 

— Kažkoks vergas iš miesto. Vargu ar jis galės kuo nors pa- 
dėti. 

— Kodėl gi ne? 

Korakas vyptelėjo ir papurtė galvą. Jis neatsakys. Tai tik jam 
vienam suprantamas pokštas. 

— Gerai. Vadinasi, pradėsime nuo Vezuvijaus vartų, — pa- 
sakė Atilijus ir suplojo rankomis. — Pirmyn, vyručiai. Jau prisi- 
žiūrėjote į miestą. Kelionė baigta. 

Dabar jie jau buvo uoste. Krantinėje spietėsi sandėliai ir 
keliamosios gervės. Toliau pagal Atilijaus planą tekėjo Sarno upė, 
dūstanti nuo baržų, laukiančių, kol kas nors jas iškraus. Iš kito lai- 
vo galo žingsniavo komandas šūkaliojantis Torkvatas. Būgno dū- 
žiai lėtėjo ir slopo. Irklai nurimo. Vairininkas lengvai pasuko vairą, 
ir jie prišliuožė prie krantinės molo pėsčiojo greičiu; laivo denį ir 
krantinę skyrė vos pėda vandens. Dvi lynus įsitvėrusios jūreivių 

grupės iššoko ant kranto ir skubiai pririšo juos prie akmeninių 
stulpų. Po minutėlės lynai įsiveržė, ir Atilijus vos neparvirto, kai 
„Minerva“ truktelėjusi visai sustojo. 

Visa tai jis pamatė vos atgavęs pusiausvyrą. Šio vaizdo nie- 
kada nepamirš: didelis akmeninis cokolis su Neptūno galva, iš ku- 
rios burnos į didelę vazą kliokė vanduo; vaza buvo austrės kiauto 
formos, ir vanduo joje nebeišsitekdamas liejosi per kraštus, tyško 
žemyn skalaudamas grindinio akmenis ir netausojamas bėgo į 
jūrą. Niekas nesigrūdo eilėje norėdamas atsigerti. Niekas į visa tai 
nekreipė jokio dėmesio. O kodėl turėtų? Juk tai tik įprastas stebuk- 
las. Atilijus persisvėrė per žemą karo laivo bortą ir iššoko, po ilgos 
kelionės vandeniu pajutęs keistą žemės tvirtumą. Jis numetė mai- 
šą ir pakišo rankas po skaidraus vandens čiurkšle, paskui sudėjo 
rieškučias ir kilstelėjo jas prie lūpų. Vanduo buvo tyras ir saldokas; 
Atilijus beveik garsiai nusikvatojo iš malonumo ir palengvėjimo, 
paskui pakišo galvą po versme ir mėgavosi visur — į burną, į šner- 
ves, ausis, per nugarą ir sprandą — tykštančiu vandeniu; aplink 

: Neapolietiškos vulkaninės magmos izotopų tyrimai rodo, 
kad joje yra nemažai vietinių uolienų priemaišų, vadinasi, 
rezervuaras nėra vientisas susilydžiusių medžiagų kūnas. 
Rezervuarą būtų galima palyginti su kempine; taigi magma 
sunkėsi pro mažyčius uolienų įtrūkimus. Didysis magmos 
sluoksnis galėjo subėgti į kelis mažesnius rezervuarus, esan- 
čius arčiau žemės paviršiaus, tačiau jie buvo per menki, kad 
būtų galima identifikuoti naudojantis seismologų įranga...“ 


Amerikos mokslo laimėjimų asociacija, naujienų biuletenis, 
„Masyvusis magmos sluoksnis maitina Vezuvijaus kalną 
2001 m. lapkričio 16 d. 


ompėjos uoste galėjai nusipirkti visko, ko tik širdis 

geidžia. Indiškos papūgos, nubiečiai vergai, nitritinė 

druska iš netoli Kairo esančių telkinių, kiniškas ci- 
namonas, beždžionės iš Afrikos, rytų kraštų vergės, garsėjančios 
meilės meno gūdrybėmis... Arklį rasti čia buvo taip pat paprasta, 
kaip pamatyti musę. Prie muitinės pašiūrės spietėsi pustuzinis 
prekeivių. Arčiausiai esantysis sėdėjo ant suolo po negrabiai nu- 
pieštu sparnuoto pegaso ženklu, ant kurio buvo užrašyta „Bakulas: 
net dievams tinkantys eikliausi žirgai“. 

- Man reikia penkių, — pasakė Atilijus prekeiviui. — Ir ne 
kokių nors nuvarytų kuinų. Man reikia gerų, stiprių gyvulių, ga- 
linčių dirbti visą dieną. Man jų reikia dabar. 

— Tai ne bėda, miestieti. 

Bakulas buvo nedidukas plikas žmogelis plytų raudonumo 
veidu ir stiklinėmis nepagydomo alkoholiko akimis. Jis buvo už- 

simovęs per didelį jo pirštui geležinį žiedą; šį žiedą jis be paliovos 
suko ir timpčiojo. 

— Pompėjoje tai tikrai ne bėda, aišku, jeigu tik turi pinigų. 
Tik žinok, man reikia užstato. Praėjusią savaitę iš manęs pavogė 
vieną arklį. 

— Man reikia ir jaučių. Dviejų kinkinių ir dviejų vežimų. 

— Per visuotinę šventę? — Bakulas caktelėjo liežuviu. — Ši- 
tai, manyčiau, užtruks ilgiau. 

— Kiek ilgiau? 

— Palauk, pagalvosiu. 

Bakulas pašnairavo į saulę. Kuo sudėtingiau jis apibūdins su- 
siklosčiusią situaciją, tuo daugiau galės paprašyti. 

— Dvi valandas. Gal tris. 

— Sutinku. 

Jie ėmė derėtis dėl kainos; prekeivis pareikalavo siaubingos 
sumos, kurią Atilijus iškart padalijo iš dešimties. Bet net ir tada, kai 
jie sukirto rankomis, Atilijus buvo tikras, kad jį apmovė, ir todėl 
labai įpyko; visada įpyksti ką nors paleidęs vėjais. Bet jis neturėjo 
laiko sudarinėti palankesnius sandėrius, todėl paprašė prekeivio 
iškart nuvesti keturis arklius prie Vezuvijaus vartų, o pats nusiyrė 
per pirklius atgal į „Minervą. 

Dabar visai įgulai jau buvo leista užlipti ant denio. Dauguma 
irkluotojų buvo nusimetę permirkusias tunikas, ir nuo jų kūnų 
sklido prakaito tvaikas, galėjęs rungtis su netoli esančios Žuvies 
perdirbimo gamyklėlės smarve. Ten didelėse statinėse saulės ato- 
kaitoje švinko jau suskystėję žuvų viduriai. Pro irklininkus brovėsi 
įrankius pasiėmęs Korvinas ir Beko; paskui jie permetė įrankius 
per bortą atiduodami -Musai ir Politesui. Korakas stovėjo atsisukęs 
nugara į laivą, žvelgdamas į miestą, kartkartėmis atsistodamas ant 
pirštų galiukų, kad geriau matytų per minios galvas. 

Jis pastebėjo Atilijų ir liovėsi stypčiojęs. 

— Vadinasi, vanduo teka, — pratarė jis ir susinėrė rankas. Jo 
užsispyrimas ir nenoras pripažinti savo klaidą buvo, galima sakyti, 

tiesiog didvyriškas. Kaip tik tada Atilijus nė neabejodamas suvokė, 
jog viskam pasibaigus, jis būtinai turės juo atsikratyti. 

— Taip, teka, — sutiko Atilijus. Jis mostelėjo kitiems, kad šie 
baigtų viską, kuo dabar buvo užsiėmęs, ir prieitų arčiau. Buvo nu- 
tarta palikti Politesą baigti iškrauti laivą ir saugoti doke paliktus 
įrankius; Atilijus jam atsiųs žinią, kur jie vėliau turės susitikti. Tada 
likusieji penki patraukė artimiausių vartų link, o Korakas nusekė 
paskui juos; kai tik Atilijus atsigręždavo, kaskart jam pasirodyda- 
vo, jog Korakas kažko ieško, tai į vieną, tai į kitą pusę nuolat su- 
kiodamas galvą. 

Akvarijus vedė juos įkalne, tolyn nuo uosto, miesto sienos 
link, pro pusiau baigtą Veneros šventyklą, į tamsų vartų tunelį. 
Muitinės pareigūnas atsainiai juos patikrino, ar nesineša ko nors, 
ką vėliau galėtų parduoti, o paskui linktelėjęs įleido į miestą. 

Kitoje vartų pusėje esanti gatvė nebuvo tokia stati ir vin- 
giuota kaip takas įkalne, bet siauresnė, todėl juos beveik suspaudė 
į Pompėją plūstantys Žmonės. Atilijus susivokė einąs palei ilgą 
krautuvėlių eilę ir dar vieną didelę šventyklą; šioji buvo pastatyta 
Apolono garbei; paskui jis pateko į neaiškią atvirą erdvę ir forumo 
knibždėlyną. 

Provincijos miestas Pompėja atrodė įspūdingai: bazilika, 
dengtas turgus, dar kelios šventyklos, viešoji biblioteka — viskas 
gražiai nudažyta tviskėjo saulės šviesoje; ant pjedestalų stovėjo 
trys ar keturi tuzinai imperatorių ir vietinių įžymybių skulptūrų. 
Ne visos skulptūros buvo baigtos. Kelis didelius pastatus supo me- 
diniai pastoliai. Aukštos sienos buvo skirtos triukšmui sulaikyti, 
jį atmušti ir grąžinti miniai muzikantų fleitos ir būgnų garsus, 
elgetų ir gatvės prekeivių šūksnius, gaminamo maisto šnypštimą. 
Vaisių pardavėjai siūlė žalių figų ir rausvų meliono riekelių, vyno 
pirkliai kūprinosi prie eilėmis sustatytų raudonų amforų, įtupdytų 
į geltonų šiaudų lizdus. Netoli stovinčios skulptūros papėdėje su- 
kryžiavęs kojas sėdėjo gyvačių kerėtojas, grojantis dūdele, o nuo 
prieš jį patiesto kilimėlio tarsi apsvaigęs į viršų kilo pilkšvas žaltys; 
kitas buvo apsivijęs kerėtojo kaklą. Ant atviros viryklės skrudo ne- 

dideli žuvų gabaliukai. Po žabų krūvomis palinkę vergai vieni per 
kitus skubėjo prie didelio aukų laužo, kraunamo forumo centre; 
čia vakare bus deginamos aukos Vulkanui. Kirpėjas skelbėsi pui- 
kiai mokąs traukti dantis, ir tam įrodyti buvo susikrovęs nemenką 
krūvą pajuodusių ir papilkėjusių dantų gabaliukų. 

Akvarijus nusiėmė skrybėlę ir nusišluostė kaktą. Jau dabar 
jam čia kažkas nelabai patiko. Verteivų miestas, pamanė sau. 
Pilna nenustygstančių žmonių. Šis miestas bus malonus svečiui 
lygiai tiek, kiek truks tą svečią nulupti. Atilijus pamojo Korakui 
norėdamas paklausti, kur jam ieškoti miesto pareigūnų; kad būtų 
išgirstas, Atilijus turėjo pridėti Korakui prie ausies delną. Prižiū- 
rėtojas parodė į trijų nedidelių kontorėlių eilę pietiniame aikštės 
krašte; visos kontorėlės buvo uždarytos — šventinė diena. Didelė 
skelbimų lenta buvo uždengta vienu skelbimu — klestinčios biu- 
rokratijos įrodymas. Atilijus tyliai nusikeikė. Nieko negali padary- 
ti nevargdamas. 

— Žinai kelią prie Vezuvijaus vartų, — išrėkė jis Korakui. — 
Nuvesi. 

Vanduo tekėjo per visą miestą. Jiems iriantis per žmones ir 
mėginant pasiekti tolimiausią forumo tašką, Atilijus girdėjo, kaip 
vanduo plauna didelę viešą išvietę, įrengtą prie Jupiteriui skirtos 
šventyklos, o paskui čiurlena žemyn einančia gatve. Eidamas pas- 
kui Koraką, Atilijus laikėsi arčiau jo; kartą ar du jis apsitaškė įlipęs 
į srūvančias vandens vageles, vedančias į nutekamuosius vamz- 
džius ir šlaitu žemyn jūron nešančias paplautas dulkes ir šiukšles. 
Jis suskaičiavo septynis fontanus; jie visi liejosi per viršų. Augusto 
netektis Pompėjai buvo neabejotinas laimėjimas. Visa akveduką 
galybė atsiskleidė būtent čia. Kol kiti įlankos pakrančių miestai 
kepė dienos kaitroje, Pompėjos vaikai taškėsi gatvėse. 

Į kalną kilti buvo labai sunku. Minios žmonių leidosi žemyn, 
ėjo ten, kur jų laukė linksmybės, į forumą. Kai jie pasiekė didelius 
šiaurinius vartus, Bakulas su arkliais jau laukė. Arklius jis buvo 
pririšęs prie stulpo, stovinčio netoli mažo statinio, beveik „prikli- 
juoto“ prie miesto sienos. Atilijus paklausė: 

— Castellum ague? 
Korakas linktelėjo. 

Akvarijus akimirksniu viską permetė žvilgsniu — toks pat 
raudonų plytų pastatas kaip ir Stebuklų Baseinas, toks pat pri- 
slopintas kliokiančio vandens garsas. Atrodė, kad tai aukščiausias 
miesto taškas; taip ir turėtų būti — paprastai akvedukai vedami 
pro miestų sienas tose vietose, kur aukštis virš jūros lygio di- 
džiausias. Žvelgdamas nuo kalno žemyn jis matė vandens bokštus, 
reguliuojančius vandens slėgį. Atilijus pasiuntė Musą į rezervuarą 
klius. Jie neatrodė labai prasti. Žinoma, su tokiais nesinorėtų lenk- 
tyniauti didžiajame amfiteatre, bet darbui jie tiks. Atilijus atskai- 
čiavo saujelę aukso monetų ir padavė jas Bakului, kuris kiekvieną 
monetą patikrino dantimis. 

— O jaučiai? 

Jaučiai, pažadėjo Bakulas iškilmingai spausdamas prie širdies 
ranką ir keldamas akis į dangų, bus paruošti iki septintos. Jis kuo 
greičiau to imsis. Jis palinkėjo jiems visokeriopos Merkurijaus 
palaimos keliaujant toliau, o pats nuėjo; Atilijus pastebėjo, kad jo 
kelionė truko visai neilgai — tik iki užeigos kitoje gatvės pusėje. 

Atilijus arklius paskirstė pagal stiprumą: geriausius atidavė 
Beko ir Korvinui, nes būtent jie turės ilgiausiai joti. Atilijus dar te- 
beaiškino tokio paskirstymo priežastis nuskriaustam pasijutusiam 
Korakui, kai pasirodė Musa, kuris pranešė, kad rezervuare nieko 
nėra. 

— Ką? — atsisuko Atilijus. — Ten visai nieko nėra? 

— Nepamiršk, kad šiandien Vulkanalijos. 

Korakas pratarė: 

— Juk sakiau, kad iš jo jokios naudos. 

— Visuotinė šventė! — šūktelėjo Atilijus. Iš piktumo jis būtų 
galėjęs suskaldyti plytų sienelę. — Ar apskritai šiame mieste yra 
žmonių, norinčių padirbėti?.. 

Jis jautėsi nepasirengęs šiai mažai ekspedicijai ir dabar, vėl 
pagalvojo, kad neprotingai pasielgė admirolo bibliotekoje supai- 

niodamas tai, kas teoriškai įmanoma, su tuo, ką iš tikrųjų galima 
padaryti. Bet dabar jau nieko nebepakeisi. Atilijus atsikrenkštė. 

— Na, gerai. Ar visi žinote, ką turite daryti? Beko, Korvinai, ar 
kuris nors iš jūsų kada nors esate buvęs Abelos viršūnėje? 

— Aš buvau, — atsakė Beko. 

— Koks ten vaizdas? 

— Šaltiniai trykšta iš po vandens deivėms pastatytos šventyk- 
los, o paskui teka į baseiną, esantį nimfene. Už visa tai atsakingas 
akvarijus, vardu Probas; jis taip pat eina ir dvasininko pareigas. 

— Akvarijus yra ir dvasininkas! — karčiai nusijuokė Atilijus 
ir papurtė galvą. — Na, gali pasakyti tam dangiškajam specialistui, 
kad ir kas jis būtų, jog dangiškąja išmintimi apdovanotosios dei- 
vės reikalauja, kad jis uždarytų pagrindinį šliuzą ir visą vandenį 
nukreiptų į Beneventą. Įsitikink, kad jis taip ir padarys iškart, kai 
tik pas jį atvyksi. Beko, tu turėsi pasilikti Abeloje ir žiūrėti, kad jis 
būtų uždarytas visas dvylika valandų. Paskui tu vėl jį atidarysi. 
Dvylikos valandų turėtų pakakti. Ar supratai? 

Beko linktelėjo. 

— Ojeigu dėl kokių nors priežasčių mums nepavyktų gedi- 
mo pataisyti per dvylįka valandų, — sarkastiškai įsiterpė Kora- 
kas, — kas tada? 

— Pagalvojau ir apie tai. Kai tik vanduo bus atkirstas, Korvi- 
nas paliks Beko prie baseino ir pasileis Augusto kryptimi kalnais 
žemyn, kol į šiaurės rytus nuo Vezuvijaus susiras mus. Tuo metu 
jau bus aišku, kiek turėsime darbo. Jeigu nespėsime visko sutvar- 
kyti per dvylika valandų, jis galės nujoti ir pranešti Beko, kad jis 
laikytų šliuzą uždarytą tol, kol baigsime darbą. Tavęs laukia ilgos 
kelionės arkliu, Korvinai. Ar esi pasirengęs? 

— Taip, akvarijau. 

— Šaunus vyras. 

— Dvylika valandų! — pakartojo Korakas purtydamas gal- 
vą. — Tai reiškia, kad turėsime dirbti per naktį. 

— Kas nutiko, Korakai? Ar tu bijai tamsos? — Atilijus dar 


103 


ROBERT HARRIS 


kartą privertė nusijuokti ir kitus vyrus. — Radęs gedimą, turėsi 
nuspręsti, kiek medžiagų mums prireiks remonto darbams ir kiek 
užtruksime dirbdami. Tu liksi ten ir pasiųsi Musą mums viską pra- 
nešti. O aš pasirūpinsiu, kad miesto pareigūnai duotų užtektinai 
deglų ir viso kito, ko mums prireiks. Pakrovęs vežimus, lauksiu čia, 
prie rezervuaro, iš tavęs žinios. 

— O kas, jeigu aš nerasiu gedimo? 

Atilijui šovė į galvą, jog apmaudaujantis prižiūrėtojas galėtų 
mėginti tyčia sužlugdyti visą jų misiją. 

— Tada vis tiek patrauksime pas tave ir iki sutemstant atke- 
liausime, — šyptelėjo Atilijus. — Todėl nemėgink apsukti manęs 
aplink pirštą. 

— Esu tikras, jog yra daug norinčių apsukti tave aplink pirš- 
tą, mielas berniuk, bet aš nesu vienas iš jų, — gašliai dėbtelėjo į jį 
Korakas. — Tu dabar esi toli nuo namų, jaunasis Markai Atilijau. 
Paklausyk mano patarimo. Šiame mieste saugok savo užpakaliuką. 
Jeigu supranti, ką noriu pasakyti. 

Jis ir vėl nepadoriai sulingavo klubais kaip tada, ant kalno, kai 
Atilijus ieškojo versmės. 


is juos išlydėjo nuo šventos linijos, einančios visai šalia 
| pšbapianų vartų; šiame ruože negalima statyti jokių pa- 
statų — taip pagerbiamos miestą saugančios dievybės. 

Kelias juosė miestą kaip lenktynių takelis. Jis ėjo pro bron- 
zines skulptūras, pro dideles kapines. Vyrams užšokus ant arklių, 
Atilijus pajuto, jog turėtų kažką pasakyti — kokią nors kalbą, 
kokias kad sako Cezaris mūšio išvakarėse, bet jis negalėjo rasti 
tinkamų žodžių. 

— Kai darbas bus padarytas, visiems nupirksiu vyno. Pačioje 
geriausioje Pompėjos užeigoje, — lyg sutrikęs pridūrė Atilijus. 

— Ir dar moterį, — dūręs į jį pirštu pasakė Musa. — Nepa- 
miršk moterų, akvarijau! 

— Už moteris galėsite sumokėti patys. 

— Jeigu tik jam pavyks rasti kekšę, kuri su juo eis! 

— Užsičiaupk, Beko! Iki pasimatymo, veltėdžiai! 

Atilijui nespėjus dar ko nors sugalvoti jie spustelėjo užkulniais 
arklių šonus ir pasileido per minias, traukiančias į miestą — Kora- 
kas ir Musa pasuko į kairę keliu, vedančiu į Nolą, Beko ir Korvinas 
— į dešinę, Nucerijos ir Abelos link. Jiems įrisnojus į nekropolį, 
Korakas atsigręžė — ne į Atilijų, bet norėdamas pažiūrėti į miesto 
sienas. Jo žvilgsnis paskutinį kartą nuslydo pylimais ir žvalgybos 
bokštais, o paskui jis patogiau įsitaisė balne ir pasuko Vezuvijaus 
link. 

Akvarijus sekė raitelius, kol šie dingo už antkapių, virš baltų 
sarkofagų palikę tik rudų dulkių debesis, žyminčius jų kelią. Ati- 
lijus dar kelias minutes pastovėjo — jis jų beveik nepažinojo, bet 
su jais siejo tiek vilčių; nuo jų priklausė jo ateitis! — o paskui ap- 
sigręžė ir patraukė miesto vartų link. 

Tik pasukęs prie pėsčiųjų eilės, nusidriekusios ties miesto 
vartais, Atilijus pastebėjo nedidelį žemės kauburį kaip tik ties ta 
vieta, kur akveduko tunelis kirto miesto sieną. Jis sustojo ir nuvedė 
akimis palei kauburį iki artimiausios angos sienoje; Atilijus nu- 
stebo supratęs, kad kauburys driekiasi tiesiai Vezuvijaus viršūnės 
link. Dulkių ir kaitros migloje kalnas atrodė dar masyvesnis, nei 
žvelgiant iš jūros, gožė miesto peizažą, bet jo kontūrai dabar buvo 
matyti ne taip ryškiai — daugiau melsvai žalsvi nei žali. Tikrai 
negali būti, kad vandentiekio atšaka tęstųsi iki paties Vezuvijaus ir 
kiltų aukštyn. Atilijus manė, jog pasiekuši žemiausias Vezuvijaus 
atšlaites toji atšaka turėtų sukti į rytus ir keliauti tolyn į sausumą, 
kol įsijungs į pagrindinę Augusto liniją. Jis svarstė, kur tiksliai ga- 
lėtų būti toji jungtis, gailėjosi, kad nepažįsta šios žemės kontūrų, 
nežino uolienų ir dirvos savybių. Kampanija jam buvo paslaptis. 

Jis grįžo ir praėjo pro šešėliuose paskendusius vartus, o pas- 
kui pateko į šviesią nedidelę aikštę; staiga Atilijus labai aštriai 
pajuto, jog yra visai vienas svetimame mieste. Ar gali Pompėjai 
rūpėti už jos sienų esančius miestus ištikusi krizė? Atrodė, kad 
aikštėje nerūpestingai šurmuliuojantys žmonės tarsi šaiposi iš jo. 

Atilijus slinko palei rezervuaro sienas, perėjo trumpą alėją, vedan- 
čią įėjimo link. 

— Ar čia yra kas nors? 

Jokio atsakymo. Čia jis daug geriau girdėjo kliokiantį akvedu- 
ko vandenį, o atidaręs žemas medines duris buvo iškart apipurkš- 
tas dulksnos, pajuto visą gyvenimą lydintį stiprų, aštrų salstelėjusį 
šviežio vandens, tykštančio ant šiltų akmenų, kvapą. 

Atilijus įėjo vidun. Vėsią tamsą skrodė du šviesos pirštai, 
kyšantys iš mažučių langelių, iškirstų jam virš galvos. Bet jam ne- 
reikėjo šviesos; jis ir taip Žinojo, kaip šis rezervuaras įrengtas, nes 
per daugelį metų buvo matęs tuzinus tokių — jie visi vienodi, visi 
įrengti pagal tas pačias Vetruvijaus taisykles. Pompėjos atšakos 
tunelis buvo mažesnis už pagrindinę Augustos matricą, bet vis 
tiek pakankamai didelis žmogui, sumaniusiam jį pataisyti. Van- 
duo sruvo per tunelio žiotis, pro bronzinį tinklą į seklų betoninį 
rezervuarą, atitvertą mediniais vartais, maitinantį tris didelius 
švininius vamzdžius. Centriniu vamzdžiu keliauja vanduo, aprū- 
pinantis geriamo vandens fontanus; kairysis vamzdis turėtų būti 
skirtas privatiems namams, o dešinysis — viešosioms pirtims ir 
teatrams. Neįprastas pasirodė vandens srovės stiprumas. Vanduo 
ne tik purškė ir drėkino sienas. Vanduo į tunelį buvo atplukdęs 
visokių nuolaužų, kurios buvo prisiplakusios prie metalinio tinklo. 
Atilijus matė šakeles, lapus, pastebėjo net kelis smulkius akmenis. 
Labai prastai prižiūrima. Nieko keista, kad Korakas pasakė, jog iš 
vandenį prižiūrinčio vergo nėra jokios naudos. 

Jis permetė vieną koją per betoninę rezervuaro sienelę, 
paskui perkėlė ir kitą, o tada pritūpė sūkuriuojančiame basei- 
ne. Vanduo beveik siekė juosmenį. Jis pasijuto taip, tarsi būtų 
įžengęs į šiltą šilką. Nubrido kelis žingsnius iki grotelių ir pakišo 
rankas po vandeniu, čiuopdamas tinklo kraštus, ieškodamas 
kniedžių. Suradęs jas atsuko. Viršuje buvo dar dvi; Atilijus atsuko 
ir šitas, iškėlė groteles ir pasitraukė į šoną, kad visos susikaupu- 
sios šiukšlės praplauktų. 

— Ar čia kas nors yra? 

Balsas jį išgąsdino. Tarpduryje stovėjo jaunas vaikinas. 

— Aišku, kad yra, kvaily. Ir kaip tau visa tai patinka? 

— Ką čia darai? 

— Ar tu esi vandenį prižiūrintis vergas? Jeigu taip, tai aš už 
tave dirbu sumautą darbą, štai ką darau. Palauk ten. 

Atilijus įdėjo groteles į vietą ir vėl priveržė kniedes, nubrido 
prie rezervuaro krašto ir išlipo iš vandens. 

— Aš esu Markas Atilijus. Naujasis Augusto akveduko prižiū- 
rėtojas. O kuo tu vardu, jeigu neminėsime visiems įprasto tinginio 
idioto? 

— Tiras, akvarijau. 

Išsigandusios vaikino akys buvo plačiai atmerktos, o lėliukės 
baimingai šokinėjo iš vieno šono į kitą. 

— Atleisk man, — puolė jis ant kelių. — Akvarijau, šiandien 
visuotinė šventė, pramigau, aš... 

— Gerai. Mesk iš galvos. 

Berniukui buvo apie šešiolika — žemiausio visuomenės 
sluoksnio atstovas, liesas kaip benamis šuo. Atilijus pasigailėjo taip 
piktai su juo kalbėjęs. 

— Eikš, stokis. Man reikia, kad nuvestum pas miesto valdžią. 

Atilijus kilstelėjo ranką, bet vaikinas nekreipė jokio dėmesio, 
tik jo akys tebelakstė į abi puses. Atilijus pamojavo delnu tiesiai 
Tirui prieš nosį. 

— Tu aklas? 

— Taip, akvarijau. 

Aklas prižiūrėtojas. Nieko keista, kad Korakas šyptelėjo, kai 
Atilijus apie jį paklausė. Aklas prižiūrėtojas nedraugiškame mieste! 

— Bet kaip tu atlieki savo pareigas, jei nieko nematai? 

— Aš girdžiu geriau už bet kurį kitą žmogų, — atsakė Tiras. 
Nepaisant nerimo ir jaudulio, jo balse nuskambėjo pasididžiavimo 
gaidelė. — Pagal vandens garsą galiu spręsti apie jo srovę, apie tai, 
ar srovę kas nors trikdo. Galiu užuosti vandenį. Galiu jo paragauti 
ir patikrinti, ar jis tyras. 

Jis kilstelėjo ranką ir ėmė uosti orą. 

— Šįryt man nereikėjo tikrinti vartų. Dar niekada negirdėjau 
taip stipriai kliokiančios srovės. 

— Teisybė, — linktelėjo akvarijus. Jis nepakankamai įvertino 
berniuko gabumus. — Užblokuota pagrindinė linija; kažkur tarp 
šios vietos ir Nolos. Štai todėl aš čia ir atvykau; man reikia pagalbos, 
kad galėčiau viską sutvarkyti. Ar tu priklausai šiam miestui? 

Tiras linktelėjo. 

— O kas yra magistrato nariai? 

— Markas Holkonijus ir Kvintas Britijus, — greitai atsakė 
Tiras. — Kiti pareigūnai — Liucijus Popidijus ir Gajus Kuspijus. 

— Kuris atsakingas už vandens išteklius? 

— Popidijus. 

— Kur galėčiau jį rasti? 

— Šiandien šventė... 

— Tada... kur stovi jo namas? 

— Iškart nusileidus kalnu, akvarijau, einant Stabijų vartų 
link. Kairėje pusėje. Tuoj už didžiosios kryžkelės. 

Tiras uoliai pašoko ant kojų. 

— Jeigu nori, galiu tau parodyti. 

— Ar tikrai galėčiau surasti ir pats? 

— Ne, ne. 

Tiras jau buvo alėjoje, nekantraudamas kuo geriau pasirodyti. 

— Aš tave nuvesiu. Pamatysi. 


miestą jie leidosi kartu. Miestas plytėjo prieš juos — tera- 

kotos stogų spiečius, apkibęs į žvilgančią jūrą besileidžiantį 
šlaitą. Vaizdą kairėje rėmino mėlynas Surento pusiasalio pakraštys, 
o dešinėje — medžiais apaugęs Vezuvijaus šlaitas. Atilijus pagalvo- 
jo, jog būtų sunku įsivaizduoti geresnę vietą miesto statybai: Pom- 
pėja buvo ganėtinai aukštai virš jūros lygio, kad galėtų mėgautis 
kartkartėmis atklystančiu gaiviu vėjeliu, ir taip pat pakankamai 
arti krantų, kad galėtų džiaugtis Viduržemio jūros prekybos tei- 
kiama nauda. Nieko keista, kad po žemės drebėjimo miestas taip 
greitai atsigavo. 

Gatvės buvo nutūptos namų, tik šie nebuvo panašūs į plačiai 
išsikėtojusius Romos apartamentus, čionykščiai namai — siauru- 
čiai belangiai būstai, tarsi atsukę nugaras gausiems praeiviams ir 
žvelgiantys į save. Pro atdaras duris šiek tiek matėsi ir vidus — vė- 
sūs mozaikomis puošti koridoriai, saulėtas sodas, fontanas... Visa 
tai buvo galima pamatyti vos metus žvilgsnį, be to, pilkšvai rusvų 
sienų monotoniją ardė raudonais dažais išvedžioti rinkimų šūkiai. 

„DAUGYBĖ ŽMONIŲ PRITARĖ KUSPIJAUS KANDIDATŪRAI 
MIESTO PAREIGŪNO VIETAI UŽIMTI. 

„VAISIŲ PREKEIVIAI, PRITARDAMI HELVIJUI VESTALIUI, VIEN- 
BALSIAI REIKALAUJA, KAD MARKAS HOLKONIJUS PRISKAS BŪTŲ IŠ- 
RINKTAS Į MAGISTRATĄ IR JAM BŪTŲ SUTEIKTOS TEISĖJO TEISĖS“. 

„IZIDĖS GARBINTOJAI VIENBALSIAI REIKALAUJA, KAD MIESTO 
PAREIGŪNU BŪTŲ IŠRINKTAS LIUCIJUS POPIDIJUS ANTRASIS. 

— Atrodo, kad visas miestas tiesiog apsėstas rinkiminių nuo- 
taikų, Tirai. Čia aršiau nei Romoje. 

— Laisvieji žmonės balsuoja už naują magistratą kiekvieną 
kovą, akvarijau. 

Jie sparčiai ėjo; šiek tiek nuo Atilijaus atsiplėšęs Tiras žings- 
niavo žmonių sausakimšu šaligatviu, kartkartėmis įbrisdamas į 
nuotėkų lataką ir tykštelėdamas tekantį vandenį. Atilijus turėjo 
paprašyti sulėtinti žingsnį. Tiras atsiprašė. Vaikinas linksmai pa- 
sakojo esąs aklas nuo gimimo; jis buvo išmestas už miesto sienų ir 
paliktas numirti, bet kažkas jį pasiėmė, ir nuo šešerių metų šiame 
mieste jis dirbo pasiuntinuku. Jis instinktyviai jautė šį miestą ir 
žinojo visus kelius. 

— Tas pareigūnas Popidijus, — pratarė Atilijus, kai jie jau 
trečią kartą praėjo pro užrašytą jo vardą, — tikriausiai kažkada 
turėjo vergą Amplijatą. 

Bet Tiras, nepaisant to, kad visai neseniai gyrėsi labai aštria 
klausa, šį kartą, rodos, jo neišgirdo. 

Jie priėjo didžiulę kryžkelę, kurios svarbiausias akcentas 
buvo milžiniška ant keturių marmurinių kolonų pastatyta triumfo 
arka. Vaiskiai mėlyno dangaus fone piestu stojosi keturi akmenyje 

sustingę Žirgai, aukso vežime vežantys Viktorijos skulptūrą. Pa- 
minklas buvo skirtas dar vienam Holkonijui — Markui Holkoni- 
jui Rufui, mirusiam prieš šešiasdešimt metų. Sustojęs Atilijus šiek 
tiek užtruko, kol perskaitė įrašą — karo tribūnas, Augusto žynys, 
keturis kartus magistratas, miesto globėjas. 

Visada tie patys keli vardai, galvojo Atilijus. Holkonijus, 
Popidijus, Kuspijus... Na ir kas, kad paprasti piliečiai kiekvieną 
pavasarį apsisiaučia togomis, traukia pasiklausyti kalbų, paskui 
sumeta į urnas biuletenius ir renka naujus magistratus, — vis tiek 
išrenkami tie patys pažįstami veidai. Akvarijus politikams turėjo 
beveik tiek pat mažai laiko, kaip ir dievams. 

Jis jau rengėsi žengti į gatvę ir pereiti į kitą pusę, kai staiga 
pasitraukė. Jam pasirodė, kad dideli grindinio akmenys šiek tiek 
vibruoja. Per miestą slinko didžiulė sausros banga. Po akimirkos 
Atilijus susverdėjo, kaip kad susverdėjo švartuojantis „Minervai“, 
ir turėjo įsitverti Tiro rankos, kad nenukristų. Keli žmonės suriko; 
pasibaidė arklys. Nuo kitame kryžkelės kampe stovėjusio namo 
stataus stogo nukrito ir, atsitrenkusi į šaligatvio grindinį, subyrėjo 
čerpė. Kelias akimirkas Pompėjos centre buvo beveik visai tylu. 
Paskui po truputėlį šurmulys vėl atgijo. Žmonės atgavo kvapą. 
Atgijo pokalbiai. Važnyčiotojas pliaukštelėjo botagu neklusniam 
arkliui, ir vežimaitis pajudėjo. 

Laikina ramybe džiaugdamasis Tiras smuko per kelią į prie- 
šingą pusę; kiek padvejojęs Atilijus nusekė paskui vildamasis, kad 
pakilę grindinio akmenys niekur nedings iš po odinių jo puspa- 
džių. Šis keistas nuotykis leido jam pasijusti šoklesniam, nei jis ta- 
rėsi esąs. Jeigu negali pasikliauti žeme, kuria vaikštai, kuo galėtum 
pasikliauti? 

Vergas jo laukė. Be paliovos ieškančios kažko, ko niekada ne- 
pamatys, tuščios jo akys išdavė, kad vaikinas nuolat nerimauja. 

— Nesijaudink, akvarijau. Šią vasarą taip nutinka nuolat. 
Per paskutines dvi dienas taip nutiko penkis, dešimt kartų. Žemė 
skundžiasi kaitra! 

Jis pasiūlė parankę, bet Atilijus nekreipė į tai dėmesio. Jis pa- 
sijuto pažemintas: aklasis guodžia ir drąsina regintįjį. Atilijus pats 
užlipo ant aukšto šaligatvio borto. Jis piktai paklausė: 

— Kur tas prakeiktas namas? 

Tiras neaiškiai mostelėjo į vartus, esančius kitoje gatvėje, šiek 
tiek toliau. 

Aplink — nieko ypatinga. Įprastos tuščios sienos. Vienoje 
pusėje kepykla, toliau — eilutė laukiančiųjų, kol galės patekti į 
konditerijos krautuvėlę. Nuo priešais esančios skalbyklos sklido 
šlapimo tvaikas; ten ant šaligatvio buvo palikti puodai, kad pra- 
eiviai galėtų į juos nusišlapinti (niekas taip gerai neišvalo drabužių 
kaip žmogaus šlapimas). Šalia skalbyklos buvo teatras. Virš didelių 
namo durų kabėjo dar vienas į visus kitus panašus šūkis, užrašytas 
raudonais dažais: „KAIMYNAI REIKALAUJA, KAD Į MIESTO PAREI- 
GŪNUS BŪTŲ IŠRINKTAS LIUCIJUS POPIDIJUS ANTRASIS. JIS ĮRODYS 
ESĄS TO VERTAS“. Atilijus niekada vienas nebūtų radęs jo namų. 

— Akvarijau, gal galėčiau tavęs kai ko paklausti? 

— Ko? 

— Kur Eksomnijus? 

— Niekas to nežino, Tirai. Jis dingo. 

Vergas išklausė šiuos žodžius iš lėto linktelėdamas. 

— Eksomnijus buvo panašus į tave. Jis irgi negalėjo pripras- 
ti prie to drebėjimo. Jis sakė, jog visa tai jam primena laikus iki 
didžiojo žemės drebėjimo prieš daugelį metų. Tais metais aš ir 
gimiau. 

Atrodė, kad Tiras tuoj pravirks. Atilijus uždėjo jam ant peties 
ranką ir gerai į jį įsižiūrėjo. 

— Ar Eksomnijus neseniai buvo Pompėjoje? 

— Žinoma. Jis čia gyveno. 

Atilijus dar stipriau suspaudė Tirui petį. 

— Jis gyveno čia? Pompėjoje? 

Atilijus buvo suglumęs, bet iškart susivokė, jog tai turėtų būti 
tiesa. Šitai paaiškina, kodėl Eksomnijaus būste Mizene beveik visai 

nėra asmeninių daiktų, kodėl Korakas nenorėjo, kad jis čia atvyk- 
tų, kodėl prižiūrėtojas Pompėjoje taip keistai elgėsi — tik žvalgėsi 
aplinkui minioje ieškodamas pažįstamų veidų. 

— Jis turėjo kambarių Afrikano name, — pasakė Tiras. — Čia 
jis visą laiką negyveno. Bet dažnai atvažiuodavo. 

— Prieš kiek laiko tu su juo kalbėjaisi? 

— Neprisimenu. 

Dabar jau tikrai atrodė, kad vaikinas vis labiau ima baimintis. 
Jis pasuko galvą, tarsi norėdamas pažvelgti į Atilijaus delną, uždėtą 
jam ant peties. Atilijus greitai jį paleido ir padrąsindamas paglostė 
ranką. 

— Pasistenk prisiminti, Tirai. Galbūt tai labai svarbu. 

— Nežinau. 

— Ar prieš Neptūno šventę, ar po jos? 

Neptūnalijos švenčiamos liepos dvidešimt trečią dieną; tai 
pati švenčiausia data dirbančiųjų prie akveduko kalendoriuje. 

— Po. Tikrai. Gal prieš dvi savaites. 

— Prieš dvi savaites? Tada tikriausiai tu ir esi paskutinis su 
juo kalbėjęsis žmogus. Ir jis nerimavo dėl šitų drebėjimų? 

Tiras vėl linktelėjo. 

— O Amplijatas? Jis buvo geras Amplijato draugas, tiesa? Ar 
jie dažnai būdavo kartu? 

Vergas parodė į savo akis. 

— Aš nematau... 

Taip, nematai, — pamanė sau Atilijus, — bet galiu lažintis, kad 
gerai juos girdėdavai; tikriausiai nedaug kam pavyksta išsisukti nuo 
tokių ausų kaip tavo. Jis apžvelgė gatvę ir įsižiūrėjo į Popidijaus 
namus. 

— Gerai, Tirai. Gali grįžti į rezervuarą. Eik dirbti savo darbo. 
Dėkoju už pagalbą. 

— Ačiū, akvarijau. 

Tiras linktelėjo ir paėmęs Atilijaus ranką ją pabučiavo. Tada 
apsigręžė ir ėmė lipti į kalną Vezuvijaus vartų link, šokčiodamas iš 
vienos pusės į kitą, braudamasis pro šventinę minią. 

„Naujai susidariusi magma taip pat gali sukelti išsiverži- 
mus pažeisdama terminę, cheminę ar mechaninę pavirši- 
niame rezervuare esančios senesnės magmos pusiausvyrą. 
Iš gilesnių, karštesnių sluoksnių prasiveržusi magma gali 
staiga pakelti vėsesnės magmos temperatūrą ir priversti ją 
cirkuliuoti“. 


„Vulkanologija“ (antras leidimas) 


ame buvo įstatytos dvigubos durys, tvirtai apkaltos 
bronzinėmis sąvaromis, patikimai uždaromos. Ati- 
lijus porą kartų į jas pabeldė kumščiu. Atrodė, jog 
jis sukėlė tikrai per menką triukšmą, kad būtų įstengęs nustelbti 
gatvės šurmulį. Bet durys beveik iškart šiek tiek prasivėrė, ir pa- 
sirodė durininkas — nepaprastai aukštas plačiapetis nubas, apsi- 
vilkęs berankove tamsiai raudona tunika. Jo storos juodos rankos 
ir kaklas, panašūs į medžio kamienus, žvilgėjo ištepti aliejumi kaip 
gerai nušlifuotas afrikietiškas kietmedis. 
Atilijus linksmai pratarė: 
— Matau, durininkas vertas durų. 
Durininkas nė nešyptelėjo. 
— Sakyk, ko atėjai. 
— Markas Atilijus, Agua Augusta prižiūrėtojas, norėtų per- 
duoti linkėjimus Liucijui Popidijui Antrajam. 
— Šiandien visuotinė šventė. Jo nėra namuose. 
Atilijus įrėmė į duris koją. 
— Dabar jis yra. 
Atilijus atidarė krepšį ir ištraukė admirolo laišką. 

— Ar matai šį antspaudą? Perduok jam laišką. Pasakyk, kad 
jis yra nuo vyriausiojo Mizeno vadovo. Pasakyk jam, jog turiu su 
juo pasikalbėti apie vieną su imperatoriumi susijusį reikalą. 

Durininkas pažvelgė į Atilijaus koją. Jeigu jis užtrenktų duris, 
koja trakštelėtų kaip šakelė. Jam už nugaros pasigirdo vyriškas 
balsas: 

— Ar jis ką tik pasakė, jog imperatoriaus reikalu, Masavai? 
Geriau jau įleisk. 

Nubas dvejojo; Masavas — labai jam tinkamas vardas, pa- 
galvojo Atilijus. Durininkas žengė žingsnį atgal, ir akvarijus vikriai 
įsmuko vidun. Jam už nugaros durys buvo uždarytos ir užrakin- 
tos. Gatvės garsai pradingo. 

Ką tik kalbėjęs Žmogus vilkėjo tokią pačią tamsiai raudoną 
uniformą kaip ir durininkas. Prie jo diržo buvo prikabintas raktų 
ryšulys — tikriausiai jis yra namų valdytojas, ūkvedys. Jis paėmė 
laišką ir perbraukė nykščiu per antspaudą tikrindamas, ar jis ne- 
buvo perlaužtas. Patenkintas įdėmiai pažvelgė į Atilijų. 

— Liucijus Popidijus dabar kalbasi su svečiais, susirinkusiais 
Vulkanalijų proga. Bet aš pasirūpinsiu, kad jis gautų laišką. 

— Ne, — atsakė Atilijus. — Aš pats jį jam perduosiu. Nedels- 
damas. 

Jis ištiesė ranką. Ukvedys pabarbeno papiruso ritinėliu į dan- 
tis stengdamasis nuspręsti, ką turėtų daryti. 

— Labai gerai, — pasakė jis atiduodamas Atilijui laišką. — Eik 
paskui mane. 

Jis nuvedė Atilijų siauru vestibiulio koridoriumi iki saulės 
nutvieksto vidinio kiemelio ir verandos; Atilijus pirmą kartą 
pasijuto besigrožįs senojo namo didybe. Siauras fasadas tebuvo 
iliuzija. Per ūkvedžio petį jis galėjo apžiūrėti ir namo interjerą — 
šimto penkiasdešimties ar daugiau pėdų puikiai suderintų spalvų 
šviesias erdves, šešėliuose skendinčius koridorius, išklotus juodos 
ir baltos spalvos mozaikinėmis plytelėmis, akinamai spindintį at- 
virą sodelį ir marmurinį fontaną, lankytojų priimamąjį, saugomą 
dviejų bronzinių biustų, baseiną tarp kolonadų, puoštą kolonas 

apsivijusiomis vynuogėmis. Jis girdėjo tikriausiai kokioje nors 
paukštidėje čirškiančius kikilius ir moterų balsus bei juoką. 

Jie atėjo į verandą ir ūkvedys skubiai tarstelėjo: 

— Palauk čia. 

Paskui dingo pasukdamas į kairę ir prasmukdamas pro už- 
dangą, skiriančią siaurą koridorių. Atilijus apsižvalgė. Štai kur 
pinigai, seni pinigai, kuriais naudojamasi norint šurmuliuojančio 
miesto viduryje nusipirkti absoliutų privatumą. Saulė dabar kybo- 
jo beveik tiesiai virš galvos, ji švietė pro keturkampį langelį, iškirs- 
tą verandos stoge; šiltas oras dvelkė saldžiu rožių aromatu. Iš šios 
vietos jis matė beveik visą baseiną. Arčiausiai esantys laiptai buvo 
išpuošti bronzinėmis skulptūromis — laukinis šernas, liūtas, galvą 
kelianti žiedais susisukusi gyvatė ir kitara grojantis Apolonas. Dar 
toliau ant gultų pusiau sėdomis ilsėjosi ir vėduoklėmis vėdavosi 
keturios moterys; už kiekvienos iš jų stovėjo po tarnaitę. Jos pa- 
stebėjo į jas žiūrintį Atilijų ir iš už vėduoklių pasigirdo prislopintas 
juokas. Atilijus išraudo sutrikęs ir greitai nusigręžė; kaip tik tada 
prasiskleidė uždanga ir grįžęs ūkvedys iškart ėmė jam moti. 

Iš sklindančios drėgmės ir aliejaus kvapo Atilijus iškart su- 
prato, kad jį veda į privačias šių namų pirtis. Savaime suprantama, 
svarstė Atilijus, natūralu, kad čia yra atskiros nuosavos pirtys; kam 
maišytis didelėje bandoje, kai turi tiek pinigų? Ukvedys jį nuvedė 
į persirengimo kambarį ir paliepė nusiauti batus; paskui jie vėl 
perėjo koridorių ir pateko į kaitinimosi kambarį, kur ant stalo 
veidu žemyn gulėjo neapsakomo storumo nuogas senis, masa- 
žuojamas jauno vyriškio. Masažuotojui delnais kapojant stuburą, 
drebėjo balta senio sėdynė. Atilijui prieinant jis šiek tiek pakreipė 
galvą, dirstelėjo pilkšva krauju pasruvusia akimi, o paskui vėl už- 
simerkė. 

UŪkvedys atidarė duris iš blausios patalpos įleisdamas kvap- 
nių garų bangą, paskui pasitraukė praleisdamas akvarijų. 

Iš pradžių pirtyje buvo gana sunku ką nors įžiūrėti. Vie- 
nintelis šviesos šaltinis buvo pora prie sienos pritaisytų deglų ir 
spingsintis žarijų indas, nuo kurio sklido visą patalpą užtvindan- 

tys garai. Po truputį Atilijus ėmė įžiūrėti didelę vonią su trimis 
juodaplaukėmis galvomis, kurios pilkšvame vandenyje atrodė 
tarsi atskirtos nuo kūnų. Vienai galvai pasisukus vanduo lengvai 
suraibuliavo; paskui pasigirdo pliaukštelėjimas — į paviršių iškilo 
ir Atilijui švelniai pamojo ranka. | 

— Eikš čia, akvarijau, — pasigirdo nuobodžiaujantis bal- 
sas. — Girdėjau, kad turi man žinutę nuo imperatoriaus? Ne- 
pažįstu tų Flavijų. Tikriausiai jie kilę iš mokesčių rinkėjų. Bet 
Neronas buvo geras mano draugas. 

Atsisuko dar viena galva. 

— Paduokit deglą! — paliepė galva. — Leiskite nors pažiūrėti, 
kas mus trukdo šventą dieną. 

Kambario kampe stovintis vergas, kurio Atilijus nė nebuvo 
pastebėjęs, nuėmė nuo sienos vieną iš deglų ir prikišo akvarijui 
prie veido, kad kiti galėtų jį apžiūrėti. Dabar jau visos trys galvos 
atsigręžė į jį. Atilijus pajuto, kaip prasivėrė visos odos poros, kaip 
visu kūnu ėmė žliaugti prakaitas. Basomis kojomis jis juto vis 
labiau kaistančias mozaikines grindis. Popidijaus namuose pra- 
bangius apartamentus puošė prabangios grindys. Atilijus svarstė, 
ar tada, kai čia vergavo Amplijatas, ir jam teko vidurvasarį lieti 
prakaitą prie krosnių. 

Skruostą svilinantis deglo karštis darėsi nebepakenčiamas. 

— Čia ne vieta aptarinėti imperatoriaus reikalus, — pasakė 
jis ir pastūmė vergo ranką. — Su kuo aš kalbuosi? 

— Jis tikrai ganėtinai grubus vaikinas, — pareiškė trečioji 
galva. 

— Aš esu Liucijus Popidijus, — pratarė nuobodžiaujanty- 
sis, — O šie ponai — tai Gajus Kuspijus ir Markas Holkonijus. Kai- 
tinimosi kambaryje guli mūsų gerbiamas bičiulis Kvintas Britijus. 
Na, ar dabar žinai, kas mes esame? 

— Jūs esate keturi išrinkti Pompėjos magistrato nariai. 

— Teisingai, — pratarė Popidijus. — Ir čia mūsų miestas, ak- 
varijau, todėl prilaikyk liežuvį. 

Atilijus žinojo, kaip veikia ši sistema. Būdami miesto pareigū- 

nai Popidijus ir Kuspijus turėjo teisę išduoti licencijas kiekvienam 
verslui — nuo viešnamių iki pirčių; jie buvo atsakingi už gatvių 
švarą, už vandenį, už tai, kad žmonėms būtų atidarytos šventyk- 
los. Holkonijus ir Britijus — duoviri — dviejų asmenų komisija, 
pirmininkavo bazilikos teismuose: tą nuplakti, aną nukryžiuoti, ir 
kai tik įmanoma, savaime suprantama, papildyti miesto iždą. Be jų 
pagalbos jis mažai ką peš, todėl Atilijus prisivertė stovėti ramiai ir 
palaukti, kol jie išsikalbės. Laikas, — mąstė jis. — Aš prarandu tiek 
daug laiko... 

— Na, — po minutėlės pratarė Popidijus. — Manyčiau, jau 
ganėtinai ilgai virinausi. 

Jis atsiduso ir atsistojo kaip koks vaiduoklis garų debesyse, o 
paskui ištiesė ranką prašydamas rankšluosčio. Vergas įkišo deglą 
klubus juostą. 

— Gerai. Kur tas laiškas? 

Jis paėmė laišką ir nupėdino į gretimą kambarį. Atilijus nu- 
sekė paskui. 

Britijus gulėjo ant nugaros, o jaunasis masažuotojas, rodos, 
per tą laiką suteikė jam ir kitokių paslaugų, nes senio penis, rau- 
donas ir išpurtęs, pūpsojo po riebaus pilvo kalnu. Senis, nustūmęs 
šalin vergo rankas, siekė rankšluosčio. Jo veidas buvo tamsiai rau- 
donas. Jis susiraukęs dėbtelėjo į Atilijų. 

— Kas šitas toks, Popi? 

— Naujasis Augusto prižiūrėtojas. Eksomnijaus pamaina. Jis 
atvyko iš Mizeno. 

Popidijus perlaužė antspaudą ir išvyniojo laišką. Jis atrodė ką 
tik pradėjęs ketvirtą dešimtį, buvo gana gražus. Už nedidelių ausų 
užšukuoti tamsūs plaukai išryškino jo romėnišką profilį, kai pasi- 
lenkė skaityti laiško; jo oda buvo balta, lygi, neapžėlusi. Tikriausiai 
jis nusipešiojo plaukelius, pasibjaurėjęs pamanė Atilijus. 

Dabar iš pirties, susidomėję, kas čia dedasi, atėjo ir kiti; ant 
baltos ir juodos spalvos grindų varvėjo vanduo. Visos sienos buvo 
puoštos sodą vaizduojančia freska, aptverta medine tvorele. Alko- 

voje, ant vandens nimfą vaizduojančio pjedestalo, stovėjo apskri- 
tas marmurinis dubuo. 

Britijus atsirėmė alkūnėmis: 

— Skaityk, Popi. Ką rašo? 

Lygi Popidijaus oda susimetė į raukšleles. 

— Laiškas nuo Plinijaus. „Imperatoriaus Tito Cezario Ves- 
pasiano Augusto vardu, remiantis senato ir Romos liaudies man 
suteikta galia...“ 

— Praleisk tuos paistalus! — pasakė Britijus. — Eik prie es- 
mės. 

Jis patrynė smilių ir didįjį pirštą tarsi skaičiuodamas pinigus. 

— Kojis noriė 

— Atrodo, kad kažkur prie Vezuvijaus pažeistas akvedukas. 
Visi miestai į vakarus nuo Nolos neturi vandens. Jis nori, beje, 
jis rašo, jog „įsako“ kuo greičiau surasti Pompėjos kolonijoje pa- 
kankamai vyrų ir reikalingų medžiagų efektyviam Agua Augusta 
remontui; remonto darbams vadovauja Markas Atilijus Pirmasis, 
Romos akvarijus. 

— Ar tikrai? Ar galėčiau paklausti, kas apmokės sąskaitas? 

— Jis nerašo. 

Atilijus įsiterpė: 

— Pinigai nėra kliūtis. Galiu patikinti jūsų šviesybes, kad 
akvarijų kuratorius padengs visas išlaidas. 

— Tikrai? Tu turi teisę dalyti tokius pažadus, a? 

Atilijus dvejojo. 

— Aš jums duodu žodį. 

— Savo žodį? Tavo žodis negrąžins aukso į mūsų iždą, jeigu 
jį iš ten paimsime. 

— Ir pažvelk į šitai, — pasakė kitas vyras. Jis buvo įpusėjęs 
trečią dešimtį, raumeningas, bet jo galva buvo kiek per maža. Ati- 
lijus pagalvojo, jog jis tikriausiai yra antrasis jaunasis magistratas, 
miesto pareigūnas Kuspijus. Jis atsuko virš apskrito dubens esantį 
čiaupą ir iš jo plūstelėjo vanduo. — Matai, pas mus nėra sausros. 

Štai ką pasakysiu: kuo čia mes dėti? Tu nori vyrų ir medžiagų? Tai 
ir keliauk į vieną kurį miestą, neturintį vandens. Keliauk į Nolą. O 
mes čia net plaukioti galime! Pažiūrėk! 

Tarsi patvirtindamas savo žodžius jis dar smarkiau atsuko 
čiaupą ir paliko vandenį tekėti. 

— Beje, — gudraudamas pratarė Britijus, — tokia situacija 
palanki mūsų verslui. Visi norintys nusimaudyti ir atsigerti įlan- 
kos gyventojai turės vykti į Pompėją. Taip pat ir švęsti visuotinės 
šventės. Ką pasakysi, Holkonijau? 

Vyriausiasis magistratas apsivyniojo rankšluosčiu kaip toga. 

— Jeigu leisime vyrams dirbti per šventę, įžeisime žynius, — tei- 
sėjo balsu pareiškė jis. — Žmonės turėtų šiandien ilsėtis, kaip kad 
ilsimės mes — jie turėtų susirinkti kartu su savo bičiuliais bei šei- 
momis ir stebėti religines apeigas. Balsuoju už tai, kad jausdami 
deramą pagarbą admirolui Plinijui palieptume šiam jaunuoliui iš 
čia nešdintis. 

Britijus nugriaudėjo juoku, sau pritardamas daužydamas 
ranka į stalą. Popidijus nusišypsojo ir susisuko papirusą. 

— Manyčiau, tu gavai mūsų atsakymą, prižiūrėtojau. Kodėl gi 
tau neatėjus rytoj? Tada ir pažiūrėtume, ką galime padaryti. 

Jis mėgino grąžinti Atilijui laišką, bet akvarijus praėjo pro jį 
ir ryžtingu mostu užsuko čiaupą. Koks šokiruojantis paveikslas 
— visa jų trijulė ir kliokiantis vanduo, jo vanduo, ir Britijus su 
menku pasistojusiu daiktu, dabar prasmegusiu tarp apdribusių 
kelių. Šleikštulį keliantis karštis ir kvapai darėsi nepakenčiami. 
Atilijus nusišluostė prakaitą tunikos rankove. 

— O dabar paklausykite manęs, jūsų šviesybės. Nuo šio vi- 
durnakčio ir Pompėja neteks vandens.Visi vandens šaltiniai bus 
nukreipti į Beneventą, kad mes galėtume įsigauti į akveduko tunelį 
ir pataisyti sistemą. Aš jau pasiunčiau savo žmones į kalnus už- 
daryti šliuzus. 

Pasigirdo pasipiktinusių vyrų murmesys. Atilijus iškėlė ranką. 

— Juk niekas neabejoja, kad visi įlankos piliečiai yra linkę 

bendradarbiauti, tiesa? — Atilijus pažvelgė į Kuspijų. — Taip, tei- 
sybė, galėčiau vykti į Nolą ir paprašyti pagalbos. Bet ten keliauda- 
mas užtrukčiau mažiausiai vieną dieną. O tai reikštų, kad jūs, kaip 
ir jie, dar vieną dieną būtumėte be vandens. 

— Taip, tik mūsų padėtis bus šiek tiek kitokia, — pasakė Kus- 
pijus. — Mes iškabinsime skelbimus. Kaip tau patinka tokia min- 
tis, Popidijau? Galėsime išleisti proklamaciją, skelbiančią miesto 
gyventojams, kad visi turi prisipildyti kiekvieną namuose turimą 
indą; taigi mūsų miestas ir toliau liks vienintelis visoje įlankoje, 
turintis vandens atsargų. 

— Mes net galėtume jį pardavinėti, — pridūrė Britijus. — Ir 
kuo ilgiau tęsis sausra, tuo didesnius pinigus už jį gausime. 

— Vanduo ne jūsų, kad galėtumėte jį pardavinėti! — jau sun- 
kiai valdėsi Atilijus. — Jeigu atsisakysite man padėti, pirmas da- 
lykas, kurį padarysiu sutvarkęs pagrindinę liniją, tai pasirūpinsiu, 
kad būtų atkirsta Pompėjos atšaka. 

Jis neturėjo galios taip grasinti, bet vis dėlto užsimojęs dūrė 
pirštu Kuspijui į krūtinę. 

— Be to, aš pakviesiu tikrintoją iš Romos ištirti šį piktnau- 
džiavimo imperatoriškuoju akveduku faktą. Aš priversiu jus už- 
mokėti už kiekvieną papildomą puodelį, kurį suvartosite virš jums 
skirtos normos! 

— Koks įžūlumas! — suriko Britijus. 

— Jis mane palietė! — įsiutęs pratarė Kuspijus. — Visi tai ma- 
tėte? Tas padugnė iš tikrųjų mane palietė savo šlykščia ranka! 

Jis atkišo smakrą ir Žengė prie Atilijaus, pasirengęs grumtis; 
akvarijus tikriausiai būtų atsakęs tuo pačiu, o tai būtų turėję siau- 
bingų pasekmių tiek jam pačiam, tiek jo misijai; bet kaip tik tada 
prasiskleidė uždanga ir pasirodė dar vienas žmogus, kuris tikriau- 
siai stovėjo koridoriuje už užuolaidos ir klausėsi jų pokalbio. 

Atilijus tik kartą buvo su juo susitikęs, bet net ir po trumpu- 
čio pasimatymo jo nepamiršo: Numerijus Popidijus Amplijatas. 

os atsigavęs po patirto šoko vėl išvydęs Amplijatą, Ati- 

lijus labai nustebo matydamas, kaip visi kiti mėgina jam 
įsiteikti. Net Britijus nuleido nuo stalo putlias kojas, tarsi būtų 
didelė nepagarba gulėti šio buvusio vergo akivaizdoje. Amplijatas 
uždėjo ranką Kuspijui ant peties ramindamas, sušnabždėjo jam į 
ausį keletą žodžių, mirktelėjo, pataršė plaukus, visą tą laiką nenu- 
leisdamas akių nuo Atilijaus. 

Akvarijus prisiminė kruvinus vergo palaikus ungurių basei- 
ne, Žaizdotą vergės nugarą. 

— Tai ką visa tai reiškia, gerbiamieji? — staiga šyptelėjo Am- 
plijatas ir bakstelėjo pirštu į Atilijų. — Pirtyse sumanėte pasiginčy- 
ti? Per religinę šventę? Neregėti dalykai. Kur jūs visi užaugote? 

Popidijus atsakė: 

— Tai naujasis akveduko prižiūrėtojas. 

— Pažįstu Marką Atilijų. Mes jau buvome susitikę, tiesa, ak- 
varijau? Gal galėčiau pasižiūrėti? 

Jis paėmė iš Popidijaus Plinijaus laišką ir greitai permetė jį 
akimis, o paskui pažvelgė į Atilijų. Jis vilkėjo auksu apsiūtą tuniką, 
plaukai žvilgėjo, o nuo jo dvelkė tais pačiais brangiais žolynų kve- 
palais, kuriuos Atilijus buvo pajutęs ir anąkart. 

— Koks tavo planas? 

— Keliauti Pompėjos atšaka iki jungties su Augustu, tada eiti 
pagrindine linija Nolos link, kol rasiu gedimą. 

— Ir ko gi tau reikia? 

— Tiksliai dar nežinau, — dvejojo Atilijus. Amplijato pasi- 
rodymas jį sunervino. — Negesintų kalkių, pucolano, plytų, rąstų, 
deglų, vyrų. 

— Po kiek visko? 

— Galbūt iš pradžių pakaktų šešių amforų negesintų kalkių, 
tuzino krepšių pucolano, penkiasdešimties žingsnių rąstų ir pen- 
kių šimtų plytų. Deglų tiek, kiek tik išgalėtumėte parūpinti. Paskui 
dar stiprių rankų. Kiek visko prireiks, priklausys nuo to, ar stipriai 
akvedukas apgadintas. 

— Kaip greitai sužinosi? 

— Vienas iš mano vyrų popiet man praneš. 

Amplijatas linktelėjo. 

— Na, jeigu norite sužinoti mano nuomonę, gerbiamieji, 
manau, turime padaryti viską, kas nuo mūsų priklauso, kad pa- 
dėtume. Tegu niekad niekas nesako, kad Pompėjos kolonija atsuko 
nugarą imperatoriui. Beje, Mizene aš turiu žuvų baseinus, kurie 
siurbia vandenį taip, kaip Britijus vyną. Noriu, kad tas akvedukas 
atsigautų kiek įmanoma greičiau. Ką pasakysite? 

Magistratai sutrikę persimetė žvilgsniais. Galiausiai Popidi- 
jus pratarė: 

— Galbūt tikrai per daug pasikarščiavome. 

Tik Kuspijus surizikavo pasirodyti prieštaraująs: 

— Vis dėlto aš manau, kad už visa tai turėtų būti atsakinga 
Nola... 

Amplijatas jį nutraukė. 

— Vadinasi, nutarta. Galiu duoti tau visko, ko prireiks, Mar- 
kai Atilijau, jeigu būsi toks geras ir palauksi gatvėje. 

Jis šūktelėjo per petį ūkvedžiui: 

— Skutarijau! Atnešk akvarijui batus! 

Niekas nepažvelgė į Atilijų ir nepratarė jam nė žodžio. Jie at- 
rodė kaip išdykę mokinukai, mokytojo užklupti besimušantys. 

Akvarijus pasiėmė batus, išėjo iš kaitinimosi kambario ir vėl 
pateko į potamsį koridorių. Jam už nugaros greitai nusileido užuo- 
laida. Jis atsirėmė į sieną norėdamas apsiauti batus, mėgindamas 
išgirsti, kas ką sako, bet nieko nenuklausė. Nuo verandos pusės iš- 
girdo pūkštelėjimą — tikriausiai kažkas paniro į baseiną. Prisimi- 
nęs, jog visi namai švenčia, Atilijus apsigalvojo. Jis jau nerizikavo 
būti sučiuptas vogčia dirsčiojantis. Jis praskleidė antrą uždangą ir 
vėl žengė į tvieskiančią saulę. Kitoje atviros verandos pusėje esan- 
čio baseino vandens paviršius dar teberaibuliavo po šuolio. Kita- 
me gale vis dar tebesidalijo gandais magistratų Žmonos, prie kurių, 
kukliai sunėrusi ant kelių rankas, prisėdo pagyvenusi neskoningai 
apsirengusi matrona. Joms už nugarų praėjo pora vergų, nešančių 

valgiais nukrautus padėklus. Tvyrojo kepinių kvapas. Neabejotinai 
buvo rengiamasi didžiulei šventei. 

Po žvilgančiu vandeniu jo akys užkliudė tamsų lopinėlį; po 
akimirkos plaukikas išniro į paviršių. 

— Korelija Amplijata! 

Jis netyčia garsiai ištarė jos vardą. Ji jo neišgirdo. Ji papurtė 
galvą ir nubraukė nuo užmerktų akių juodus plaukus, abiem ran- 
komis suimdama juos už nugaros. Ji buvo plačiai atmetusi alkū- 
nes, blyškų veidą atgręžusi į saulę, nekreipė dėmesio į tai, kad yra 
stebima. 

— Korelija! 

Jis sušnabždėjo jos vardą, nenorėdamas patraukti kitų mo- 
terų dėmesio, ir šį kartą ji atsigręžė. Po minutėlės ji jau galėjo iš- 
skirti jo siluetą verandos šviesoje; pamačiusi Atilijų Korelija ėmė 
bristi jo link. Ji vilkėjo ploną tuniką, beveik siekiančią kelius; iš- 
nirusi iš vandens viena varvančia ranka prisidengė krūtis, o kitą 
padėjo tarp šlaunų, tarsi būtų kukli Venera, pakilusi iš bangų. 
Pro Popidijaus klano pomirtines kaukes Atilijus nuėjo baseino 
link. Mirusiųjų atvaizdus jungė raudoni kaspinai, rodantys, kas 
kam giminė; šis kryžkelių raštas — ištisų kartų rankose buvusios 
valdžios ženklas. 

— Akvarijau, — tyliai sušnabždėjo ji, — turi iš čia dingti! 

Ji stovėjo ant puslankiu sudėtų laiptų, vedančių į baseiną. 

— Išeik! Eik! Čia yra mano tėvas, o jeigu jis tave pamatys... 

— Jau per vėlu. Mes buvome susitikę. 

Bet Atilijus šiek tiek atsitraukė, kad jo nematytų kitos mote- 
rys, susibūrusios kitame baseino krašte. Turėčiau nusigręžti, — pa- 
manė jis. — Taip pasielgti būtų garbingiau. Bet jis negalėjo atplėšti 
nuo jos akių. 

— Ką tu čia veiki? 

— Ką aš čia veikiu? — paklausė Korelija taip, tarsi jis būtų 
idiotas, ir pasilenkė arčiau. — O kur dar galėčiau būti? Šis namas 
priklauso mano tėvui. 

Iš pradžių Atilijus nė nesuprato, ką ji sako. 

— Bet man buvo pasakyta, kad čia gyvena Liucijus Popi- 
dijus... 

“ — Taip, jis čia gyvena. 

Atilijus tebebuvo sutrikęs. 

— Tada, vadinasi... 

— Mes turime susituokti, — tiesiai šviesiai atsakė Korelija ir 
truktelėjo pečiais; šis gestas buvo kažkoks dramatiškas, išreiškian- 
tis visišką neviltį, ir staiga Atilijui viskas paaiškėjo — iš anksto apie 
savo vizitą nepranešusio Amplijato pasirodymas, Popidijaus jam 
rodoma pagarba, kitų paklusnumas. Vienaip ar kitaip Amplijatui 
pavyko rasti būdų nupirkti virš Popidijaus galvos esantį stogą, ir 
dabar jis rengėsi dar labiau išplėsti savo nuosavybę ištekindamas 
dukrą už buvusio savo šeimininko. Prisiminęs šį jau senstantį lė- 
bautoją ir jo liulantį kūną, pagalvojęs apie tai, jog Korelija turės 
dalytis su juo viena lova, Atilijus pajuto netikėtai užplūstantį pyktį, 
nors ir mėgino sau įteigti, jog tai ne jo reikalas. 

— Taip, bet tokio amžiaus žmogus kaip Popidijus jau turėtų 
būti vedęs. 

— Buvo vedęs. Jis buvo priverstas išsiskirti. 

— O ką pats Popidijus mano apie tokį sumanymą? 

— Jis tikriausiai kaip ir tu mano, kad tokia santuoka — jį 
žeminantis dalykas, nes aš jam per prasta partija. 

— Visai ne, Korelija, — skubiai atsakė Atilijus. Jis pamatė, kad 
jos akys paplūdo ašaromis. — Atvirkščiai. Sakyčiau, tu esi verta 
šimto tokių popidijų. Tūkstančio. 

— Aš jo nekenčiu, — pasakė ji. Bet Atilijus negalėjo pasakyti, 
ką ji turėjo galvoje — Popidijų ar tėvą. 

Iš koridoriaus pasigirdo skubių žingsnių aidas ir rėksmingas 
Amplijato balsas: 

— Akvarijau! 

Korelija sudrebėjo. 

— Maldauju, išeik. Tu buvai tikras šaunuolis, kad vakar mė- 
ginai man padėti. Tik nepakliūk į jo pinkles, kaip kad pakliuvome 
mes visi. 

Atilijus tvirtai atsakė: 

— Aš esu laisvas Romos pilietis, dirbantis vandentiekio pri- 
žiūrėtojų kuratoriui, tarnaujantis imperatoriui, o čia atvykau ofi- 
cialiu reikalu — pataisyti imperatoriškąjį akveduką; aš nesu koks 
nors vergas, kurį galima sušerti unguriams, taip pat ir ne sena 
moteris, kurią galima mirtinai sumušti. 

Dabar atėjo Korelijos eilė patirti šoką. Ji pridėjo rankas prie 
burnos. 

— Atija? 

— Atija, taip... Toks jos vardas? Praėjusią naktį aš ją radau 
gulinčią gatvėje ir parsinešiau į savo namus. Ji buvo nuplakta iki 
sąmonės netekimo ir palikta numirti kaip senas šuo. 

— Monstras! — Korelija žengė žingsnį atgal, vis dar prispau- 
dusi prie veido rankas, ir paniro į vandenį. 

— Tu naudojiesi mano gerumu, akvarijau! — pratarė Ampli- 
jatas. Jis ėjo Atilijaus link. — Liepiau manęs palaukti, ir viskas. 

Jis dėbtelėjo į Koreliją. 

— O tu turėtum padaryti išvadas po to, ką vakar tau pasa- 
kiau! 

Paskui jis šūktelėjo skersai baseino: 

— Celsija! 

Anksčiau Atilijaus matyta kuklioji moteris pašoko nuo kėdės. 

— Ištrauk mūsų dukrą iš baseino! Nematytas dalykas viešai 
demonstruoti savo papus! 

Amplijatas vėl atsigręžė į Atilijų: 

— Tik pažiūrėk į jas, kaip lizduose sutūpusios,riebios vištos! 

Jis pliaukštelėjo rankomis atsigręžęs jų pusėn imituodamas 
kudakavimą — kud-kudakš, kud-kud-kudakš! — ir moterys pasi- 
piktinusios kilstelėjo vėduokles. 

— Tik šitos nenuskris. O, ne. Sužinojau, kad negalima abejoti 
dėl vieno dalyko — mūsų Romos aristokratas eis pas bet ką, kur 
tik gaus už dyką pavalgyti. O jo moterys dar bjauresnės. 

Jis šūktelėjo: 

— Grįšiu po valandos! Be manęs neneškit į stalą! 

Mostelėjęs Atilijui, kad sektų iš paskos, naujasis Popidijaus 
namų šeimininkas pasisuko ant kulkšnių ir nužingsniavo durų 
link. 

Perėjęs verandą Atilijus atsigręžė į baseiną, kuriame tebesi- 
maudė Korelija, tarsi būtų galvojusi, jog panirusi nusiplaus visą 
aplink matomą purvą. 


Hora sexta 


[12 val.] 


„Iš gelmių kylanti magma patiria didelius slėgio poky- 
čius — slėgis sumažėja. Pavyzdžiui, 10-ties metrų gylyje 
slėgis yra apie 300 megapaskalių (Mpa) arba 3000 kartų 
didesnis už atmosferos slėgį. Toks didelis slėgio pokytis turi 
didelės įtakos fizinėms savybėms ir magmos judėjimui“. 


„Vulkanų enciklopedija“ 


Žž namo, ant šaligatvio, Amplijato laukė neštuvai ir 

aštuoni vergai, apsivilkę tokiais pačiais tamsiai rau- 

donais drabužiais kaip ir durininkas bei ūkvedys. Jie 
pasitempė išvydę ateinantį šeimininką, bet Amplijatas praėjo pro 
juos nekreipdamas dėmesio, kaip nekreipė dėmesio ir į nedidelį 
būrelį protestuotojų, sutūpusių gatvę atitvėrusios sienos šešėlyje, 
nepaisančių visuotinės šventės iškilmių ir piktai choru skanduo- 
jančių jo vardą. 

— Mes eisime pėsti, — pasakė jis ir pasileido šlaitu aukštyn 
kryžkelės link tokiu pat sparčiu žingsniu, kokiu žingsniavo na- 
muose. Atilijus sekė iš paskos neatsilikdamas. Buvo vidurdienis, 
labai karšta, keliai tušti. Kartkartėmis sutinkami praeiviai, išvydę 
artėjantį Amplijatą, šokdavo į vandens nuotėkų latakus arba smuk- 
davo į artimiausios krautuvėlės tarpdurį. Eidamas Amplijatas niū- 
niavo po nosimi linkčiodamas, atsakydamas į retus pasveikinimus, 
o atsigręžęs akvarijus pamatė paskui sekančią net ir senatoriui 
pritinkančią palydą. Pirmiausia, laikydamiesi pagarbaus atstumo, 
ėjo vergai su neštuvais, 0 už jų — padrikas išmaldos prašančiųjų 
būrelis; nuvargusiais, beviltiškais žvilgsniais žvelgiantys prašytojai 
jau nuo aušros šokinėjo aplink „didžiavyrio namus mėgindami 
įsiteikti, nors žinojo, jog yra pasmerkti nusivilti. 

Nukeliavus beveik pusę kelio šlaitu Vezuvijaus vartų link — 
akvarijus suskaičiavo tris miesto kvartalus — Amplijatas pasuko 
dešinėn, perėjo gatvę ir pravėrė sienoje įstatytas medines duris. Jis 
uždėjo Atilijui ant peties ranką kviesdamas įeiti, ir Atilijus pajuto 
pasibjaurėjimą turčiui prisilietus. 

Nepakliūk į jo pinkles, kaip pakliuvome mes visi. 

Jis nusimetė petį suspaudusius pirštus. Amplijatas uždarė 
paskui save duris, ir Atilijus pasijuto stovįs didelėje tuščioje erd- 
vėje; daugiau negu pusė kvartalo buvo apstatyta įvairiais pasta- 
tais. Kairėje pusėje matėsi plytų siena, uždengta raudonų čerpių 
šlaitiniu stogu — tai ištisos eilės parduotuvėlių užpakalinė pusė, o 
viduryje sienos matėsi dveji aukšti mediniai vartai; dešinėje buvo 
naujų, beveik visai baigtų pastatų kompleksas, kurių dideli moder- 
nūs langai žvelgė į krūmokšniais apaugusias žvirgždėtas erdves. 
Tiesiai po langais buvo iškastas stačiakampis rezervuaras. 

Amplijatas stovėjo įsirėmęs rankomis į šonus ir stebėjo, kokia 
bus akvarijaus reakcija. 

— Taigi. Kaip manai, ką čia statau? Gali spėti vieną kartą. 

— Pirtis. 

— Būtent. Ką manai“ 

— Įspūdinga, — atsakė Atilijus. Išties, pamanė sau. Bent jau 
jis Romoje nebuvo matęs nieko geriau per paskutiniuosius dešimt 
metų. Plytų klojinys ir kolonos buvo puikiai nudailintos. Žvelg- 
damas jautei ramybę — erdvu, tylu, šviesu. Aukšti langai žvelgė į 
pietvakarius, kad matytųsi popiečio saulė; kaip tik dabar ji buvo 
ką tik pradėjusi skverbtis į vidų. — Sveikinu. 

— Norėdami padaryti vietos, turėjome nugriauti beveik visą 
kvartalą, — pasakė Amplijatas, — o toks sprendimas nebuvo po- 
puliarus. Bet statinys bus vertas to. Tai bus puikiausios pirtys už 
Romos ribų. Ir modernesnės nei bet koks kitas statinys aplink, — jis 
išdidžiai apsižvalgė. — Žinai, mes, provincialai, pasukę smegenis 
taip pat galime kai ką parodyti jums, Romos vyrams. 

Jis pridėjo suglaustus delnus prie burnos ir užbaubė: 

— Januarijau! 

Iš kitos kiemo pusės kažkas atsiliepė šūksniu, ir laiptų viršuje 
pasirodė aukštas vyriškis. Jis pažino šeimininką ir nubėgo laiptais 
žemyn, o paskui skersai kiemą, šluostydamasis į tuniką rankas, 
eidamas vis artyn, nuolat linkčiodamas galvą. 

— Januarijau, tai mano draugas, Augusto prižiūrėtojas. Jis 
dirba imperatoriui! 

— Garbė tau, — pasakė Januarijus ir dabar nusilenkė Ati- 
lijui. 

— Januarijus yra vienas iš mano meistrų. Kur vaikinai? 

— Barakuose, pone. — Januarijus atrodė išsigandęs, tarsi 
būtų užkluptas tinginiaujantis. — Šiandien šventė... 

— Pamiršk šventę! Mums jų reikia dabar. Akvarijau, ar sakei, 
kad tau reikia dešimties? Geriau imk tuziną. Januarijau, pakviesk 
tuziną stipriausių vyrų. Brebikso būrį. Pasakyk jiems, kad pasiimtų 
maisto ir gėrimo visai dienai. Ko tau dar, sakei, reikia? 

— Negesintų kalkių, — pradėjo Atilijus, — pucolano... 

— Taigi. Visų tų dalykų. Rąstų. Plytų. Deglų... Nepamiršk 
deglų. Jis privalo gauti viską, ko jam prireiks. Tikriausiai tau dar 
prireiks kokio nors transporto? Poros kinkinių jaučių? 

— Ašjuos jau nusisamdžiau. 

— Bet paimsi manuosius. Primygtinai reikalauju. 

— Ne. 

Amplijato dosnumas Atilijų jau pradėjo trikdyti. Iš pradžių 
— dovana, paskui toji dovana pavirs paskola, o paskola pasi- 
rodys esanti skola, kurios neįmanoma grąžinti. Net nekyla abe- 
jonių, kad Popidijus būtent taip ir prarado savo namą. Verteivų 
miestas. Atilijus pažvelgė į dangų. 

— Jau vidurdienis. Dabar į uostą jau turėtų būti atvaryti jau- 
čiai. Ten laukia mano vergas su įrankiais. 

— Iš ko samdeisi? 

— Iš Bakulo. 

— Bakulo! Iš to prasigėrusio vagies! Mano jaučiai bus ge- 

resni. Bent jau leisk man su juo persimesti žodeliu. Išrūpinsiu tau 
didžiulę nuolaidą. 

Atilijus gūžtelėjo pečiais. 

— Jeigu jau primygtinai reikalauji... 

— Primygtinai. Pakviesk iš barakų vyrus, Januarijau, ir pa- 
siųsk į dokus berniuką pranešti, kad gabentų vežimus čia; greit jie 
bus pakrauti. Kol laukiam, viską tau aprodysiu, akvarijau. 

Ir vėl jo ranka nukrito Atilijui ant peties. 

— Eime. 


pr» — ne prabanga. Pirtys — civilizacijos pamatas. Bū- 
tent pirtys net menkiausią Romos pilietį iškelia gerokai 
aukščiau už kokį nors turtingiausią plaukuotašiknį barbarą. Pirtys 
įtvirtino tris dalykus — išmokė laikytis švaros, rūpintis sveikata ir 
griežtos tvarkos. Ar ne dėl pirčių pirmiausia ir buvo išrasti akve- 
dukai? Ar ne pirtys romėnų etosą paskleidė po visą Europą, Afriką 
ir Aziją taip pat efektyviai kaip legionai? Kad ir į kurį šios plačios 
imperijos miestą žmogus nusidangintų, jis gali būti tikras bent 
jau dėl vieno dalyko — visada ras šį brangų, namus primenantį 
lopinėlį. 

Tokia buvo Amplijato paskaitos esmė, kai jis vedžiojo Atilijų 
po tuščią savo svajonių kiaukutą. Kambariai dar buvo neapstatyti, 
aštriai atsiduodantys šviežiais dažais ir tinku; jiems einant pro 
kabinas ir pramogų patalpas į pagrindinę pastato dalį, žingsniai 
garsiai aidėjo. Čia freskos jau buvo baigtos. Žalio Nilo, nusagstyto 
prieš saulę besišildančiais krokodilais, vaizdai tarsi subėgo į sce- 
nas iš dievų gyvenimo. Šalia argonautų plaukė juos sergėjantis 
Tritonas. Neptūnas, pavertęs savo sūnų į gulbę. Persėjas, išgelbė- 
jęs Andromedą iš jūros baidyklės, pasiųstos pulti etiopų. Baseine 
vienu metu galės maudytis dvidešimt aštuoni pinigus sumokėję 
klientai, o ant nugarų gulintys pirties lankytojai žvelgs į safyro 
lubas, apšviestas penkiais šimtais lempų ir mirgančias pačiomis 

įvairiausiomis jūros būtybėmis, ir įsivaizduos plūduriuoją kokioje 
nors povandeninėje grotoje. 

Norėdamas sukurti trokštamą prabangą, Amplijatas nau- 
dojo moderniausią techniką, geriausias medžiagas, samdė suma- 
niausius Italijos meistrus. Lakoniumo — garinės — kupole buvo 
įstatyti neapolietiško stiklo langai, storumo sulig žmogaus pirštu. 
Grindys, sienos ir lubos buvo išgaubtos, o krosnis taip galingai šil- 
dė, jog net ir iškritus sniegui viduje būtų taip karšta, kad žmogus 
imtų tirpti. Pastatas buvo pastatytas taip, kad atlaikytų žemės dre- 
bėjimą. Visos svarbiausios detalės — vamzdžiai, drenažo latakėliai, 
grotelės, orlaidės, kranai, uždaromieji čiaupai, dušo galvutės, net 
rankenėlės išviečių vandeniui nuleisti — buvo žalvarinės. Sėdynės 
prausykloje buvo frygų marmuro, o porankiai — delfinų ir chime- 
rų formos. Čia bėgo ir šaltas, ir karštas vanduo. Civilizacija. 

Atilijus galėjo tik stebėtis to žmogaus įžvalgumu. Amplijatas 
taip didžiavosi viską rodydamas, jog galėjai pamanyti, kad jis de- 
rasi dėl investicijų. Iš tikrųjų, jeigu akvarijus būtų turėjęs nors kiek 
pinigų, — jeigu didesnioji jo atlyginimo dalis dar nebūtų išsiųsta 
namo mamai ir seseriai — jis tikriausiai lengvai būtų atidavęs pas- 
kutinę monetą, nes dar niekada nebuvo sutikęs labiau mokančio 
įtikinėti pardavėjo už Numerijų Popidijų Amplijatą. 

— Kiek truksit, kol baigsit? 

— Sakyčiau, kokį mėnesį. Man reikia atsigabenti dailides. No- 
riu, kad jie man padirbintų kelias lentynas, indaujas. Persirengimo 
kambaryje ketinau pakloti medines grindis. Manau, būtų gerai 
pušinės. 

— Ne, — pasakė Atilijus. — Geriau rinktis alksnį. 

— Alksnį? Kodėl? 

— Šlapdamas jis nepūna. Pušį, o gal kiparisą, naudočiau lan- 
ginėms. Bet mediena turėtų būti atvežta iš žemumų, kur dažnai 
šviečia saulė. Neimk kalnuose nukirstų pušų. Tik ne tokiam mo- 
derniam statiniui. 

— Gal dar duotum kokių nors patarimų? 

— Visada rinkis rudenį, o ne pavasarį nukirstą medieną. 

Pavasarį medžiai būna „pastoję, mediena silpnesnė. Sankaboms 
naudok degintą alyvmedį; laikys šimtą metų. Bet tikriausiai visa 
tai jau Žinai. | 

— Visai ne. Taip, tiesa, aš daug stačiau, bet niekada gerai neiš- 
maniau apie medieną ar akmenį. Aš išmanau apie pinigus. Kalbant 
apie pinigus reikėtų paminėti vieną gerą dalyką — visai nesvarbu, 
kada imsi jų derlių. Jie dera ištisus metus, — pasakė Amplijatas ir 
nusijuokė iš savo pokšto, o paskui atsigręžė norėdamas dirstelėti 
į akvarijų. 

Šis skvarbus jo žvilgsnis kažkodėl neramino ir erzino; jis 
nebuvo vienodas ir pastovus, jis keitėsi, tarsi Amplijatas nuolat 
matuotų skirtingus konkretaus žmogaus, į kurį kreipiasi, bruožus. 
Atilijus pagalvojo: „Ne, tu išmanai ne tik apie pinigus, tu pažįsti 
žmones — perpranti jų stipriąsias ir silpnąsias puses; Žinai, kada 
jiems meilikauti, o kada gąsdinti“. 

— O tu, akvarijau? — tyliai paklausė Amplijatas. — O tu ką 
išmanai? 

— Apie vandenį. 

— Na, taip, išties svarbu apie jį išmanyti. Kad ir kaip ten būtų, 
vanduo tiek pat vertingas, kiek ir pinigai. 

— Tikrai? Tai kodėl aš nesu turtingas? 

— Gal ir galėtum būti, — nerūpestingai užsiminė Amplijatas, 
paskui minutėlę klausėsi po didžiuliu kupolu nuplaukusių savo 
žodžių, o vėliau tęsė: — Ar tu, akvarijau, kada nors stabtelėsi, kad 
pagalvotum, kaip įdomiai sutvarkytas pasaulis? Kai šios pirtys 
pradės veikti, aš vėl pralobsiu. O tada gautus pinigus panaudosiu 
kitiems pinigams gauti. Tuos dar kitus panaudosiu dar ir dar ki- 
tiems. Bet be tavo akveduko aš negalėčiau pasistatyti pirčių. Tai 
bent mintis, tiesa? Be Atilijaus nėra ir Amplijato. 

— Tik tiek, kad šis akvedukas nėra mano. Aš jo nestačiau; jį 
statė imperatorius. 

— Teisybė. Ir kiekviena mylia jam kainavo po du milijonus! 
„Velionis apverktasis Augustas“ — ar yra dar koks nors kitas 
žmogus, labiau nusipelnęs būti paskelbtas dieviškų? Aš bet kada 

galiu Jupiterį iškeisti į Dieviškąjį Augustą. Aš kiekvieną dieną jam 
meldžiuosi. 

Amplijatas pauostė orą. 

— Nuo šitų drėgnų dažų man pradeda skaudėti galvą. Eime, 
papasakosiu, kaip ketinu sutvarkyti aplinką. 

Jie patraukė tuo pačiu keliu, kuriuo ir atėjo. Dabar pro di- 
delius atdarus langus saulė pliekste plieskė. Priešais langus nuo 
sienos žvelgiantys dievai švietė visom spalvom ir atrodė tarsi gyvi. 
Vis dėlto šie tušti kambariai buvo keisti it vaiduokliai — mieguista 
ramybė, šviesos pluoštuose sklendžiančios dulkės, kiemelyje bur- 
kuojantys balandžiai. Vienas paukštis tikriausiai įskrido į garinę 
ir tarsi pakliuvo į spąstus — nebegalėjo išskristi. Staiga išgirdus 
į kupolą besidaužančius paukščio sparnus, Atilijui neramiai su- 
spurdėjo širdis. 

Lauke švytintis oras atrodė klampus nuo karščio, kaip ištir- 
pęs stiklas, bet neatrodė, kad Amplijatas visa tai jaustų. Jis lengvai 
užlipo laiptais ir įžengė į nedidelę saulės nušviestą aikštelę. Iš šios 
vietos galėjo matyti ir valdyti visą savo mažąją karalystę. „Čia 
turėtų būti sporto kiemelis, — pasakojo jis. Jį visą jis apsodins 
medžiais, kurie teiks pavėsį. Jis eksperimentavo taikydamas savus 
metodus vandeniui lauko baseine šildyti. Amplijatas paplekšnojo 
per akmeninį parapetą. 

— Tai buvo pirmasis mano statinys. Jį nusipirkau prieš sep- 
tyniolika metų. Jeigu pasakyčiau, kiek mažai sumokėjau, nepatikė- 
tum. Nepamiršk, jog po žemės drebėjimo iš jo mažai kas buvo likę. 
Nebuvo stogo, vien tik sienos. Tada man buvo dvidešimt aštuo- 
neri. Niekada anksčiau ir niekada vėliau nebuvau toks laimingas. 
Aš viską suremontavau, paskui išnuomojau, nusipirkau dar vieną 
namą, ėmiau nuomoti ir tą. Kai kurie didieji senosios respublikos 
namai išties buvo tiesiog milžiniški. Aš juos padalijau ir apgyven- 
dinau juose dešimtis šeimų. Nuo tada tuo ir užsiimu. Duosiu tau 
tokį patarimą, bičiuli — Pompėjoje nėra saugesnės investicijos už 
nekilnojamąjį turtą. 

Jis užmušė ant sprando nutūpusią musę ir laikydamas tarp 
pirštų apžiūrinėjo sumaitotas jos liekanas. Paskui sprigtu ją nu- 
mušė. Atilijus pamėgino įsivaizduoti Amplijatą jaunystėje: grubus, 
energingas, negailestingas. 

— Tada Popidijus jau buvo suteikęs tau laisvę? 

Amplijatas dėbtelėjo į Atilijų. Kad ir koks malonus jis stengiasi 
būti, — mąstė Atilijus, — jo žvilgsnis visada jį išduoda ir išduos. 

— Jeigu taip norėjai mane įžeisti, akvarijau, pamiršk apie 
tai. Kiekvienas žino, kad Numerijus Popidijus Amplijatas gimė 
vergas, ir jis pats to nesigėdi. Taip, tada jau buvau laisvas. Šei- 
mininko valia man buvo suteikta laisvė, kai buvau dvidešimties. 
Jo sūnus Liucijus, tasai, su kuriuo ką tik buvai susitikęs, priėmė 
mane dirbti savo tarnu. Paskui aš šiek tiek padėjau surinkinėti 
skolas senam pinigų skolintojui, vardu Jukundas, ir jis mane 
daug ko išmokė. Bet jeigu ne žemės drebėjimas, niekada nebū- 
čiau tapęs turtingu. 

Jis meiliu žvilgsniu pažvelgė į Vezuvijų. Jo balsas sušvelnėjo. 

— Vieną vasario rytą visa tai atsklido nuo to kalno, tarsi iš 
žemės gelmių ištrūkęs vėjas. Stebėjau, kaip tai artėja, kaip tai jė- 
gai lenkiasi medžiai, o kai viskas baigėsi, iš miesto buvo likę tik 
griuvėsiai. Tada visai nebuvo svarbu, kas gimęs laisvas, kas gimęs 
vergas. Visur buvo tuščia. Galėjai ištisą valandą eiti gatve ir nieko 
nesutikti, pakeliui gulėjo tik žuvusieji. 

— Kas buvo atsakingas už miesto atstatymą? 

— Niekas! Tai ir buvo didžiausia gėda! Visos turtingiausios 
šeimos pabėgo gyventi į užmiesčio dvarus. Jie visi buvo įsitikinę, 
kad prasidės dar vienas žemės drebėjimas. 

— Popidijus taip pat? 

— Popidijus ypač! 

Amplijatas ėmė grąžyti rankas ir verkšlenti: 

— „O, Amplijatai, dievai mus apleido! O, Amplijatai, dievai 
mus baudžia!“ Dievai! Tik pamanyk! Tarsi dievams labai jau rū- 
pėtų, ką mes dulkinam, kaip mes gyvenam. Tarsi žemės drebėjimai 
Kampanijoje nebūtų įprasto gyvenimo dalis, kaip ir karšti pavasa- 

riai ar sausringos vasaros! Aišku, tik pamatę, jog čia gyventi saugu, 
jie paršliaužė atgal, bet tada gyvenimas jau buvo pradėjęs keistis. 
Salve lucrum! Šlovė pelnui! Toks naujosios Pompėjos motto. Visa- 
me mieste tai klesti. Lucrum gaudium! Pelnas yra džiaugsmas! Įsi- 
dėmėk, ne pinigai; kiekvienas kvailys gali paveldėti pinigų. Pelnas. 
O norint jį gauti reikia sugebėjimų. 

Jis spjovė per žemą sienelę į apačioje besidriekiančią gatvę. 

— Liucijus Popidijus! Kokių gi gabumų jis turi? Jis gali išgerti 
šalto vandens, o paskui jį išmyžti; štai čia jo gabumai ir baigiasi. 
O štai tu... — Atilijus ir vėl pasijuto gundomas, — tu, manau, šį 
tą sugebi. Tavyje matau save, kai buvau tavo metų. Tokiu vaikinu 
kaip tu galėčiau pasinaudoti. 

— Pasinaudoti manimi? 

— Taip, bent iš pradžių. Šios pirtys galėtų sėkmingai veikti, 
jeigu būtų Žmogus, išmanantis apie.vandenį. Mainais už savo pa- 
tarimus gautum pelno dalį. 

Atilijus šypsodamasis papurtė galvą. 

— Nemanyčiau. 

Amplijatas taip pat nusišypsojo. 

— Et, su tavimi sunku derėtis! Vertinu tokią savybę. Labai 
gerai, galėsi tapti dar ir dalininku. 

— Ne. Dėkoju. Mano savimeilė paglostyta. Bet mano šeima 
jau visą amžių rūpinasi imperatoriškuoju akveduku. Aš gimiau tam, 
kad būčiau vandentiekio prižiūrėtoju, juo būdamas ir numirsiu. 

— O kodėl negalėtum dirbti dviejų darbų? 

— Kaip? 

— Tvarkytum akveduką ir man patarinėtum. Niekam nė ne- 
reikia apie tai žinoti. 

Atilijus atidžiai į jį pažvelgė, įsižiūrėjo į gudrų energingojo 
žmogaus veidą. Nepaisant jo pinigų, jėgos ir valdžios troškulio, jis 
išties buvo ne ką vertesnis už mažo miestelio sukčių. 

— Ne, — šaltai atsakė Atilijus. — Tai būtų neįmanoma. 

Tikriausiai panieka Atilijaus akyse atsispindėjo aiškiai, nes 
Amplijatas iškart ėmė trauktis. 

— Tu teisus, — linktelėjęs atsakė jis. — Pamiršk, kad buvau 
apie tai užsiminęs. Kartais būnu tikras storžievis. Visada išsakau 
savo mintis prieš tai gerai neapgalvojęs. 

— Kaip ir su vergu — liepi įvykdyti egzekuciją, o tik paskui 
išsiaiškini, kad jis buvo teisus, taip? 

Amplijatas šyptelėjo ir bakstelėjo pirštu į Atilijų: 

— Labai gerai! Teisybė. Bet kaip gali tikėtis, kad toks žmogus 
kaip aš žinos, kaip reikia elgtis? Gali turėti visus imperijos pinigus, 
bet dėl to netapsi padoriu, korektišku vyru, tiesa? Gali manyti, kad 
kopijuoji aristokratus, kad demonstruoji aukštą klasę, bet paskui 
paaiškėja, kad esi monstras. Ar ne taip Korelija mane pavadino? 
Monstru? Ė 

— O Eksomnijus? — Atilijui išsprūdo klausimas. — Ar ir jam 
tu buvai pavedęs pareigas, apie kurias niekas kitas nežinojo? 

Amplijato šypsenėlė nė nevirptelėjo. Iš gatvės pasigirdo į ak- 
meninį grindinį dardančių sunkių medinių ratų garsas. 

— Paklausyk... Man atrodo, kad girdžiu atriedančius tavo 
vežimus. Geriau leiskimės žemyn ir juos įleiskim. 

GS pokalbis galėjo niekada ir neįvykti. Vėl ėmęs niūniuoti 
sau panosėje Amplijatas patraukė per skalda užverstą kie- 
mą. Jis atidarė sunkius vartus ir oficialiai nusilenkė, kai Politesas įva- 
rė į kiemą pirmąjį jaučių kinkinį. Antrąjį kinkinį varė vyras, kurio 
Atilijus nepažinojo; dar pora vyrų sėdėjo tuščio vežimaičio gale; jie 
buvo nukorę kojas per vežimaičio šonus. Pastebėję Amplijatą jie iš- 
kart nušoko žemyn ir atsistojo pagarbiai nudūrę akis į žemę. 

— Puikiai padirbėta, vyručiai, — pasakė Amplijatas. — Pasis- 
tengsiu, kad jums būtų atlyginta už darbą šventės dieną. Vis dėlto 
tai avarija, ir mės visi turime susitelkti ir padėti pataisyti akvedu- 
ką. Vardan bendros gerovės, ar tiesą sakau, akvarijau? 

Amplijatas žnybtelėjo arčiausiai stovinčiam vyrui skruostą. 

— Dabar jums vadovaus jis. Gerai jam pasitarnaukite. Akva- 
rijau, visko imk tiek, kiek nori. Viskas yra kieme. Deglai sandėliu- 
ke. Ar dar kaip nors galėčiau padėti? 

Aiškiai buvo matyti, kad jis jau nori eiti. 

— Aš viską surašysiu, ką sunaudosime, — formaliai atsakė 
Atilijus. — Tau bus kompensuota. 

— Visai nereikia. Bet... kaip nori. Nenorėčiau būti apkaltintas 
mėginimu tave papirkti! — nusijuokė Amplijatas ir vėl dūrė pirš- 
tu. — Aš ir pats pasilikčiau ir padėčiau pakrauti vežimus; niekas 
niekada nėra pasakęs, kad Numerijus Popidijus Amplijatas bijo 
susitepti rankas. Bet juk žinai, kaip viskas yra. Kadangi šiandien 
šventė, pietausime anksti, ir aš negaliu demonstruoti žemos savo 
kilmės versdamas tuos šaunius bičiulius ir jų žmonas laukti. 

Jis ištiesė ranką. 

— Taigi linkiu tau sėkmės, akvarijau. 

Atilijus paėmė ištiestą delną. Spustelėjimas buvo sausas ir 
tvirtas; delnas ir pirštai, kaip ir paties Atilijaus, buvo užgrūdinti 
sunkaus darbo. Jis linktelėjo. 

— Ačiū. 

Amplijatas suniurnėjo ir nusigręžė. Už kiemo, ramioje gatvė- 
je, jo laukė neštuvai; šį kartą jis iškart į juos įsėdo. Vergai suskubo 
greičiau užimti savo vietas — abiejose šonuose po keturis vyrus. 
Amplijatas spragtelėjo pirštais, ir vergai pakėlė bronza trauktas 
kartis — iš pradžių iki juosmens, o paskui, prasišiepę iš įtampos, 
užsikėlė ant pečių. Jų šeimininkas įsitaisė tarp pagalvėlių ir sėdėjo 
žiūrėdamas tiesiai prieš save nieko nematančiu, mąsliu žvilgsniu. 
Jis permetė ranką per petį, atsegė uždangą ir ją numetė. Atilijus 
kalno siūbuoja tamsiai raudonas baldakimas, o paskui traukia ne- 
didelis nuvargusių prašytojų būrelis. - 

Atilijus grįžo į kiemą. 


"aip Amplijatas ir žadėjo, kieme buvo visko, ir valan- 

dėlę Atilijus galėjo šiek tiek atsipalaiduoti ir užsimiršti 
dirbdamas fizinį darbą. Jis pasijuto tvirtesnis vėl kraudamas savo 
amatui įprastas medžiagas — sunkias plytas aštriais kraštais, to- 

kias dideles, kad jas vos gali suimti vyro ranka, ir taip pažįstamai 
skimbčiojančias, kraunant į vežimaičio galą; biraus raudono pu- 
colano krepšius, visada sunkesnius ir pilnesnius, nei iš pradžių 
tikiesi, slystančius neapdirbtomis vežimo dugno lentomis, me- 
dienos šilumą ir švelnumą, kai neši per kiemą rąstus priglaudęs 
prie skruosto, galiausiai negesintas kalkes, supiltas į išpūstašones 
molines amforas, kurias sunku apglėbti ir įkelti į vežimaitį. 

Atilijus dirbo petys į petį su kitais vyrais ir galiausiai ėmė 
jausti, kad jam sekasi vis geriau. Amplijatas neabejotinai buvo 
žiaurus ir šiurkštus, dar dievai žino koks, bet jo medžiagos geros, 
o pakliuvusios į sąžiningas rankas jos pasitarnaus dar kilnesniam 
tikslui. Atilijus prašė šešių amforų negesintų kalkių, bet, pradėjęs 
krauti, nutarė paimti visą tuziną, todėl atitinkamai padidino ir pu- 
colano normą — iki dvidešimties krepšių. Jis nenorėjo grįžti pas 
Amplijatą ir prašyti dar. To, ko nesunaudos, galės grąžinti. 

Atilijus nuėjo į pirtį ieškoti deglų; juos surado didžiausiame 
sandėlyje. Net ir deglai buvo aukščiausios rūšies — kietai sukimšti 
sakais sulipdyti linai, įmirkyti derva; geri, tvirti mediniai deglų ko- 
tai buvo apvynioti virvėmis. Šalia deglų buvo sukrautos medinės 
dėžės aliejinių lempų, daugiausia terakotinių, bet buvo ir žalvari- 
nių, o žvakių prikrauta tiek, kad būtų pakakę apšviesti šventyklai. 
„Svarbu kokybė, — sakė Amplijatas, — jos negalima menkinti“. Be 
jokių abejonių, šis statinys bus prabangiausias. 

Tai bus pačios puikiausios pirtys už Romos ribų... 

Staiga Atilijui pasidarė labai smalsu, ir deglų pilnomis 
rankomis jis dirstelėjo į kelis kitus sandėlius. Viename — krū- 
vos rankšluosčių, kitame — ąsočiai kvapnaus masažo aliejaus, 
trečiame — švininiai svarmenys sportuoti, virvių ritiniai ir odi- 
niai kamuoliai. Viskas paruošta, tik laukiama, kada visu tuo bus 
galima pasinaudoti; čia yra visko, kad ši vieta atgytų, trūksta tik 
žmonių balsų ir prakaito kvapo. Ir dar, žinoma, trūksta vandens. 
Pro atdaras duris Atilijus pažvelgė į kitus kambarius. Čia bus su- 
naudojama daug vandens. Keturi ar penki baseinai, dušai, tualetai 
ir prausyklos, garinė... Tik visuomeninio naudojimo įrenginiai, 

pavyzdžiui, fontanai, buvo prijungti prie akveduko nemokamai, 
kaip imperatoriaus dovana. Bet ir privačios pirtys, tokios kaip 
šios, nekainuos labai daug — mokesčiai už vandenį nebus dideli. 
Bet jeigu Amplijatas pelno pinigus supirkdamas nekilnojamąjį 
turtą, jį rekonstruodamas ir nuomodamas, bendras sunaudojamo 
vandens kiekis turėtų būti milžiniškas. Atilijus svarstė, kiek jis už 
viską moka. Galbūt jis galės tai išsiaiškinti, kai grįš į Mizeną ir 
pamėgins sutvarkyti Augusto dokumentus — chaosą, kurį paliko 
Eksomnijus. 

Galbūt jis visai nieko nemokėjo. 

Atilijus stovėjo aidinčiose pirtyse nutviekstas saulės, klau- 
sydamasis balandžių burkavimo, svarstydamas, kiek tikra tokia 
versija. Galimybė neteisėtai naudotis akveduku visada buvo labai 
didelė. Tose vietose, kur centrinės akveduko linijos kirsdavo ūki- 
ninkų laukus, žmonės prie jų prisijungdavo savo vamzdžius. Kai 
kurie miestų gyventojai taip pat pasitiesdavo vieną ar du papil- 
domus vamzdžius, o paskui sumokėdavo vandens inspektoriams, 
kad šie to nematytų. Viešieji darbai būdavo pavedami privatiems 
rangovams, o pinigus mokėdavo už darbus, kurie niekada ir ne- 
būdavo atlikti. Būdavo grobstomos medžiagos. Atilijus įtarė, kad 
korupcija apėmusi ir aukščiausius sluoksnius — sklido gandai, kad 
net Acilijus Avijola, pats akvarijų kuratorius, reikalaudavo tam tik- 
ro „juodų pinigų“ procento. Atilijui dar niekada neteko su tokiais 
dalykais susidurti. Tačiau Romoje sutikti sąžiningą žmogų — retas 
dalykas. Sąžiningas žmogus laikomas kvailiu. 

Nuo sunkių deglų Atilijui paskaudo rankas. Jis išėjo į lauką ir 
sukrovė deglus į vieną iš vežimų, o paskui pasirėmė ant jų ir susi- 
mąstė. Atvyko dar daugiau Amplijato vyrų. Viskas buvo sukrauta 
į vežimus, ir vyrai pasklidę pavėsyje laukė įsakymų. Jaučiai ramiai 
stovėjo mosuodami uodegomis, o aplink jų galvas siautė spiečiai 
musių. 

Jeigu Augusto sąskaitos, kalbant apie Stebuklų Baseiną, buvo 
tokios netvarkingos, ar gali būti, kad jos suklastotos? 

Atilijus pažvelgė į giedrą dangų. Saulė jau buvo pasiekusi 
zenitą. Dabar Beko ir Korvinas jau turėjo būti Abeloje uždarę 
šliuzus. Augustas turėjo po truputį sausėti. Atilijus vėl pajuto, kaip 
labai spaudžia laikas. Vis dėlto jis pasiryžo ir mostelėjo Politesui. 

— Eik į pirtis, — paliepė jis, — ir paimk dar tuziną deglų, 
tuziną lempų ir ąsotį alyvų aliejaus. Ir dar ritinį virvių, kad jau 
duoda. Bet, žiūrėk, daugiau nieko neimk. Viską baigęs, trauk su 
vežimais ir vyrais prie rezervuaro, kuris yra prie Vezuvijaus vartų, 
ir lauk manęs. Korakas greitai turėtų pasirodyti. Taip pat pasistenk 
pasirūpinti maistu. 

Atilijus padavė vergui savo krepšį. 

— Čia yra pinigai. Pasaugok. Ilgai neužtruksiu. 

Jis nusibraukė nuo tunikos plytų ir pucolano dulkes ir išėjo 
pro pravirus vartus. 


Hora septa 


[14.10 val.] 


„Jeigu magma pamažu veržiasi į paviršinius rezervuaro 
klodus, net ir nežymūs konkrečios aplinkos pokyčiai — 
spaudimas ar padidėjusi įtampa, paprastai susiję su 
žemės drebėjimu, gali sutrikdyti stabilią visos sistemos 
būseną ir sąlygoti išsiveržimą. 


„Vulkanologija“ (antras leidimas) 


mplijato pokylis tęsėsi jau antrą valandą, ir iš dvyli- 

kos svečių, susėdusių aplink stalą, rodos, tik vienas 

tikrai mėgavosi vaišėmis; tas vienas buvo pats Am- 
plijatas. 

Jau tik pradėjus pokylį buvo nežmoniškai karšta, nors vienos 
valgomojo sienos visai nebuvo — vidun plūdo oras, o trys vergai, 
apsivilkę tamsiai raudonais drabužiais, stovėjo aplink stalą ir mo- 
javo gaidžių plunksnų vėduoklėmis. Prie baseino atsisėdęs arfinin- 
kas tampė stygas skambindamas kažkokią neaiškią melodiją. 

Po keturis svečius ant vieno gulto! Kad ir kaip skaičiuotum, 
bet tiek — tikrai per daug, bent jau taip atrodė Liucijui Popidijui, 
sunkiai atsidūstančiam kiekvienąkart, kai būdavo patiekiamas 
naujas valgis. Jis laikydavosi Varono taisyklės — per pietus svečių 
turėtų būti ne mažiau, nei yra gracijų (trys), ir ne daugiau, nei 
yra mūzų (devyni). O dabar svečiams teko sėdėti per arti vienas 
kito. Pavyzdžiui, pats Popidijus pusiau gulom sėdėjo tarp niau- 
riosios Amplijato žmonos Celsijos ir savo paties motinos Tedijos 
Sekundos; jos sėdėjo taip arti, kad jis juto nuo jų kūnų sklindančią 
šilumą. Bjauru. Pasirėmęs kaire alkūne ir ištiesęs dešinę ranką nuo 
stalo pasiimti maisto, Popidijus pakaušiu palietė plokščią Celsijos 

krūtinę; dar prasčiau — jo žiedas kartkartėmis kliuvo už geltonų 
prisegamų motinos plaukų, nukirptų nuo kažkokios vokietės ver- 
gės galvos ir dabar slepiančių skystas žilas pagyvenusios moters 
garbanėles. 

O jau maistas! Nejau Amplijatas nesupranta, kad esant 
tokiam karščiui reikia paprasto maisto, šaltų patiekalų, kad visi 
tie padažai, visos prašmatnybės išėjo iš mados dar Klaudijaus 
laikais? Pirmieji patiekalai nebuvo labai jau prasti — Brundizi- 
juje išaugusios, o paskui du šimtus mylių laivu į Lukrino ežero 
pakrantes gabentos ir ten toliau augintos austrės, įgavusios iškart 
du skirtingų regionų prieskonius, alyvos ir sardinės. Kiaušiniai, 
paskaninti kapotais ančiuviais — taip pat pakenčiama. Bet paskui 
buvo patiektas omaras, jūrų ežiai ir galiausiai medumi apteptos 
ir aguonomis apibarstytos pelės. Popidijus jautė pareigą praryti 
nors vieną tokią pelę, kad įsiteiktų šeimininkui, bet tarp dantų 
trakštelėję smulkūs kauleliai sukėlė jam šleikštulį, nuo kurio pra- 
kaitu išrasojo kakta. 

Ant stalo bedantėmis lūpomis šiepėsi paršavedės kiaulės 
lytiniai organai, buvo patiekti ir inkstais įdaryti speniai. Keptas 
laukinis šernas buvo kimštas gyvais strazdais, kurie bejėgiškai 
plazdeno sparneliais virsdami iš prapjauto šerno pilvo, čia pat po 
visą stalą barstydami išmatų krūvelės (tai matydamas Amplijatas 
griaudėjo juoku ir plojo rankomis). O paskui buvo patiekti delika- 
tesai — gandrų ir flamingų liežuvėliai (pakenčiami), bet kalbančių 
papūgų liežuvėlių Popidijus niekada labai nevertino; jie atrodė 
panašūs į vikšrus, o jų skonis tikrai turėtų būti toks pat kaip ir 
įsivaizduojamų acte pamirkytų vikšrų. Paskui — lakštingalų kepe- 
nėlių troškinys... 

Jis apsidairė žvelgdamas į įraudusius svečių veidus. Net Briti- 
jus, gyręsis kažkada suvalgęs visą dramblį, laikęsis Senekos motto: 
„valgyk iki vėmimo, išsivemk, kad valgytum toliau“, po truputį 
ėmė žaliuoti. Jis pagavo Popidijaus žvilgsnį ir kažką jam sumur- 
mėjo. Popidijus nesuprato. Jis pridėjo prie ausies delną, ir Britijus 

pakartojo, nosinaite prisidengęs burną, kad nematytų Amplijatas, 
pabrėždamas kiekvieną skiemenį: 

— Tri-mal-chi-jas! 

Popidijus vos neprapliupo juoktis. Trimalchijas! Labai gerai! 
Tai išlaisvintas neapsakomai turtingas vergas iš vienos Tito Pet- 
ronijaus satyros. Jis taip pat vaišindavo savo svečius tokiu maistu 
ir nesuprasdavo, kaip vulgariai ir absurdiškai atrodo kitų akyse. 
Cha cha! Trimalchijas! Akimirką Popidijus pasijuto taip, kaip prieš 
dvidešimt metų, vėl tarėsi esąs jaunas Nerono dvaro aristokratas, 
prisiminė, kaip Petronijus, gero skonio arbitras, ištisas valandas 
linksmindavo susirinkusiuosius prie stalo negailestingais paskvi- 
liais apie naujuosius turtuolius. 

Staiga jį apėmė verksminga nuotaika. Vargšas senasis Petro- 
nijus. Jis buvo per daug juokingas ir stilingas, kad nekenktų pats 
sau. Galiausiai Neronas, įtardamas, kad Petronijus subtiliai pašie- 
pia jo paties imperatoriškąją didenybę, paskutinį kartą nužvelgė 
jį per smaragdinį monoklį ir įsakė nusižudyti. Bet Petronijui net 
ir tai pavyko paversti juokais — pradėjęs pietauti savo namuose 
Kūmuose, jis persipjovė venas, paskui apsitvarstė rankas, kad ga- 
lėtų pavalgyti ir pasišnekučiuoti su draugais, paskui vėl atsirišo, 
tada vėl apsitvarstė ir taip tęsė tol, kol galiausiai visai išseko. Tada 
sukaupęs paskutinius sąmonės likučius, jis sudaužė ypatingą vyno 
samtį, kurio vertė buvo trys šimtai tūkstančių sestercijų; šį samtį 
imperatorius tikėjosi paveldėti. Štai kur stilius. Štai kur skonis. 

O kąjis būtų galvojęs apie mane, apmaudžiai svarstė Popidi- 
jus. Kaip galėjau aš, Popidijus, grojęs ir dainavęs su pasaulio valdo- 
vu, nusiristi iki tokio lygio, kad būdamas keturiasdešimt penkerių 
tapčiau Trimalchijo kaliniu! 

Jis pažvelgė į stalo gale sėdintį buvusį savo vergą. Jis ir dabar 
nebuvo visai tikras, kaip tai nutiko. Žinoma, viskas dėl žemės dre- 
bėjimo. O paskui, po kelerių metų, mirė Neronas. Paskui prasidėjo 
pilietinis karas, mulų pirklys tapo imperatoriumi, ir Popidijaus 
pasaulis apvirto aukštyn kojom. Staiga Amplijato pasidarė visur 

pilna — jis atstatinėjo miestą, statė šventyklą, savo mažametį sūnų 
įvedė į miesto tarybą, kontroliavo rinkimus, net nusipirko gretimą 
namą. Popidijus niekada itin gerai neišmanė matematikos, todėl 
Amplijatui pasakius, kad galėtų pelnyti šiek tiek pinigų, jis pasira- 
šė kontraktus, jų net neperskaitęs. Tada kažkokiu būdu jis prarado 
pinigus, o paskui paaiškėjo, kad jo šeimos namas yra užstatytas, ir 
vienintelis būdas išvengti pažeminimo ir išsikraustyti — vedybos 
su Amplijato dukra. Tik įsivaizduokite — jo paties buvęs vergas 
bus jo uošvis! Jis manė, jog tokia gėda pribaigs jo motiną. Nuo 
to karto ji beveik nekalba, o jos veide aiškiai atsispindi nuolat ją 
kamuojanti nemiga ir nerimas. 

Nepasakytum, kad jis nenorėtų dalytis lova su Korelija. 
Popidijus alkanu žvilgsniu žvelgė į ją. Ji buvo išsitiesusi, nugara 
atsirėmusi į Kuspijų ir kažką šnabždėjo broliui. Jis išdulkintų ir 
tą berniųką. Popidijus pajuto kietėjančią savo lazdelę. Galbūt jis 
galėtų pasiūlyti pamėginti trise? Ne, ji niekada nesutiks. Ji — šalta 
kalė. Bet greitai jis pamėgins ją pakaitinti. Jo žvilgsnis dar kartą 
susidūrė su Britijaus akimis. Koks juokingas vyrukas. Popidijus 
mirktelėjo ir akimis parodė į Amplijatą, o paskui pritardamas su- 
žiobčiojo: 

— Trimalchijas! 

— Ką sakai, Popidijau? 

Amplijato balsas tarsi botagas perliejo stalą. Popidijus pa- 
narino galvą. 

— Jis sakė: „Kokia puota!“ — pakėlė taurę Britijus. — Būtent 
tai mes visi norime pasakyti, Amplijatai. Kokia puiki puota. 

Per stalą perbėgo pritariantis šurmulys. 

— Bet geriausia mūsų dar laukia, — pratarė Amplijatas. 
Jis suplojo rankomis, ir vienas vergas išskubėjo iš valgomojo į 
virtuvę. 

Popidijus įstengė išspausti šypseną. 

— O aš pasilikau vietos desertui, Amplijatai. 

Iš tikrųjų jam jau norėjosi vemti, ir tikrai tam nereikėtų 
įprasto puodelio sūrymo bei garstyčių. 

— Tai ką dar mums patieksi? Krepšį slyvų nuo Damasko 
kalno? O gal tavo konditeris mums iškepė pyragą su atėnišku 
medumi? 

Amplijato virėjas buvo didysis Gargilijus. Jį už ketvirtį mi- 
lijono Amplijatas nusipirko su visomis receptų knygomis. Tais 
laikais Neapolio įlankoje tokie dalykai buvo įprasti. Virėjai būdavo 
labiau gerbiami už tuos, kuriuos jie maitino. Jų kainos buvo tiesiog 
nesveikai didelės, o pinigų turėjo ne tie žmonės, kuriems derėjo jų 
turėti. 

— Oi, dar ne metas desertui, mielasis mano Popidijau. O gal 
aš galėčiau, jeigu dar ne per anksti, kreiptis į tave „sūnau“? — Am- 
plijatas šyptelėjo ir dūrė į jį pirštu, o Popidijui kažkokių nežmoniš- 
kų pastangų dėka pavyko nuslėpti pasibjaurėjimą. O, Trimalchijau, 
pagalvojo jis, Trimalchijau... 

Pasigirdo trankūs žingsniai, ir pasirodė keturi vergai, ant 
pečių nešantys žmogaus ilgio triremos modelį, išlietą iš sidabro ir 
inkrustuotą safyrų jūra. Pietaujantys svečiai prapliupo plojimais. 
Vergai priėjo prie stalo parpuolę ant kelių ir vargais negalais už- 
dėjo triremą ant stalo pirmagaliu į priekį. Triremoje buvo milži- 
niškas ungurys. Jo akys buvo išimtos, o vietoj jų įdėti rubinai. Un- 
gurio nasrai buvo praverti ir prikimšti brangakmenių. Į nugaros 
peleką buvo įsegtas storas aukso žiedas. 

Pirmasis prakalbo Popidijus: 

— Sakyčiau, Amplijatai, tai tikras milžinas. 

— Iš mano paties žuvyno Mizene, — išdidžiai atsakė Ampli- 
jatas. — Murena Turėtų būti kokių trisdešimties metų. Sugavau 
praėjusį vakarą. Matote žiedą? Manau, Popidijau, kad šį gyvį pa- 
ženklino tavo bičiulis Neronas. 

Amplijatas paėmė didžiulį sidabrinį peilį. 

— Na, kam teks pirmasis gabaliukas? Manyčiau, kad tu, Ko- 
relija, turėtum paragauti pirma. 

Štai kur gražus gestas, pamanė Popidijus. Iki šios minutės 
tėvas aiškiai ją ignoravo, ir Popidijus įtarė, kad jų santykiai prasti, 
bet dabar Amplijatas išreiškė jai prielankumą. Todėl jis šiek tiek 

nustebo pamatęs, kad mergina metė į tėvą neapykantos kupiną 
žvilgsnį, pakilo nuo gulto, nusviedė servetėlę ir raudodama nu- 
bėgo nuo stalo. 


| B iionių pėsčiųjų pora, kurią sutiko Atilijus, prisiekinėjo 
niekada negirdėjusi apie Afrikano namus. Bet sausa- 
kimšoje Herkuleso užeigoje, kiek toliau paėjus ta pačia gatve, už 
prekystalio stovintis žmogus pažvelgė į Atilijų gudriomis akutėmis 
ir tyliai nurodė maršrutą — leiskis kalnu žemyn iki kito kvartalo, 
pasuk į dešinę, paskui į kairę, o tada vėl pasiklausk. 

— Tik būk atsargus ir žiūrėk, su kuo kalbi, pilieti. 

Atilijus galėjo numanyti, ką reiškia jo žodžiai, ir tikrai, išsu- 
kęs iš pagrindinio kelio, jis pamatė, kad gatvės vis siaurėja ir vis 
labiau vingiuoja, o namai darosi vis prastesni ir tankiau sustatyti. 
Prie kelių purvinų durų akmeninėse sienose buvo išrėžti vyriškų 
lytinių organų ženklai. Kaip mėlynos ir geltonos gėlės prietemoje 
žydėjo ryškiaspalvės prostitučių suknelės. Štai kur Eksomnijus 
leisdavo laisvalaikį! Atilijus sulėtino žingsnį. Jis svarstė, ar jam 
nederėtų pasukti atgal. Niekuo negalima rizikuoti, jeigu tai kaip 
nors galėtų pakenkti svarbiausiam šios dienos darbui. Bet paskui 
jis vėl pagalvojo apie savo tėvą, mirštantį ant čiužinio mažojo jų 
namelio kampe; dar vienas kvailys, dėl kurio aklo sąžiningumo 
nepritekliuje liko jo našlė; Atilijus patraukė toliau, tik dabar, apim- 
tas pykčio, žengė greičiau. 

Gatvės gale virš šaligatvio kyšojo pirmo aukšto balkonas, to- 
dėl praeiviams buvo likęs tik mažas takelis. Atilijus prasibrovė pro 
kelis slampinėjančius vyrus, kurių veidai buvo įraudę nuo karščio 
ir vyno, įėjo pro artimiausias praviras duris ir pateko į purviną 
vestibiulį. Čia tvyrojo aštrus, kažkoks laukinis prakaito ir spermos 
dvokas. Tokias vietas žmonės vadino lupanaromis, staugiančių su- 
erzintų vilkių vardu. Lupa — šitaip gatvės žargonu buvo vadina- 
mos kekšės. Nuo šio verslo Atilijui darėsi bloga. Nuo laiptų viršaus 
sklido fleitos melodija, girdėjosi į lentines grindis trypiančių kojų 

bildesys, vyriškas juokas. Kitoje pusėje, iš užuolaidomis atskirtų 
nedidelių kambarėlių, sklido nakties garsai — aimanos, šnabžde- 
siai, vaiko verksmas. 

Prieblandoje, ant suolo, plačiai praskėtusi kojas, sėdėjo mo- 
teris, apsivilkusi trumpa žalia suknele. Išgirdusi įeinantį Atilijų ji 
atsistojo ir guviai prie jo priėjo ištiesusi rankas ir sveikindama, 
ryškiai raudonai dažytas lūpas sudėjusi į šypseną. Antakius ji buvo 
pasijuodinusi stibiu, nubrėžusi jų linijas taip, kad susikirstų virš 
nosies; kai kuriems vyrams tokie antakiai patikdavo, bet Atilijui 
jie labiau priminė pomirtinę Popidijaus kaukę. Negalėjai pasakyti, 
kiek jai metų — gal penkiolika, o gal penkiasdešimt; prieblandoje 
nebuvo matyti. 

Atilijus paklausė: 

— Afrikanas? 

— Kas? — su akcentu paklausė ji. Tikriausiai ji silicietė. — Jo 
čia nėra, — skubiai atsakė moteris. 

— O Eksomnijus? 

Paminėjus jo vardą dažytos jos lūpos plačiai prasišiepė. Ji 
pamėgino pastoti jam kelią, bet Atilijus švelniai ją patraukė už- 
dėjęs rankas ant nuogų pečių ir atitraukė jai už nugaros kabančias 
užuolaidas. Ant klozeto tupėjo nuogas vyras, kurio melsvai baltos 
kaulėtos šlaunys bolavo tamsoje. Išsigandęs jis pakėlė akis. 

— Afrikanas? — paklausė Atilijus. 

Iš vyro išraiškos galėjai nuspėti, kad jis nesupranta, apie ką 
kalba. 

— Atsiprašau, žmogau. 

Atilijus paleido užuolaidas ir žengtelėjo kito kambarėlio jau 
kitoje koridoriaus pusėje link, bet prostitutė vėl pamėgino jam su- 
trukdyti ištiesusi rankas ir užtvėrusi kelią. 

— Ne, — pasakė ji. — Nesivargink. Jo čia nėra. 

— Tai kur jis? | 

Ji dvejojo. 

— Viršuje, — mostelėjo ji smakru, rodydama į lubas. 

Atilijus apsižvalgė. Jis nematė jokių laiptų. 

— Kaip man ten patekti? Parodyk. 

Ji nė nekrustelėjo, todėl Atilijus pasilenkė prie kitų užuolaidų, 
bet ji ir vėl jį sulaikė. 

— Aš parodysiu, — pasakė ji. — Štai ten. 

Ji įvedė Atilijų pro kitas duris. Iš gretimos patalpėlės atsklido 
ekstazę patyrusio vyro riksmas. Atilijus žengė į gatvę. Ji ėjo paskui. 
Dienos šviesoje Atilijus pamatė, kad įmantriai sukelti jos plaukai 
išmarginti žilomis sruogomis. Pudruotus įdubusius skruostus va- 
gojo besiritantys prakaito upeliukai. Gerai, jeigu jai pasiseks, ir ji 
dar galės kurį laiką čia darbuotis. Paskui savininkas ją išmes, ir jai 
teks gyventi nekropolyje prie Vezuvijaus vartų, kartais praskečiant 
kojas kapinėse besilankantiems elgetoms. 

Ji pridėjo ranką prie kalakutiško pagurklio, tarsi būtų įspė- 
jusi Atilijaus mintis, ir mostelėjo rodydama į laiptus, esančius už 
kelių žingsnių, o paskui greitai nuskubėjo atgal, į vidų. Pradėjęs 
lipti akmeniniais laiptais Atilijus išgirdo, kaip ji sušvilpė. Aš esu 
kaip Tesėjas labirinte, — pamanė jis, — tik neturiu Ariadnės siūlų 
kamuolio, kad galėčiau saugiai sugrįžti. Jis neatsilaikytų, jeigu koks 
nors užpuolikas jį pasitiktų iš viršaus, o kitas pastotų kelią apa- 
čioje. Užlipęs laiptais viršun jis nesivargino pasibelsti, bet iškart 
plačiai atlapojo duris. 

Jo ieškomasis, tikriausiai įspėtas senosios kekšės švilpimo, jau 
buvo pusiau išlindęs pro langą. Bet akvarijus suskubo perbėgti per 
kambarį ir sučiupti jį už diržo, dar nespėjus iššokti ant kiek žemiau 
esančio plokščio stogo. Jis buvo lengvas ir smulkus, todėl Atilijus jį 
sučiupo visai paprastai, kaip šeimininkas, už antkaklio tempiantis 
savo šunį. Paskui Atilijus pasodino jį ant kilimo. 

Jis sutrikdė jų puotą. Du vyrai gulėjo ant gultų. Juodaodis 
berniukas prie nuogos krūtinės spaudė fleitą. Ne vyresnė nei dvy- 
likos trylikos metų alyvuogių spalvos odos mergaitė sidabru nu- 
dažytais speneliais stovėjo ant stalo sustingusi šokio judesy. Aki- 
mirką visi taip ir liko sustingę. Aliejinių lempų švieselės šokinėjo 
atskleisdamos negrabiai nutapytas erotines scenas — vyrą apžer- 
gusi moteris, vyras, iš užpakalio užgulęs moterį, du vyrai, gulintys 

vienas šalia kito ir grabinėjantys vienas kito „kranelius“. Vienas iš 
pusiau gulom sėdinčių klientų iš lėto pakišo po gultu ranką ir ėmė 
grabinėti grindis ieškodamas peilio, padėto prie nulupto vaisiaus 
lėkštės. Atilijus tvirtai primynė koja Afrikano nugarą, jis sudejavo, 
ir peilio siekęs vyriškis iškart patraukė ranką. 

— Gerai, — linktelėjo Atilijus. Jis nusišypsojo. Pasilenkęs vėl 
sučiupo Afrikaną už diržo ir ištempė jį pro duris. 


(): tos paauglės mergiotės! — pasakė Amplijatas 
nutilus Korelijos žingsniams. — Visada nervi- 
nasi prieš vestuves. Atvirai kalbant, Popidijau, labai apsidžiaugsiu, 
kai ji pereis į tavo rankas. 

Jis pamatė, jog pakilusi išeiti nori ir jo žmona. 

— Ne, moterie! Palik ją! 

Celsija tik klusniai atsigulė atgal į savo vietą, atsiprašydama 
šyptelėjusi kitiems svečiams. Amplijatas suraukęs kaktą pažvelgė į 
ją. Jis norėjo, kad ji taip nesielgtų. Ir kodėl gi ji turėtų kreipti dėme- 
sį į vadinamuosius „geresnius už ją ? Jis juos visus galėtų nupirkti 
ir parduoti! 

Amplijatas įsmeigė peilį unguriui į šoną ir jį pasuko, o pas- 
kui suirzęs mostelėjo arčiausiai buvusiam vergui, kad šis imtųsi 
pjaustyti. Žuvis dėbsojo į jį tuščiomis raudonomis akimis. Impe- 
ratoriaus augintinis, galvojo jis; princas savo mažame baseinėlyje. 
Bet dabar jau nebe. 

Jis pamirkė duonos riekę į dubenėlį su actu, paskui ėmė ją 
čiulpti stebėdamas, kaip mikli vergo ranka krauna į lėkštes kau- 
lingos pilkšvos mėsos gabalus. Niekas nenorėjo jos valgyti, bet 
taip pat niekas nenorėjo pirmas atsisakyti. Aplink tvyrojo slogi 
virškinimo sunkumų sukelta atmosfera, slegianti kaip ir pats oras, 
karštas ir pridvisęs, prisigėręs maisto kvapo. Amplijatas nesistengė 
suardyti tylos. Ir kodėl gi jis turėtų stengtis, kad jie jaustųsi pa- 
togiai? Kai jis buvo prie stalo patarnaujantis vergas, jam buvo už- 
drausta kalbėti valgomajame, kitų svečių akivaizdoje. 

Jam buvo patiekta pirmam, bet jis palaukė, kol visi gaus 
auksines lėkštes su unguriu, ir tik paskui ištiesęs ranką atsignybo 
gabaliuką žuvies. Jis prinešė gabalėlį prie lūpų, stabtelėjo ir per- 
žvelgė visus, sėdinčius už stalo; svečiai vienas po kito, ra 
Popidijumi, nenorom pasekė jo pavyzdžiu. 

Jis laukė šios akimirkos visą dieną. Vedijus Polionas mėty- 
davo savo vergus unguriams ne vien dėl to, kad pasidžiaugtų dar 
nematytu po vandeniu, o ne arenoje žvėrių draskomo žmogaus, 
reginiu; būdamas gurmanas, jis tikėjo, kad žmogaus mėsa mure- 
noms suteikia daugiau pikantiško aromato. Amplijatas smagiai 
kramtė, bet nieko nepajuto. Mėsa buvo tarsi be skonio ir diržinga, 
nevalgoma, Amplijatas pajuto tokį patį nusivylimą kaip ir praėjusį 
vakarą ant jūros kranto. Jis ir vėl siekė aukščiausios patirties, bet 
tik dar kartą pasijuto nieko nelaimėjęs. 

Amplijatas pirštais ištraukė iš burnos žuvies kąsnį ir pasi- 
bjaurėjęs metė jį atgal į lėkštę. Jis pamėgino sušvelninti padėtį: 

— Taigi! Pasirodo, kad unguriai, kaip ir moterys, skaniausi 
jauni! 

Jis čiupo taurę vyno norėdamas nuplauti nemalonų skonį. 
Dabar jau niekaip nebenuslėpsi fakto, kad visas popietės malonu- 
mas dingo. Jo svečiai mandagiai kosčiojo į servetėles ar iš tarpdan- 
čių krapštė smulkučius kaulelius; Amplijatas žinojo, kad dabar jie 
ištisas dienas iš jo juoksis ir ims šaipytis vos išėję, ypač Holkonijus 
ir tas nutukęs pederastas Britijus. 

Mano mielas bičiuli, ar girdėjai paskutines naujienas apie Am- 
plijatą? Jis mano, kad žuvies skonis, kaip ir vyno, gerėja su metais! 

Jis gurkštelėjo dar vyno, praskalavo juo burną ir jau rengėsi 
pasakyti tostą — už imperatorių! Už kariuomenę! — bet kaip tik 
tada jis pamatė per valgomąjį jo link einantį savo patarnautoją, ne- 
šiną maža dėžele. Skutarijus dvejojo aiškiai nenorėdamas trikdyti 
šeimininko per pietus, o ir pats Amplijatas mielai jį būtų pasiuntęs 
velniop, bet to žmogaus veido išraiška buvo ypatinga... 

Amplijatas nusirišo servetėlę, atsistojo, trumpai linktelėjo 
svečiams ir mostelėjo Skutarijui sekti paskui į atvirą verandą. Vos 
tik jie dingo svečiams iš akių, Amplijatas mostelėjo pirštais: 

— Kas čia? Duok. 

Skutarijus turėjo kapsą, pigaus bukmedžio dokumentų laga- 
minėlį, aptrauktą prastai išdirbta oda; tokiame lagaminėlyje mo- 
kinys galėtų nešiotis knygas. Užraktas buvo sugadintas. Amplijatas 
pravėrė lagaminėlį. Viduje buvo tuzinas nedidelių papiruso riti- 
nėlių. Jis ištraukė pirmą pasitaikiusį. Papirusas buvo išmargintas 
skaičių stulpeliais, ir minutėlę Amplijatas nieko nesuprasdamas 
šnairom žvelgė į juos, bet paskui šie skaičiai įgavo tam tikrą pras- 
mę — Amplijatas visada buvo nuovokus, kalbai pasisukus apie 
skaičius, — ir jis suprato. 

— Kur yra visa tai atnešęs žmogus? 

— Laukia vestibiulyje, šeimininke. 

— Nuvesk jį į senąjį sodą. Pasakyk, kad virtuvėje paruoštų 
desertą, ir perduok mano svečiams, kad greitai grįšiu. 

Amplijatas nuėjo galinio išėjimo link aplenkdamas valgo- 
mąjį, paskui pakilo plačiais laiptais ir išėjo į senojo savo namo 
kiemą. Šį namą jis nusipirko prieš dešimt metų, tyčia pasirinkęs 
vietelę visai šalia iš protėvių paveldėtų Popidijaus namų. Koks ma- 
lonumas gyventi užimant tokią pačią padėtį visuomenėje, kaip ir 
buvę tavo šeimininkai, kaip šaunu laukti tinkamos progos žinant, 
jog vieną dieną kokiu nors būdu pavyks pramušti skylę storoje 
sodo sienoje ir prasmukti į kitą pusę; taip kerštaujanti kariuomenė 
užima priešų miestą. 

Jis atsisėdo ant apvalaus akmeninio suolo sodo viduryje, 
rožėmis apaugusios pavėsinės šešėlyje. Šioje vietoje jis mėgdavo 
tvarkyti asmeniškiausius reikalus. Čia jis visada galėjo kalbėtis 
niekieno netrukdomas. Niekas negalėjo prie jo prieiti nepastebė- 
tas. Jis ir vėl atidarė lagaminėlį ir vieną po kito išėmė papirusus, 
o paskui pažvelgė į platų vaiskų dangų. Jis girdėjo paukštidėje ant 
stogo čirškaujančius auksinius Korelijos kikilius, iš gatvės atsklin- 
dantį po ilgos siestos atgijusio miesto šurmulį. Dabar užeigoms 
ir smuklėms nubyrės gražaus pinigėlio — žmonės plūste plūdo į 
gatves pasirengę aukoti Vulkanui. 

Salve lucrum! 

Lucrum gaudium! 
Išgirdęs besiartinantį svečią Amplijatas nepakėlė akių. 
— Taigi, — pratarė jis, — rodos, turime nemalonumų. 


orelija kikilius gavo dovanų netrukus po to, kai jos šei- 

ma persikėlė į šį namą — dešimtojo gimtadienio proga. 
Ji rūpestingai juos lesino, slaugė sunegalavusius, stebėjo, kaip jie 
ritasi iš kiaušinių, poruojasi, auga, miršta, ir dabar, norėdama pa- 
būti viena, ji eidavo į paukštidę. Paukštidė užėmė pusę balkonėlio, 
esančio už jos kambario virš uždaro sodelio. Narvelio viršus buvo 
pridengtas, kad saugotų paukščius nuo saulės. 
nusi rankomis kojas, įrėmusi smakrą į kelius; tada ji išgirdo kažką 
žengiantį į sodą. Mergaitė prisislinko arčiau balkonėlio krašto ir 
dirstelėjo per žemą baliustradą. Jos tėvas buvo įsitaisęs ant apva- 
liojo akmeninio suolelio, šalia jo padėta medinė dėželė, o jis pats 
skaitė kažkokius papirusus. Jis padėjo šalin paskutinį perskaitytą 
papirusą ir įsižiūrėjo į dangų, pasisukęs į jos pusę. Korelija grei- 
tai patraukė galvą. Žmonės sako, kad ji panaši į Amplijatą: „O, ji 
— tikras savo tėvo atvaizdas!"Kadangi jos tėvas buvo gražus vyras, 
tai girdėdama ji turėjo didžiuotis. 

Mergaitė išgirdo, kaip jis pasakė: „Rodos, turime nemalo- 
numų“. 

Dar būdama vaikas ji pastebėjo, jog uždari sodeliai pasižymi 
ypatingomis savybėmis: atrodo, kad sienos ir kolonos tarsi su- 
laiko balsus ir garsus nukreipdamos juos viršun, todėl kiekvienas 
sušnabždėtas žodis, beveik negirdimas stovint ant žemės, viršuje 
girdimas kuo aiškiausiai, kaip rinkimų dieną kalbos iš tribūnų. 
Natūralu, kad dėl tokio dalyko ši slapta vieta Korelijai atrodė dar 
stebuklingesnė. Dauguma dalykų, kuriuos ji išgirsdavo augdama, 
jai nieko nereikšdavo — kontraktai, aktai, interesų sferos — tiesiog 
ją intrigavo galimybė žvelgti į suaugusiųjų pasaulį per slaptą savo 

pačios langelį. Ji net savo broliui niekada nepasakojo ką žinanti, 
nes tik per paskutiniuosius keletą mėnesių jai ėmė aiškėti paslap- 
tinga tėvo reikalų kalba. Būtent šioje vietoje prieš mėnesį ji išgirdo, 
kaip jos tėvas ir Popidijus suderėjo dėl jos pačios likimo: paskel- 
bus sužadėtuves bus padaryta tam tikra nuolaida, o visa skola bus 
anuliuota įvykus vestuvėms; jeigu palikuonių nebus, nuosavybė 
grįš dabartiniam savininkui, jeigu palikuonių bus — jie viską pa- 
veldės sulaukę tam tikro amžiaus... 

— Mano mažoji Venera, — paprastai taip ją vadindavo tė- 
vas. — Mano mažoji drąsioji Diana. 

„..Paaiškėjus, kad ji dar mergina, turėtų būti sumokėta pre- 
mija; mergystę turi patvirtinti gydytojas Pomponijus Magonija- 
nas; premijos gali būti atsisakyta per sulygtą laikotarpį nepasira- 
šius kontraktų... 

— Aš visada sakau, — sušnabždėjo jos tėvas, — kalbu tau 
kaip vyras vyrui, nesistengdamas laikytis oficialumų, Popidijau, 
jog negali įkainoti gero pasidulkinimo. 

Mano mažoji Venera... 

Rodos, turime nemalonumų... 

Vyriškas balsas, kurio Korelija nepažino, atsakė: 

— Taip, iškilo nemenka problema. 

Amplijatas į tai atsakė: 

— Ir tos problemos vardas — Markas Atilijus... 

Korelija vėl palinko į priekį, kad nepraleistų nė žodelio. 


frikanas nenorėjo užsitraukti bėdos. Afrikanas buvo 
sąžiningas Žmogus. Atilijus nutempė jį laiptais žemyn 
viena ausimi tesiklausydamas vapaliojamų protesto žodžių, kas 
kelis žingsnius atsigręždamas įsitikinti, kad jų niekas neseka. 
— Klausyk, aš esu oficialus asmuo, atsiųstas čia imperatoriaus 
reikalu. Man reikia pamatyti, kur gyveno Eksomnijus. Greitai. 
Paminėjus imperatorių Afrikanas vėl iš naujo ėmė įtikinėti 
Atilijų, jog jo tikrai niekas nemini bloguoju. Atilijus jį supurtė. 

— Neturiu laiko klausytis tokių plepalų. Vesk mane į jo kam- 
barį. 

— Jis užrakintas. ų 

— Kur raktas? 

— Apačioje. 

— Paimk. 

Jiems išėjus į gatvę, Atilijus įstūmė viešnamio šeimininką 
į tamsų koridorių ir nenuleido nuo jo akių, kol šis, ištraukęs iš 
slaptavietės, kuitėsi po pinigų dėžutę. Kekšė trumpa žalia sukne- 
le jau buvo grįžusi į savo vietą ant suolo; Afrikanas ją pavadino 
Zmirina. 

— Zmirina, kur raktas nuo Eksomnijaus kambario? 

Jo rankos taip drebėjo, jog galiausiai įstengęs atidaryti pinigų 
dėžutę ir išėmęs raktus jis juos numetė, ir Zmirina turėjo lenktis 
juos pakelti. Ji išrinko vieną raktą iš viso ryšulio ir ištiesė rankoje. 

— Ko tu taip bijai? — paklausė Atilijus. — Kodėl mėgini bėg- 
ti vien paminėjus šį vardą? 

— Nenoriu užsitraukti bėdos, — pakartojo Afrikanas. Jis pa- 
ėmė raktą ir nusivedė Atilijų į patalpą, esančią už gretimų durų. 
Tai buvo pigi užeiga, galima sakyti, vien tik grubiai suręstas akme- 
ninis baras su išgremžtomis skylėmis vyno ąsočiams. Čia nebuvo 
kur atsisėsti. Dauguma susirinkusiųjų išgerti būriavosi ant šaligat- 
vio prisispaudę prie sienų. Atilijaus manymu, būtent čia klientai 
lūkuriavo savo eilės išdulkinti vieną ar kitą merginą, o paskui vėl 
grįždavo atsigaivinti ir pasigirti savo šaunumu. Čia atsidavė taip 
pat nemaloniai kaip ir viešnamyje, ir Atilijus pamanė, jog Eksom- 
nijus turėjo išties žemai pulti — jo siela tikrai turėjo būti ganėtinai 
supuvusi, — kad savo dienas baigtų čia. 

Afrikanas buvo mažas ir vikrus, kaip beždžionė plaukuotomis 
rankomis ir kojomis. Galbūt dėl to jis ir gavo tokį vardą — nusižiū- 
rėjus į forume triukus atliekančias Afrikos beždžiones, prirakintas 
prie grandinių, kad savo šeimininkams uždirbtų keletą skatikų. Jis 
nuskubėjo per barą ir užlėkė liaunais mediniais laiptais aukštyn, 

iki aikštelės. Afrikanas sustojo rankoje laikydamas raktą ir pakrei- 
pė galvą į vieną šoną, žvelgdamas į Atilijų. 

— Kas tu? — paklausė jis. 

— Atidaryk. 

— Niekas nė nebuvo pajudinta. Duodu žodį. 

— Pagirtina. O dabar atidaryk. 

Prekeivis kekšėmis pasisuko į duris ištiesęs raktą, bet pas- 
kui nustebęs šūktelėjo. Jis mostelėjo rodydamas į spyną, ir čia 
atskubėjęs Atilijus pamatė, kad spyna išlaužta. Kambaryje buvo 
tamsu, oras pridvisęs nuo užsistovėjusių kvapų — patalynės, odos, 
pašvinkusio maisto. Priešais sienoje švytinčios plonytės grotelių 
juostos nurodė, kur ieškoti užvertų langinių. Afrikanas įėjo pir- 
mas; tamsoje už kažko užkliuvęs jis atidarė langą. Popiečio šviesa 
užliejo krūvas išmėtytų drabužių ir nutrintus baldelius. Afrikanas 
išsigandęs apsižvalgė. 

— Aš čia niekuo dėtas, prisiekiu. 

Atilijus viską permetė žvilgsniu. Kambaryje daiktų buvo visai 
nedaug; nesudėtinga pasirinkti, nuo ko pradėti — lova ir plonas 
čiužinys, pagalvė ir šiurkšti ruda paklodė, prausimosi ąsotis, nak- 
tipuodis, skrynia, suoliukas — bet čia nebuvo nė vieno nepaliesto 
daikto. Net čiužinys buvo prapjautas: iš jo pluoštais kyšojo arklio 
ašutai. 

— Prisiekiu, — pakartojo Afrikanas. 

— Gerai, — tarstelėjo Atilijus. — Aš tavim tikiu. 

Jis tikrai tikėjo. Vargu ar Afrikanas būtų laužęs savo paties 
spyną; jis juk turėjo raktą, vargu ar būtų palikęs kambarį taip su- 
jauktą. Ant nedidelio trikojo staliuko gulėjo balto ir žalsvo mar- 
muro gabalas, bet atidžiau pažiūrėjus paaiškėjo, jog tai nebaigtas 
valgyti duonos kepaliukas. Šalia jo gulėjo peilis ir supuvęs obuolys. 
Per dulkes buvo matyti švieži pirštų atspaudai. Atilijus palietė stalo 
paviršių ir įsižiūrėjo į pajuodavusį piršto galiuką. Visa tai buvo pa- 
daryta neseniai, pamanė jis. Liestos vietos nebuvo spėjusios vėl ap- 
dulkėti. Galbūt visa tai galėtų paaiškinti, kodėl Amplijatas taip labai 
norėjo jam parodyti net menkiausias naujųjų pirčių detales — kad 

jį užlaikytų ir į kitką atkreiptų dėmesį, kol kambaryje kažko buvo 
ieškoma? Koks jis buvo kvailys, kad leidosi į kalbas apie žemumose 
augančias pušis ir išdžiovintus alyvmedžius! Atilijus paklausė: 

— Kaip ilgai Eksomnijus nuomojo šį kambarį? 

— Trejus metus. Gal ketverius. 

— Bet visą laiką jis čia negyveno? 

— Jis atvykdavo ir išvykdavo. 

Atilijus susivokė, jog nė nežino, kaip Eksomnijus atrodė. Jis 
sekioja paskui fantomą. 

— Ar jis neturėjo vergo? 

— Ne. 

— Kada paskutinį kartą jį matei? 

— Eksomnijų? | 

Afrikanas skėstelėjo rankomis. Ir kaip jis galėtų prisiminti? 
Tiek daug klientų. Tiek daug veidų. 

— Kada jis sumokėjo nuompinigius? 

— Jis mokėdavo avansą. Per kiekvieno mėnesio kalendas. 

— Vadinasi, jis tau sumokėjo rugpjūčio pradžioje? 

Afrikanas linktelėjo. Vadinasi, vienas dalykas jau išaiškėjo. 
Kad ir kas Eksomnijui būtų atsitikę, jis pats neketino kur nors 
dingti. Tas žmogus tikriausiai buvo šykštuolis. Jis niekada nebūtų 
mokėjęs už kambarį, kuriuo nebūtų ketinęs naudotis. 

— Palik mane vieną, — paliepė Atilijus. — Aš susitvarkysiu. 

Afrikanas lyg ir rengėsi ginčytis, bet Atilijui žengus žingsnį jo 
link, iškėlė rankas tarsi gindamasis ir atsitraukė, ketindamas leistis 
laiptais. Akvarijus uždarė sulaužytas duris ir dar pasiklausė, kaip 
tolsta atgal į barą grįžtančio Afrikano žingsniai. 

Atilijus vaikščiojo po kambarį mėgindamas viską grąžinti į 
senas vietas ir atkurti ankstesnį kambario vaizdą, tarsi tai padaręs 
galėtų aptikti kokią nors užuominą, bylojančią apie tai, kas iš tik- 
rųjų nutiko. Jis vėl uždėjo ant lovos supjaustytą čiužinį, galvūga- 
lyje padėjo taip pat perpjautą pagalvę. Paskui sulankstė ploną pa- 
klodę. Jis atsigulė. Pasukęs galvą ant sienos pastebėjo mažų juodų 
dėmelių raštą, o paskui suprato, jog dėmelės likusios nuo nugala- 

bytų vabzdžių. Atilijus įsivaizdavo kaitroje čia gulintį Eksomnijų, 
traiškantį kambarines blakes, ir svarstė, kodėl jis pasirinko elgetos 
gyvenimą, jeigu tikrai iš Amplijato gaudavo kyšius. Galbūt visus 
pinigus išleisdavo kekšėms? Tik vargu ar tai įmanoma. Pasivarta- 
lioti su viena iš Afrikano merginų neturėtų kainuoti daugiau kaip 
porą vario monetų. 

Sutraškėjo grindų lentos. 

Atilijus labai iš lėto atsisėdo ir atsigręžė norėdamas pasižiū- 
rėti į duris. Pro prastų medinių durų plyšį aiškiai pamatė slenkantį 
dviejų kojų šešėlį; minutėlę Atilijus buvo tikras, jog tai Eksomnijus 
atėjo pareikalauti pasiaiškinimo iš nepažįstamojo, perėmusio jo 
darbą, įsiveržusio į jo būstą ir gulinčio jo lovoje šiame suverstame 
kambaryje. 

— Kas čia? — šūktelėjo Atilijus, o kai durys iš lėto prasivėrė ir 
jis pamatė, jog tai tik Zmirina, keistai pasijuto nusivylęs. — Na? — 
tarstelėjo jis, — ko tu nori? Paliepiau tavo šeimininkui palikti 
mane vieną. 

Ji stovėjo ant slenksčio. Jos suknelė buvo su skeltuku, kad ma- 
tytųsi ilgos kojos. Ant vienos šlaunies matėsi jau nykstanti rausva, 
didumo sulig kumščiu sumušimo žymė. Ji apsidairė po kambarį ir 
apimta siaubo prisidengė ranka burną. 

— Kas taip padarė? 

— Tai gal tu man pasakysi. 

— Jis sakė, jog manimi pasirūpins. 

— Ką? 

Ji įėjo į kambarį. 

— Jis pasakė, jog grįžęs manimi pasirūpins. 

— Kas? 

— Elijanas. Jis taip sakė. 

Atilijui teko kiek pagalvoti, kol jis susivokė, ką ji turi galvo- 
je — Eksomnijų. Eksomnijus Elijanas. Ji buvo pirmasis Atilijaus 
sutiktas žmogus, pavadinęs Eksomnijų jam suteiktu vardu, o ne 
pavarde. Šitai Atilijui padėjo dar kai ką išsiaiškinti. Vienintelė arti- 
ma jo draugė — kekšė. 

— Na,jis jau nebegrįš, — šiurkščiai pratarė Atilijus, — ir ta- 
vimi nepasirūpins. Nei tavim, nei kuo kitu. 

Atgalia ranka ji porą kartų persibraukė per nosį ir Atilijus 
pamatė, jog ji verkia. 

— Jis mirė? 

— Tai gal tu man pasakysi, — jau švelniau tarstelėjo Atilijus. — 
Iš tikrųjų to niekas nežino. 

— Pirks mane iš Afrikano. Jis sakė. Aš daugiau jau ne kekšė. 
Jam ypač. Supranti? 

Ji palietė savo krūtinę, paskui mostelėjo Atilijui, paskui vėl 
save palietė. 

— Taip, suprantu. 

Jis susidomėjęs pažvelgė į Zmiriną. Jis žinojo, jog tokie daly- 
kai nėra kuo nors ypatingi, ypač šioje Italijos dalyje. Jūrų laivyne 
dvidešimt penkerius metus atitarnavę ir pelnę Romos pilietybę jū- 
reiviai užsieniečiai dažniausiai skubėdavo išleisti demobilizacijos 
pinigų artimiausiame vergų turguje. Ten jie nusipirkdavo žmoną. 
Dabar prostitutė atsiklaupusi rinko paskleistus drabužius, juos 
lankstė ir dėliojo į skrynią. Galbūt būtent dėl to Eksomnijus jai 
ir rodė prielankumą, svarstė Atilijus, užuot pasirinkęs jaunesnę ir 
gražesnę. Kita vertus, gali būti, kad jis tiesiog melavo ir niekada nė 
neketino grįžti jos pasiimti. Kad ir kaip ten būtų, jos ateitis, galima 
sakyti, dingo kartu su pagrindiniu jos klientu. 

— Jis turėjo pinigų, tiesa? Tiek pinigų, kad būtų pakakę iš- 
pirkti tave? Tik štai, apsižvalgęs po šį būstą, to nepasakytum. 

— Ne čia. 

Ji atsisėdo ant kulkšnių ir sielvartingai pažvelgė į Atilijų. 

— Pinigus laikyti čia nesaugu. Pinigai paslėpti. Daug pinigų. 
Tokioj geroj vietoj. Niekas nesuras. Jis sakė. Niekas. 

— Kažkas jau mėgino... 

— Pinigai ne čia. 

Ji taip sakė būdama išties įsitikinusi. Be abejo, ji gana dažnai 
jų ieškodavo pati, kai Eksomnijaus nebūdavo. 

— Ar tau jis kada nors yra sakęs, kur toji vieta? 

Ji žvelgė į Atilijų plačiai pravėrusi dažytas lūpas, ir staiga pa- 
narino galvą. Jos pečiai krūpčiojo. Iš pradžių Atilijus pamanė, kad 
ji ir vėl verkia, bet jai atsigręžus jis pamatė, jog jos akyse žvilga 
juoko ašaros. 

— Ne! 

Ji ir vėl ėmė linguoti pirmyn ir atgal. Dabar atrodė kaip mer- 
gaitė. Ji suplojo rankomis. Juokingesnių žodžių ji niekada nebuvo 
girdėjusi; Atilijus turėjo su tuo sutikti: tikrai būtų juokinga, jeigu 
Eksomnijus būtų pasakęs Afrikano kekšei, kur paslėpė pinigus. Jis 
ir pats pradėjo juoktis, o paskui nuleido kojas ant grindų. 

Nebuvo prasmės ilgiau čia gaišti. 

Jau išėjęs į laiptų aikštelę Atilijus atsigręžė į ją, vilkinčią suk- 
nelę su skeltuku, klūpančią ant grindų, prispaudusią prie veido 
vieną iš Eksomnijaus tunikų. 


23 nuskubėjo atgal tuo pačiu keliu, kuriuo ir buvo at- 
ėjęs, šešėliuose skendinčia gatve. Jis galvojo, kad tikriau- 
siai toks ir buvo Eksomnijaus kelias nuo viešnamio iki rezervuaro. 
Būtent tai jis ir turėjo išvysti kaskart čia ateidamas — kekšes ir 
girtuoklius, nuotėkų latakėliuose telkšančias šlapimo balutes ir 
prikepusias vėmalų dėmes, grafitus ant sienų, nedidelius Priapo 
su milžinišku peniu atvaizdus prie durų ir ant to penio galiuko 
tilindžiuojančius varpelius, sergstinčius nuo pikta. Tai apie ką gi jis 
galvojo paskutinįkart šiuo keliu eidamas? Apie Zmiriną? Amplija- 
tą? Paslėptų pinigų saugumą? 

Atilijus atsigręžė per petį, bet niekas į jį nekreipė jokio dėme- 
sio. Vis dėlto jis apsidžiaugė priėjęs plačią centrinę gatvę ir pasi- 
juto saugiau spindinčioje šviesoje. 

Miestas buvo daug ramesnis nei rytą — kepinanti saulė 
beveik visus nuginė nuo kelio, ir Atilijus gana greitai kilo kalnu 
Vezuvijaus vartų link. Besiartindamas prie nedidelės aikštelės 
priešais rezervuarą jis pamatė jaučius ir vežimaičius, dabar jau 
pakrautus įrankių bei medžiagų. Prie užeigos, dulkėse,buvo išsi- 

barstęs būrelis iš kažko besijuokiančių vyrų. Atilijaus nusamdytas 
arklys buvo pririštas prie stulpo. O štai ir Politesas — ištikimasis 
Politesas, patikimiausias iš visų darbininkų — ateina jo pasitikti. 

— Ilgai užtrukai, akvarijau. 

Atilijus nekreipė dėmesio į priekaištą. 

— Bet dabar aš jau čia. Kur Musa? 

— Jo dar nėra. 

— Ką? 
aukštai saulė. Turėjo praeiti kokios keturios valandos — ne, grei- 
čiau jau penkios, — nuo tada, kai kiti išjojo. Tokiu metu jis jau 
turėjo sulaukti kokios nors žinios. 

— Kiek mes turime vyrų? 

— Dvylika, — Politesas kiek sutrikęs pasitrynė rankas. 

— Kas tau yra? 

— Akvarijau, jie — netašyti stuobriai. 

— Ar tikrai? Manęs nedomina jų manieros. Jeigu tik jie gali 
dirbti. 

— Jie visą valandą gėrė. 

— Tada jiems verčiau liautis. 

Atilijus perėjo aikštelę ir patraukė baro link. Amplijatas buvo 
pažadėjęs tuziną stipriausių savo vergų ir, rodos, jis daugiau nei 
tesėjo pažadą. Galėjai pamanyti, kad jis čia atvarė visą būrį gladia- 
torių. Iš. vienų tatuiruotų rankų į kitas keliavo vyno ąsotis, o kad 
greičiau bėgtų laikas, rezervuare jie susirado Tirą ir sumanė su juo 
pažaisti. Vienas iš vergų nugvelbė veltinę Tiro kepuraitę, kai tik 
raitę laikantįjį, pastarasis ją mesdavo kam nors kitam. 

— Liaukitės, — paliepė Atilijus. — Palikite vaikiną ramybėje. 

Jie nekreipė į jį dėmesio. Akvarijus prakalbo jau garsiau: 
vyrai, dabar turite klausyti mano įsakymų. 

Jis sugriebė Tiro kepuraitę ir įspraudė jam į ranką. 

— Grįžk į rezervuarą, Tirai. 

Paskui Atilijus vėl kreipėsi į vergų būrį: 

— Gana gerti. Mes iškeliaujame. 

Vyras, kurio eilė buvo vaišintis vynu, nekreipė į Atilijų jokio 
dėmesio. Jis pakėlė prie burnos molinį ąsotį, užvertė galvą ir ėmė 
gerti. Vynas liejosi jam per smakrą ir laistė krūtinę. Pasigirdo pri- 
jaučiančiųjų sveikinimai, ir Atilijus pajuto širdyje įsiplieskiantį 
pyktį. Taip sunku mokytis, taip sunku statyti ir dirbti, tiek daug 
sumanumo, įgūdžių ir išradingumo reikia prižiūrint akveduką, ir 
visa tai tik tam, kad tokiems gyvuliams kaip šie ir Afrikanas būtų 
tiekiamas vanduo. Geriau jau jie voliotųsi prie kokios nors uodais 
knibždančios pelkės. 

— Kas iš jūsų vyriausiasis? 

Geriantysis nuleido ąsotį. 

— Vyriausiasis, — pasišaipė jis. — Kas čia? Suknista kariuo- 
menė“ 

— Tu girtas, — ramiai pratarė Atilijus. — Bet aš blaivus, be to, 
skubu. O dabar — judinkitės. 

Atilijus prisitaikęs spyrė į ąsotį ir išmušė jį iš gėrusiojo rankų. 
Ąsotis nusileido ant šono nesudužęs; ant akmenų liejosi vynas. 
Minutėlę visi tylėjo, girdėjosi tik kaip kliuksi gėrimas, o paskui visi 
subruzdo — vienas po kito sukilo vyrai, ėmė rėkauti, o gėrusysis 
metėsi į priekį ketindamas suleisti dantis Atilijui į koją. Per visą šį 
sąmyšį vienas balsas nugriaudėjo garsiau už kitus: 

— Liaukitės! 

Per aikštę bėgo daugiau nei šešių pėdų ūgio milžinas, o at- 
bėgęs atsistojo tarp Atilijaus ir kitų. Jis ištiesė rankas mėgindamas 
sulaikyti vyrus. 

— Aš esu Brebiksas, — pratarė jis. — Laisvę gavęs žmogus. 

Jo veidas buvo apžėlęs raudona šiurkščia, tvarkingai apkirpta 
trikampe barzda. 

— Jeigu čia ir gali būti koks nors vyresnysis, tas Žmogus 
būsiu aš. 

— Brebiksas, — linktelėjo Atilijus. Jis įsimins šį vardą. Šis, Ati- 
lijus suprato, tikrai gladiatorius, tiksliau, buvęs gladiatorius. Ant 

rankos jis turėjo savojo būrio ženklą — kirsti besirengiančią gyva- 
tę. — Tavęs čia labai reikėjo maždaug prieš valandą. Pasakyk savo 
vyrams: jeigu jie norėtų dėl ko nors pasiskųsti, tegu viską sako 
Amplijatui. Pasakyk jiems, jog nė vienas neprivalo eiti su manimi, 
bet kiekvienas, likęs čia, turės už tai atsakyti savo šeimininkui. O 
dabar išvežk šiuos vežimus pro vartus. Tave pasitiksiu kitoje mies- 
to sienos pusėje. 

Atilijus nusigręžė, o iš kitų užeigų aikštėn susigrūdę girtuo- 
kiai, vylęsi pasižiūrėti muštynių, prasiskyrė jį praleisdami. Atilijus 
drebėjo ir norėdamas tai nuslėpti tvirtai suspaudė kumščius. 

— Politesai! — pašaukė jis. 

— Klausau? — vergas prasiyrė pro minią. 

— Atvesk man arklį. Mes čia per ilgai užsibuvome. 

Politesas sunerimęs pažvelgė į Brebiksą, dabar vedantį neno- 
rom pėdinančius darbininkus prie vežimų. 

— Tie vyrai, akvarijau... Aš jais nepasitikiu. 

— Ir aš nepasitikiu. Bet kas gi mums lieka? Eime. Atvesk man 
arklį. Pakeliui susitiksime su Musa. 

Politesui nuskubėjus Atilijus pažvelgė į kalno papėdę. Pompė- 
ja tikrai nebuvo panaši į pajūrio kurortą, greičiau į pasienio įgulos 
buveinę — prekybininkų miestas. Amplijatas atstatinėjo Pompėją 
pagal savo įsivaizduojamą modelį. Atilijus tikrai nepasigailės, jeigu 
niekada daugiau šio miesto nebeišvys, jam tik bus gaila Korelijos. 
Jis svarstė, ką ji dabar veikia, bet, vos tik jo mintyse ėmė ryškėti jos 
paveikslas tviskančio baseino fone, Atilijus prisivertė jo atsikratyti. 
Eiti iš čia, eiti prie Augusto, pasistengti, kad vanduo vėl imtų tekėti, 
o paskui grįžti į Mizeną ir peržiūrėti akveduko dokumentus, pa- 
ieškoti įrodymų apie Eksomnijaus darbelius. Tai buvo svarbiausia. 
Maąstyti apie ką nors kita būtų kvaila. 

Rezervuaro šešėliuose sukrutėjo Tiras; Atilijus jau buvo be- 
keliąs ranką norėdamas atsisveikinti, bet paskui pamatė mirksin- 
čias, nieko nereginčias akis. 

iesto saulės laikrodis rodė jau įpusėjusią devintą va- 

landą, kai Atilijus prajojo pro platų Vezuvijaus vartų 
skliautą. Kanopų bildesys į akmenis skambėjo kaip nedidelio ka- 
valerijos būrio žingsniai. Muitininkas iškišo galvą iš savo būdelės 
norėdamas pažiūrėti, kas čia dedasi, paskui nusižiovavo ir dingo. 

Akvarijus nebuvo pratęs daug jodinėti. Vis dėlto šį kartą 
užlipęs ant arklio jis liko patenkintas. Dabar atrodė esąs gerokai 
aukštesnis, o šiuo metu jam būtinai reikėjo jaustis pranašesniam. 
Jam jojant pro šalį, Brebiksas ir jo vyrai buvo priversti prisimerkti 
nuo švytinčios žydrynės. 

— Keliausime pagal akveduko liniją Vezuvijaus link, — pa- 
sakė Atilijus. Arklys apsigręžė, ir jis turėjo rėkte rėkti per petį. — Ir 
nedykinėkite. Noriu, kad būtume savo vietose iki sutemstant. 

— Kokiose vietose? — paklausė Brebiksas. 

— Dar nežinau. Kai pamatysime, paaiškės. 

Tokie neaiškūs jo žodžiai išprovokavo nejaukų vyrų šurmulį; 
ir kas gi galėtų juos kaltinti? Jis ir pats labai norėtų žinoti, kur iš 
tikrųjų keliauja. Jis suvaldė arklį ir pasuko jį miesto link. Atilijus 
kilstelėjo nuo balno, kad geriau matytų už nekropolio besitęsiantį 
kelią. Šis bėgo tiesiai į kalnus, driekdamasis per stačiakampius 
alyvmedžių ir javų laukus, atskirtus žemomis akmeninėmis sie- 
nomis ir grioviais; tai žemės, prieš kelis dešimtmečius atiduotos 
demobilizuotiems legionieriams. Akmenimis grįstas vieškelis 
buvo apytuštis — vežimaitis ar du, keli pėstieji. Niekur nesimatė 
nė vieno dulkių debesėlio, bylojančio apie tai, jog kažkur šuoliuoja 
raitelis. Trauk jį velniai, trauk jį velniai... 

Brebiksas pasakė: 

— Kai kurie vyrukai nelabai norėtų likti netoli Vezuvijaus 
sutemus nakčiai. 

— Kodėl nenorėtų? 

Vyras šūktelėjo: 

— Milžinai! 

— Milžinai? 

Kone atsiprašinėdamas Brebiksas paaiškino: 

— Akvarijau, ten buvo pastebėti milžinai, didesni už patį di- 
džiausią žmogų. Jie dieną naktį klaidžioja po apylinkes. Kartais jie 
keliauja oru. Jų balsai primena griausmą. 

— Gal ten iš tiesų griaudžia, — atsakė Atilijus. — Ar apie tai 
nepagalvojote? Juk gali griausti ir nelyjant. 

— Na, taip, bet tasai griausmas aidi ne ore. Jis girdimas žemė- 
je. Gal net po žeme. 

— Tai štai kodėl jūs geriate? — prisivertė nusijuokti Ati- 
lijus. — Todėl, kad bijote atsidurti už miesto sienų sutemus? Ir 
tu buvai gladiatorius, Brebiksai? Džiaugiuosi, kad niekada neteko 
išmesti pinigų stebint tavo kovas. O gal tavo komanda kaudavosi 
tik su aklais berniukais? 

Brebiksas pradėjo plūstis, bet Atilijus, atsigręžęs per petį ir 
žvelgdamas į darbininkus, kalbėjo toliau: 

— Prašiau jūsų šeimininko duoti man vyrų, o ne moterų! 
Mes jau ir taip per ilgai ginčijamės! Iki sutemstant mums reikia 
nukeliauti penkias mylias. O gal ir dešimt. Dabar ginkite pirmyn 
jaučius ir sekite paskui mane. 

Atilijus bakstelėjo užkulniais arklio šonus, ir šis pajudėjo 
risčia. Atilijus jojo tarp kapų besitęsiančia alėja. Ant kai kurių 
kapų buvo palikta gėlių ir negausių maisto aukų; taip pažymima 
Vulkano šventė. Keletas žmonių iškylavo kiparisų paunksnėje. 
Akmeninius rūsių skliautus buvo apkibę mažučiai juodi driežai, 
atrodantys kaip akmenyse prasivėrę plyšiai. Atilijus nesigręžiojo 
atgal. Jis buvo tikras, kad vyrai seks iš paskos. Jis jau buvo juos 
įkalbėjęs, be to, jie bijojo Amplijato. 

Kapinėms baigiantis jis įtempė vadeles ir luktelėjo, kol išgirdo 
akmenimis dardančių vežimėlių bildesį. Vežimėliai — negrabiai 
suręsti ūkininkų karučiai, ant ašies užmauti ratai — paprasčiausi 
pėdos storumo rąstų gabalai. Jų dardesį galėjai išgirsti ir būdamas 
už mylios. Pirmiausia pro jį praėjo galvas nuleidę jaučiai, kurių 
kiekvieną kinkinį lydėjo žmogus su lazda, paskui — linguojantys 
vežimaičiai, galiausiai — visi kiti darbininkai. Atilijus juos su- 
skaičiavo. Čia buvo visi, įskaitant ir Brebiksą. Šalia kelio, kas šimtą 

žingsnių buvo išdėlioti akveduką žymintys akmenys, išnykstantys 
kažkur tolumoje. Tvarkingai tarp jų įterpti matėsi apvalūs akme- 
niniai dangčiai, pro kuriuos galėjai patekti į tunelį. Ši tvarka ir 
tikslumas Atilijui suteikė daugiau įkvepiančio pasitikėjimo. Visa 
tai jam buvo kuo puikiausiai pažįstama. 

Jis paragino savo arklį. 

Po valandos, kai popietės saulė jau leidosi į įlanką, jie buvo 
įveikę pusę kelio lyguma — aplink plytėjo išdegę laukai, suskeldėję 
grioviai, už nugarų dulkėse tirpo gerokai nutolusios gelsvai rusvos 
Pompėjos sienos ir sargybos bokštai, o akveduko linija negailes- 
tingai vedė pirmyn, prie melsvai pilkšvos Vezuvijaus piramidės, 
stūksančios priekyje ir dabar atrodančios dar didingiau. 


Hora duodecima 


[18.47 val.) 


„Spaudžiamos uolienos būna itin stiprios, bet tempia- 
mos — silpnos (jų atsparumas — maždaug 1,5x107 barų). 
Taigi auštančią magmą dengiančių uolienų atsparumas 
gerokai sumažėja magmai dar nespėjus sukietėti. Kai taip 
nutinka, įvyksta sprogimas ir išsiveržia lava“. 


„Vulkanai: planetos perspektyva“ 


linijus ištisą dieną stebėjo drebėjimų dažnumą, tiksliau, 

už jį tai darė jo sekretorius Aleksionas, atsisėdęs už stalo 
admirolo bibliotekoje, vienoje pusėje pasistatęs vandens laikrodį, 
o kitoje — vyno taurę. 

Visuotinė šventė neturėjo jokios įtakos admirolo dienotvar- 
kei. Jis dirbo, kad ir kokia diena išpuldavo. Jis tik kartą padarė per- 
trauką skaitydamas ir diktuodamas — tai nutiko vėlyvą rytmetį, 
kai išėjo atsisveikinti su savo svečiais ir primygtinai pareikalavo, 
kad jie neprieštarautų jo norui būti palydimiems iki uosto ir su- 
sodinamiems į- laivelius. Liucijus Pomponijanas ir Livija turėjo 
plaukti į Stabijus, esančius tolimame įlankos pakraštyje, todėl 
buvo sutarta, jog į kuklų savo laivelį jie priims ir Rektiną, nes Kal- 
purnijos vila yra Herkulane. Be žmonos svečiavęsis Pedijus Kaskas 
plauks į Romą susitikti su imperatoriumi sava liburna, aprūpinta 
visa įgula. Seni mieli bičiuliai! Jis juos šiltai apkabino. Pomponija- 
nas moka apsimesti kvailiu, teisybė, bet jo tėvas, didysis Pomponi- 
janas Sekundas, buvo Plinijaus patronas ir jautėsi turįs šiai šeimai 
atiduoti garbės skolą. O kalbant apie Pedijų ir Rektiną... jie Plini- 
jui buvo be galo dosnūs. Jam būtų buvę sunku užbaigti „Gamtos 
mokslą“ negyvenant Romoje ir nesinaudojant jų biblioteka. 

Prieš lipdamas į laivą Pedijus paėmė Plinijų už parankės. 

— Nenorėjau apie tai užsiminti anksčiau, Plinijau, bet... ar tu 
tikras, kad gerai jautiesi? 

— Aš per storas, — prašvokštė Plinijus. — Štai ir viskas. 

— Ką sako tavo gydytojai? 

— Gydytojai? Aš niekada neprisileisiu tų graikų apgavikų. 
Tik gydytojai gali nužudyti žmogų ir likti nenubausti. 

— Bet tu tik pažvelk į save, žmogau... tavo širdis... 

— Sergančiajam širdies ligomis vienintelė viltis palengvinti 
savo dalią — mėgautis vynu. Tau reikėtų paskaityti mano kny- 
gą. O medicinos klausimais aš pats galiu patarti, mano mielas 
Pedijau. 

Senatorius pažvelgė į jį, o paskui liūdnai pratarė: 

— Imperatoriui dėl tavęs neramu. 

Natūralu, kad Plinijaus širdis krūptelėjo. Jis taip pat buvo im- 
perijos tarybos narys. Kodėl gi jis nebuvo pakviestas į susirinkimą, 
į kurį dabar skuba Pedijus? 

— Ką tu nori tuo pasakyti? Jis mano, kad aš niekam nebe- 
tinkamas? 

Pedijus nieko neatsakė, tačiau šiuo atveju jis pasakė viską. 
Staiga Pedijus išskėtė rankas, ir Plinijus palinkęs į priekį jį ap- 
kabino, o paskui putlia ranka ėmė plekšnoti per tiesią senatoriaus 
nugarą. 

— Būk atsargus, senasis bičiuli. 

— Ir tu. 

Ištrūkęs iš bičiulio glėbio Plinijus susigėdo sudrėkusių skruos- 
tų. Jis liko stovėti ant molo ir stebėti, kaip iš akiračio dingsta laivai. 
Atrodo, kad pastarosiomis dienomis jis tik tai ir veikia — stebi, 
kaip kiti išvyksta. 

Jis visą dieną galvojo apie tą pokalbį su Pedijumi, taip pat ir 
vaikštinėdamas pirmyn atgal po terasą, kartkartėmis užsukdamas 
į biblioteką patikrinti tvarkingai Aleksiono surašytų skaičių stul- 
pelių. Imperatoriui dėl tavęs neramu. Šie žodžiai jo nepaliks ramy- 
bėje kaip dieglys šone. 

Kaip visada, jis pamėgino užsimiršti pasinerdamas į stebė- 
jimus. Harmoningų epizodų, kaip jis pavadino pasikartojančius 
virpesius, skaičius nuosekliai didėjo. Penki pirmą valandą, septy- 
ni — antrą, aštuoni — trečią, ir taip toliau. Dar labiau stebinantis 
dalykas — vis ilgėjanti virpesių trukmė. Prasidedant dienai jie 
buvo per trumpi, kad galėtum išmatuoti jų trukmę, o įdienojus 
Aleksionas galėjo juos matuoti vandens laikrodžiu — pirmasis 
virpesys truko vieną dešimtąją valandos, kitas — vieną penktąją, 
kol galiausiai vienuoliktą valandą jis užfiksavo vieną visą valandą 
trukusį virpesį. Vynas nesiliovė raibuliavęs. 

— Turime pakeisti vartojamas sąvokas, — sumurmėjo Pli- 
nijus palinkdamas prie Aleksiono peties. — Dabar jau netikslu 
tokius virpesius vadinti „epizodais“. 

Proporcingai žemės judesiams, tarsi žmogų ir gamtą jungtų 
kažkokios nematomos jungtys, pasigirsdavo žinių apie sujudimą 
mieste: prie miesto fontano susimušė atėjusieji vandens; jie nespė- 
jo prisipildyti puodų pasibaigus vandens atsargoms; prie viešųjų 
pirčių kilo barnių, kai septintą valandą pirtys nebuvo atidarytos; 
prie Augusto šventyklos girtuoklis mirtinai užbadė moterį dėl 
dviejų amforų vandens — vandens! O dabar pasigirdo kalbų, kad 
aplink fontanus šlaistosi ginkluotos gaujos, laukiančios progos su- 
simušti. 

Plinijui niekada nebūdavo labai sunku išleisti kokį nors 
įsaką. Įsakai ir buvo jo valdymo esmė. Dabar jis išleido įsaką ati- 
dėti vakarinius aukojimus Vulkanui, o forume sukrautą laužą kuo 
greičiau išardyti. Jeigu vakare vienoje vietoje susirinktų didelis 
būrys žmonių, bėdų niekaip neišvengtum. Kad ir kaip ten būtų, 
bet uždegti miesto centre tokį didžiulį laužą, kai visi fontanai ir 
vamzdžiai tušti, 0 sausra gyvenamuosius namus išdžiovino taip, 
kad šie pavirto prakuromis, išties buvo nesaugu. 

— Žyniams tai nepatiks, — pasakė Antijus. 

Į Plinijaus biblioteką atėjo admirolo laivo kapitonas. Biblio- 
tekoje buvo ir admirolo sesuo, našlė Julija, padedanti Plinijui tvar- 

kytis namuose. Ji laikė padėklą su austrėmis ir vyno ąsočiu — jau 
paruoštą vakarienę. 

— Pasakyk žyniams, kad neturime kito pasirinkimo. Esu 
tikras, jog Vulkanas, įsitaisęs savo kalne, savo kalvėje, šį vienintelį 
kartą mums atleis. 

Plinijus nervingai masažavo ranką. Ji buvo nutirpusi. 

— Tegu visi vyrai, išskyrus patruliuojančius sargybinius, vos 
pradėjus temti grįžta į barakus. Tiesą sakant, norėčiau, kad nuo va- 
karinių pamaldų iki aušros visame Mizene būtų įvesta komendan- 
to valanda. Kiekvienas, sutiktas gatvėje, bus suimtas ir nubaustas 
pinigine bauda. Supratai? 

— Taip, admirole. 

— Ar jau atidaryti rezervuaro šliuzai? 

— Juos kaip tik dabar turėtų atidaryti. 

Plinijus mąstė. Jie negalės sau leisti dar vienos štai tokios 
dienos. Viskas priklausys nuo to, kiek ilgai užteks vandens. Jis ap- 
sisprendė: 

— Einu pažiūrėti. 

Susijaudinusi, rankose tebelaikydama padėklą, prie jo priėjo 
Julija. 

— Ar išmintinga taip elgtis, broli? Tau reikėtų pavalgyti ir 
pailsėti... 

— Nepriekabiauk, moterie! 

Jos veido išraiška pasikeitė, ir Plinijus iškart pasigailėjo kal- 
bėjęs tokiu tonu. Gyvenimas ją buvo gerokai pritalžęs — ją nuolat 
žemino dykaduonis vyras ir baisioji jo meilužė, o galiausiai ji liko 
našlė su sūnumi, kurį turėjo užauginti viena. Tokios mintys jam 
pasiūlė vieną idėją. 

— Atleisk man, Julija, — jau švelniau pratarė jis. — Kalbėjau 
per šiurkščiai. Jeigu tau nuo to bus geriau, kartu pasiimsiu Gajų. 

Išeidamas jis šūktelėjo dar vienam savo sekretoriui Alkmanui: 

— Ar iš Romos dar nieko negirdėti? 

— Ne, admirole. 

Imperatoriui dėl tavęs neramu... 
Ši tyla jam nepatiko. 


NT keliauti Plinijus buvo per storas. Jis išvyko dvi- 
viečiu vežimaičiu; greta sėdėjo Gajus. Šalia įraudusio 
kūningojo dėdės jis atrodė visai menkutis ir išblyškęs, labiau pa- 
našus į vaiduoklį. Admirolas draugiškai spustelėjo jam kelį. Ber- 
niukas jo valia taps jo įpėdiniu. Plinijus jam parūpino geriausius 
Romos mokytojus — Kvintilianas mokė literatūros ir istorijos, o 
Smirnanas Nicetas Sakerdosas — retorikos. Šie mokytojai Plinijui 
kainavo gražius pinigus, bet, jų teigimu, vaikinas buvo gabus. Vis 
dėlto karys iš jo niekada neišaugs. Jam teks rinktis teisininko gy- 
venimą. | 

Iš abiejų vežimaičio pusių risnojo šalmuotų jūrininkų eskor- 
tas, kuris rūpinosi, kad siauroje gatvėje jiems būtų duotas kelias. 
Pora žmonių ėmė šaipytis. Kažkas spjovė. 

— O kaip bus su vandeniu? 

— Tik pažvelkite į tą riebų galviją! Galiu lažintis, jog jis ke- 
liauja nekamuojamas troškulio. 

Gajus paklausė: 

— Gal reikėtų nuleisti užuolaidėles, dėde? 

— Ne, berniuk. Niekada jiems nerodyk, kad bijaisi. 

Jis žinojo, jog šįvakar gatvėse bus daug piktų žmonių. Ne tik 
čia, bet ir Neapolyje, Noloje bei kituose miestuose; juk šiandien 
visuotinė šventė. Galbūt mus baudžia motina gamta, — svarstė Pli- 
nijus, — už godumą ir egoizmą. Mes ją nuolat kankinam geležimi ir 
medžiu, ugnimi ir akmeniu. Mes ją kasinėjame ir teršiame jūrą. Mes 
įrenginėjame šachtas ir draskome jos vidurius — ir visa tai tik dėl 
brangakmenių, kuriais galima papuošti dailų pirštelį. Ir kas galėtų ją 
kaltinti, jeigu kartkartėmis ji ima drebėti iš pykčio? 

Jie dardėjo pro uostą. Prie geriamojo vandens fontano drie- 
kėsi ilgiausia žmonių eilė. Visiems buvo leista atsinešti tik po vieną 
indą vandeniui, ir Plinijui buvo aišku, jog valandos tikrai neužteks 

kiekvienam pasiimti skirtą normą. Stovintieji eilės priekyje jau 
skubėjo šalin nešini puodais ir katiliukais, laikydami indus taip, 
tarsi juose neštų auksą. 

— Šįvakar reikės pratęsti tiekimo laiką, — pasakė Plini- 
jus. — Tikėkimės, jaunasis akvarijus viską sutvarkys, kaip kad 
žadėjo. | 

— Ojeigu ne, dėde? 

— Tada pusė šio miesto rytoj liepsnos. 

Pravažiavęs pro minią ir užvažiavęs ant grindinio, vežimai- 
tis pasileido greičiau. Jis pradardėjo per medinį tiltą, paskui vėl 
sulėtino greitį, nes jiems teko kilti į kalną Stebuklų Baseino link. 
Kratydamasis vežimaičio gale Plinijus jautėsi taip, tarsi tuoj nu- 
alps; galbūt jis ir buvo nualpęs. Šiaip ar taip, jis užmigo, o nubudęs 
pamatė, jog pro įraudusius pustuzinio jūrininkų veidus suka į 
rezervuaro kiemą. Jis atsakė į sveikinimus ir remdamasis į Ga- 
jaus ranką sunkiai išlipo iš vežimaičio. Jeigu imperatorius atims iš 
manęs valdžią, — svarstė Plinijus, — aš numirsiu; šitai yra taip pat 
tikra, kaip ir tai, jog tada vyriausiasis imperatoriaus sargybinis nuris 
man nuo pečių galvą. Niekada daugiau nebeparašysiu jokios knygos. 
Mano gyvenimo energija išseko. Viskas baigta. 

— Ar gerai jautiesi, dėde? 

— Labai gerai, Gajau, ačiū. 

„Na, ir kvailys, — pats sau ėmė priekaištauti. — Kvailas, dre- 
bantis, lengvatikis senis! Vienas Pedijaus Kasko sakinys, vienas 
paprasčiausias imperijos tarybos susirinkimas, į kurį tu nebuvai 
pakviestas, ir jau praskydai“. Jis primygtinai prašė, kad jo niekas 
nelydėtų laiptais žemyn į rezervuarą. Po truputį temo; priešais ėjo 
vergas, nešantis deglą. Plinijus jau daugelį metų nebuvo lankęsis 
rezervuare. Tada beveik visos kolonos buvo apsemtos, o kliokian- 
tis Augustas stelbė bet kokias pastangas susikalbėti. Dabar čia 
aidėjo kaip kapo rūsy. Rezervuaro dydis stulbino. Vandens lygis 
buvo taip žemai kritęs, kad Plinijus beveik nieko nematė, kol ver- 
gas deglu neapšvietė veidrodinio vandens paviršiaus, kuriame jis 

išvydo žvelgiantį savo paties veidą — gaižų ir sutrikusį. Plinijus 
pamatė, kad rezervuaro vandens paviršius taip pat nežymiai vib- 
ruoja kaip ir vynas taurėje. 

— Koks jo gylis? 

— Penkiolika pėdų, admirole, — atsakė vergas. 

Plinijus mąstė žvelgdamas į savo atvaizdą. 

— Visame pasaulyje niekada nėra buvę nieko nuostabes- 
nio, — sumurmėjo jis. 

— Ko, dėde? 

— „Kalbėdami apie gausius vandens išteklius viešuose pas- 
tatuose, pirtyse, baseinuose, atviruose kanaluose, privačiuose na- 
muose, soduose ir užmiesčio dvaruose, galvodami apie vandens 
įveikiamus nuotolius, kol šis mus pasiekia, apie iškilusias arkas, 
kalnuose iškastus tunelius, giliuose slėniuose nutiestus lygumų 
kelius, tikrai turime pripažinti, jog visame pasaulyje niekada nėra 
buvę puikesnio dalyko už mūsų akvedukus“. Deja, tikriausiai pa- 
citavau pats save. Kaip visada. — Plinijus atmetė galvą. — Tegu 
šįvakar Žmonės sunaudoja pusę vandens. Kitą pusę atiduosime 
rytoj iš ryto. 

— O kas bus paskui? 

— Paskui, mielasis mano Gajau? Paskui turėsime viltis, kad 
rytojus bus geresnis. 


ompėjoje laužas Vulkanui turėjo būti uždegtas vos sute- 
mus. Prieš tai, kaip įprastai, forume turėjo būti surengtos 
linksmybės, kaip manoma, finansuojamos Popidijaus, bet iš tikrų- 
jų remiamos Amplijato — bulių kautynės, trijų porų gladiatorių 
grumtynės ir kelių boksininkų kova graikų stiliumi. Jokių įman- 
trybių, tiesiog valanda ar daugiau pramogų balsuotojams, laukian- 
tiems nakties, vienas kitas reginys, kurį galima suteikti mainais už 
privilegijuotą tarnybą. 
Korelija apsimetė serganti. Ji atsigulė į lovą ir gulėjo stebė- 
dama, kaip pro uždarytas langines prasispraudę šviesos ruoželiai 

lėtai keliauja siena leidžiantis saulei, mąstydama apie nugirstą po- 
kalbį ir apie akvarijų Atilijų. Ji pastebėjo ypatingą jo žvilgsnį tiek 
Mizene vakar, tiek iš ryto, kai ji maudėsi. Savo vaizduotėje ji pa- 
mėgino jam suteikti įvairiausius vaidmenis — meilužio, keršytojo, 
gelbėtojo, tragiškos aukos, bet kiekvieną kartą fantazijos ištirpda- 
vo, prisiminus negailestingus faktus: tai ji supažindino akvarijų su 
savo tėvu, o dabar jos tėvas ketina jį nužudyti. Dėl jo mirties kalta 
būtų ji. 

Ji klausėsi, kaip šurmuliuoja kiti, besiruošiantys išeiti. Ji gir- 
dėjo, kaip ją kviečia mama, o paskui išgirdo, kaip ji lipa laiptais. 
Korelija skubiai susirado anksčiau po pagalve pakištą plunksną, 
prasižiojo ir pakuteno plunksna gerklę, o paskui pradėjo garsiai 
vemti. Įėjus Celsijai Korelija nusišluostė lūpas ir bejėgišku mostu 
parodė į dubenį. 

Jos motina atsisėdo ant čiužinio krašto ir uždėjo ranką Kore- 
lijai ant kaktos. 

— O, mano vargšas vaikeli. Tu karščiuoji. Pakviesiu tau gy- 
dytoją. 

— Ne, netrukdyk jo. 

Kiekvienas susirgtų nuo Pumponijaus Magonijano vaistų ir 
laisvinamųjų. 

— Man tik reikia išsimiegoti. Pietūs buvo siaubingi ir begali- 
niai. Aš per daug suvalgiau. 

— Bet, mano miela, tu beveik nieko nevalgei! 

— Netiesa... 

— Ša! — jos motina įspėjamai pridėjo prie lūpų pirštą. Kaž- 
kas jau gerokai sunkesniais žingsniais lipo laiptais, ir Korelija pasi- 
rengė pokalbiui su tėvu. Jį apkvailinti nebus taip paprasta. Tačiau 
pas ją atėjo brolis, apsivilkęs ilgais baltais Izidės Žynio drabužiais. 
Ji užuodė nuo jo dvelkiantį smilkalų kvapą. 

— Paskubėk, Korelija. Jis mus kviečia. 

Nė nereikia aiškinti, kas yra „jis“. 

— Ji serga. 

— Tikrai? Bet ji vis tiek turi eiti. Jam tai nepatiks. 

Iš apačios subaubė Amplijatas. Jie abu pašoko ir sužiuro į 
duris. 

— Tikrai, Korelija, ar negalėtum kaip nors pasistengti? — pa- 
klausė motina. — Dėl jo. 

Kažkada jie visi trys buvo sudarę savotišką sąjungą — juokda- 
vosi jam už nugaros, šaipydavosi iš jo nuotaikų, įsiūčio priepuolių, 
manijų. Bet vėliau visa tai liovėsi. Negailestingas jo pyktis suskaldė 
jų tandemą. Kiekvienas pasirinko individualią išlikimo strategiją. 
Korelija stebėjo, kaip jos motina tampa tobula Romos matrona, 
savo kambaryje turinčia altorėlį, skirtą Livijai, o jos brolis atsidavė 
egiptietiškam kultui. O ji? Ko laukiama iš jos? Ji turės ištekėti už 
Popidijaus ir įgyti antrą šeimininką? Ji turės tapti šeimos verge, 
labiau priklausoma, nei kažkada buvo Amplijatas? 

Ji buvo per daug panaši į savo tėvą, todėl negalėjo sėdėti nu- 
leidusi rankas. 

— Tai ir bėkite, abu bėkite, — apmaudžiai pratarė ji. — Pa- 
imkite tą dubenį su vėmalais ir jam parodykite, jeigu norite. Bet aš 
tikrai neisiu į tą kvailą jo spektaklį. 

Ji apsivertė ant kito šono ir nusigręžė į sieną. Iš apačios dar 
kartą subaubė. 

Motina atsiduso kaip kankinė. 

— O, labai gerai. Aš jam pasakysiu. 


iskas buvo tiksliai taip, kaip akvarijus ir tikėjosi. Porą 

mylių juos vedęs tiesiai į šiaurę, viršūnės link, akvedu- 
kas staiga suko į rytus, kaip tik ten, kur prasidėjo kylantis Vezuvi- 
jaus šlaitas. Kartu su akveduku sukosi ir kelias, ir pirmą kartą jie 
nusigręžė nuo jūros, keliavo žvelgdami į sausumą, tolimų Apeninų 
papėdžių link. 

Dabar Pompėjos atšaka vis dažniau nutoldavo nuo kelio 
įsirėždama į sausumą, tai kirsdama jų kelią, tai bėgdama nuo jo 
tolyn. Atilijus gėrėjosi tokiomis akvedukų subtilybėmis. Didieji 
Romos keliai tiesia linija brovėsi į gamtą nesitaikstydami su jokiais 

prieštaravimais. Tačiau akvedukai, kas šimtą metrų siaurėjantys 
per pirštą — jeigu jie bus platesni, vandens tėkmė sugriaus sienas, 
jeigu siauresni — vanduo liausis tekėjęs, — turėjo būti pritaikyti 
prie žemės kontūrų. Šlovingiausi sistemos statiniai, tokie kaip 
aukščiausias pasaulyje triaukštis tiltas pietų Galijoje, per kurį buvo 
nutiestas Nemauzo akvedukas, dažnai būna paslėpti nuo žmonių 
akių. Kartais tik ereliai, sklandantys kaitroje virš kokios nors vie- 
nišos viršukalnės, gali grožėtis tikra žmonių sukurta didybe. 

Jie prajojo pro išdalytų laukų sklypus ir pasiekė vynuogynais 
apsodintą užmiestį, priklausantį didiesiems dvarams. Lygumoje 
išsibarsčiusios apgriuvusios smulkių ūkininkų lūšnelės su netoli 
pririštais ožiais ir pustuziniu dulkėse besikapstančių nušiurusių 
vištų davė kelią gražiems raudonų čerpių stogais besipuikuojan- 
tiems ūkininkų namams, sutūpusiems žemesnėse kalno atšlaitėse. 

Iš balno žvalgydamasis po vynuogynus Atilijus tiesiog ap- 
stulbo nuo tokios gausos, nuo tokio neįtikėtino derliaus per saus- 
rą. Jis pasirinko ne tą profesiją. Jam reikėtų mesti vandenį ir imtis 
vyno. Galiausiai vynuogės išsiveržė iš joms skirtų išdirbtos žemės 
plotų ir dabar jau kabinosi į kiekvieną sieną, lipo į kiekvieną medį, 
pasiekdamos net aukščiausias šakas, paskui krisdamos žemyn pra- 
šmatniomis žaliomis ir purpurinėmis kaskadomis. Tarp žalios lapi- 
jos nejudėdami kybojo nedideli balti iš marmuro padaryti Bakcho 
veideliai; jie žvelgė iš po lapų tuščiomis akimis ir burnomis saugo- 
dami sodus nuo pikta, kaip pulti pasirengę pasalūnai. Dabar buvo 
derliaus ėmimo metas, todėl laukuose knibždėte knibždėjo vergų 
— vieni buvo pasilypėję ant kopėčių, kiti ėjo dvilinki, slegiami ant 
nugarų užmestų pintinių su vynuogėmis. Kaip, svarstė Atilijus, jie 
sugebės nuimti visą derlių, uogoms dar nespėjus supūti? 

Jie prijojo didelę vilą, žvelgiančią per lygumą į įlanką, ir Bre- 
biksas paklausė, ar jie negalėtų sustoti pailsėti. 

— Gerai, bet neilgai. 

Atilijus nulipo nuo arklio ir ištiesė kojas. Nusišluostęs kaktą 
jis pamatė, kad ranka liko pilka nuo dulkių, o pamėginęs atsigerti 
pajuto, kad lūpos sukepusios. Politesas buvo nupirkęs porą kepa- 

liukų duonos ir kelias riebias dešreles; Atilijus ėmė godžiai valgyti. 
Visada stebina kąsnelio maisto, įmesto į tuščią pilvą, sukeltas efek- 
tas. Su kiekvienu kąsniu Atilijus juto, kaip vis labiau gerėja nuo- 
taika. Jis visada troško atsidurti štai tokioje vietoje — ne kokiame 
nors nešvariame mieste, bet kaime, kur civilizacija tarsi paslėpta 
po atviru dangumi. Atilijus pastebėjo, kad Brebiksas sėdi vienas; 
jis priėjo prie jo ir atlaužęs pasiūlė pusę kepaliuko duonos bei porą 
dešrelių. Taiką sutvirtinančios vaišės. 

Brebiksas kiek padvejojo, paskui linktelėjo ir viską paėmė. 
Jis buvo iki juosmens nuogas; prakaituotas jo liemuo buvo ran- 
duotas. 

— Kokios klasės kovotojas buvai? 

— Atspėk. 

Atilijus labai seniai buvo nuėjęs stebėti grumtynių. 

— Tik jau ne retiarijus, — galiausiai pasakė jis. — Negaliu 
tavęs įsivaizduoti strapaliojančio su tinklu ir tridančiu. 

— Tu teisus. 

— Vadinasi, buvai trakas. O gal murmilonas. 

Trakas turėdavo nedidelį skydą ir trumpą lenktą kardą; 
murmilonas — dar solidesnis kovotojas su pėstininko ginkluote, 
kardu ir dideliu keturkampiu skydu. Kairiosios Brebikso rankos 
raumenys — buvo galima numanyti, kad kaire ranka jis turėjo 
laikyti skydą — buvo tokie pat galingi kaip ir dešiniosios. 

— Sakyčiau, buvai murmilonas. 

Brebiksas linktelėjo. 

— Keliose kovose dalyvavai? 

— Trisdešimtyje. 

Atilijui šie žodžiai paliko įspūdį. Nedaugelis vyrų atlaikydavo 
trisdešimt kovų. Vadinasi, arenoje jis praleido nuo aštuonerių iki 
dešimties metų. 

— Kieno būryje buvai? 

— Alėjaus Nigidijaus. Esu kovojęs visuose įlankos miestuose. 
Dažniausiai Pompėjoje. Nucerijoje, Noloje... Laimėjęs laisvę nu- 
ėjau pas Amplijatą. 

— Netapai treneriu? 

Brebiksas tyliai atsakė: 

— Gana prisižiūrėjau žudynių, akvarijau. Ačiū už duoną. 

Vienu lengvu judesiu jis pakilo ir nuėjo prie kitų. Nebuvo 
sunku jį įsivaizduoti amfiteatro dulkėse. Atilijus galėjo numanyti, 
kokias klaidas padarydavo jo priešininkai. Jie galvodavo, kad jis 
per daug augalotas, lėtas ir nerangus. O iš tikrųjų Brebiksas buvo 
vikrus kaip katė. 

Atilijus dar gurkštelėjo. Žvelgdamas tiesiai, kitoje įlankos 
pusėje jis galėjo įžiūrėti Mizeną — mažąją Prochitę ir aukštą 
Enarijos kalną. Atilijus pirmą kartą pastebėjo, kad jūros vanduo 
truputį banguoja. Tarp išsibarsčiusių mažučių laivelių, tviskančio- 
je metalinėje jūroje atrodančių kaip inkliuzai, atsirado baltų putų 
dėmių. Bet nė vienas laivelis nebuvo iškėlęs burių. Keista, svarstė 
Atilijus; labai keista, bet fakto nepaneigsi — nebuvo vėjo. Bangos 
yra, bet vėjo nėra. 

Dar vienas gamtos pokštas, dėl kurio turės pasukti galvą 
admirolas. 

Saulė buvo ką tik pradėjusi slėptis už Vezuvijaus. Mažas 
juodas galingas erelis, garsėjantis tuo, kad niekada neklykia, suko 
ratus ir sklandė virš tylaus tankaus miško. Greitai jie keliaus ap- 
gaubti šešėlių. Tai gerai, svarstė Atilijus, nes bus vėsiau, bet kartu ir 
blogai, nes greitai sutems. 

Jis baigė vandenį ir šūktelėjo vyrams keliauti toliau. 


r dideliame name gali būti tylu. 

Ji visada galėdavo pasakyti, kada jos tėvo nėra. Tada at- 
rodydavo, kad visi namai išsivadavę nuo jo buvimo. Ji apsigaubė 
pečius apsiaustu ir dar kartą įsiklausė priėjusi prie langinių, o pas- 
kui jas atidarė. Jos kambario langai žvelgė į vakarus. Kitoje kiemo 
pusėje dangus buvo raudonas kaip terakotinis stogas, o po balko- 
nu augantis sodas — pilnas šešėlių. Paukštidės stogas tebebuvo 
pridengtas paklode, todėl ji nutraukė apdangalą, kad paukščiams 

tektų daugiau oro, o paskui pasielgė impulsyviai — iki tos akimir- 
kos jai niekada nebuvo atėjusi į galvą tokia mintis: atšovė paukšti- 
dės skląstelį ir atidarė narvo šone esančias dureles. 

Paskui grįžo į kambarį. 

Sunku sulaužyti belaisvio įpročius. Kikiliai tik po valandėlės 
pajuto atsiradusią galimybę. Galiausiai vienas už kitus drąsesnis 
paukštelis nušokavo iki laktos galo ir stryktelėjo prie pravirų 
durelių. Jis pakreipė raudonai juodą galvelę, mirktelėjo mažutė 
šviesia akute, o paskui pakilo į orą. Sušnarėjo sparneliai. Prie- 
blandoje kikilis švystelėjo auksu. Jis perskrido sodą ir atsitūpė 
pailsėti ant priešais esančio stogo krašto. Dar vienas paukštelis 
nutūpė prie durelių ir išskrido, o paskui — dar vienas. Ji norėjo 
dar pabūti ir pažiūrėti, kaip jie visi išskrenda, bet užuot žiūrėjusi 
uždarė langines. 

Savo tarnaitei liepė eiti į forumą kartu su kitais vergais. Ko- 
ridorius už jos kambario durų buvo tuščias, laiptai — taip pat, 
tuščias buvo ir sodas, kuriame jos tėvas slapta, kaip jam atrodė, su 
kažkuo kalbėjosi. Ji greitai perėjo sodą laikydamasi arčiau kolonų, 
jeigu kartais ką nors sutiktų. Paskui perėjo senojo namo verandą ir 
pasuko dar vieno kambario link. Būtent čia jos tėvas dar ir dabar 
tvarkydavo kai kuriuos verslo reikalus — auštant keldavosi pa- 
sveikinti klientų, susitikdavo su jais po vieną ir po kelis, būdavo 
su jais tol, kol atsidarydavo teismai, o tada išeidavo į gatvę lydimas 
ištikimų prašytojų. Kambaryje buvo ne viena, kaip įprasta, bet trys 
tvirtos kietmedžio dėžės, kaustytos variu — tai Amplijato galios 
simbolis; dėžės prie akmeninių grindų buvo pritvirtintos geleži- 
niais strypais. 

Korelija žinojo, kur laikomi raktai, nes kažkada, šviesesnėmis 
dienomis, jai būdavo leidžiama čia įslinkti ir pasėdėti prie jo kojų 
jam dirbant; o galbūt visa tai tebuvo paprasčiausia gudrybė paro- 
dyti draugams ir kolegoms, koks jis puikus vyrukas? Ji pravėrė 
nedidelio stalo stalčių ir tikrai rado raktus. 

Dėžė su dokumentais buvo antrojoje kietmedžio dėžėje. Ji 
nesivargino išvynioti mažučių papirusų, bet paprasčiausiai kro- 

vėsi juos į apsiausto kišenę, paskui užrakino seifą ir padėjo raktą 
į vietą. Rizikingiausia operacijos dalis buvo baigta; ji leido sau 
šiek tiek atsipūsti. Jeigu jau nutiktų taip, kad ką nors sutiktų, ji 
buvo parengusi pateisinamą istoriją: neva jai pasidarė geriau, tad 
galiausiai ji nutarė eiti į forumą ir prisidėti prie kitų; bet ji nieko 
nesutiko. Korelija perėjo kiemą ir nusileido laiptais, praėjo baseiną 
ir švelniai čiurlenantį fontaną, paskui valgomąjį, kuriame grūdo 
tą bjaurų maistą, tada nuskubėjo kolonada raudonai dažytos Po- 
pidijaus svetainės link. Greitai ji taps viso to šeimininkė: kokia 
siaubinga mintis. 

Vergas degė vieną iš varinių kandeliabrų, bet paskui pagar- 
biai prisispaudė prie sienos ją praleisdamas. Pro užuolaidas... Dar 
vienas jau siauresnių laiptų maršas. Staiga ji pateko į visai kitą 
pasaulį — žemos lubos, negrabiai nutinkuotos sienos, prakaito 
kvapas: vergų kambariai. Ji išgirdo kažkur besišnekučiuojančius 
du vyrus, geležinių puodų žvangesį, o paskui, jos džiaugsmui, 
žvengiančius arklius. 

Arklidės buvo koridoriaus gale; viskas atrodė taip, kaip ji 
ir manė: jos tėvas nutarė nugabenti svečius į forumą neštuvais, 
todėl visus arklius paliko. Ji paglostė mylimiausio arklio — bėros 
kumelės — nosį ir jai pakuždėjo. Pabalnoti kumelę turėjo vergai, 
bet Korelija labai dažnai stebėdavo juos dirbančius šį darbą, todėl 
žinojo, kaip tai padaryti. Kai po pilvu pritvirtino odinius pakink- 
tus, kumelė sukrutėjo ir spyrė į medinę aptvaro sienelę. Korelija 
sulaikė kvapą, bet niekas neatėjo. 

Ji dar kartą sukuždėjo: 

— Ramiau, mergyte, čia tik aš, viskas gerai. 

Arklidžių durys vedė tiesiai į šoninę gatvę. Kiekvienas garsas 
jai atrodė absurdiškai stiprus — geležinės velkės trinktelėjimas, 
vyrių girgždesys, kumelės pasagų caksėjimas. Kitoje gatvės pusėje 
kažkur skubėjo žmogus; jis atsigręžė pasižiūrėti į Koreliją, bet ne- 
sustojo. Tikriausiai vėlavo lėkdamas į aukojimą. Nuo forumo skli- 
do bangų mūšą primenantis minios šurmulys ir muzika. Ji užšoko 
ant arklio. Šįvakar tikrai nesistengė grakščiai ir moteriškai sėsti į 

balną. Ji apsižergė arklį raita kaip vyras. Ją tiesiog svaigino beribės 
laisvės pojūtis. Ši gatvė, visai paprasta gatvelė su kurpių dirbtuvė- 
lėmis ir siuvėjų krautuvėlėmis, kurią ji buvo išvaikščiojusi skersai 
ir išilgai, tapo pasaulio kraštu. Ji žinojo, jog jei šiek tiek ilgiau 
padels, baimė ją įveiks. Korelija spustelėjo keliais arklio šonus ir 
timptelėjo vadeles stipriau truktelėdama kairiąja ranka, sukdama į 
priešingą pusę nuo forumo. Prijojusi pirmą kryžkelę, ji vėl pasu- 
ko kairėn. Apdairiai rinkosi tuščias nuošalias gatveles ir tik nu- 
sprendusi, jog yra pakankamai toli nuo namų, kad sutiktų kokį 
nors pažįstamąjį, įsuko į pagrindinį kelią. Nuo forumo atsklido 
nauja plojimų banga. 

Mergaitė jojo į kalną pro tuščias tėvo statomas pirtis, pro 
rezervuarą, pro miesto vartų arką. Jodama pro muitininko postą, 
palenkė galvą ir pasitaisė apsiausto gobtuvą; ištrūkusi iš Pompėjos 
ji pasileido keliu, vedančiu prie Vezuvijaus. 


Vespera 


[20 val.) 


„Į arčiau paviršiaus esančius sluoksnius patekusi magma 
nebeišsitenka rezervuare ir ima kelti paviršių...“ 


„Vulkanų enciklopedija“ 


tilijus ir jo ekspedicijos nariai Agua Augusta tunelį 

pasiekė baigiantis dienai. Vieną akimirką akvarijus 

dar stebėjo už didžiulio kalno dingstančią saulę, tarsi 
nupieštą raudoname danguje ir liepsnomis apipilančią medžius, o 
kitą akimirką saulės jau nebebuvo. Pažvelgęs į priekį sutemų gau- 
biamose lygumose jis pamatė švytinčias balkšvo smėlio krūvas. Jis 
dar kartą įsižiūrėjo į jas ir paraginęs arklį nušuoliavo pralenkda- 
mas vežimus. 

Aplink bestogę apvalią plytų sieną, siekiančią maždaug 
žmogaus juosmenį, buvo supiltos keturios žvyro piramidės. Tai 
nuosėdų rezervuaras. Jis žinojo, jog per visą Augusto ilgį tokių 
rezervuarų turėtų būti mažiausiai tuzinas; Vitruvijus rekomendavo 
juos įrengti kas tris keturias mylias. Šiose vietose vandens tėkmė 
sulėtėja, kad būtų surinkti visi ant dugno nusėdę nešvarumai. 
Kas keletą savaičių reikėdavo iškasti daugybę per kelionę tuneliu 
tobulai nugludintų mažyčių akmenėlių ir supilti juos į krūvas prie 
akveduko; paskui tos krūvos būdavo išgabenamos, akmenukai 
— išmetami arba panaudojami keliams tiesti. 

Dažniausiai būtent ties nuosėdų rezervuarais būdavo 
prijungiama antroji linija; Atilijui nulipus nuo arklio ir pasukus 
prie rezervuaro, paaiškėjo, kad kaip tik čia toji linija ir yra. Žemė 
po kojomis buvo pažliugusi, augalija vešlesnė ir kuplesnė nei kitur, 
dirva prisisotinusi drėgmės. Per rezervuaro dangtį sunkėsi vanduo, 

skalavo plytų sieną, tviskančią permatoma vandens plėvele. Pas- 
kutinė Pompėjos atšakos jungtis buvo tiesiai prieš sieną. 

Atilijus pridėjo prie dangčio rankas ir nužvelgė priešais 
atsivėrusį vaizdą. Rezervuaro skersmuo buvo dvidešimt pėdų; 
akvarijaus manymu, gylis turėtų būti mažiausiai penkiolika 
pėdų. Saulei nusileidus buvo per tamsu apžiūrėti visą žvyruotą 
žemės paviršių, bet Atilijus žinojo, kad čia turėtų būti įrengti trys 
tuneliai: vienas skirtas Augustui įtekėti, kitas — ištekėti, o trečiasis 
— Pompėjai prijungti prie visos sistemos. Vanduo sruvo jam pro 
pirštus. Jis svarstė, kada Korvinas ir Beko Abeloje uždarė šliuzus. 
Jeigu tai padaryti pasisekė, labai greitai vandens tėkmės stiprumas 
turėtų pradėti mažėti. 

Atilijus išgirdo atmaknojančius kitus vyrus. Palikę vežimus 
atėjo Brebiksas ir dar pora vyrų. 

— Tai ar čia toji vieta, akvarijau? 

— Ne, Brebiksai, dar ne čia. Bet dabar jau nebetoli. Matai 
štai šitą? Matai, kaip iš apačios pilasi vanduo? Taip yra todėl, kad 
kažkur toliau, einant į šią pusę, yra užblokuota centrinė linija. — 
Atilijus nusišluostė į tuniką ranką. — Mums reikia keliauti toliau. 

Toks sprendimas nebuvo džiugiai sutiktas; greitai jis tapo 
visai nepriimtinas, nes vežimų ratai iki ašių įklimpo į purvą. Pasi- 
pylė keiksmai, vyrams teko išeikvoti visas dar likusias jėgas — nu- 
garas ir pečius jie įrėmė iš pradžių į vieną vežimaitį, paskui į kitą, 
kol galiausiai juos pakėlė ir užstūmė ant tvirtesnio pagrindo. Pus- 
tuzinis vyrų išsidrėbė ir išsikėtoję gulėjo neketindami net pajudėti, 
todėl Atilijui teko prie kiekvieno iš jų prieiti ir ištiesus ranką padė- 
ti atsistoti. Jie buvo pavargę, baiminosi prietarų, jautė alkį; su jais 
keliauti buvo prasčiau, nei varyti užsispyrusių mulų bandą. 

Atilijus pririšo savo arklį prie vieno iš vežimų, ir kai Brebik- 
sas paklausė, ką jis daro, atsakė: 

— Eisiu pėsčias kartu su visais. 

Jis paėmė arčiausiai stovintį jautį už apynasrio ir truktelėjo 
ragindamas gyvulį žengti pirmyn. Vėl pasikartojo tas pats 
scenarijus, kaip iškeliaujant iš Pompėjos. Iš pradžių niekas nė 

nekrustelėjo, bet paskui nenorom visi nusekė paskui Atilijų. Vyrai 
iš prigimties yra linkę paklusti impulsui sekti paskui, galvojo 
Atilijus. Labiausiai siekiantis tikslo visada dominuos ir patrauks 
likusiuosius. Amplijatas šitai suprato geriau už bet kurį kitą, 
Atilijaus sutiktą. 

Jie keliavo siauru lygumos ruožu tarp dviejų aukštumų. Vezu- 
vijus buvo jiems iš kairės; dešinėje, tolumoje kaip siena kilo Apeni- 
nų uolos. Kelias ir akvedukas vėl išsiskyrė, ir dabar jie keliavo šalia 
Augusto: akveduką žymintis akmuo, anga, žymintis akmuo, anga, 
ir taip toliau. Jie keliavo per senas alyvmedžių ir citrinmedžių gi- 
raites, kol po medžiais ėmė vis labiau tirštėti sutemos. Jie menkai 
ką girdėjo per dardančių ratų triukšmą, tik kartkartėmis sutemose 
pasigirsdavo ožių varpeliai. 

Atilijus nuolat žvalgėsi į akveduko liniją. Pro kai kurias už- 
dengtas angas burbuliuodamas veržėsi vanduo; šitai pranašavo 
bloga. Akveduko tunelio aukštis buvo šešios pėdos. Jeigu vandens 
galia tokia didelė, kad srautas gali nustumti tokius sunkius dang- 
čius, slėgis turėtų būti milžiniškas, o tai reiškia, kad vandeniui 
sruventi trukdanti kliūtis taip pat labai didelė, nes kitaip būtų nu- 
blokšta galingos tėkmės. Kur Korakas ir Musa? 

Nuo Vezuvijaus pusės pasigirdo kurtinantis dundesys, tarsi 
perkūno griausmas. Atrodė, kad garso banga persirito per juos ir 
dusliai nuaidėjo atsimušusi į Apeninų uolynus. Kilstelėjo žemė, 
pasibaidė jaučiai, instinktyviai nusisukdami nuo tos pusės, iš kur 
sklido garsas, kartu tempdami ir Atilijų. Jis įsispyrė kulnais į žemę 
ir vos įstengė gyvulius sulaikyti. Vienas iš vyrų suriko durdamas 
pirštu: 

— Milžinai! 

Atrodė, kad tiesiai priešais juos iš po žemių virsta neapsakomo 
dydžio baltos būtybės, prietemoje panašios į šmėklas; tarsi būtų 
perškilęs Hado karalystės stogas ir į padanges kiltų mirusiųjų 
sielos. Net ir Atilijui pastiro sprando plaukeliai, bet galiausiai 
Brebiksas nusijuokė ir pasakė: 

— Kvailiai, tai tik paukščiai! Žiūrėkite! 

Paukščiai... didžiuliai paukščiai, tikriausiai flamingai, šimtų 
šimtais kilo į viršų kaip didžiulė balta paklodė, — suplevenusi, 
nusileidusi, o paskui vėl pakilusi ir dingusi iš akiračio. Flamin- 
"gai, — pagalvojo Atilijus, — vandens paukščiai. 

Tolumoje jis pamatė du mojuojančius vyrus. 


N' ir pats Neronas, ištisus metus darbavęsis mėgindamas 
pasiekti trokštamą rezultatą, nebūtų galėjęs įsivaizduoti 
puikesnio dirbtinio ežero už tą, kurį vos per pusantros dienos sukū- 
rė Augustas. Plokščia įduba į šiaurę nuo tunelio prisipildė vandens, 
kurio gylis buvo trys keturios pėdos. Prietemoje vandens paviršius 
blausiai švytėjo; tai šen, tai ten juodavo nedidelės salelės — pusiau 
apsemtų alyvmedžių lapija. Tarp medžių plaukiojo vandens paukš- 
čiai; flamingai būriavosi tolimesniame ežero krašte. 

Atilijaus būrio darbininkai nė neklausė leidimo. Jie nusiplėšė 
tunikas ir nuogi nubėgo ežero link; įdegę jų kūnai ir sniego baltu- 
mo šokčiojantys užpakaliai atrodė išties įdomiai — tarsi kažkokia 
egzotiškų antilopių banda būtų atbėgusi atsigaivinti ir prieš miegą 
nusiprausti. Jų šūksniai ir ištėkšti purslai siekė net Atilijų ir greta 
jo stovinčius Musą bei Korviną. Atilijus nė nemėgino jų sulaikyti. 
Tegu džiaugiasi, kol gali. Beje, jis susidūrė su dar viena paslaptimi, 
kurią turės apmąstyti. 

Korako nebuvo. 

Pasak Musos, jis ir prižiūrėtojas atrado šį ežerą praėjus 
mažiau nei dviem valandoms po to, kai jie išjojo iš Pompėjos; 
tikriausiai tai nutiko apie pietus. Viskas buvo taip, kaip Atilijus 
ir numanė: kas gi galėtų nepastebėti tiek susitvenkusio vandens? 
Greitai apžiūrėjęs akveduko gedimą, Korakas užšoko ant arklio ir 
patraukė atgal į Pompėją pranešti apie kilusios problemos mastą, 
kaip ir buvo tartasi. 

Iš piktumo Atilijui atkaro žandikaulis. 

— Bet apie tai jis man turėjo pranešti prieš septynias ar 

aštuonias valandas, — negalėjo patikėti jis. — Liaukis, Musa, kas 
iš tikrųjų nutiko? 

— Akvarijau, sakau tau tiesą. Prisiekiu! 

Musa spoksojo išpūtęs akis, rodos, nuoširdžiai išsigandęs. 

— Maniau, kad jis grįš su tavimi. Tikriausiai jam kas nors 
atsitiko! 

Prie atviros angos Musa ir Korvinas sukūrė laužą; ne tam, kad 
sušiltų, nes tebebuvo tvanku, bet tam, kad nugintų blogas jėgas. Jų 
surinkti rąstgaliai buvo sausi kaip pintis, tamsoje ryškiai švietė 
liepsnos, spjaudančios raudonų kibirkščių fontanus, kylančius 
viršun ir sūkuriuojančius kartu su dūmais. Didžiuliai balti drugiai 
maišėsi su pelenų snaigėmis. 

— Galbūt mes prasilenkėme kelyje. 

Atilijus atsigręžė į tirštėjančią tamsą. Jis puikiai žinojo, kad 
tai, ką pasakė, netiesa. Beje, kad ir kaip ten būtų, net ir kitu keliu 
pasukęs raitelis neabejotinai turėjo pakankamai laiko nukeliauti į 
Pompėją, išsiaiškinti, kad jie jau išvyko, ir juos prisivyti. 

— Beprasmiška taip manyti. Beje, manau, pakankamai aiškiai 
buvau pasakęs, jog žinią turite perduoti jūs, o ne Korakas. 


— Sakei. 

— Na? 

— Jis primygtinai reikalavo leisti jam joti. 

Jis pabėgo, — pamanė Atilijus. Toks paaiškinimas būtų 
įtikinamiausias. Jie pabėgo abu — jis ir jo bičiulis Eksomnijus. 

— Ši vietelė... — pratarė apsidairęs Musa. — Pasakysiu 


nuoširdžiai: nuo jos man bėga šiurpuliai. Ir tas triukšmas ką tik... 
Girdėjote? 

— Aišku, kad girdėjom. Tikriausiai girdėjosi ir Neapolyje. 

— Reikia tik palaukti, kol išsiaiškinsime, kas nutiko 
vandentiekiui. 

Atilijus priėjo prie vieno iš vežimų ir pasiėmė deglą. Grįžęs jį 
uždegė. Deglas iškart užsiliepsnojo. Jie trise susirinko prie angos 
žemėje, ir Atilijus vėl užuodė iš tamsos dvelktelintį sieros kvapą. 

— Surask man virvę, — paprašė Atilijus Musos. — Ji padėta 
prie įrankių. 

Jis pažvelgė į Korviną. 

— O kaip sekėsi jums? Ar uždarėte šliuzus? 

— Taip, akvarijau. Mums teko pasiginčyti su žyniu, bet Beko 
jį įtikino. 

— Kada juos uždarėte? 

— Septintą valandą. 

Atilijus pasitrynė smilkinius stengdamasis geriau suvokti pa- 
dėtį. Apsemtame tunelyje vandens ims mažėti po poros valandų. 
Jeigu jis iškart dabar nepasiųs Korvino atgal į Abelą, Beko vykdys 
jo nurodymus, palauks dvylika valandų ir šeštą nakties sargybai 
pasikeitus vėl atidarys šliuzus. Laiko buvo beviltiškai mažai. Jiems 
niekaip nepavyks. 

Grįžusiam Musai Atilijus padavė deglą. Vieną virvės galą jis 
apsivyniojo apie liemenį ir atsisėdo ant Žiojėjančios angos krašto. 
Jis saumurmėjo: 

— Tesėjas labirinte. 

— Ką? 

— Nekreipk dėmesio. Tik žiūrėk, nepaleisk kito virvės galo, 
būk geras. 

Trys pėdos žemių, — svarstė Atilijus, — paskui dvi pėdos 
mūro, o tada šešios pėdos tuštumos — nuo tunelio stogo viršaus iki 
grindų. Iš viso vienuolika pėdų. Verčiau jau nusileisti sėkmingai. Jis 
apsigręžė ir pasilenkęs, pirštais tvirtai įsikabinęs į angos kraštus 
įlindo į siaurą šachtą; minutėlę taip ir kybojo nejudėdamas. Kiek 
kartų jis taip darė? Ir vis dėlto, išdirbęs daugiau nei dešimt metų, 
jis niekaip negalėjo atsikratyti atsidūrus po Žeme užvaldančios 
baimės. Tai buvo slaptoji jo baimė, apie kurią niekada su niekuo 
nekalbėjo, net su savo tėvu. Tik jau ne su tėvu. Jis užsimerkė ir 
pasileido, prieš nušokdamas sulenkė kelius, kad susidūrimas su 
žeme būtų švelnesnis. Minutėlę jis taip ir buvo susigūžęs, mėgino 
atgauti pusiausvyrą, uosdamas sieros tvaiką, o paskui atsargiai 
pabandė atsiremti rankomis. Tunelis tebuvo trijų pėdų pločio. 


186 


POMPĖJA 


Pirštais jis užčiuopė sausą cementą. Kai jis atsimerkė, aplink buvo 
tamsu; tiek užsimerkus, tiek atsimerkus, buvo vienodai tamsu. Jis 
atsistojo, žengė žingsnį atgal ir riktelėjo Musai: 

— Mesk man deglą! 

Deglui nukritus liepsna prigeso; akimirką Atilijus baiminosi, 
kad jis visai neužgestų, bet kai pasilenkė jo pakelti, deglas vėl 
užsiliepsnojo apšviesdamas sienas. Sienų apačia buvo padengta 
kalkių nuosėdomis, per ilgus metus užneštomis vandens. Nelygus, 
gruoblėtas sienų paviršius buvo labiau panašus į urvo sienas, o 
ne į žmogaus kūrinį; Atilijus svarstė, kaip greitai gamta atsikovoja 
tai, ką kažkada buvo atidavusi: plytų mūrą išėda lietus ir ištrupina 
šaltis, kelius palaidoja žalios žolynų pusnys, akvedukus surakina 
tas pats vanduo, kurį gabenti jie ir yra statomi. Civilizacija 
— tai negailestingas karas, ir žmogus yra pasmerktas galiausiai jį 
pralaimėti. Atilijus pagramdė nykščio nagu kalkių nuosėdas. Štai 
dar vienas Eksomnijaus tinginystės pavyzdys. Kalkių sluoksnis buvo 
beveik nykščio storumo, nors jas reikia gramdyti kas porą metų. Ši 
akveduko atšaka nebuvo remontuojama mažiausiai dešimt metų. 

Atilijus nerangiai apsigręžė ankštoje erdvėje, priešais 
laikydamas deglą, įtemptai žvelgdamas į tamsą. Jis nieko nematė, 
ėmė žengti skaičiuodamas kiekvieną žingsnį, o suskaičiavęs 
jų aštuoniolika nustebęs sumurmėjo. Tunelis ne tik buvo visai 
užblokuotas — Atilijus to ir tikėjosi, — bet taip pat atrodė, kad 
tunelio grindys iškeltos, tarsi išstumtos kažkokios nepaprastai 
galingos jėgos, veikusios iš apačios. Storo betono sluoksnis, ant 
kurio nutiestas kanalas, buvo suskaldytas, ir vienas betono luitas 
pakrypęs žvelgė į stogą. Už nugaros Atilijus išgirdo prislopintą 
Musos šūksnį: 

— Ar matai? 

— Taip, matau! 

Tunelis nejaukiai siaurėjo. Atilijui teko atsiklaupti ir šliaužti. 
Dėl pagrindo įtrūkimų suskeldėjo sienos, įgriuvo stogas. Vanduo 
pylėsi per suspaustų plytų nuolaužų masę, žemės sluoksnį ir 
betono luitus. Atilijus laisva ranka pamėgino išjudinti sąvartas, bet 

šioje vietoje sieros tvaikas buvo stipriausias, ir deglo liepsna ėmė 
slopti. Akvarijus skubiai žengė atgal, visą kelią angos link eidamas 
atbulas. Pakėlęs akis į viršų, vakariniame danguje jis įžiūrėjo 
Musos ir Korvino galvų kontūrus. Jis atrėmė deglą į tunelio sieną. 

— Gerai laikykite virvę. Aš keliuosi viršun. 

Atilijus atsirišo nuo juosmens virvę ir stipriai ją trūktelėjo. 
Vyrų veidai dingo. 

— Pasiruošę? 

— Taip! 

Atilijus stengėsi negalvoti apie tai, kas nutiktų, jeigu vyrai jį 
paleistų. Dešine ranka jis pačiupo virvę ir prisitraukęs sliuogtelėjo 
aukštyn, paskui įsitvėrė kaire ranka ir vėl sliuogtelėjo. Virvė 
ėmė baisiai siūbuoti. Atilijaus galva ir pečiai jau buvo šachtoje; 
akimirką jam pasirodė, jog neužteks jėgų išlipti, bet dar po vieną 
kartą prisitraukęs abiem rankomis jis įsirėmė keliais į sienelę ir 
jau galėjo nugara atsiremti į kitą šachtos sieną. Jis nutarė, jog bus 
paprasčiau paleisti virvę ir ropštis aukštyn remiantis vien keliais ir 
nugara, kol rankomis galės įsitverti į angos kraštus ir išlipti į gryną 
vakaro orą. 

Jis gulėjo ant žemės gaudydamas kvapą, o Musa ir Korvinas 
jį stebėjo. Tekėjo pilnatis. 

— Na? — paklausė Musa. — Kas paaiškėjo? 

Akvarijus papurtė galvą. 

— Niekada nieko panašaus nebuvau matęs. Esu matęs įkritu- 
sių stogų, kalnų nuošliaužų. Bet šitokių dalykų?.. Atrodo, tarsi būtų 
pakilęs visas grindų lopas. Man šitai nauja. 

— Korakas sakė lygiai tą patį. 

Atilijus atsistojo ir pažvelgė į šachtą. Ant tunelio grindų tebe: 
liepsnojo jo deglas. 

— Ta žemė, — apmaudžiai pratarė jis, — atrodo pakankamai 
tvirta. Bet iš tikrųjų nėra tvirtesnė už vandenį. 

Jis ėmė žingsniuoti pagal Augusto tėkmę. Suskaičiavęs aštuo- 
niolika žingsnių, sustojo. Dabar, atidžiau įsižiūrėjęs į žemę, pa- 
matė, jog toje vietoje ji nežymiai pakilusi. Apavo galu jis įspaudė 

ženklą ir skaičiuodamas patraukė toliau. Iškilusios žemės atkarpa 
nepasirodė labai ilga. Gal kokie šeši aštuoni metrai. Sunku tiksliai 
pasakyti. Atilijus ir vėl pasižymėjo. Jam iš kairės Amplijato vyrai 
tebekvailiojo ežere. 

Staiga Atilijus pajuto optimizmo bangą. Iš tikrųjų ši kliūtis 
nebuvo labai didelė. Kuo daugiau jis svarstė, tuo labiau jam at- 
rodė, jog šios avarijos priežastis neturėtų būti žemės drebėjimas, 
kuris kuo lengviausiai būtų nugriovęs visą sekciją dengusį stogą. 
Štai tada būtų katastrofa. Šį gedimą buvo galima lokalizuoti: atro- 
dė, jog dėl kažkokios keistos priežasties metrą ar du buvo pakilęs 
siauras žemės ruožas. 

Atilijus apsigręžė šimto aštuoniasdešimties laipsnių kampu. 
Taip, dabar jis matė. Žemė buvo pakilusi. Tunelis užverstas. Tuo 
pačiu metu slėgis tunelio sienoje atvėrė plyšį. Vanduo subėgo į 
įdubą ir suformavo ežerą. Bet jeigu jie galėtų pašalinti sangrūdą ir 
išdžiovintų Augustą... 

Tą minutę jis nutarė, jog nesiųs Korvino atgal į Abelą. Jis 
pamėgins pataisyti Augustą per naktį. Kad paneigtų nuomonę, jog 
tai neįmanoma: toks romėnų stilius! Jis pridėjo prie burnos delnus 
ir sušuko vyrams: 

— Gerai, brangieji! Pirtys uždaromos! Imkimės darbo! 


| e vieškeliais moterys retai kada keliauja vienos 
todėl Korelijai jojant pro šalį, išdžiūvusiuose siauruose 
sklypeliuose dirbantys valstiečiai atsigręždavo į ją ir ilgai spok- 
sodavo. Net ir kokia nors stotinga ūkininko žmona, raumeninga 
ir aukšta, apsiginklavusi tvirtu kauptuku, po vakarinių pamaldų 
vengtų keliauti niekieno nelydima. O čia — aiškiai turtinga mer- 
gina... Ant tokio puikaus arklio... Kiek už tokį gautum? Du kartus 
vyrai mėgino pastoti jai kelią ir taikėsi sučiupti už vadelių, bet ji tik 
paragino arklį, ir po kelių šimtų žingsnių jie liovėsi stengtis ją pa- 
vyti. 

Ji žinojo, kuriuo keliu vyks akvarijus, nes buvo nusiklausiusi 

iš savo kampelio. Bet tai, kas sėdint saulės nutviekstame sodelyje 
atrodė visai paprasta kelionė, — joti palei Pompėjos akveduko 
liniją iki tos vietos, kur akvedukas prisijungia prie Augusto, — 
dabar, nusileidus sutemoms, atrodė kaip siaubingas sumanymas; 
prijojusi Vezuvijaus papėdėse vešinčius vynuogynus, Korelija 
pasigailėjo palikusi namus. Tėvas buvo teisus sakydamas, jog 
ji savavalė, neklusni ir kvaila, kad ji pirma veikia, o tik paskui 
galvoja. Būtent tokius gerai pažįstamus epitetus jis jai pažėrė 
praėjusį vakarą Mizene po vergo mirties, kai jie rengėsi grįžti į 
Pompėją. Bet dabar buvo per vėlu grįžti. 

Dienos darbai jau baigėsi, prietemoje šalikelėmis vilkosi ties 
kulkšnimis grandinėmis vieni su kitais surakinti pervargę, tylūs 
vergai. Vieninteliai sklindantys garsai buvo akmenis siekiančių 
grandinių Žvangėjimas ir vergų nugaras čaižančio prižiūrėtojo 
botago kirčiai. Ji buvo girdėjusi apie tokius nelaimėlius, sugrūstus 
į kalėjimo namelius, pastatytus prie didesnių ūkių, ir per metus 
ar dvejus nuvaromus iki mirties; tiesą sakant, ji niekada nebuvo 
jų mačiusi iš arti. Kartkartėmis koks vergas rasdavo jėgų pakelti 
nuo purvo akis ir dirstelėjęs sutikdavo jos žvilgsnį. Jai atrodė, jog 
žvelgdama į tokias akis ji pro skylę žvelgia į pragarą. 

Ir vis dėlto ji nepasiduos, nors vakaras visai ištuštino kelią, 
o sekti akveduko liniją darėsi vis sunkiau. Po truputį tirpo rami- 
nantys žemutinių kalno šlaitų papėdėje išsibarsčiusių vilų vaizdai, 
juos pakeitė pavieniai tamsoje mirgantys deglų ir lempų taškeliai. 
Jos arklys dabar ėjo žingine, ir Korelija lingavo balne sunkių jo 
žingsnių ritmu. 

Buvo karšta. Ji ištroško. (Žinoma, ji pamiršo pasiimti vandens; 
paprastai vandens jai atnešdavo vergai.) Jai perštėjo odą ten, kur 
prie prakaituoto kūno buvo prilipę drabužiai. Mergaitę palaikė tik 
mintis apie akvarijų ir jam gresiantį pavojų. O gal ji pavėluos? Gal 
jis jau nužudytas? Ji buvo bepradedanti svarstyti, ar apskritai kada 
nors jį prisivys, bet tada klampus oras tapo dar tankesnis ir pasigirdo 
zvimbesys; po akimirkos jai iš kairės nuaidėjo garsus trenksmas, 
sklindantis iš kalno gelmių. Arklys stojo piestu atlošdamas ją atgal, 

ir Korelija vos išsilaikė balne, prakaituotais pirštais dar tvirčiau 
suspausdama vadeles ir drėgnomis kojomis vargais negalais 
įsiremdama į plačius arklio šonus. Kai arklys vėl pasileido bėgti, 
Korelija išsigelbėjo tik stipriai įsikibusi pirštais į arklio karčius. 

Arklys lėkė maždaug mylią ar daugiau, ir kai galiausiai sulėti- 
no tempą, pakėlusi galvą Korelija pamatė, jog jie jau baigė kelionę 
vieškeliu ir dabar joja atvira lyguma. Kažkur netoli ji išgirdo sru- 
venantį vandenį; tikriausiai tai išgirdo ir arklys, o gal jis užuodė, 
nes apsigręžė ir pasuko garso link. Korelija jojo prispaudusi prie 
arklio sprando skruostą ir kietai užmerkusi akis, bet dabar, pakė- 
lusi galvą, ji įžiūrėjo baltas akmenų krūvas ir žemą plytų sienelę, 
kuri, jos manymu, juosė milžinišką šulinį. Arklys pasilenkė atsi- 
gerti. Ji pakuždėjo arkliui ir švelniai, kad jam nesutrukdytų, nu- 
lipo. Ji virpėjo po patirto šoko. 

Korelijos kojos įsmigo į purvą. Tolumoje ji pamatė stovykla- 
vietės žiburius. 


| o Atilijaus tikslas buvo pašalinti po žeme esančias 
nuolaužas — o tai nelengva užduotis. Tunelio plotis buvo 
toks, kad jame vienu metu galėjo mosuoti kirtikliu ir kasti kastuvu 
tik vienas žmogus; nuolaužų pripildytas krepšys turėjo būti siun- 
čiamas iš rankų į rankas iki šachtos angos, paskui pririšamas prie 
virvės ir ištraukiamas į paviršių, ištuštinamas ir siunčiamas atgal; 
iki to laiko turi būti pripildytas antrasis krepšys. 

Pasirengęs darbuotis kirtikliu Atilijus kaip paprastai atsistojo 
pirmas. Nuo tunikos jis nusidrėskė medžiagos juostą ir užsirišo 
ją ant burnos ir nosies, kad ne taip pykintų nuo sieros tvaiko. At- 
kirsti plytų ir žemių, o paskui visa tai sužerti į krepšį nebuvo labai 
paprasta. Tokioje nedidelėje erdvėje užsimoti kirtikliu ir dar rasti 
jėgų betonui susmulkinti į mažesnius gabalus buvo Herakliui tin- 
kamas darbas. Kai kuriuos luitus galėjo panešti tik du vyrai; Ati- 
lijus jau seniau buvo kruvinai nusibraukęs alkūnes į tunelio sienas. 
Ką jau kalbėti apie kaitrą, dar labiau prisotintą troškaus nakties 

oro, prakaituotų kūnų ir degančių fakelų; tokį karštį pakelti buvo 
labai sunku; Atilijaus manymu, net Ispanijos aukso kasyklose ne- 
buvo blogiau. Vis dėlto jis juto, jog gali pasistūmėti į priekį, ir šitai 
jam suteikė papildomų jėgų. Jis rado vietą, ties kuria Augustas 
buvo sustabdytas. Visos problemos būtų įveiktos, jeigu tik jiems 
pavyktų išvalyti šiuos kelis metrus. 

Po valandėlės Brebiksas patapšnojo per petį ir pasisiūlė jį pa- 
kaip šis galingas vyras, savo kūnu užėmęs beveik visą tunelį, ėmė 
mojuoti juo taip lengvai, tarsi jo rankose būtų paprastas žaisliu- 
kas. Akvarijus brovėsi per tunelį, ir kiti traukėsi stengdamiesi jį 
praleisti. Dabar jie dirbo kaip komanda, kaip vieningas kūnas: 
vėl romėnišku stiliumi. Nežinia, ar dėl gaivinančių maudynių, ar 
todėl, kad gavę ypatingą užduotį turėjo kur nukreipti mintis, vyrų 
nuotaika pasikeitė. Galiausiai Atilijus ėmė galvoti, jog galbūt jie 
nėra tokie jau blogi. Kad ir ką sakytum apie Amplijatą, jis bent 
jau išmanė, kaip suvaldyti vergų komandą. Atilijus perėmė sunkų 
krepšį iš greta stovinčio vyro — jis pastebėjo, jog tai tas pats žmo- 
gus, iš kurio rankų jis išspyrė vyno ąsotį — ir perdavė jį kitam, 
stovinčiam eilėje. 

Po truputį jis ėmė prarasti laiko pojūtį; pasaulis susitraukė 
iki siauro kelių pėdų tunelio lopinėlio, atbuko rankų ir nugaros, 
sužeistų alkūnių, aštriom nuolaužom supjaustytų delnų skausmas, 
tarsi dingo troškinantis karštis. Jis buvo taip susitelkęs, kad iš pra- 
džių nė neišgirdo Brebikso šūksnio. 

— Akvarijau! Akvarijau! 

— Klausau? 

Prisispaudęs prie sienos jis slinko pro vyrus, tik dabar suvo- 
kęs, kad tunelyje yra vandens — jau dabar iki kulkšnių. 

— Kas yra? 

— Pažiūrėk pats. 

Iš greta stovinčio žmogaus Atilijus paėmė deglą ir prikišo 
prie suslėgtų nuolaužų, užblokavusių liniją. Iš pirmo žvilgsnio 
jos atrodė ganėtinai tankiai sukritusios, bet paskui jis pamatė, 

kad visur sruvena vanduo. Per užvirtusius luitus bėgo mažyčiai 
upeliukai, tarsi visa nuolaužų krūva prakaituotų. 

— Dabar supranti, ką norėjau pasakyti? — Brebiksas baks- 
telėjo į krūvą kirtikliu. — Jeigu ši užtvara nuvirs, mes visi čia pa- 
skęsime kaip kanalizacijos žiurkės. 

Atilijus girdėjo už nugaros spengiančią tylą. Liovęsi dirbti, 
vergai klausėsi. Atsigręžęs Atilijus pamatė, jog jie jau išvalė kokius 
keturis ar penkis metrus. Tai kiek dar liko užtvaros, atlaikančios 
visą Augusto svorį? Kelios pėdos? Jis nenorėjo sustoti. Bet taip pat 
nenorėjo, kad jie visi pražūtų. 

— Gerai, — nenorom pratarė jis. — Eikite iš tunelio. 

Jiems nereikėjo kartoti antrą kartą; atrėmę į sienas deglus, 
numetę įrankius ir krepšius jie išsirikiavo prie virvės. Vos tik 
vienas užsliuogia virve, ir jo kojos dingsta šachtos angoje, virvės 
imasi jau kitas ir sliuogia aukštyn, kur saugiau. Atilijus nusekė 
tuneliu paskui Brebiksą prie šachtos angos. Jie buvo vieninteliai, 
likę po Žeme. 

Brebiksas pasiūlė Atilijui virvę. Atilijus atsisakė. 

— Ne. Lipk tu. Aš liksiu čia ir pažiūrėsiu, ką dar galima pa- 
daryti. 

Atilijus pastebėjo, jog Brebiksas į jį žiūri kaip į beprotį. 

— Aš apsivyniosiu virve. Kai išlipsi į viršų, atrišk virvę nuo 
vežimo ir atmatuok tiek, kad man pakaktų tunelio galui pasiekti. 
Tik tvirtai laikyk. 

Brebiksas gūžtelėjo pečiais. 

— Tavo reikalas rinktis. 

Jam nusisukus lipti Atilijus čiupo jį už parankės. 

— Juk tu esi pakankamai stiprus, kad mane išlaikytum, Bre- 
biksai? 

Gladiatorius šyptelėjo. 

— Ir tave, ir suknistą tavo motiną! 

Nepaisant didelio svorio, Brebiksas sliuogė virve vikriai kaip 
beždžionė; tada Atilijus liko vienas. Antrą kartą juosdamasis virve 
ir ją megzdamas, jis galvojo, jog tikriausiai išties yra pamišęs, bet 

jam rodės, kad nėra kito pasirinkimo: šlapio tunelio nesutvarkysi, 
tad jam nebėra ko laukti, nes pro kliūtį jau sunkiasi vanduo. Jis 
truktelėjo virvę. 

— Ar jau gerai, Brebiksai? 

— Pasirengęs! 

Atilijus pakėlė deglą ir nuėjo tuneliu tolyn; pasilenkęs paimti 
įrankių ir krepšių, jis pastebėjo, kad vandens dabar jau yra virš 
kauliukų, beveik siekia blauzdas. Atilijus žengė lėtai, kad Brebiksas 
galėtų reguliuoti virvės ilgį. Nuolaužų krūvą akvarijus pasiekė 
išpiltas prakaito — tiek iš nervų, tiek nuo karščio. Jis tarsi juto visą 
Augusto svorį ir galią. Atilijus perėmė deglą į kairę ranką, o dešine 
ėmė klibinti, į abi puses judinti akių lygyje esantį atsikišusios 
plytos galą. Jam tereikėjo mažyčio tarpelio viršuje: atvėręs mažytę 
ertmę, jis galės pasitikrinti, koks yra slėgis. Iš pradžių plyta 
nejudėjo. Paskui aplink ją suburbuliavo vanduo, ir staiga ji, įsukta 
galingos srovės, iššoko jam pro pirštus ir pralėkė pro pat galvą taip 
arti, jog įdrėskė ausį. 

Atilijus sušuko ir metėsi atgal, nes griuvėsių siena, neatlaikiusi 
vandens slėgimo, pažiro į šipulius: į visas puses aukštyn ir žemyn 
pasipylė nuolaužos; sienoje liko V formos ertmė. Visa tai nutiko 
akimirksniu, bet Atilijus spėjo įsisąmoninti kiekvieną šios griūties 
akimirką, kol ant jo nusileido vandens siena, nubloškusi atgal, 
išmušusi iš rankų deglą ir panardinusi į tamsą. Po vandeniu jis 
lėkė labai greitai — galva į priekį, ant nugaros; srovė jį, mėginantį 
ko nors nusitverti graibant cementinį dugną, nešė tuneliu. 
Apvertė ant pilvo, ir jis pajuto aštrų skausmą, kai virvė įsirėžė tarp 
šonkaulių, glaudžiai apsivijus ir iškėlus viršun; nugara jis atsitrenkė 
į stogą. Akimirką Atilijui atrodė, kad jis išgelbėtas, bet paskui virvė 
vėl atsipalaidavo, o jis pats paniro į tunelio dugną; jį vėl pasičiupo 
srovė — kaip lapą nuotėkų latake — ir nusinešė į tamsą. 


Nocte concubia 


[22.07 val.) 


„Daugelis stebėtojų mini specifinę tendenciją: išsiverži- 
mai prasideda arba tampa stipresni per pilnatį, kai po- 
tvynių ir atoslūgių spaudimas stipriausiai veikia žemės 
plutą“. 


„Vulkanologija“ (antras leidimas) 


mplijatui Vulkanalijos niekada labai nerūpėjo. Ši 

šventė žymėjo tam tikrą kalendorinę datą, kai vaka- 

re pradeda temti daug anksčiau, o rytą reikia sutikti 
prie žvakės. Tai vasaros pažadų pabaiga ir ilgo melancholiško ėji- 
mo į žiemą pradžia. O ir pati ceremonija nebuvo skoninga. Vulka- 
nas gyvena urve po kalnu; tai jis užleidžia žemę viską naikinančia 
ugnimi. Visos gyvos būtybės, išskyrus žuvis, jo bijo, todėl, laikan- 
tis nuostatų, jog dievai, kaip ir žmonės, labiausiai trokšta to, kas 
sunkiausiai pasiekiama, Vulkanas pamaloninamas žuvų aukomis; 
gyvos Žuvys metamos į laužą. 

Nepasakytum, kad religiniai jausmai Amplijatui būtų buvę 
visai svetimi. Jam visada patikdavo stebėti skerdžiamą puikios 
išvaizdos gyvulį — sakykime, kad ir ta sunki romaus gyvulio 
eisena, jo kelionė prie altoriaus, nieko nenutuokiantis žvilgsnis, 
įbestas į žynį, paskui stulbinantis, netikėtas padėjėjo smūgis 
kūjeliu, gerklę rėžiančio peilio blykstelėjimas, pastirusio gyvulio 
kritimas — jis guli sustingęs kaip stalas, į viršų užverstomis 
kojomis, — dulkėse krešantys tamsiai raudono kraujo klanai, 
iš prapjauto pilvo virstantys geltoni viduriai, nešami apžiūrėti 
orakului... Štai šitai susiję su religingumu. Bet žiūrėti, kaip 
prietaringi miestelėnai grūsdamiesi prie laužo į liepsną mėto 

šimtus mažyčių žuvelių, stebėti, kaip karštyje vartosi ir šokinėja 
sidabriniai jų kūneliai, Amplijatui tikrai neatrodė kilnu. 

O šiais metais ceremonija buvo ypač nuobodi, — aukoti 
Vulkanui troško itin daug žmonių. Nes buvo manoma, kad 
nesibaigiančios sausros, išdžiūvę šaltiniai ir išsausėję šuliniai, žemės 
drebėjimai, ant kalno matomos ir girdimos šmėklos — Vulkano 
darbas, todėl miestą gaubė didelis nerimas. Amplijatas visa tai 
išskaitė iš įraudusių prakaituotų veidų susibūrusiųjų, forumo 
pakrašty žvelgiančių į ugnį. Aiškiai jautėsi tarsi apčiuopiama ore 
tvyranti baimė. 

Jo vieta nebuvo labai gera. Miesto valdytojai tradiciškai buvo 
susirinkę ant Jupiteriui skirtos šventyklos laiptų — magistratai ir 
žyniai priekyje, Ordo nariai, įskaitant ir jo paties sūnų, būriavosi 
pirmiesiems už nugarų, o Amplijatas, būdamas išlaisvintas vergas, 
nepelnęs oficialaus pripažinimo, kaip visada pagal protokolą buvo 
ištremtas į paskutines eiles. Nepasakytum, kad dėl to jis krimstųsi. 
Atvirkščiai. Jis tiesiog mėgavosi faktu, kad valdžia ir galybė, 
tikra valdžia ir galybė, yra užslaptinta; tai tarsi nematoma jėga, 
leidžianti žmonėms atlikti šiuos pilietinius formalumus, kartu 
visą laiką tarsi tampant tų formalumų dalyvius už virvučių kaip 
marionetes. Beje, ir tai išties labai puiku, daugelis žmonių žino, kad 
iš tikrųjų jis, tasai vyriškis, stovintis dešimtoje eilėje trečias nuo 
galo, valdo miestą. Tai žino ir Popidijus, ir Kuspijus, ir Holkonijus, 
ir Britijus; Amplijatas jautė, jog dėl to jie jaučiasi sutrikę, jiems 
nejauku klausytis minios padėkos už indėlį į šventę. Šitai žinojo ir 
daugelis žmonių, todėl tuo labiau jį gerbė. Jis matė, kaip žmonės 
ieško jo veido, baksnojasi alkūnėmis ir rodo pirštais. 

— Tai Amplijatas, — tarėsi girdįs žodžius, — jis atstatė miestą, 
kai kiti pabėgo! Hail, Ampliatus! Hail, Ampliatus! Hail, Ampliatus! 

Nesulaukęs pabaigos, jis išsmuko. 

Jis ir vėl nusprendė eiti pėsčias, o ne keliauti neštuvuose; 
nusileido šventyklos laiptais ir nusiyrė per žiūrovų eiles — čia 
linktelėjo, ten spustelėjo ranką, — paskui patraukė palei šešėlį 

metančią statinio sieną, praėjo pro Tiberio triumfo arką ir pateko 
į tuščią gatvę. Jo vergai iš paskos nešė neštuvus kartu atlikdami 
asmens sargybinių vaidmenis, bet sutemus Pompėjoje Amplijatui 
nebuvo baisu. Jis pažinojo kiekvieną miesto akmenį, kiekvieną 
kelio įdubą ar iškilimą, kiekvieną fasadą, kiekvieną nuotėkų lataką. 
Didžiulė pilnatis ir kartkartėmis kelią nušviečiantis žibintas 
— dar viena jo sumanyta naujovė — ganėtinai aiškiai rodė jam 
kelią namo. Bet reikėtų kalbėti ne tik apie jam gerai pažįstamus 
Pompėjos statinius. Jis puikiai pažinojo ir jos žmones, žinojo visas 
jų sielos paslaptis, ypač per rinkimus: penkiuose kaimyniniuose 
kvartaluose — forenziečių, kampaniečių, saliniečių, urbulaniečių, 
paganiečių — jis turėjo po savo agentą. O kur dar visos amatininkų 
gildijos — skalbėjai, kepėjai, žvejai, parfumeriai, auksakaliai ir visi 
kiti; jis juos visus užstojo. Norėdamas blokuoti kitus balsus, jis 
net galėjo pasinaudoti pusės savo šventyklos tikinčiųjų, Izidės 
garbintojų, balsais. Mainais už tai, kad kokiam nors nevykėliui 
išrūpino valdžios vyro vietą, jis gaudavo įvairiausių leidimų ir 
licencijų, leidimus projektams ir palankius sprendimus bazilikoje; 
visa tai ir yra nematoma valdžios apyvarta. 

Jis pasuko nuokalne namų link — savų namų, pabrėžtų jis 
pats, ir minutėlę stabtelėjo norėdamas pasimėgauti vakaro oru. 
Jis mėgo šį miestą. Anksti iš ryto karštis gali slėgti, bet paprastai 
ilgai netrukus nuo Kaprio pusės atplaukia tamsiai mėlynos 
raibuliuojančios vilnelės, ir apie ketvirtą miestą ima kedenti lapus 
šiurenantis nuo jūros pučiantis brizas; visą likusią dienos dalį 
Pompėja kvepia maloniai kaip pavasarį. Taip, tiesa, kai būna karšta 
ir tyku, kaip kad šįvakar, turtingesnieji skundžiasi, kad mieste 
dvokia. Bet Amplijatui, galima sakyti, net labiau patiko sunkesnis 
kvapas — arklių mėšlas gatvėse, šlapimas skalbyklose, žuvų 
perdirbimo gamyklėlės uoste, dvidešimties tūkstančių žmonių 
kūnų, susikimšusių už miesto sienų, prakaitas. Amplijatui taip 
kvepėjo gyvenimas: veikla, pinigai, nauda. 

Jis vėl ėmė žingsniuoti, o sustojęs prie savo namų lauko durų 
atsistojo po žibintu ir garsiai pabeldė. Jam vis dar tebebuvo labai 

malonu įeiti pro duris, pro kurias jis nebūdavo įleidžiamas tada, 
kai vergavo; Amplijatas apdovanojo durininką šypsena. Jis buvo 
puikiai nusiteikęs, taip puikiai, jog nuėjęs pusę kelio vestibiuliu 
atsigręžė ir paklausė: 

— Ar žinai laimingo gyvenimo paslaptį, Masavai? 

Durininkas papurtė didžiulę galvą. 

— Numirti, — Amplijatas žaismingai bakstelėjo jam į pilvą, 
tarsi būtų bakstelėjęs į medį, ir mirktelėjo, — numirti, o paskui grįžti 
į gyvenimą ir mėgautis kiekviena diena kaip pergale prieš dievus. 

Jis nieko nebijojo, jis nebijojo nė vieno. Bet tikrasis pokštas 
buvo tas, jog jis nebuvo net apytikriai tiek turtingas, kiek kiti jį 
manė esant. Vila Mizene kainavo dešimt milijonų sestercijų ir buvo 
išties jam per brangi, bet tiesiog būtina įsigyti! Vilą jis nusipirko už 
skolintus pinigus,tiksliau, jį parėmė šis namas,už kurį buvo sumokėta 
įkeitus pirtis, kurios net nėra baigtos. Ir vis dėlto Amplijatui kažkaip 
pavyko visa tai kontroliuoti ir įgyvendinti, tikriausiai dėl savo paties 
valios, gudrumo ir visuomenės pasitikėjimo; ir jeigu tasai kvailys 
Liucijus Popidijus mano, jog atgaus senąjį šeimos namą vedęs 
Koreliją... na, kad ir kaip būtų gaila, prieš pasirašydamas sutartį jis 
turėjo pasiieškoti padoraus advokato. 

Eidamas pro deglais apšviestą baseiną jis sustojo pasižiūrėti 
į fontaną. Vandens dulksna maišėsi su rožių aromatu, bet atrodė, 
kad fontano čiurkšlės slopo sulig kiekviena akimirka, tiesiog 
jam bežiūrint; jis pagalvojo apie rimtąjį jaunąjį akvarijų, kažkur 
tamsoje mėginantį pataisyti akveduką. Atgal jis negrįš. Gaila. 
Kartu jie būtų galėję pelningai verstis. Bet jis buvo sąžiningas, o 
Amplijato motto — „Tesaugo mus dievai nuo sąžiningųjų . Galbūt 
jau dabar jis negyvas. 

Gęstantis fontanas ėmė jį neraminti. Jis mąstė apie liepsnose 
šokinėjančias ir besivartančias sidabrines žuveles ir pamėgino 
įsivaizduoti miestiečių reakciją, kai jie pastebės, kad akvedukas 
senka. Aišku, tie prietaringi kvailiai visą kaltę suvers Vulkanui, 
svarstė Amplijatas. Apie tai jis nebuvo pagalvojęs. Vadinasi, rytojus 
galėtų būti tinkamas metas galiausiai pateikti Pompėjos burtininkės 

Birijos Onomastijos pranašystę; imdamasis atsargumo priemonių 
šią burtininkę jis buvo nusisamdęs jau anksčiau šią vasarą. Ji 
gyveno namelyje prie amfiteatro ir naktį, apsupta dūmų kamuolių, 
bendraudavo su senuoju dievu Sabazijum, kuriam aukojo gyvates, 
ant altoriaus pasidėjusi dvi pagalbines magiškas bronzines rankas. 
Tai buvo tikrai pasibjaurėjimą kelianti procedūra, nuo kurios 
Amplijatui per nugarą bėgdavo šiurpai, bet burtininkė Pompėjai 
išpranašavo stulbinančią ateitį, todėl bus naudinga, jeigu apie tai 
pasklis žinios. Amplijatas nutarė iš ryto susikviesti magistratus. O 
dabar, kai visi kiti dar forume, jis turi sutvarkyti svarbesnį reikalą. 

Jau lipant laiptais į privačius Popidijaus apartamentus jo 
daiktas ėmė nerimauti. Šiuos laiptus jis mynė tiek daug kartų ir taip 
seniai, dar nuo tada, kai senasis šeimininkas jį laikė šuns vietoje. Per 
daugybę metų šios sienos regėjo begales slaptų pašėlusių glamonių, 
o kiek ašaringų meilikavimų jos prisiklausė, kol Amplijatas pakluso 
nekantriems pirštams ir atsidavė šeimos galvai. Jis buvo gerokai 
jaunesnis už Celsiną, jaunesnis net už Koreliją; ir kas gi ji tokia, 
kad skundžiasi dėl vedybų be meilės? Beje, šeimininkas visada 
šnabždėdavo, jog jį myli, gal ir tikrai mylėjo, juk, kad ir kaip ten būtų, 
testamentu Amplijatui suteikė laisvę. Viskas, ko Amplijatas pasiekė, 
buvo glaudžiai susiję su čia išlieta sėkla. Jis niekada to nepamiršo. 

Miegamojo durys buvo neužrakintos, ir jis įėjo nepasibeldęs. 
Ant naktinio stalelio degė aliejinė lempa. Pro atdaras langines krito 
blausi mėnesienos šviesa ir jis išvydo lovoje gulinčią išsikėtojusią 
Tediją Sekundą, kaip lavoną ant pakylos karstui. Jam įžengus 
šešiasdešimtmetė pasuko galvą, buvo nuoga. Jos perukas kabėjo 
uždėtas ant manekeno, stovinčio netoli lempos, tylaus būsimo 
reginio stebėtojo. Senais laikais būtent ji duodavo nurodymus 
— Čia, ten, ten, bet dabar jie apsikeitė vaidmenimis; Amplijatas 
nebuvo tikras, ar dabar ji nejaučia dar didesnio malonumo, 
nors niekada nešnipštelėjo nė žodelio. Tylėdama ji apsivertė ir 
pasikėlė ant rankų bei kelių, atkišo jam kaulėtą užpakalį, mėlynai 
apšviestą mėnesienos; ji laukė nejudėdama, kol buvęs jos vergas 
— dabartinis šeimininkas — įlips į jos lovą. 

I)“ kartus jau po to, kai virvė atsipalaidavo, Atilijus įsten- 
gė įsiremti keliais ir alkūnėmis į siauro tunelio sienas 
ir abu kartus buvo nublokštas vandens bei nuneštas tuneliu. Jau 
nusilpusiomis rankomis ir kojomis, sprogstančiais plaučiais jis nu- 
jautė, jog teturi paskutinę progą; jis dar kartą pamėgino — įsirėmė 
į šonus išsiskėtęs kaip jūros žvaigždė. Galva iškilo į paviršių; jis 
kosėjo ir spjaudėsi gaudydamas kvapą. 

Tamsoje nesiorientavo, kur yra, kaip toli buvo nuneštas. Jis 
nieko nematė, nieko negirdėjo, nieko nejautė, išskyrus cementą 
po rankomis ir keliais bei vandens, kuris buvo jį apsėmęs iki 
kaklo, slėgimą ir plakimąsi į kūną. Jis nenutuokė, kaip ilgai laikosi 
taip įsikibęs, tik galiausiai susivokė, jog vandens srovė po truputį 
silpnėja, ir vandens lygis krinta. Pečiais pajutęs orą jis suprato, kad 
blogiausia jau praėjo. Labai greitai ir krūtinė išniro iš vandens. 
Atilijus atsargiai paleido sienas ir atsistojo. Lėtai tekant srovei, jis 
palinko atgal, o paskui vėl išsitiesė, kaip didelį potvynį išgyvenęs 
medis. 

Jo smegenys vėl ėmė dirbti. Sulaikytas vanduo baigė nutekėti; 
kadangi prieš dvylika valandų buvo uždaryti Abelos šliuzai, 
nebebuvo kuo šių vandens atsargų papildyti. Likęs vanduo 
nutekėjo dėl nedidelio, bet juntamo akveduko nuolydžio. Atilijus 
liemeniu pajuto timptelėjimą. Priešais jį plūduriavo virvė. Jis 
sugraibė virvę tamsoje, įsitvėrė jos ir ėmė sukti ją aplink ranką. 
Pasiekęs galą jis perbraukė per virvės galiuką pirštu. Lygus. 
Nenušiuręs ir nenukirstas, Brebiksas tikriausiai paprasčiausiai ją 
paleido. Kodėl? Staiga Atilijų apėmė panika, jis pašėlusiai panoro 
iš čia ištrūkti. Jis pasilenkė ir pradėjo bristi, bet visa tai labiau buvo 
panašu į košmarą — jis ėjo nieko nematydamas ištiesęs rankas 
visiškoje tamsoje, graibydamas sienas, o kojas tegalėjo pavilkti 
tiek, kiek klibikščiuojantis senis. Jis jautėsi tarsi dvigubai įkalintas 
— aplinkui slėgė žemė, o priekyje telkšojo vanduo. Jam skaudėjo 
šonkaulius, atrodė, kad petys tarsi ugnim nudegintas. 

Atilijus išgirdo pūkštelėjimą ir tolumoje pamatė lekiantį 
geltonos šviesos varveklį, tarsi krintančią žvaigždę. Jis liovėsi 
bridęs ir sunkiai alsuodamas įsiklausė. Ir vėl šūksniai, antras 
pūkštelėjimas, pasirodė dar vienas deglas. Jie jo ieško. Jis girdėjo iš 
toli šaukiant: „Akvarijau!“, ir mėgino nuspręsti, ar turėtų atsiliepti. 
Jis baidosi šešėlių, tiesa? Griuvėsių siena suiro taip staiga ir su 
tokia jėga, kad joks normalus žmogus nebūtų įstengęs to išlaikyti. 
Bet Brebikso nepavadinsi normaliai stipriu žmogumi, o tai, kas 
nutiko, nebuvo netikėta: gladiatorius turėjo būti tam pasirengęs. 

— Akvarijau! 

Jis dvejojo. Iš tunelio jokio kito išėjimo nėra, šitai nekelia 
abejonių. Jis turėtų eiti juos pasitikti. Tačiau instinktyviai jautė, jog 
visus įtarinėjimus turėtų pasilaikyti sau. Jis atsišaukė: 

— Aš čia! 

Atilijus pasileido senkančiu vandeniu mirksinčių švieselių 


link. 


tilijų jie pasitiko su nuostaba ir pagarba — Brebiksas, 
Musa ir jaunasis Politesas lenktyniaudami grūdosi jo 
pasitikti, nes, pasak jų, tokio potvynio niekas nebūtų atlaikęs. 
Brebiksas nuolat kartojo, kad virvė iššoko jam iš rankų tarsi žal- 
tys; kaip įrodymą jis atkišo savo delnus. Deglų šviesoje ant abiejų 
delnų ryškiai buvo matyti įstriži įspaudai. Galbūt jis sako tiesą? Jo 
tonas buvo ganėtinai atgailaujantis. Kita vertus, kiekvienas sam- 
dytas žudikas turėtų labai nedrąsiai jaustis išvydęs, kad jo auka 
prisikėlė. 
— Kiek prisimenu, Brebiksai, tu sakei, kad galėtum išlaikyti 
ne tik mane, bet dar ir mano motiną. 
— Oi, tavo motina pasirodė esanti sunkesnė, nei maniau. 
— Tave saugo dievai, akvarijau, — pareiškė Musa. — Jie turi 
tau paskyrę kažkokią užduotį. 
— Mano užduotis, — pasakė Atilijus, — sutvarkyti šį suknistą 
akveduką ir grįžti į Mizeną. 

Jis nusirišo nuo juosmens virvę, paėmė Politeso deglą ir 
prasibrovė pro vyrus pasišviesdamas tunelio kelią. 

Kaip sparčiai seko vanduo! Jau dabar jo buvo žemiau kelių. 
Jis įsivaizdavo, kaip vandens srovė teka į Nolą ir į kitus miestus. 
Galiausiai jis pratekės per visą įlanką, į šiaurę nuo Neapolio esan- 
čias arkadas, virš didžiosios arkos Kūmuose, paskui pusiasalio 
kyšuliu žemyn į Mizeną. Greitai šita atkarpa bus visai sausa. Teliks 
balutės ant grindinio. Kad ir kas nutiktų, jis tesėjo admirolui duotą 
pažadą. Jis suremontavo aveduką. 

Tunelis ties kliūties vieta tebebuvo iki galo nesutvarkytas, 
bet didžiąją darbo dalį už juos atliko vanduo. Dabar reikėjo pa- 
šalinti likusį su žeme sumišusį žvirgždą, išlyginti grindis ir sienas, 
išbetonuoti akveduko pagrindą, sumūryti plytų sienelę ir ją su- 
tvirtinti cementu; nieko ypatinga — tiesiog laikinas remontas, 
kuriuo reikės pasitenkinti iki rudens, kai jie čia atkeliaus rimtai 
viską sutvarkyti. Vis dėlto šią naktį dar liko nudirbti nemažai 
darbo, kol jų nespėjo pasiekti pirmieji šviežio vandens liežuvėliai 
iš Abelos, Beko atidarius šliuzus. Atilijus pasakė, ko iš jų laukia, 
o Musa iškart puolė dėstyti dar ir savo pasiūlymus. Jeigu jie jau 
dabar pradėtų leisti plytas žemyn ir sukrautų palei sieną, greičiau 
jomis pasinaudotų tada, kai nebeliks vandens. Jie iškart galėtų 
imtis darbo ir viršuje pradėti maišyti cementą. Per visą naujosios 
Atilijaus tarnybos laiką tai buvo pirmas kartas, kai Musa pareiškė 
norą bendradarbiauti. Atrodė, kad dabar, kai Atilijus išsigelbėjo, jis 
ėmė jausti akvarijui pagarbią baimę. Turėčiau dažniau keltis iš nu- 
mirusių, — pamanė Atilijus. 

Brebiksas pratarė: 

— Pagaliau dingo toji smarvė. 

Atilijus anksčiau nebuvo to pastebėjęs. Jis uodė orą. Teisybė. 
Atrodė, kad įkyrus sieros tvaikas išsisklaidė. Jis svarstė, kas atsi- 
tiko — iš kur tas tvaikas sklido ir kodėl dingo, bet neturėjo laiko 
ilgiau apie tai pamąstyti. Atilijus išgirdo kažką šaukiantį jį vardu ir 
nubrido per vandenį šachtos angos link. Tai buvo Korvino balsas: 

— Akvarijau! 

— Klausau? 

Vergo galvą gaubė raudonas švytėjimas. 

— Kas yra? 

— Manau, turėtum išlipti ir pažiūrėti. 

Jo galva netikėtai dingo. 

Ir kas gi dabar? Atilijus pasiėmė virvę ir atidžiai ją patikrino, 
o paskui pradėjo lipti. Sumuštas ir labai nuvargęs šį kartą jis turėjo 
labiau pasistengti. Jis lipo lėtai — dešinė ranka, kairė ranka, dešinė 
ranka, įsiremdamas siauroje šachtos angoje, stumdamasis aukštyn, 
iškeldamas rankas per angos kraštus, kol galiausiai išlipo į šiltą 
naktį. 

Kol jis buvo po žeme, patekėjo milžiniška raudona pilnatis. 
Pilnatis, kaip ir žvaigždės, tiesą sakant, kaip ir viskas šioje pasaulio 
dalyje, atrodė nenatūrali, tarsi per didelė. Darbai viršuje jau buvo 
gerokai pajudėję: aplink matėsi iš tunelio iškastų nuolaužų krū- 
vos, į apvalią pilnatį kibirkštis spjaudydami degė du dideli laužai, 
į žemę buvo susmaigstyti deglai, kad būtų dar šviesiau, o vežimai 
jau beveik iškrauti. Mėnesienoje Atilijus pamatė aplink seklų ežerą 
plytintį klampaus purvo ruožą; vanduo ežere buvo beveik visai 
nusekęs. Amplijato vergai rymojo atsišlieję į vežimaičius ir lau- 
kė nurodymų. Jie smalsiai stebėjo, kaip Atilijus išlipa. Tikriausiai 
neblogai atrodau, — svarstė Atilijus, — visas purvinas ir šlapias. 
Jis riktelėjo Musai į tunelį, kad jie darbuotųsi toliau, o paskui ap- 
sidairė ieškodamas Korvino. Tasai buvo beveik už trisdešimties 
žingsnių, netoli jaučių, nugara atsigręžęs į šachtos angą. Atilijus 
nekantraudamas jam šūktelėjo. 

— Na? 

Korvinas atsigręžė ir užuot paaiškinęs pasitraukė šalin nuo 
kažkokios į apsiaustą susisupusios figūros. Atilijus patraukė jų 
link. Akvarijui priėjus artėliau nepažįstamasis nusimetė gobtuvą, 
ir Atilijus iškart pažino žmogų. Jis nebūtų labiau apstulbęs, jeigu 
mėnesienoje prieš jį materializuotųsi pati Egerija, vandens versmių 
deivė. Atilijus iškart pagalvojo, jog ji tikriausiai atkeliavo kartu su 

savo tėvu, todėl apsidairė aplinkui ieškodamas kitų raitelių arba 
arklių. Bet netoli taikiai skurdžią žolę rupšnojo tik vienas arklys. Ji 
buvo be palydovo; priėjęs Atilijus nustebęs kilstelėjo ranką. 

— Korelija... kas nutiko? 

— Ji nenori man sakyti, ko nori, — įsiterpė Korvinas. — Ji 
sako, kad kalbės tik su tavimi. 

— Korelija? 

Ji įtariai pažvelgė į Korviną, linktelėjo, pridėjo prie lūpų pirš- 
tą ir papurtė galvą. 

— Matai? Jau tą akimirką, kai vakar ją pamačiau, supratau, 
kad turėsim bėdos... 

— Gerai, Korvinai. Pakaks. Grįžk prie darbo. 

— Bet... 

— Dirbti! 

Vergui nukėblinus tolyn, Atilijus atidžiau į ją įsižiūrėjo. Pur- 
vini skruostai, išsidraikę plaukai, purvu aptaškytas apsiaustas ir 
suknelė. Bet labiausiai jį trikdė jos akys — nenatūraliai išsiplėtu- 
sios ir blizgančios. Jis paėmė ją už rankos. 

— Čia tau ne vieta, — švelniai pasakė Atilijus. — Ką tu čia 
veiki? 

— Norėjau tau atgabenti štai šituos, — sušnabždėjo ji ir iš po 
apsiausto klosčių ėmė traukti mažučius papiruso ritinėlius. 


1177 buvo skirtingų metų, skirtingai atrodė. Iš 
viso jų buvo šeši. Visi papirusai atrodė ganėtinai maži, 
juos visus galėjai lengvai sudėti ant sulenktos rankos. Atilijus pa- 
siėmė deglą ir kartu su Korelija pasitraukė toliau nuo akveduko 
prieigų, toliau nuo šurmulio, į nuošalesnę vietelę už vieno iš veži- 
mų, stovinčių ant pažliugusios žemės. Per vandens telkinį, likusį iš 
neseniai tyvuliavusio ežero, driekėsi mirguliuojantis mėnesienos 
tiltas, tiesus ir platus kaip Romos kelias. Iš toliau atsklido vandens 
paukščių sparnų šnaresys ir klyksmai. 

Jis nuėmė jai nuo pečių apsiaustą ir patiesė ant žemės, kad ji 
turėtų kur atsisėsti. Paskui įkišo į žemę deglą, atsitūpė ir išvynio- 
jo patį seniausią dokumentą. Tai buvo vienos Augusto atkarpos 
planas; būtent šios atkarpos — Pompėja, Nola ir Vezuvijus buvo 
pažymėti rašalu, iš juodo tapusiu blyškiai pilku. Dokumentas buvo 
patvirtintas imperatoriškuoju Dieviškojo Augusto antspaudu, tarsi 
būtų patikrintas ir oficialiai aprobuotas. Topografo brėžinys. Ori- 
ginalas. Nubraižytas anksčiau nei prieš šimtmetį. Galbūt net pats 
Markas Agripa kažkada laikė šį dokumentą savo rankose? Atilijus 
apvertė papirusą. Toks dokumentas galėjo būti tik dviejose vietose 
— arba akvarijų kuratoriaus archyve Romoje, arba Stebuklų Basei- 
ne Mizene. Atilijus atsargiai jį susuko. 

Kituose trijuose papirusuose daugiausia buvo surašyti 
skaičių stulpeliai, ir Atilijui teko valandėlę juos pastudijuoti, 
kol suvokė, kas čia yra. Vienas buvo pavadintas Colonia Veneria 
Pompeianorum ir suskirstytas metais — DCCCXIV, DCCCXV ir 
taip toliau, žymint beveik du dešimtmečius; toliau taip pat buvo 
prirašyta visokių skaičių, sumų ir žymų. Skaičiai didėjo kasmet, 
iki praėjusio gruodžio — tada Roma skaičiavo aštuoni šimtai 
trisdešimt trečiuosius, — kol galiausiai padvigubėjo. Antrasis 
dokumentas iš pirmo žvilgsnio atrodė visai toks pat, bet atidžiau 
įsižiūrėjęs Atilijus pastebėjo, kad visi skaičiai buvo lygiai perpus 
mažesni nei pirmajame. Pavyzdžiui, praėjusiais metais pirmame 
papiruse pažymėta bendra suma buvo trys šimtai penkiasdešimt 
du tūkstančiai, o antrame papiruse ji buvo sumažinta iki šimto 
septyniasdešimt aštuonių tūkstančių. 

Trečias dokumentas jau ne toks oficialus. Jis buvo panašus 
į paprasto žmogaus mėnesio pajamų užrašus. Ir čia surašyti be- 
veik dvidešimties metų skaičiai, ir vėl sumos pamažu didėjo, kol 
galiausiai beveik padvigubėjo. O pajamų būta neblogų — vien per 
praėjusius metus apie penkiasdešimt tūkstančių sestercijų; bendra 
suma — apie trečdalis milijono. 

Korelija sėdėjo suglaudusi kelius ir stebėjo Atilijų. 

— Na? Ir ką gi jie reiškia? 

Jis delsė atsakyti. Jam buvo nepatogu: vieno Žmogaus gėda 
užtraukia gėdą jiems visiems. Ir kas gi pasakys, kaip plačiai ši ko- 
rupcija pasklidusi? Bet paskui jis pagalvojo: „Ne, korupcija dar ne- 
galėjo pasiekti Romos; jeigu ir Roma būtų prikišusi nagus, Aviola 
niekada nebūtų jo pasiuntęs į Mizeno pietus“. 

— Visa tai panašu į Pompėjoje suvartoto vandens kiekio skai- 
čius, — pasakė Atilijus, rodydamas jai pirmąjį papirusą. — Trys 
šimtai penkiasdešimt tūkstančių kvinarijų per praėjusius metus; 
Pompėjos dydžio miestas apytiksliai tiek ir turėtų suvartoti. O šis 
antrasis sąrašas, mano manymu, yra mano pirmtako Eksomnijaus 
surašytas dokumentas, oficialiai pateiktas Romai. Jie ir negalėtų 
sužinoti apie skirtumus, ypač po Žemės drebėjimo, nebent pasiųs- 
tų inspektorių patikrinti. O čia, — ištiesdamas trečiąjį dokumentą 
Atilijus nė nemėgino slėpti paniekos, — yra tai, ką tavo tėvas mo- 
kėjo jam už tai, kad laikytų liežuvį už dantų. 

Korelija apstulbusi pažvelgė į jį. 

— Vanduo brangus, — aiškino Atilijus, — ypač tada, kai 
imiesi atstatyti pusę miesto. „Bent jau tiek brangus, kiek brangūs 
pinigai — taip man paaiškino tavo tėvas. 

Net nekyla abejonių, kad jis būtų pajutęs skirtumą tarp pelno 
ir nuostolių. Salve Iucrum! 

Akvarijus susuko papirusus. Tikriausiai jie pavogti iš to su- 
versto kambario virš baro. Atilijus svarstė, kodėl Eksomnijus taip 
rizikavo po ranka laikydamas tokius svarbius įkalčius. Bet paskui 
pagalvojo, kad būtent įkalčiai Eksomnijui ir buvo svarbiausia. 
Juos turėdamas jis galėjo tvirtai laikyti Amplijatą savo rankose: 
Nė negalvok mėginti prieš mane eiti — stengtis nutildyti, išmesti iš 
sandėrio ar grasinti palikti likimo valiai; jeigu žlugsiu aš, su manimi 
žlugsi ir tu. 

Korelija paklausė: 

— O kaip šitie du? 

Paskutiniai du dokumentai taip skyrėsi nuo kitų, jog galėjai 
pamanyti, kad su pirmaisiais jie neturi nieko bendra. Jau iškart 

atrodė esą gerokai naujesni; vietoj skaičių juose buvo tekstas. Pir- 
masis papirusas buvo prirašytas graikų kalba. 


Pati viršūnė yra plokščia, visai nederlinga. Dirva pana- 
ši į pelenus, pajuodusiose uolienose yra urvus primenančių 
duobių, kurios atrodo taip, tarsi būtų išdegintos ugnimi. At- 
rodo, kad kažkada anksčiau ši vieta degė, iš kraterių veržėsi 
liepsnos, kurios galiausiai nuslopo negaudamos pakankamai 
kuro. Nekyla abejonių, kad būtent dėl to aplinkiniai rajonai 
yra labai derlingi, kaip ir Katanijoje, kur, sakoma, dirva yra 
prisotinta Etnos liepsnų išmestų pelenų ir ypač tinkama vy- 
nuogėms auginti. Tokioje dirvoje yra deginančių ir augimą 
skatinančių medžiagų. Kai žemė persisotina naudingų me- 
džiagų, ji būna pasirengusi degti, kaip kad nutinka visoms 
sieros turinčioms substancijoms, bet kai viskas išdega ir 
liepsna užgęsta, dirva vėl tampa panaši į pelenus ir tinkama 
augalams augti. 


Atilijus turėjo perskaityti šį tekstą du kartus, prikišęs pa- 
pirusą prie deglo, kol įsitikino, kad suvokė, apie ką čia rašoma. 
Jis padavė papirusą Korelijai. Viršūnė? Kieno viršūnė? Tikriausiai 
Vezuvijaus, nes tai vienintelė viršūnė šiose apylinkėse. Bet ar galė- 
jo Eksomnijus, tasai aptingęs, nusenęs, kekšes mylintis girtuoklis 
rasti jėgų per tokią sausrą įkopti į Vezuvijaus viršūnę ir užrašyti 
savo įspūdžius graikų kalba? Neįmanoma patikėti. O ir pati kalba 
— pajuodusiose uolienose yra urvus primenančių duobučių... ap- 
linkiniai rajonai yra labai derlingi — nepanaši į akvarijaus kalbą. 
Ji per daug literatūriška, visai nepanaši į frazes, kurias natūraliai 
ištartų toks žmogus kaip Eksomnijus; nekyla abejonių, jis ne ką 
geriau už Atilijų moka helenų kalbą. Tikriausiai šį tekstą jis nuo 
kažko nurašė. O gal kas nors kitas jam nurašė. Galbūt vienas iš 
Pompėjos forume esančios viešosios bibliotekos raštininkų. 

Paskutinis papirusas buvo ilgesnis, prirašytas lotyniškai. Ta- 
čiau turinys atrodė toks pat keistas: 

K 4 

Mano gerasis bičiuli Liucilijau, neseniai sužinojau, kad 
Pompėja, garsusis Kampanijos miestas, po žemės drebėjimo 
buvo sulygintas su žeme; nuo žemės drebėjimo smarkiai nu- 
kentėjo ir aplinkiniai rajonai. Taip pat ir dalis Herkulano 
visiškai sugriauta, o likę statiniai vos laikosi. Ir Neapolis ne- 
teko daug privačių būstų. Prie šių nelaimių prisidėjo ir kitos 
negandos: sako, kad buvo užmušta šimtų avių kaimenė, sus- 
kilo skulptūros, o kai kurie žmonės buvo visiškai sužlugdyti ir 
klaidžiojo po apylinkes niekur nerasdami sau paguodos. 

Man sakė, kad šimtai avių krito būtent Pompėjos rajo- 
ne. Nėra jokios priežasties teigti, kad tos avys krito iš baimės. 
Žmonės sako, kad dažniausiai po stipraus žemės drebėjimo 
užklumpa maras; nieko keista. Žemės gelmėse glūdi daugybė 
mirtį nešančių elementų. Jau pati nusistovėjusi atmosfe- 
ra, tvyranti amžinoje tamsoje ir per ilgą laiką nejudinta, 
yra kenksminga įkvėpti. Nesistebiu, kad gležnos ir viskam 
jautrios avys buvo užkrėstos, ypač tos, kurios galvas būda- 
vo nuleidusios visai pažeme; kvėpuodamos pažemiui jos ir 
prisitraukė užkrėsto oro. Jeigu tas oras skverbtųsi iš po žemių 
didesniais kiekiais, būtų susirgę ir žmonės, bet dabar tyras 
oras jam neleisdavo pakilti iki to aukščio, kur kvėpuodavo 
žmonės. 


Ir vėl kalba pasirodė per daug įmantri, kad ją būtų galėjęs 


rašyti Eksomnijus, o ir pats raštas buvo išraitytas įgudusia profe- 
sionalo ranka. Kita vertus, kam Eksomnijui būtų prireikę tvirtinti, 
kad jis neseniai sužinojo apie žemės drebėjimą, kuris įvyko prieš 
septyniolika metų? Ir kas tasai Liucilijus? Korelija pasilenkė ties 
jo petimi norėdama perskaityti dokumentą. Atilijus uodė jos kve- 
palus, skruostu juto jos alsavimą, jos krūtys prisispaudė jam prie 


rankos. Jis paklausė: 
— Ar esi tikra, kad šitie papirusai buvo padėti šalia kitų? Ar 
jie negalėjo būti paimti iš kur nors kitur? 

— Jie buvo toje pačioje dėžėje. O ką jie reiškia? 

— Ir tu nematei žmogaus, kuris tą dėžę atnešė tavo tėvui? 

Korelija papurtė galvą. 

— Aš jį tik girdėjau. Jie kalbėjosi apie tave. Būtent tai, ką jie 
pasakė, ir privertė mane leistis tavęs ieškoti. 

Ji pasislinko kiek artėliau ir jau žemesniu balsu pratarė: 

— Mano tėvas pasakė, jog nenorėtų, kad iš šios ekspedicijos 
grįžtum gyvas. 

— Ar tikrai? — Atilijus pamėgino nusijuokti. — O ką atsakė 
tas kitas vyras? 

— Jis pasakė, jog nebus jokio vargo. 

Tyla. Jis pajuto, kaip jos ranka palietė jo delną; ant įbrėžimų 
ir sumušimų jis pajuto vėsius jos pirštus; paskui ji padėjo jam ant 
krūtinės galvą. Ji buvo labai pavargusi. Akimirką, pirmą kartą per 
trejus metus, jis leido sau mėgautis moters kūno artumu. 

Tai štai kada gali jaustis esąs išties gyvas, mąstė Atilijus. Jis 
buvo pamiršęs. 


o valandėlės ji užmigo. Atsargiai, kad nepažadintų, Ati- 

lijus patraukė ranką. Jis paliko ją ir nuėjo prie akveduko. 

Remonto darbai buvo pasiekę lemiamą momentą. Vergai jau 

baigė kelti iš tunelio nuolaužas ir pradėjo leisti žemyn plytas. -Ati- 

lijus nežymiai linktelėjo Brebiksui ir Musai, kurie kartu stovėjo ir 

kalbėjosi. Jam priėjus abu vyrai nutilo ir sužiuro ten, kur gulėjo 
Korelija, bet Atilijus nepaisė jų smalsumo. 

Jo mintys buvo sumišusios. Nieko keista, kad Eksomnijus 
korumpuotas; jis jau buvo susitaikęs su ta mintimi. Atilijus manė, 
kad ir dingo jis dėl tos pačios priežasties. Tačiau tie dokumentai, 
graikiško teksto gabaliukas ir ištrauka iš laiško šią paslaptį leido 
suvokti visiškai kitaip. Dabar atrodė, kad Eksomnijus, likus bent 
trims savaitėms iki akveduko avarijos, sunerimo dėl dirvos, per 
kurią teka Augustas — dėl sieringos užterštos dirvos. Jis buvo tiek 

sunerimęs, jog nutarė peržiūrėti originalius brėžinius ir pasirausti 
Pompėjos bibliotekoje. 

Atilijus išsiblaškęs žvelgė į tunelio gelmes. Jis prisiminė savo 
pokalbį su Koraku Stebuklų Baseine praėjusią popietę. Tada Kora- 
kas pasišaipė: Šį vandenį jis pažinojo geriau už bet kurį kitą. O Ati- 
lijus nepagalvojęs atsakė: Gal ir pažinojo, todėl ir paspruko. Pirmą 
kartą jį apėmė kažkokio siaubingo dalyko nuojauta. Jis negalėjo 
aiškiai jos nusakyti, bet vis dėlto dėjosi per daug labai jau keistų 
dalykų — akveduko avarija, drebanti žemė, atgal į žemę subėgan- 
tys šaltiniai, nuodijanti siera... Ir Eksomnijus tai nujautė. 

Tunelyje švytėjo deglų liepsnos. 

— Musa? 

— Klausau, akvarijau? 

— Iš kur buvo Eksomnijus? Iš kur kilęs? 

— Iš Sicilijos, akvarijau. 

— Taip, taip, žinau Siciliją. O tiksliau, iš kokios dalies? 

— Manyčiau, iš rytinės, — suraukė kaktą Musa. — Iš Katani- 
jos. Kodėl klausi? 

Bet Atilijus neatsakė, tik žvelgė per mėnesienos nušviestą 
lygumą į šešėliuose paskendusį Vezuvijų. 


JUPITERIS 


Rugpjūčio 24-0ji 


Išsiveržimo diena 


Hora prima 


[06.20 val.) 


„Karšta magma galėjo sąveikauti su gruntiniais vulkano 
vandenimis ir sukelti pirmuosius virpesius — fretomagmi- 
nį mikroišsiveržimą, po kurio rytiniai vulkano šonai pasi- 
dengė smulkiagrūde pilka tefra. Tai galėjo atsitikti naktį 
arba rugpjūčio 24-osios rytą“. 


„Vulkanai: planetos perspektyva“ 


isą tvankią naktį jis gniaužė savyje vis didėjantį ne- 
rimą deglų šviesoje kartu su kitais darbuodamasis ir 
remontuodamas akveduką. 

Viršuje jis padėjo Korvinui ir Politesui medinėse geldose 
maišyti cementą — pylė negesintas kalkes, pucolano miltelius ir 
truputį vandens (ne daugiau kaip puodelį); pirmoji gero cemento 
gaminimo paslaptis: kuo sausesnis mišinys, tuo tvirčiau sustingsta. 
Paskui padėjo vergams nuleisti krepšius į tunelį ir ten formuoti 
naują vandentiekio vamzdžio pagrindą. Jis padėjo Brebiksui su- 
smulkinti anksčiau iškastą žvirgždą ir keliais jo sluoksniais užpylė 
pamatą, kad būtų tvirtesnis. Padėjo supjauti lentas sienoms už- 
dengti ir ant šlapio cemento patiesti, kad būtų galima šliaužti. Jis 
perdavinėjo Musai plytas, o šis jas mūrijo. Galiausiai jis stojo petys 
petin su Korvinu, kad viską padengtų plonu tinko sluoksniu. (Čia 
vertėtų prisiminti antrąją nepriekaištingo cemento gaminimo 
paslaptį: jį reikia kiek galima geriau sugrūsti; „kapok jį taip, kaip 
kapotum medį '; būtina pašalinti kiekvieną vandens ar oro burbu- 
liuką, nes būtent jis vėliau gali tapti silpnąja vieta.) 

Kai dangus virš šachtos angos ėmė pilkuoti, jis jau žinojo, 
jog jie tikriausiai padarė pakankamai, kad Augustas vėl jiems 

tarnautų. Jis dar turės čia grįžti ir viską tinkamai suremontuoti. 
Bet dabar, jeigu tik jiems nusišypsos laimė, vandentiekis veiks. 
Pasiėmęs deglą jis nuėjo iki sutvarkytos atkarpos galo atidžiai 
tyrinėdamas kiekvieną pėdą. Vandeniui atsparus tinkas stings 
ir tada, kai akvedukas vėl pradės veikti. Jau pirmosios dienos 
vakare jis bus sukietėjęs, o baigiantis trečiai dienai bus kietesnis 
už akmenį. 

Jeigu tik tie žodžiai „kietesnis už akmenį“ dabar ką nors reiš- 
kia... Bet garsiai jis to neištarė. 

— Po vandeniu džiūstantis cementas, — sugrįžęs pratarė jis 
Musai, — štai kur tikrasis stebuklas. 

Jis leido kitiems pirmiems išlipti į paviršių. Auštanti diena 
parodė, jog stovyklą jie buvo įsikūrę kalnų apsuptoje prastoje ga- 
nykloje, pilnoje didelių akmenų. Rytuose matėsi stačios Apeninų 
uolos ir miestas — tikriausiai Nola; aušros šviesoje jau ėmė ryškėti 
miesto kontūrai; pats miestas galėjo būti už penkių šešių mylių. 
Bet didžiausią šoką jie patyrė pastebėję, kaip arti yra Vezuvijus. Šis 
dunksojo tiesiai prieš juos, vakaruose, ir žemė kilo viršun beveik 
iškart. Čia buvo pakloti keli šimtai žingsnių akveduko, kuris taip 
pat kilo viršun tokiu stačiu kampu, kad prižiūrėtojui teko užversti 
galvą norint pamatyti jo galą. Tačiau labiausiai neramino kitas da- 
lykas: dabar, prasisklaidžius šešėliams, vienoje kalno pusėje aiškiai 
matėsi pilkšvai balti dryžiai. Šie buvo panašūs į strėlių antgalius, 
rodančius į viršukalnę, ir juosė visą kalną apaugusį mišką. Jeigu 
dabar būtų ne rugpjūtis, jis galėtų prisiekti, jog tai ledas. Ir kiti tuos 
dryžius pastebėjo. 

— Ledas? — paklausė Brebiksas įsistebeilijęs į kalną. — Ledas 
rugpjūčio mėnesį? 

— Ar kada nors esi matęs tokį dalyką, akvarijau? — paklausė 
Musa. 

Atilijus papurtė galvą. Jis mąstė apie graikiškame papiruse 
parašytus žodžius: Dirva yra prisotinta Etnos liepsnų išmestų pele- 
nų ir ypač tinkama vynuogėms auginti. 

— Ar galėtų būti, — dvejodamas, tarsi pats sau, pratarė Ati- 
lijus, — kad čia pelenai? 

— Bet kaip gali atsirasti pelenų be ugnies? — paprieštaravo 
Musa. — Be to, jeigu tamsoje būtų liepsnojęs toks didelis laužas, 
būtume jį pamatę. 

— Teisybė, — sutiko Atilijus ir apsižvalgė stebėdamas nu- 
vargusius, išgąstingus jų veidus. Visur buvo matyti jų darbo įro- 
dymų — žvirgždo krūvos, tuščios amforos, sudegę fakelai, išdegę 
žemės lopai tose vietose, kur naktį buvo deginami laužai. Ežero 
nebeliko, o jam dingus pasišalino ir paukščiai. Jis negirdėjo, kaip 
jie išskrido. Iš už kalno keteros, kitoje Vezuvijaus pusėje, kilo saulė. 
Oras buvo keistai ramus. Atilijus susivokė, jog negirdi jokių paukš- 
čių balsų. Jokio aušros meto choro. Žyniai tikriausiai įtūžtų. 

— Ir tu esi tikras, kad vakar, kai čia atkeliavai su Koraku, viso 
to nebuvo? 

— Taip, esu tikras, — atsakė Musa, apstulbęs žvelgdamas į 
Vezuvijų. Sumišęs jis nusišluostė rankas į purviną tuniką. — Tik- 
riausiai tai nutiko praėjusią naktį. Prisimeni tą trenksmą, supur- 
čiusį žemę? Tikriausiai po to taip ir nutiko. Kalnas suskeldėjo ir 
ėmė spjaudytis. 

Sutrikę vyrai ėmė murmėti, o kažkas riktelėjo: 

— Čia milžinai, ne kitaip! 

Atilijus nusibraukė nuo akių prakaitą. Jau dabar ėmė darytis 
karšta. Prieš akis dar viena troški diena. Tiesą sakant, tai kažkas 
daugiau nei karštis — ore jautėsi įtampa, kurią galėjai palyginti 
su smarkiai ištempta būgno oda. Ar jo smegenys krečia pokštus, 
ar tikrai po kojomis šiek tiek vibruoja žemė? Iš baimės Atilijui ant 
pakaušio pasišiaušė plaukai. Etna ir Vezuvijus... jis užčiuopė siau- 
bingą ryšį, kurį tikriausiai buvo įžvelgęs ir Eksomnijus. 

— Gerai, — trumpai tarė jis. — Eikime iš čia. 

Jis pasuko prie Korelijos. 

— Iškelkite viską iš tunelio, — šūktelėjo per petį. — Ir ne- 
žiopsokite. Mes jau baigėme. 

i dar miegojo, bent jau Atilijus manė, kad tebemiega. 

| koreija gulėjo šalia toliau stovinčio vieno iš dviejų ve- 

žimų, atsigulusi ant šono, pritraukusi kojas, prie veido pakėlusi 

į kumščius suspaustas rankas. Minutėlę jis stovėjo žiūrėdamas į 

ją ir stebėdamasis, kaip stipriai jos grožis kontrastuoja su šia ap- 

leista vietove Egerija tarp paprastų, neįdomių, tačiau jo profesijai 
reikalingų įrankių. 

— Ašjau kelios valandos nemiegu, — apsivertė ji ant nugaros 
ir atsimerkė. — Ar darbas baigtas? 

— Lyg ir baigtas, — atsakė Atilijus ir atsiklaupęs ėmė rinkti 
papirusus. — Vyrai grįžta atgal į Pompėją. Noriu, kad išjotum pir- 
ma. Duosiu tau palydą. 

Ji greitai atsisėdo. 

— Ne! 

Atilijus žinojo, kaip ji sureaguos. Jis pusę nakties apie tai gal- 
vojo. Bet ar galėjo elgtis kitaip? Jis greitai bėrė žodžius: 

— Privalai padėti tuos dokumentus ten, iš kur paėmei. Jeigu 
išjosi dabar, Pompėjoje būsi gerokai prieš vidurdienį. Jeigu pasi- 
seks, galbūt jis nė nesužinos, kad buvai juos paėmusi ir man at- 
nešusi. 

— Bet jie įrodo korupcijos faktus... 

— Ne, — jis kilstelėjo ranką norėdamas ją nutildyti. — Ne, 
tai nėra įrodymai. Jie vieni nieko nereiškia. Gyvas įrodymas bus 
Eksomnijus, kai paliudys magistratui. Bet aš jo nesučiupau. Aš 
neturiu pinigų, kuriuos tavo tėvas jam sumokėjo, taip pat niekaip 
negalėčiau įrodyti, kad jis nors skatiką iš jų būtų kur nors išleidęs. 
Jis buvo labai atsargus. Žmonių akyse Eksomnijus sąžiningas kaip 
Katas. Beje, visa tai nėra taip svarbu. Dabar turi iš čia kuo greičiau 
dingti. Kažkas tam kalnui darosi. Jau prieš kelias savaites Eksom- 
nijus kažką įtarė. Na, tarsi... — jis nebaigė sakinio. Jis nežinojo, 
kaip visa tai išreikšti žodžiais. — Na, tarsi jis... atgyja. Pompėjoje 
tau bus saugiau. 

Ji purtė galvą. 

— O ką tu darysi? 

— Grįšiu į Mizeną ir prisistatysiu admirolui. Jeigu kas nors ir 
gali paaiškinti, kas čia dedasi, tai tik jis. 

— Kai tik liksi vienas, jie stengsis tave užmušti. 

— Nemanau. Jeigu jie būtų norėję tai padaryti, praėjusią 
naktį būtų turėję daugybę progų. Kad ir kaip ten būtų, jausiuosi 
saugesnis; turiu arklį, o jie pėsti. Net jeigu ir mėgintų, manęs ne- 
sučiuptų. 

— Ir aš turiu arklį. Pasiimk ir mane kartu. 

— Tai neįmanoma. 

— Kodėl? Aš moku joti. 

Minutėlę jis mėgavosi įsivaizduodamas, kaip jie grįžta į Mize- 
ną abu kartu. Hortenzijos vilos savininko dukra dalijasi apšiurusiu 
jo būstu Stebuklų Baseine. Amplijatas ieško Korelijos, o jis ją slepia. 
Kaip ilgai jie taip temps? Dieną ar dvi. O kas paskui? Visuomenės 
taisyklės yra tokios pat nelanksčios kaip ir architektūros. 

— Korelija, paklausyk, — paėmė ją už rankų Atilijus. — Jeigu 
tik galėčiau kaip nors tau padėti mainais už tai, ką dėl manęs pa- 
darei, mielai padėčiau. Bet mesti iššūkį tavo tėvui — tikra bepro- 
tybė. 

— Tu nesupranti, — ji kirste įsikirto pirštais jam į pirštus. — Ne- 
galiu grįžti. Neversk manęs grįžti. Nepakęsčiau vėl į jį žiūrėti ar 
tekėti už to vyro... 

— Bet tu žinai įstatymus. Kai kalba pasisuka apie vedybas, 
tampi tokia pačia savo tėvo nuosavybe, kaip vienas kuris iš tų 
vergų. 

Ką dar jis jai galėtų pasakyti? Jis negalėjo pakęsti net ir pa- 
šnibždom tariamų savo žodžių. 

— Galbūt viskas nebus taip jau blogai, kaip tau atrodo. 

Ji sudejavo, patraukė nuo jo rankas ir užsidengė veidą. Jis 
įtikinėjo toliau: 

— Negalime išvengti savo lemties. Patikėk, yra didesnių varg- 
šių už tas, kurios išteka už turtuolių. Juk galėtum dirbti laukuose ir 
mirti sulaukusi dvidešimties. Arba galėtum būti Pompėjos gatve- 

liūkščių kekšė. Susitaikyk su tuo, kas turi nutikti. Gyvenk taip, kaip 
turi gyventi. Išgyvensi. Pamatysi. 

Ji ilgai į jį žiūrėjo; kas jos žvilgsnyje atsispindėjo — panieka 
ar neapykanta? 

— Prisiekiu, greičiau jau tapsiu kekše. 

— O aš prisiekiu, kad netapsi, — jau griežčiau ėmė kalbėti 
Atilijus. — Esi jauna. Ką žinai apie tai, kaip Žmonės gyvena? 

— Žinau viena: negaliu tekėti už to, kurio nekenčiu. O tu ar 
galėtum? — nenuleido nuo jo akių. — Gal tu ir galėtum. 

Jis nusigręžė. 

— Ne, Korelija. 

— Ar tu vedęs? 

— Ne. 

— Bet tu buvai vedęs? 

— Taip, — tyliai atsakė jis. — Buvau vedęs. Mano žmona 
mirė. 

Šie žodžiai minutėlę ją nutildė. 

— Ar tujos nekentei? 

— Aišku, kad ne. 

— Arji tavęs nekentė? 

— Gal ir nekentė. 

Korelija ir vėl trumpam nutilo. 

— Kaip ji mirė? 

Jis niekada nebuvo apie tai kalbėjęs. Jis net negalvojo apie tai. 
O jeigu kada ir nutikdavo taip, kad bemiegėmis valandomis, daž- 
niausiai prieš auštant, jo mintys pasukdavo tuo pavojingu keliu, 
jis buvo išmokęs jas sulaikyti ir pasukti kita linkme. Bet dabar... ji 
kažkaip keistai jį veikė, ji gebėjo įsibrauti į pačią širdį. Savo paties 
nuostabai, jis pasijuto pradedąs pasakoti. 

— Mano žmona buvo panaši į tave. Ji, kaip ir tu, buvo smar- 
ki, — nusijuokė jis prisiminęs. — Buvome susituokę trejus metus. 

Kažkokia beprotybė. Jis negali savęs sustabdyti. 

— Ji gimdė. Bet kūdikis ėjo kojytėmis į priekį kaip Agripa. 
Tas vardas — Agripa — aegre partus ir reiškia „sunkiai gimęs“. Ar 

tai žinojai? Iš pradžių pamaniau, jog gimti taip, kaip gimė didysis 
Agripa — geras ženklas būsimam akvarijui. Buvau tikras, jog bus 
berniukas. Bet diena bėgo į vakarą; tai nutiko Romoje birželio 
mėnesį; buvo karšta, beveik taip, kaip dabar čia. Net gydytojo ir 
dviejų moterų prižiūrimas kūdikis niekaip nepajudėjo. Tada ji 
pradėjo kraujuoti. 

Atilijus užsimerkė. 

— Jie atėjo pas mane prieš sutemstant. „Markai Atilijau, pa- 
sirink — žmona arba kūdikis! Atsakiau, jog renkuosi abu. Bet jie 
pasakė, jog taip nieko nebus, taigi aš pasakiau, na, žinoma, aš pa- 
sakiau: „Žmona“. Nuėjau į kambarį, kad būčiau šalia jos. Ji buvo 
labai silpna, bet su mano sprendimu nesutiko. Net tada ji su ma- 
nimi ginčijosi! Jie turėjo dideles žirkles, na, žinai, tokias, kokiomis 
naudojasi sodininkai. Ir dar peilį. Ir kablį. Jie nupjovė vieną kojytę, 
paskui antrą, tada peiliu ketvirčiavo kūnelį, o paskui kabliu ištrau- 
kė galvytę. Bet Sabinai nesiliovė kraujoplūdis ir kitą rytą ji mirė. 
Taigi aš nežinau. Galbūt prieš mirdama ji manęs nekentė. 


is išsiuntė ją atgal į Pompėją kartu su Politesu. Ne todėl, 

| graikas vergas buvo stipriausias vyras ar geriausias 

raitelis, bet todėl, kad jis buvo vienintelis, kuriuo Atilijus pasitikė- 

jo. Jis davė jam Korvino arklį ir prisakė neišleisti jos iš akių, kol ji 
saugiai pasieks namus. 

Galiausiai ji nuolankiai su viskuo sutiko netarusi beveik nė 
žodžio, o Atilijui buvo gėda dėl savo kalbų. Jis gana neblogai ją 
nutildė, bet pasielgė kaip bailys — apgailėtinai ir nevyriškai. Ar 
yra Romoje koks nors graudenti mokantis advokatas, kurio pigios 
retorikos gudrybės galėtų pranokti bjaurius jo paistalus ir baugi- 
nimus mirusios žmonos bei kūdikio šmėklomis? Ji susisupo į apsi- 
austą ir atmetė ištraukdama iš po apykaklės ilgus tamsius plaukus; 
šis gestas buvo kažkoks įspūdingas ir iškalbingas: ji padarys taip, 
kaip yra prašoma, bet niekada nesutiks, kad jis teisus. Lengvai už- 

šokusi ant balno ji nė nedirstelėjo jo pusėn. Caktelėjo liežuviu ir 
truktelėjo vadeles, o paskui pasileido keliu paskui Politesą. 

Atilijui reikėjo sutelkti visą valią, kad nepultų iš paskos. Prastas 
atlygis už riziką, kurią jai teko dėl manęs patirti, — mąstė jis. — Bet 
ko gi dar ji galėjo iš jo tikėtis? Na, o kalbant apie lemtį, dievobaimin- 
prie jo prirakinamas, tarsi įkinkomas į karutį. Paskutinio maršruto 
taško pakeisti negalima, tik keliauti galima visaip — kiekvieno valia 
rinktis, ar žvaliai žingsniuoti, ar skundžiantis vilktis per dulkes. 

Vis dėlto jam buvo bloga žiūrėti, kaip ji iškeliauja; tarp jų vis 
didėjant atstumui, saulė nušvietė priešais atsivėrusį peizažą, todėl 
jis gana ilgai galėjo ją stebėti, kol galiausiai arkliai pasislėpė po 
alyvmedžiais ir jos nebesimatė. 


izene admirolas gulėjo ant čiužinio belangiame miega- 
majame paniręs į prisiminimus. 

Jis prisiminė lygius pelkėtus Aukštutinės Germanijos miškus, 
didžiulius 4žuolus, augančius šiaurinės jūros pakrantėse, — jeigu 
apskritai galima kalbėti apie pakrantes šalyje, kur sunku įžiūrėti, 
kur baigiasi sausuma, kur prasideda jūra, — lietų ir vėją, per aud- 
rą virstančius medžius ir nuo jų lekiančias skiedras; kartais tokie 
didžiuliai medžiai atskyla nuo pakrantės ir plaukia jūra šaknimis 
į viršų, o tos šaknys laiko taip ir likusias įstrigusias ištisas dirvos 
salas; medžių lapija tada būna panaši į bures, lekiančias į trapias 
romėnų galeras. Atminty jis tebebuvo išlaikęs žaibo blyksnius, 
tamsų dangų ir blyškius tarp medžių išsibarsčiusių karių veidus, 
purvo ir lietaus kvapą, siaubą, apimantį išgirdus, kaip ant inkarą 
išmetusio laivo traškėdami virsta medžiai, o jo vyrai skęsta bjau- 
rioje barbarų jūroje... 

Jis sudrebėjo ir atsimerkęs išvydo blausią šviesą, paskui kils- 
telėjo nuo čiužinio norėdamas susivokti, kur esąs. Prie žvakės šalia 

— Baigėme Domicijumi Korbulu, admirole, — pasakė Alek- 
sionas, — kai jūs ir kavaleristai grūmėtės su chaukais. 

— A, taip. Tiesa. Chaukai. Prisimenu, kaip... 

Bet ką gi jis prisiminė? Ištisus mėnesius admirolas mėgino 
užrašyti prisiminimus — jis buvo tikras, kad tai bus paskutinė 
jo knyga — ir šie malonūs prisiminimai leido nors trumpam pa- 
miršti akveduko krizę. Bet viskas, ką jis buvo matęs ar nuveikęs, 
ką buvo perskaitęs ar išgirdęs, šiandien, rodos, susiliejo į vieną su- 
jauktą sapną. O jis buvo tokių dalykų liudininkas! Imperatorienė 
Lolija Paulina, Kaligulos žmona, sužadėtuvių pokylyje žvakėms 
šviečiant tviskanti kaip fontanas, purslojanti keturiasdešimties 
milijonų sestercijų vertės perlais ir smaragdais. Ir imperatorienė 
Agripina, ištekėjusi už gerokai apvytusio Klaudijaus — jis matė ją 
praeinančią, apsivilkusią iš gryno aukso siūtu apsiaustu. Šiaurės 
Ispanijoje dirbdamas prokuratoriumi, jis matė ir aukso kasyklas; 
kalnų šlaituose besidarbuojantys virvėmis apsijuosę aukso ieško- 
tojai iš tolo atrodė kaip kažkokie ypatingi milžiniški paukščiai, 
snapais kapojantys uolas. Toks darbas, toks pavojus, ir kurių galų? 
Vargšę Agripiną štai šiame mieste nužudė Ancietas, jo pirmtakas, 
Mizeno karinio jūrų laivyno admirolas, vykdydamas jos sūnaus 
imperatoriaus Nerono įsakymą; Neronas įsodino savo motiną į 
laivelį ir išplukdė į jūrą. Jūroje laivelis apvirto, o kažkokiu būdu 
išsikapsčiusią į krantą Agripiną mirtinai subadė jūrininkai. Isto- 
rijos! Štai kur jo bėda. Jis žino per daug istorijų, kad jos tilptų į 
vieną knygą. 

— Chaukai... — kiek jam tada buvo metų? Dvidešimt ket- 
veri? Tai buvo pirmoji jo kampanija. Jis vėl pradėjo. — Prisimenu, 
kad chaukai, norėdami išvengti tame regione dažnų klastingų 
potvynių, gyveno įsikūrę ant aukštų medinių platformų. Plikomis 
rankomis jie rinkdavo purvą, džiovindavo prieš šaltą šiaurės vėją ir 
degindavo vietoj kuro. Jie gerdavo tik lietaus vandenį, jį rinkdavo 
į dideles talpas, pastatytas prie namų — aiškus ženklas, bylojantis 
apie žemą jų civilizaciją. Apgailėtini prakeikti galvijai, tie chaukai. 

Jis kiek patylėjo. 

— Išbrauk paskutinį sakinį. 

Durys truputį atsidarė, vidun įleisdamos tviskančios baltos 
šviesos pluoštą. Jis girdėjo ošiant Viduržemio jūrą, iš laivų statyk- 
los sklindančius plaktuko dūžius. Vadinasi, jau rytas. Tikriausiai jis 
nemiegojo ištisas valandas. Durys vėl užsidarė. Vergas pirštų ga- 
liukais pritipeno prie sekretoriaus ir kažką pašnibždėjo jam į ausį. 
Plinijus apsivertė visu riebiu kūnu ant šono, kad geriau matytų. 

— Kiek valandų? 

— Baigiasi pirma valanda, admirole. 

— Ar rezervuaro šliuzai jau atidaryti? 

— Taip, admirole. Gavome žinią, kad išdžiūvo paskutinis 
vanduo. 

Plinijus sudejavo ir vėl dribtelėjo ant pagalvės. 

— Ir atrodo, sere, kad ką tik buvo rastas pats didžiausias 
lobis. 


isas darbininkų būrys iškeliavo praėjus maždaug pus- 

1222 kai išjojo Korelija. Nesigirdėjo ilgų atsisvei- 
kinimo kalbų; baimė užkrėtė visus vyrus, neaplenkė nė Musos 
ir Korvino. Visi troško kuo greičiau grįžti į saugią Pompėją. Net 
Brebiksas, buvęs gladiatorius, nenugalėtasis trisdešimties kovų he- 
rojus, nuolat nervingai kreipė mažų tamsių akučių žvilgsnį į Vezu- 
vijų. Jie išvalė tunelį ir susikrovė į karučius įrankius, nepanaudotas 
plytas ir tuščias amforas. Galiausiai pora vergų ant naktį degusių 
laužų žarijų užpylė po porą kastuvų žemių, šitaip panaikindami 
pilkšvas nuo cemento likusias žymes. Kai viskas buvo baigta, at- 
rodė, kad jų čia niekada nė nebuvo. 

Atilijus neramus stovėjo prie šachtos angos susinėręs rankas 
ir stebėjo, kaip vyrai ruošiasi išvykti. Dabar, kai darbas atliktas, 
jam grėsė didžiausias pavojus. Tipiškas Amplijato elgesys: pir- 
miausia ištraukti iš akvarijaus viską, kas tik įmanoma, o paskui 
juo atsikratyti. Jis buvo pasirengęs grumtis; pigiai jie jo nepaims. 

Musa vienintelis turėjo dar vieną arklį; užšokęs ant balno jis 
riktelėjo Atilijui: 

— Ar tujau gali keliauti? 

— Dar ne. Pasivysiu jus vėliau. 

— Kodėl nejoji dabar? 

— Todėl, kad noriu užlipti ant kalno. 

Musa nustebęs pažvelgė į jį. 

— Kodėl? 

Geras klausimas. Todėl, kad atsakymas į klausimą, kas dedasi 
čia, gali slypėti būtent ten. Todėl, kad mano darbas — stengtis, jog van- 
duo tekėtų nuolat. Todėl, kad aš bijau. Atilijus gūžtelėjo pečiais. 

— Vis tas smalsumas. Nesijaudink. Nepamiršau savo paža- 
do, jei būtent dėl to nerimauji. Štai, — metė Musai odinį kapše- 
lį. — Gerai padirbėjote. Nupirk vyrams maisto ir vyno. 

Musa pravėrė kapšelį ir pažvelgė į vidų. 

— Čia daug pinigų, akvarijau. Užteks ir moteriai. 

Atilijus nusijuokė. 

— Keliauk sau ramus, Musa. Greitai susitiksim. Arba Pompė- 
joje, arba Mizene. 

Musa dar kartą į jį pažvelgė, ir atrodė, kad norėjo kažką pa- 
sakyti, bet paskui persigalvojo. Jis apsisuko ir pasileido paskui 
vežimaičius. Atilijus liko vienas. 

Jis ir vėl pasijuto labai keistai, suvokęs, kaip aplink ramu, 
tarsi gamta būtų sulaikiusi kvapą. Sunkių medinių ratų dardesys 
po truputį geso tolumoje, ir dabar jis girdėjo kartkartėmis skimb- 
telintį ožio varpelį ir be paliovos caksinčias cikadas. Dabar saulė 
buvo jau gana aukštai. Jis apsižvalgė po tuščią vietovę ir atsigulęs 
ant pilvo dirstelėjo į tunelį. Nugara ir pečiais juto kaitrą. Jis galvo- 
jo apie Sabiną, apie Koreliją, prisiminė siaubingą mirusio sūnaus 
vaizdą. Jis verkė. Jis nemėgino savęs raminti, visai pasidavė raudai, 
sriūbavo ir krūpčiojo apimtas sielvarto, traukdamas tunelio orą, 
kvėpdamas šaltą ir aitrų šlapio cemento kvapą. Jis jautėsi keistai 
atsiskyręs nuo savęs paties, tarsi būtų pasidalijęs į du Žmones 
— verkiantį ir stebintį, kaip pirmasis verkia. 

Po valandėlės liovėsi ir atsistojęs nusišluostė tunikos ranko- 
ve veidą; tik dar kartą pažvelgęs į tunelį žemyn jis kažką pamatė 
— tamsoje Žybtelėjo atspindima šviesa. Jis šiek tiek patraukė galvą 
norėdamas, kad saulė šviestų tiesiai į vidų, ir pamatė, kad akve- 
duko grindys blizga. Jis pasitrynė akis ir pažvelgė dar kartą. Jam 
žiūrint šviesa vis stiprėjo, tapo ryškesnė, ėmė raibuliuoti ir plisti, 
nes tunelis ėmė pildytis vandeniu. 

Jis sušnabždėjo pats sau: 

— Jis veikia! 

Įsitikinęs, jog neklysta, kad Augustas išties vėl veikia, Atilijus 
užstūmė ant angas sunkų dangtį. Jis lėtai jį nuleido, tik paskutinę 
akimirką patraukęs pirštus ir paleidęs dangtį kelis colius kristi 
laisvai. Trinktelėjęs dangtis uždarė tunelį. 

Atilijus atrišo arklį ir sėdo į balną. Mirgančioje kaitroje 
akveduką žymintys akmenys liejosi tolumoj atrodydami kaip su- 
kibusios uolos. Jis truktelėjo vadeles ir pasuko nuo Augusto prie 
Vezuvijaus. Paraginęs arklį, patraukė prie kalno vedančiu taku iš 
pradžių žingine, o paskui, prasidėjus įkalnei, ristele. 


tebuklų Baseine išdžiūvo paskutinės vandens atsargos; 
didysis rezervuaras buvo visai tuščias — retas vaizdas. 
Paskutinį kartą buvo leista rezervuarą ištuštinti, kai buvo pradėtas 
remontas. Vergai turėjo iškasti nuosėdas ir patikrinti, ar sienose 
nėra įtrūkimų. Admirolas atidžiai klausėsi, kaip vergas aiškino 
sistemos veikimo principus. Jis visada domėjosi techniniais da- 
lykais. | | 
— Ir kaip dažnai šitai reikia daryti? 
— Paprastai tai darome kas dešimt metų, admirole. 
— Vadinasi, ir dabar artimiausiu laiku būtume turėję tai at- 
likti? 
— Taip, admirole. 
Jie — Plinijus, jo sūnėnas Gajus, sekretorius Aleksionas ir 
vandeniu besirūpinantis vergas Dromas — stovėjo ant rezervua- 

ro laiptų, nulipę žemyn per pusę pakopų. Plinijus įsakė niekam 
jo netrukdyti, kol jis grįš; prie durų buvo pastatytas jūrininkas 
sargybinis, kad neįleistų smalsuolių. Vis dėlto žinia apie lobį jau 
buvo pasklidusi, todėl kieme, kaip įprasta, jau būriavosi smalsuolių 
būrelis. 

Baseino grindys atrodė kaip dumblu apneštas paplūdimys 
atslūgus potvyniui. Šen ir ten, kur nuosėdų sluoksnis buvo plones- 
nis, matėsi mažos balutės, išmėtyti įvairiausi daiktai — surūdiję 
įrankiai, akmenys, batai — per daugelį metų įkritę į vandenį; kai 
kurie daiktai buvo taip apnešti, kad atrodė kaip nedidelės lygų 
paviršių iškilojusios kuprelės. Ant žemės stovėjo valtis. Nuo laip- 
tų apačios prie rezervuaro vidurio, kur gulėjo kažkoks didesnis 
daiktas, vedė pėdsakai, o paskui grįžo atgal. Dromas paklausė, ar 
admirolas norėtų, kad jis nueitų ir tą daiktą atneštų. 

— Ne, — atsakė Plinijus. — Aš pats noriu jį apžiūrėti ten, kur 
jis ir yra. Padarysi man paslaugą, Gajau, tiesa? 

Jis parodė į savo batus, ir jo sūnėnas atsiklaupęs juos atsegė, 
o admirolas pasirėmė į Aleksioną, kad lengviau išstovėtų. Jis ne- 
kantravo beveik kaip vaikas, jo smalsumas vis labiau augo, kol 
pagaliau nulipo kelis paskutinius laiptelius ir atsargiai žengė per 
nuosėdų sluoksnį. Pro tarpupirščius sunkėsi maloniai vėsus juo- 
das dumblas, ir akimirksniu jis vėl pasijuto esąs mažas berniukas, 
gyvenantis su savo šeima Italijoje, Kome esančiuose namuose, žai- 
džiantis ant ežero kranto; visi praėję metai — beveik pusė amžiaus 
— tapo visai nereikšmingi, neapčiuopiami tarsi sapnas. Po kiek 
kartų per dieną jį apima panašus jausmas? Anksčiau jis to nejaus- 
davo. Bet pastaruoju metu bet koks dalykas — prisilietimas, kva- 
pas, garsas, spalvos blyksnis — galėjo išprovokuoti tokią būseną; 
tada jį akimirksniu užplūsdavo prisiminimai, kurių jis nė neįtarė 
turįs; tarsi jo nė nelikdavo, jis tarsi pavirsdavo į bežadį atgamintų 
įspūdžių maišą. 

Jis kilstelėjo togos skvernus ir kuo puikiausiai nusiteikęs nu- 
žingsniavo rezervuaro grindimis; pėdos klimpo į purvą, ir kiek- 

vieną kartą jam pakėlus vieną kurią koją pasigirsdavo žavingas 
šlumštelėjimas. Jis išgirdo, kaip už nugaros šūktelėjo Gajus: 

— Dėde, būk atsargus! 

Bet jis tik papurtė galvą ir nusijuokė. Jis stengėsi neiti kitų 
jau išmintu takeliu, jam buvo smagiau pačiam suardyti šviežią, 
šilumoje greitai kietėjančią purvo plutelę. Kiti sekė iš paskos laiky- 
damiesi pagarbaus atstumo. 

Kokia nepaprasta konstrukcija, — svarstė jis, — tas požemi- 
nis skliautas; o jau kolonos... kiekviena dešimt kartų aukštesnė už 
žmogų! Kokia vaizduotė galėjo visa tai sumanyti, kokia valia ir jėga 
galėjo tą sumanymą įgyvendinti! Ir visa tai tam, kad būtų kur kaupti 
šešiasdešimt mylių atkeliavusį vandenį! Jis niekada neprieštaravo 
imperatorių sudievinimui. „Dievas yra žmogus, padedantis žmo- 
gui“. Tokia buvo jo filosofija. Dieviškasis Augustas nusipelnė vie- 
tos panteone vien už tai, kad padovanojo Kampanijai akveduką ir 
Stebuklų Baseiną. Pasiekęs rezervuaro centrą Plinijus buvo beveik 
be kvapo — pavargo nuolat kilnoti kojas iš žliugsinčių nuosėdų. 
Gajui priėjus arčiau, jis atsirėmė į koloną. Bet Plinijus džiaugėsi, 
kad pasistengė ir čia atėjo. Vandenį prižiūrintis vergas išmintin- 
gai pasielgė, kad pakvietė jį pažiūrėti. O pažiūrėti išties buvo į ką: 
gamtos paslaptis tapo ir žmogaus paslaptimi. 

Tasai purvu apneštas daiktas buvo amfora negesintoms kal- 
kėms laikyti. Ji buvo beveik stačia, jos dugnas iki pusės įsmigęs į 
minkštą rezervuaro pagrindą. Prie amforos rankenų buvo pririšta 
ilga plona virvė, apvyniota aplinkui. Vašku užlietas kamštis buvo 
išstumtas. Purve blizgėjo aplink pažiręs koks šimtas mažų sidabro 
monetų. 

— Niekas nejudinta, admirole, — susijaudinęs kalbėjo Dro- 
mas. — Paliepiau jiems viską palikti taip, kaip rado. 

Plinijus išpūtė skruostus. 

— Gajau, ar galėtum pasakyti, kiek jų čia yra? 

Jo sūnėnas sukišo abi rankas į amforą, pasėmė saują monetų 
ir parodė jas admirolui. Gajaus saujos buvo sklidinos sidabrinių 
denarų. 

— Gyva galybė, dėde, tikras lobis. 

— Ir galime būti tikri, jog neteisėtas. Jis purvina niekuo dėtą 
purvą. 

Nei keraminis indas, nei virvė nebuvo labai apnešti nuosė- 
domis, o tai, Plinijaus manymu, reiškė, kad amfora negalėjo labai 
ilgai gulėti rezervuaro dugne; ji ten galėjo išbūti ilgiausiai mėnesį. 
Plinijus pažvelgė į skliautuotas lubas. 

— Tikriausiai kažkas nusiyrė iki šios vietos ir nuleido amforą 
iš valties. 

— O paskui paleido ir virvę? — nustebęs pažvelgė į jį Ga- 
jus. — Bet kas gi būtų galėjęs taip pasielgti? Kaip paskui lobį iš- 
keltum? Joks naras neįstengtų taip giliai panerti! 

— Teisybė. 

Plinijus pats įkišo į monetas ranką ir prisisėmęs putlų delną 
ėmė jas apžiūrinėti, stumdydamas vieną nuo kitos nykščiu. Vieną 
monetos pusę puošė pažįstamas susiraukusio Vespasiano profilis, 
o kitoje pusėje buvo pavaizduoti šventi žynių reikmenys. Monetos 
briauną supantis įrašas — IMP CAES VESP AVG COS III — rodė, 
jog monetos nukaltos trečios imperatoriaus konsulystės metu, va- 
dinasi, prieš aštuonerius metus. 

— Taigi, Gajau, turėtume manyti, kad monetų savininkas 
neketino jų traukti nerdamas; jis jas būtų pasiėmęs išleidęs iš re- 
zervuaro vandenį. Beje, vienintelis žmogus, turėjęs teisę ištuštinti 
baseiną kada panorėjęs, buvo mūsų dingusysis akvarijus Eksom- 
nijus. 


Hora.guarta 


[10.37 val.) 


„Dabartinėse studijose apie Vezuvijaus ertmėje susikau- 
pusios magmos vidutinį kilimo greitį yra teigiama, jog į 
vulkano kanalą magma galėjo pradėti tekėti maždaug 0,2 
metro per sekundę greičiu, likus keturioms valandoms 
iki išsiveržimo, tai yra apie 9 valandą ryto, rugpjūčio 
24-4ją". 
Burkhardas Miuleris-Ulrichas (redaktorius), 
„Vulkanizmo dinamika“ 


eturių asmenų taryba — kvatorviratas — išrinktasis 
Pompėjos magistratas, rinkosi Liucijaus Popidijaus 
svetainėje į nepaprastąją sesiją. Kiekvienam iš jų 
vergai atnešė po kėdę ir nedidelį stalelį, už kurio kiekvienas narys 
atsisėdo; visi tylėjo, sėdėjo susinėrę rankas ir laukė. Amplijatas, 
nesis-tengdamas rodyti pagarbos kitiems, nes pats nebuvo magis- 
tratas, išsitiesė ant kampe stovinčio gulto ir valgydamas figą juos 
stebėjo. Pro praviras duris jis matė baseiną ir nutilusį fontaną, taip 
pat plytelėmis iškloto sodo kampe su mažu paukšteliu žaidžiančią 
katę. Jį intrigavo šis besitęsiančios agonijos ritualas. Egiptiečiai į 
katę žiūrėjo kaip į šventą gyvūną — ji protu artimiausia žmogui. 
Ir visoje gamtoje tik katėms ir žmonėms, bent jau Amplijatui taip 
atrodė, žiaurumas aiškiai teikia malonumą. Ar tai reiškia, kad žiau- 
rumas ir protas neišvengiamai susiję? Įdomu. Jis suvalgė dar vieną 
figą. Išgirdęs, kaip jis šlamščia ir siurbia, Popidijus susiraukė. 
— Turėčiau pasakyti, Amplijatai, kad kiek per daug savimi 
pasitiki, 
Jo balse nuskambėjo susierzinimo gaidelė. 

— Aš labai savimi pasitikiu. Turėtum apsiraminti. 

— Lengva tau kalbėti. Tavo vardas nėra užrašytas ant pen- 
kiasdešimties skelbimų, iškabinėtų visame mieste, kiekvienam 
tvirtinančių, kad iki pusiaudienio vanduo vėl tekės. 

— Mielasis mano Popidijau, atsakomybė visuomenei — tavo- 
sios tarnybos kaina. 

Jis spragtelėjo sultimis apibėgusiais pirštais, ir vergas jam at- 
nešė nedidelį sidabrinį dubenėlį. Amplijatas pamirkė jame pirštus 
ir nusišluostė į vergo tuniką. 

— Pasitikėkite Romos protais, jūsų šviesybės. Viskas bus 
gerai. 

Jau keturios valandos kaip Pompėja buvo pakirdusi naujai 
giedrai dienai, o pakirdusi pamatė, jog vandens atsargų nebėra. 
Amplijato nuojautos apie tai, kas nutiks artimiausiu metu, pa- 
sitvirtino. Kitą rytą po to, kai dauguma miesto gyventojų au- 
kojo Vulkanui, net ir mažiausiai prietaringiems Žmonėms buvo 
sunku susilaikyti negalvojus, jog taip susiklosčiusi situacija yra 
akivaizdus nepermaldautos dievo nemalonės įrodymas. Vos iš- 
aušus gatvių pakampėse ėmė būriuotis susinervinę miestiečiai. 
L. Popidijaus Sekundo pasirašyti skelbimai, iškabinti forume ir 
prie didžiųjų fontanų, skelbė, kad akvedukas remontuojamas, o 
vanduo atsiras iki septintos valandos. Bet tokie žodžiai menkai 
tepaguodė tuos, kurie prisiminė prieš septyniolika metų buvusį 
didžiulį žemės drebėjimą; ir tada dingo vanduo, ir visą rytą miestą 
kamavo didelis nerimas. Kai kurios parduotuvės liko uždarytos. 
Kai kurie žmonės išvyko, visą savo turtą susikrovę į vežimaičius 
ir garsiai pareiškę, kad Vulkanas antrą kartą rengiasi sunaikinti 
Pompėją. O dabar pasklido kalbos, kad Popidijaus namuose su- 
sirinko kvatorviratas. Prie jo namų susibūrė minia. Ir patogioje 
svetainėje kartkartėmis pasigirsdavo minios keliamas triukšmas 
— minia staugė kaip amfiteatro tunelių narvuose uždaryti žvėrys, 
likus kelioms minutėms iki kovos su gladiatoriais. 

Britijus sudrebėjo. 

— Juk sakiau, kad niekada nereikėjo sutikti padėti akvarijui. 

— Teisingai, — sutiko Kuspijus. — Aš iš pat pradžių irgi taip 
sakiau. O dabar pažiūrėkite, kur mus visa tai atvedė. 

Kiek daug pasako Žmogaus veidas, mąstė Amplijatas. Kaip 
labai jis mėgaujasi maistu ir gėrimais, kokį darbą dirba, ar yra iš- 
didus, ar bailus, ar stiprus... Na, štai, kad ir Popidijus: jis gražus ir 
silpnas; Kuspijus, kaip ir jo tėvas — drąsus, šiurkštus, kvailas; Bri- 
tijus be galo myli save; Holkonijus — kaip actas ir be galo gudrus, 
tik tame patiekale per daug ančiuvių ir aštraus padažo. 

— Kiaušiagalviai, — draugiškai pratarė Amplijatas, — tik pa- 
galvokit, jeigu nebūtume jam padėję, jis paprasčiausiai būtų nuvy- 
kęs į Nolą prašyti pagalbos; mes vis tiek nebūtume turėję vandens, 
tik vanduo būtų dingęs viena diena vėliau. O kaip būtų atrodę, 
jeigu apie tai būtų sužinojusi Roma? Be to, dabar mes žinome, kur 
jis yra. Jis yra mūsų galioje. 

Kiti nieko nepastebėjo, bet senasis Holkonijus iškart atsi- 
gręžė. 

— O kodėl taip svarbu, kad žinotume, kur jis yra? 

Akimirką Amplijatas nesumetė, ką atsakyti. Jis nusijuokė. 

— Liaukis, Holkonijau! Nejau nėra geriau visada žinoti kiek 
įmanoma daugiau? Šis žinojimas tikrai vertas kelių vergų, nedi- 
delės medienos ir kalkių paskolos. Nejau nėra lengviau žmogų 
kontroliuoti, kai jis tau skolingas? 

— Žinoma, tai tiesa, — sausai atsakė Holkonijus ir pažvelgė 
per stalą į Popidijų. 

Net Popidijus nebuvo toks kvailas, kad praleistų pro ausis 
įžeidimą. Jis užsiplieskė raudoniu. 

— Būtent? — pareikalavo paaiškinti Popidijus. Jis atitraukė 
savo kėdę. 

— Klausykit! — įsakė Amplijatas. Jis norėjo sustabdyti šį po- 
kalbį, kol jis nepažengė toliau. — Noriu jums papasakoti apie pra- 
našystę, kurią išgirdau vasarą, kai tik prasidėjo drebėjimai. 

— Pranašystę? — vėl atsisėdo Popidijus. Jis iškart susidomėjo. 
Amplijatas žinojo, kad jam patinka tokie dalykai — senoji Birija 
su dviem magiškom bronzinėm rankom, išmargintom mistiškais 

simboliais, jos gyvačių pilnas narvas, jos pieno baltumo akys, ne- 
matančios žmogaus veido, bet įžvelgiančios ateitį. — Tu tareisi su 
žiniuone? Ką ji sakė? 

Amplijatas nutaisė tokiam reikalui tinkamą rimtą ir iškilmin- 
gą veido išraišką. 

— Ji paaukojo Sabazijui žalčius ir nunėrė jiems odą norėda- 
ma viską išsiaiškinti. Dalyvavau rituale. 

Jis prisiminė liepsnas ant altoriaus, dūmus, žibančias rankas, 
smilkalus, drebantį žiniuonės balsą — labai aukštą, beveik ne- 
žmonišką, — skambėjusį kaip tos moters, kurios sūnų jis sušėrė 
unguriams, balsą, tariantį prakeiksmus. Stebėdamas šį ritualą jis 
prieš savo valią pajuto pagarbią baimę. 

— Ji pamatė miestą, mūsų miestą, po daugelio metų. Gal- 
būt po tūkstančio, o gal ir po daugiau metų, — Amplijatas dabar 
kalbėjo beveik pašnibždomis. — Ji išvydo visame pasaulyje garsų 
miestą. Mūsų šventyklos, mūsų amfiteatras, mūsų gatvės buvo pil- 
nos įvairiausiomis kalbomis kalbančių žmonių. Štai ką ji išskaitė 
žalčių viduriuose. Cezario giminė bus pavirtusi į dulkes, imperija 
dingusi, bet tai, ką pastatėme, gyvuos ir toliau. 

Jis atsilošė. Buvo ir pats tuo beveik įtikėjęs. Popidijus garsiai 
iškvėpė. 

— Birija Onomastija, — pratarė jis, — niekada neklysta. 

— Ir ji visa tai pakartos? — skeptiškai paklausė Holkoni- 
jus. — Ji mums leis pasinaudoti šia pranašyste? 

— Leis, — patikino Amplijatas. — Geriau jau leistų. Aš jai 
gerai sumokėjau. 

Staiga Amplijatas kažką išgirdo. Jis pakilo nuo gulto ir išėjo į 
saulės nutviekstą sodą. Baseiną pildantis fontanas vaizdavo nim- 
fą su ąsočiu. Priėjęs arčiau Amplijatas vėl kažką išgirdo — tarsi 
tylų gurgėjimą, o paskui iš ąsočio ėmė sruventi vanduo. Srovelė 
trykštelėjo, paskui vėl tarsi prigeso, bet vėliau ėmė trykšti stipriau. 
Staiga jis pasijuto tarsi apsuptas savo paties paleistų mistiškų jėgų. 
Jis mostelėjo kitiems ateiti ir pasižiūrėti. 

— Matot, juk sakiau. Pranašystė teisinga! 

Pasigirdus susižavėjimo ir palengvėjimo šūksniams net Hol- 
konijus įstengė išspausti šykščią šypsenėlę. 

— Kaip gerai. 

— Skutarijau! — riktelėjo Amplijatas valdytojui. — Atnešk 
ketveriukei geriausio mūsų vyno, Cekubano; o kodėl gi ne? Na, 
Popidijau, tai ar man pranešti miniai naujienas, ar praneši pats? 

— Pasakyk jiems tu. Man reikia išgerti. 

Amplijatas nuskubėjo per verandą didžiųjų lauko durų link. 
Jis mostelėjo Masavui jas atidaryti, ir žengė per slenkstį. Gatvėje 
grūdosi tikriausiai koks šimtas žmonių, jo žmonių, kaip kad jis 
mėgdavo apie juos galvoti. Jis iškėlė ranką reikalaudamas tylos. 

— Visi žinote, kas aš esu, — šūktelėjo jis, kai balsų šurmulys 
aprimo. — Ir visi žinote, kad galite manimi pasitikėti! 

— O kodėl turėtume? — riktelėjo kažkas iš gilumos. 

Amplijatas nekreipė į jį dėmesio. 

— Vanduo vėl bėga! Jeigu jūs manimi netikite, kaip tasai 
akiplėša vyrukas, eikite ir apžiūrėkite fontanus; patys pamatysite. 
Akvedukas pataisytas! Šiandien, kiek vėliau, bus viešai paskelbta 
nuostabi žiniuonės Birijos Onomastijos pranašystė. Pompėjos ko- 
lonijai išgąsdinti nepakaks kelių žemės drebulių ir vienos karštos 
vasaros! 

Keli žmonės linksmai šūktelėjo. Amplijatas išsišiepė ir pa- 
mojavo. 

—- Geros dienos jums visiems, piliečiai! Grįžkime prie savo 
reikalų. Salve lucrum! Lucrum gaudium! 

Jis vėl nėrė į vestibiulį. 

— Numesk jiems šiek tiek pinigų, Skutarijau, — sušnypštė jis 
tebesišypsodamas miniai. — Tik žiūrėk, ne per daug. Kad jiems 
visiems užtektų trupučiui vyno. 

Jis ganėtinai ilgai delsė, norėdamas paklausyti, kokį efektą 
sukėlė jo dosnumas, pažiūrėti, kaip minia grumiasi dėl monetų, o 
paskui patraukė veranda atgal, iš pasitenkinimo trindamas ran- 
kas. Dingus Eksomnijui jis nebesijautė labai ramiai, šito tikrai 
nepaneigsi, bet mažiau nei per dieną jis susidorojo su šia pro- 

blema — atrodė, kad fontanas puikiai veikia, o jeigu tasai jaunasis 
akvarijus dar gyvas — ne bėda; greitai nebebus. Verta atšvęsti! Iš 
svetainės atsklido juokas ir krištolo taurių skambesys. Amplijatas 
jau rengėsi apeiti baseiną ir prisidėti prie kitų, kai po kojomis pa- 
matė paukštelį, kurio žūtį stebėjo anksčiau. Jis bakstelėjo paukštelį 
kojos pirštu, o paskui sustojo ir pakėlė nuo žemės. Mažytis jo kū- 
nelis dar buvo šiltas. Raudona kepuraitė, balti žandukai, juodi ir 
geltoni sparneliai. Viena akutė buvo kruvina. 

Auksinis kikilis. Tik pūkai ir plunksnos, nieko daugiau. Mi- 
nutėlę jis laikė paukštelį rankoje sąmonės kertelėje regzdamas kaž- 
kokią tamsią mintį, o paskui greitai jį numetė ir nuskubėjo laiptais 
aukštyn į senųjų savo namų sodą su kolonomis. Katė pamatė jį 
ateinantį ir dingo iš akių pasislėpusi už krūmo, bet Amplijatas nė 
neketino jos vytis. Jo akys buvo įsmeigtos į tuščią Korelijos balko- 
ne esantį narvelį, į langinėmis užtamsintus jos kambario langus. 
Jis sustaugė: 

— Celsija! 

Atbėgo jo žmona. 

— Kur Korelija? 

— Ji susirgo. Palikau ją pamiegoti... 

— Atvesk ją! Greičiau! 

Jis stumtelėjo žmoną laiptų link, apsigręžė ir nulėkė į savo 
darbo kambarį. 

Tai neįmanoma... 

Ji neišdrįstų... 

Paėmęs nusinešė prie stalo lempą. Jis žinojo, kad nutiko kaž- 
kas negera. Tai buvo sena gudrybė, išmokta iš buvusio šeimininko 
— stalčiuje paliktas plaukas padėdavo sužinoti, ar smalsaujančios 
rankos nesirausė po svetimus reikalus; ši gudrybė buvo ganėtinai 
veiksminga. Amplijatas. visiems leido suprasti, jog nukryžiuos tą 
vergą, kuriuo pradės nepasitikėti. 

Plauko nebuvo. Atidaręs skrynią ir išėmęs dokumentų dėžutę, 
joje nerado ir papirusų. Jis stovėjo ten kaip kvailys, barbendamas 
pirštais į tuščią dėželę ir kratydamas ją tarsi magas, pamiršęs, kaip 

baigti pradėtą triuką, o paskui sviedė dėžutę per visą kambarį, ir ši 
atsitrenkusi į sieną subyrėjo į šipulius. Jis išbėgo į kiemą. Jo žmona 
jau buvo atidariusi Korelijos kambario langines ir stovėjo balkone, 
prispaudusi prie akių rankas. 


rajojusi pro Vezuvijaus vartus, Korelija vėl pasuko prie 

kalno ir įjojo į aikštę, esančią prie rezervuaro. Fontanai 
vėl atgijo, nors srovė dar buvo silpna; nuo šios aukštumos matėsi, 
kad visą Pompėją gaubia dulkių debesis, pakilęs nuo bevandenė- 
mis gatvėmis žingsniuojančių ir važiuojančių žmonių. Virš raudo- 
nų stogų kilo miesto šurmulys. 

Namo ji neskubėjo, nutolusi nuo Vezuvijaus ir įveikusi lygu- 
mą, niekada neparagino arklio joti sparčiau nei žingine. Dabar ji 
nebeturėjo dėl ko skubėti. Leisdamasi nuo kalno didžiosios kryž- 
kelės link, lydima paskui risnojančio ištikimojo Politeso, ji pasijuto 
taip, tarsi iš abiejų pusių kylančios namų sienos grasintų ją sugauti 
ir įkalinti. Nuo vaikystės pamiltos vietos — pasislėpę baseinai ir 
kvapnūs gėlių sodai, mielų niekučių, papuošalų ir audinių krautu- 
vėlės, teatrai ir triukšmingos pirtys — dabar jai atrodė negyvi kaip 
pelenai. Ji pastebėjo prie fontano susirinkusių žmonių įtūžusius, 
piktus veidus; jie stumdėsi kišdami savo ąsočius po varvančiais 
vandens lašais. Korelija vėl ėmė galvoti apie akvarijų. Ji svarstė, 
kur jis dabar, ką veikia. Visą kelią atgal į Pompėją ją persekiojo jo 
papasakota istorija apie žmoną ir kūdikį. 

Ji žinojo, kad jis teisus. Ji neišvengs savo lemties. Dabar, ar- 
tėdama prie tėvo namų, ji jau nebepyko ir nebebijojo. Buvo vos 
gyva — mirtinai nuvargusi, ištroškusi, purvina. Galbūt nuo šiol 
toks bus visas jos gyvenimas — jos kūnas ir toliau egzistuos pasi- 
davęs kasdienybės rutinai, o jos siela klajos kažkur kitur, tarsi atsi- 
skyrusi. Priešais ji matė gatve skubančią minią, šį kartą didesnę už 
būrį prašytojų, valandų valandas laukiančių, kol galės persimesti 
žodeliu su jos tėvu. Jai stebint, jie tarsi pradėjo šokti kažkokį keistą 
apeiginį šokį, šokinėjo iškeltomis rankomis, o paskui parklupo ir 

ėmė braižyti keliais akmenis. Po minutėlės ji suprato, kad jie gau- 
do mėtomus pinigus. Tipiškas tėvo elgesys, pamanė ji; provincijos 
Cezaris, mėginantis nusipirkti minios meilę, manantis, kad elgiasi 
kaip aristokratas, niekada taip ir nepripažinsiantis pompastiško 
savo vulgarumo. 

Staiga jos panieka tapo stipresnė už neapykantą, ir tai pa- 
kurstė drąsą. Ji nujojo prie namo iš kitos pusės, pasuko arklidžių 
link; išgirdęs į akmeninį grindinį kaukšinčias pasagas išėjo senasis 
arklininkas. Jis iš nuostabos išpūtęs akis žiūrėjo į išsidraikiusią 
Koreliją, bet ji nekreipė į jį jokio dėmesio. Nušoko nuo balno ir 
padavė jam vadeles. 

— Ačiū, — pasakė ji Politesui, o paskui pasigręžė į arkli- 
ninką. — Pasirūpink, kad šitas žmogus būtų pamaitintas ir pa- 
girdytas. 

Ji greitai smuko iš šviesios gatvės į namų tamsą ir užlipo 
laiptais iš vergų kambarių pusės. Lipdama išsitraukė iš po ap- 
siausto skverno papiruso ritinėlius. Markas Atilijus jai liepė padėti 
juos atgal nunešus į tėvo kambarį; galbūt jis nė nepastebės, kad jie 
buvo paimti. Bet ji to nedarys. Ji juos pati jam paduos. Dar geriau, 
ji jam papasakos, kur buvo. Jis sužinos, kad ji atskleidė tiesą, kad 
jis gali su ja daryti ką tinkamas. Jai niekas neberūpėjo. Kas gali 
būti blogiau už lemtį, kurią jis jau yra jai paskyręs? Mirusiųjų ne- 
begalima nubausti. 

Apimta maištininko dvasios, praskleidusi užuolaidas, ji įžen- 
gė į Popidijaus namus ir nužingsniavo prie baseino, kuris buvo 
visos vilos centras. Ji išgirdo iš dešinės sklindančius balsus ir 
svetainėje pamatė būsimą savo vyrą ir Pompėjos magistratus. Jie 
atsigręžė į ją kaip tik tą akimirką, kai ant laiptų, vedančių į senąjį 
namą, pasirodė tėvas, motina ir brolis. Amplijatas pamatė, ką ji 
nešasi, ir vieną didingą akimirką ji išvydo savo tėvo akyse nerimą. 
Jis riktelėjo: „Korelija!“ ir metėsi prie jos, bet ji pasisuko, nubėgo į 
svetainę ir pažėrė jo paslaptis ant stalo ir ant kilimo, jam nespėjus 
jos sulaikyti. 

kvarijui atrodė, kad Vezuvijus su juo žaidžia, nes viršūnė 

niekaip neartėjo, nors jis jau kuris laikas jojo aukštyn. 
Tik kartkartėmis atsigręžęs ir prisidengęs nuo saulės akis, jis pa- 
matydavo, kaip aukštai pakilo. Greitai jis jau galėjo aiškiai matyti 
Nolą. Aplink plytintys drėkinami laukai buvo panašūs į tuščią žalią 
aikštę, ne didesnę už lėlės nosinaitę, paskleistą ant rudų Kampani- 
jos lygumų. Ir pati Nola, ir Samnijaus tvirtovė baugino ne labiau 
už pabirusius vaikiškus kubelius, numestus nuo tolumoje matomų 
kalnų grandinių. Miestiečiai dabar jau turėtų džiaugtis vandeniu. 
Ši mintis įkvėpė jam pasitikėjimo. 

Jis ryžtingai keliavo prie pirmojo baltai pilkšvo ruožo, ir jį 
pasiekė jau įpusėjus rytui. Toje vietoje baigėsi žemesniųjų šlaitų 
ganyklos ir prasidėjo miškas. Jis nesutiko jokios gyvos būtybės, nei 
žmogaus, nei gyvūno. Tarsi pamesta šalia kelio esanti sodyba taip 
pat buvo tuščia. Atilijus pamanė, kad visi tikriausiai išsinešdino 
— arba naktį, nugriaudėjus trenksmui, arba vos prašvitus, nubudę 
ir išvydę vaiduoklišką pelenų dangalą. Pelenai buvo nubarstę žemę 
kaip sniego milteliai; jie gulėjo ramiai, nes nedvelkė nė menkiau- 
sias vėjelis. Nušokęs nuo arklio Atilijus nupūtė pelenų debesėlį, 
nusėdusį ant prakaituotų kojų. Jis pasėmė saują pelenų. Jie buvo 
bekvapiai, labai smulkūs, įšilę saulėje. Tolumoje augančių medžių 
lapija irgi buvo padengta pelenais, tarsi plonu sniego sluoksniu. 

Jis įsibėrė į kišenę žiupsnį pelenų, norėdamas parvežti pa- 
rodyti admirolui, gurkštelėjo vandens, kad nuplautų gerklėje 
susikaupusias dulkes. Pažvelgęs šlaitu žemyn išvydo dar vieną 
raitelį, jojantį gal mylios atstumu, taip pat nusitaikiusį į tą pačią 
vietą, tikriausiai genamą to paties smalsumo išsiaiškinti, kas nu- 
tiko. Atilijus svarstė, ar nevertėtų jo palaukti, kad galėtų pasikeisti 
nuomonėmis, bet paskui nutarė nelaukti. Jis norėjo keliauti toliau. 
Jis išspjovė vandenį, vėl užlipo ant arklio ir patraukė atšlaite, tolda- 
mas nuo pelenų ploto, įsukęs į taką, vedantį miškan. 

Vos patekęs tarp medžių jis pasijuto apsuptas miško sienos ir 
greitai prarado orientaciją. Jam nieko kita neliko, kaip tik keliau- 
ti medžiotojų taku, vingiuojančiu tarp medžių, pro išdžiūvusias 

upeliukų vagas, krypstančiu tai į vieną, tai į kitą pusę, bet vedančiu 
vis aukštyn. Jis nulipo norėdamas nusišlapinti. Iš po sudžiūvusių 
lapų spruko driežai. Atilijus pamatė mažučius raudonus vorus ir 
plonučius jų voratinklius, smiliaus dydžio plaukuotus vikšrus. Čia 
augo ir tamsiai raudonų uogų salelės; liežuviu jis pajuto uogų 
saldumą. Augmenija buvo įprasta — alksnynai, gervuogynai, ge- 
benės. Torkvatas, liburnos kapitonas, buvo teisus, pamanė Atilijus: 
į Vezuvijų lipti lengviau nei galėtum pamanyti, o vėl prisipildžius 
šaltiniams, maisto ir vandens čia pakaktų visai kariuomenei išlai- 
kyti. Jis kuo puikiausiai įsivaizdavo Trakijos gladiatorių Spartaką, 
prieš pusantro šimto metų vedusį savo pasekėjus štai šiuo taku, 
lipusį į prieglobstį teikiančią viršūnę. 

Keliaudamas per mišką jis užtruko dar apie valandą. Buvo 
beveik praradęs laiko pojūtį. Saulė dažniausiai slėpėsi už medžių, 
pluoštais skverbdamasi pro tankų lapų baldakimą. Lapijos suskai- 
dytas į lopinėlius dangus švietė vaiskia mėlyne. Buvo karšta, ore 
tvyrojo sausų pušų ir žolių aromatas. Nesigirdėjo jokio triukšmo, 
tik kartais ūktelėdavo miško balandžiai. Kaitroje sėdėdamas balne 
jis pasijuto mieguistas ir ėmė knapsėti. Atilijui už nugaros pasigir- 
do kažkokio didesnio gyvūno žingsniai, bet sustojęs pasiklausyti 
jis daugiau nieko neišgirdo. Greitai miškas ėmė retėti. Atilijus pri- 
jojo laukymę. 

O dabar atrodė, kad Vezuvijus nutarė pažaisti kitokį žaidimą. 
Ištisas valandas Atilijui atrodė, kad jis visai neartėja prie tikslo, ir 
staiga tiesiai prieš jį iškilo pati viršūnė — kelių šimtų pėdų aukščio 
status uolienų nuolydis; viršūnė buvo beveik visai plika, dengta 
menku dirvos sluoksniu, todėl čia augo tik pavieniai krūmai ir 
augalai, apkibę smulkiais geltonais žiedeliais. Viskas buvo tiksliai 
taip, kaip aprašė graikų autorius: juoda kepurė, kažkada seniai iš- 
deginta ugnies. Vietomis išsivartę akmenys ir supleišėjusios uolie- 
nos, tarsi jas kas slėgtų iš apačios; visas šlaitas nužertas smulkiais 
akmenukais. Tolėliau matėsi didesnis žemės ruožas. Didžiulės uo- 
los nuolaužos, prilygstančios žmogaus ūgiui, buvo nudardėjusios 
žemyn laužydamos medžius; pažvelgęs į medžius galėjai pasakyti, 

kad tai nutiko visai neseniai. Atilijus prisiminė, kaip labai vyrai ne- 
norėjo iškeliauti iš Pompėjos. Oru keliauja milžinai, o jų balsai — kaip 
perkūno trenksmas... Šis garsas tikriausiai girdėjosi ir už daugelio 
mylių. 

Šlaitas buvo per status jo arkliui. Atilijus nulipo nuo balno 
ir susirado pavėsingą vietelę, kur prie medžio pririšo vadeles. Jis 
ėmė žvalgytis lazdos ir išsirinko pusės savo riešo storio — lygią, 
pilką, sausą. Pasiramsčiuodamas ta lazda jis buvo pasiryžęs įveikti 
paskutinį kelionės etapą. 

Viršuje negailestingai kepino saulė; dangus buvo toks ryš- 
kus, jog atrodė beveik baltas. Jis lipo dusinančiame karštyje nuo 
vieno pelenais apnešto akmens ant kito, atrodė, kad sausas karštis 
išdegins plaučius, suraižys, kaip iš laužo ištraukti ašmenys. Po 
kojomis čia jau nesimatė driežų, virš galvos — jokių paukščių. Jis 
lipo tiesiai į saulę. Karštis svilino net per batų padus. Jis prisivertė 
lipti tolyn nesigręžiodamas atgal, kol galiausiai pasiekė plokštumą, 
o priešais išvydo ne juodą uolieną, bet mėlyną dangų. Jis įsitvėrė 
keteros ir pažvelgė per pasaulio stogą. 

Vezuvijaus viršūnė nebuvo tokia smaila, kaip atrodė žvel- 
giant iš apačios; ji buvo panaši į gruoblėtą apskritą aikštelę, kurios 
skersmuo galėjo būti apie du šimtai žingsnių; tai juodų uolienų 
dykynė, išmarginta keliais parudusiais varganos augmenijos lopi- 
nėliais, kurie tik dar labiau išryškino nykumą. Ši vieta ne tik at- 
rodė kažkada smarkiai nukentėjusi nuo ugnies, kaip buvo rašoma 
graiko papiruse, bet ji svilo ir dabar. Mažiausiai trijose vietose 
kilo ploni pilkų garų siūlai, šnypščiantys ir plazdantys tyloje. Čia 
galėjai jausti tą patį nosį riečiantį sieros tvaiką kaip ir Hortenzijos 
vilos vamzdžiuose. Štai kur toji vieta, — pagalvojo Atilijus. — Štai 
kur blogio širdis. Jis jautė kažką galinga ir bloga. Galima visa tai 
pavadinti Vulkanu, arba suteikti kokį nors kitą vardą. Galima visa 
tai garbinti kaip dievą. Bet šį dalyką galima paliesti. Atilijus su- 
drebėjo. 

Jis laikėsi viršūnės krašto ir ėmė žingsniuoti aplinkui, tarsi 
užhipnotizuotas sieros debesų, virstančių iš žemės gelmių, ir nuo- 


238 


POMPĖJA 


stabios panoramos. Jam iš dešinės smigo žemyn plika uola, vedan- 
ti į mišką, o žemiau tarsi nieko nebuvo, tik banguota žalia paklodė. 
Torkvatas sakė, kad nuo čia galima matyti per penkiasdešimt 
mylių, bet Atilijui atrodė, kad po kojomis plyti visa Italija. Jam pa- 
sukus nuo šiaurės vakarų link, į akiratį pateko Neapolio įlanka. Jis 
aiškiai matė Mizeno kyšulį ir nuo jo nutolusias salas, taip pat im- 
peratoriškąjį atsiskyrusį Kaprį, dar toliau buvo matyti tarsi aštriu 
peiliuku įrėžta linija, kur sodrus jūros mėlis liejosi su blyškesne 
dangaus mėlyne. Vanduo ir dabar šiaušėsi nuo bangelių, kurias jis 
buvo pastebėjęs jau praėjusį vakarą — skubančios vilnelės jūroje 
be vėjo, — nors dabar jis manė, kad tikrai kyla lengvas vėjelis. Jis 
juto vėją skruostų; tokį vėją jie vadino kauru; jis pučia iš šiaurės 
vakarų Pompėjos link. Dabar Pompėja po jo kojomis atrodė ne 
didesnė už smėlėtą dėmę tolėliau nuo kranto. Jis įsivaizdavo ten 
grįžtančią Koreliją, dabar jau tikrai niekaip nepasiekiamą; taškelį 
taškelyje, jam prarastą visam laikui. 

Jau vien žiūrėdamas jis pasijuto esąs toks lengvas ir nereikš- 
mingas, tarsi pats būtų visiškas niekas, tik mažutytė žiedadulkė, 
kurią bet kada gali nupūsti karštas gūsis ir nunešti į žydrynę. Jis 
pajuto neįveikiamą norą pasiduoti šiam impulsui; jį apėmė toks 
stiprus tobulos mėlynos užmaršties ilgesys, kad jis turėjo verste 
prisiversti nusigręžti. Sukrėstas šio pojūčio jis pradėjo žingsniuoti 
viršukalne į kitą pusę, atgal į tą vietą, nuo kurios ir pradėjo žvalgy- 
tis; jis stengėsi apeiti sieros „plunksneles“, kurių, rodos, nuolat dau- 
gėjo. Visa žemė drebėjo ir kilojosi. Dabar jis norėjo iš čia nešdintis 
kiek įmanoma greičiau, bet viršukalnės gruntas buvo gruoblėtas, 
abiejose tako pusėse žiojėjo platūs plyšiai. Pasak graikų autoriaus, 
pajuodusiose uolienose yra urvus primenančių duobių, todėl reikėjo 
atidžiai žiūrėti, kur stato koją. Ir tik todėl, kad ėjo nuleidęs galvą, 
Atilijus pirma užuodė kūną, o tik paskui jį pamatė. 

Jis sustojo nebegalėdamas pajudėti: nuo salsvo ir kibaus tvai- 
ko jo burna ir šnervės tarsi pasidengė riebia plėvele. Tvaikas skli- 
do iš didelės dulkėtos įdubos, esančios tiesiai prieš jį. Įduba buvo 
kokių šešių pėdų gylio ir trisdešimties pėdų skersmens; kaitros 

migloje ji marmėjo kaip katilas. Bet siaubingiausia buvo kas kita: 
pažvelgęs per įdubos kraštą Atilijus pamatė, jog visa toje įduboje 
negyva — ne tik žmogus, apsivilkęs balta tunika, raudonai juodo- 
mis rankomis ir kojomis (pažvelgęs į jo galūnes Atilijus iš pradžių 
pamanė, kad tasai žmogus nubas), bet ir kiti gyviai — gyvatė, 
didelis paukštis, smulkių gyvūnų jaunikliai. Jie visi gulėjo įdubos 
dugne negyvi. Net augmenija buvo nubalinta ir apnuodyta. 
Lavonas gulėjo pačiame dugne, pavirtęs ant šono, išskėstomis 
rankomis, netoli gulėjo gertuvė ir šiaudinė skrybėlė. Atrodė, kad jis 
tarsi siekė šių daiktų. Jie čia tikriausiai pragulėjo kokias dvi savaites, 
pūdami karštyje. Tik buvo keista, kad tiek palaikų vis dėlto liko. Jie 
nebuvo užpulti vabzdžių, nebuvo sulesti paukščių ar sudraskyti 
žvėrių. Virš apdegusio kūno nesklandė musės. Atvirkščiai, galėjai 
pamanyti, jog šis kūnas nuodijo kiekvieną, sumaniusį papuotauti. 
Atilijus iš paskutiniųjų stengėsi neapsivemti. Jis iškart supra- 
to, jog čia turėtų būti Eksomnijus. Jis dingęs jau prieš dvi ar dau- 
giau savaičių, be to, kam dar būtų šovę į galvą čia kopti rugpjūčio 
mėnesį? Bet ar jis gali būti toks tikras? Jis niekada nebuvo to žmo- 
gaus matęs. Vis dėlto jis labai nenorėjo leistis tuo mirties kilimu 
žemyn, tad prisivertė atsitūpti prie pat įdubos krašto ir pažvelgti į 
pajuodusį veidą. Atilijus pamatė eilę prašieptų dantų, kurie atrodė 
kaip sėklos prasprogusiame vaisiuje, pusiau pramerktą blausią akį, 
žvelgiančią ten, kur rodė ištiesta ranka. Niekur nesimatė jokios 
žaizdos. Kita vertus, visas kūnas buvo viena didelė žaizda — su- 
muštas ir pūliuojantis. Kas galėjo jį numarinti? Gal jis neatlaikė 
karščio? Gal sustojo širdis? Atilijus dar labiau pasilenkė ir pamė- 
gino apversti lavoną lazda, bet tą pačią akimirką jis pats pasijuto 
beprarandąs sąmonę. Akyse ėmė šokinėti ryškios ugnelės, jis vos 
išsilaikė nepersisvėręs ir nenukritęs žemyn. Atilijus įsitvėrė dulkių 
ir gaudydamas kvapą vos įstengė atsitraukti. 
Kvėpuodamos pažemiui jos ir prisitraukė užteršto oro... 
Atilijui tvinkčiojo smilkiniuose. Jis išvėmė kartų, bjaurų 
skystį ir toliau kosėjo spjaudydamas gleives, kai priekyje išgirdo 
po kažkieno žingsniais traškančius sudžiūvusius augalus. Visai nu- 

silpęs jis pakėlė akis. Iš kitos įdubos pusės, ne toliau kaip už pen- 
kiasdešimties žingsnių, prie jo artinosi žmogus. Iš pradžių Atilijus 
pamanė, jog tai užteršto oro sukelta vizija; jis sunkiai atsistojo svir- 
dinėdamas tarsi girtas, ėmė tankiai mirkčioti mėgindamas nukra- 
tyti nuo akių prakaitą, stengdamasis sutelkti dėmesį; bet kažkieno 
siluetas, tarsi įrėmintas šnypščiančių sieros srovelių, tebeartėjo, o 
jo rankose žybčiojo peilis. 

Tas žmogus buvo Korakas. 

Tokios būsenos Atilijus tikrai negalėjo grumtis. Jis būtų galė- 
jęs pabėgti, bet dabar vos įstengė pakelti kojas. 

Prižiūrėtojas atsargiai artinosi prie duobės; jis buvo susilen- 
kęs, plačiai išskėtęs rankas, lengvai šokčiojo nuo kojos ant kojos, 
nenuleisdamas nuo akvarijaus akių, tarsi tikėtųsi kokios nors gud- 
rybės. Jis greitai Žžvilgtelėjo į lavoną, susiraukęs pažvelgė į Atilijų, o 
paskui vėl žemyn ir tyliai pratarė: 

— Ir ką gi visa tai reiškia, mielas berniuk? 

Jis kalbėjo taip, tarsi jaustųsi įžeistas. Jis kruopščiai suplanavo 
užpuolimą, jis taip ilgai keliavo, kad įvykdytų savo sumanymą, lau- 
kė tamsoje, kol išauš diena, ir iš toli sekė savo grobį — tikriausiai 
jis ir buvo tas tolumoje matytas raitelis, pamanė Atilijus — visą 
laiką mėgaudamasis būsimu kerštu; nejau paskutinę akimirką visa 
tai pavirs į nieką? Taip neteisinga, bylojo jo veido išraiška; tai dar 
viena iš daugybės kliūčių, gyvenimo pamėtėtų Gavijaus Korako 
kelyje. 

— Aš klausiau, ką visa tai reiškia. 

Atilijus pamėgino kalbėti. Jis buvo užkimęs, neaiškiai tarė 
žodžius. Jis norėjo pasakyti, kad Eksomnijus neklydo, kad čia tik- 
rai slypi didžiulis pavojus, bet negalėjo šių žodžių ištarti. Korakas 
susiraukęs žiūrėjo į lavoną ir purtė galvą. 

— Senas kvailas galvijas! Ir kam reikėjo čia lipti sulaukus to- 
kio amžiaus? Vis nerimavo dėl to kalno. Ir dėl ko? Dėl nieko! Visai 
nieko, išskyrus tai, kad mums likai tu. 

Jis vėl sutelkė dėmesį į Atilijų. 

— Štai kažkoks jaunas gudrus šiknius iš Romos atvyko mūsų 

visų pamokyti, kaip reikia dirbti. Ar vis dar žaviesi atsivėrusiomis 
galimybėmis, mielas berniuk? Matau, dabar jau nieko nebegali 
pasakyti. Na, kodėl gi man neprapjovus tau dar vienos burnos ir 

Jis gūrino pirmyn iš rankos į ranką mėtydamas peilį; iš veido 
išraiškos buvo matyti, kad jis pasirengęs žudyti. Jis ėmė eiti aplink 
duobę, ir Atilijui neliko nieko kita, kaip trauktis į priešingą Korakui 
pusę. Kai prižiūrėtojas sustojo, sustojo ir Atilijus, o jam apsisukus 
ir pradėjus sėlinti į kitą pusę, Atilijus taip pat pasekė jo pavyzdžiu. 
Valandėlę visa tai tęsėsi, bet tokia taktika aiškiai siutino Koraką. 

— Mėšlas! — rėkė jis. — Nesirengiu žaisti kvailų tavo žai- 
dimų! 

Staiga jis puolė savo auką. Įraudęs, kaitroje sunkiai gaudy- 
damas kvapą, nusileido įdubos kraštu, perėjo ją ir jau buvo be- 
pasiekiąs kitą pusę, bet staiga sustojo. Tada nustebęs pažvelgė į 
savo kojas. Nors ir labai lėtai, jis mėgino mestis pirmyn išsižiojęs, 
o paskui vėl užsičiaupęs, kaip į sausumą išmesta žuvis. Jis numetė 
peilį ir parpuolė ant kelių grabaliodamas orą, o paskui nukrito 
veidu į žemę. 

Atilijus nieko negalėjo padaryti, tik stebėti, kaip jis skęsta 
sausoje kaitroje. Korakas dar porą kartų bejėgiškai mėgino pa- 
judėti, ir kiekvieną kartą atrodė, kad jis nori nutverti kažką, kas 
yra toliau, nei siekia ištiesta ranka; tikriausiai ir Eksomnijus taip 
darė. Paskui jis pasidavė ir liko ramiai gulėti ant šono. Ėmė nebe 
taip giliai kvėpuoti, o paskui ir visai liovėsi, bet Atilijus to nesu- 
laukęs pasišalino. Klupinėdamas jis nusvirdinėjo per išsikilojusią 
drebančią kalno viršūnę, per vis tirštėjančias sieros vageles, dabar 
išsklaidytas pakilusio brizo, pučiančio Pompėjos link. 


| paros metu į miestą atskriejęs vėjelis visiems 
atpūtė palengvėjimą. Kauras pakėlė nuo gatvių dulkes; 
kaip tik dabar gatvės ištuštėjo, nes prasidėjo siesta. Vėjelis kedeno 
spalvingus užkandinių stogelius, šiureno prie amfiteatro augančių 

didžiulių platanų lapus. Popidijaus namuose vėjelis pašiaušė basei- 
no paviršių. Suposi ir skimbčiojo tarp kolonų sukabintos mažutės 
šokančių faunų ir bakchančių kaukės. Gūsis pastvėrė vieną iš nu- 
kritusių ant kilimo papirusų ir nurideno stalo link. Holkonijus 
ištiesė koją norėdamas jį sulaikyti. 

— Kas čia dedasi? — paklausė jis. 

Amplijatas gundėsi suduoti Korelijai, bet paskui susilaikė pa- 
jutęs, kad pradėjęs viešai mušti turėtų pripažinti dukters pergalę. 
Jo mintys sukosi viesulu. Jis puikiai išmanė, kas yra valdžia ir ga- 
lia. Jis žinojo, kad kartais išmintingiausia pasilaikyti savo paslaptis 
sau, su niekuo nesidalyti tuo, ką žinai, kaip kad su niekuo nesidaliji 
mylimiausia meiluže. Jis taip pat žinojo ir tai, jog kartais atsargiai 
atskleidžiamos paslaptys gali veikti plieno lanko principu, kai visi 
kiti ima linkti tavo pusėn. Akimirksniu jam nušvito, kad kaip tik 
dabar ir pasitaikė tokia proga. 

— Perskaitykite juos, — pasakė jis. — Neturiu ko nuo savo 
draugų slėpti. 

Jis pasilenkė, surinko papirusus ir sukrovė juos ant stalo. 

— Mums jau reikėtų eiti, — pasakė Britijus. Jis ištuštino vyno 
taurę ir rengėsi stotis. 

— Perskaitykite papirusus! — neatlyžo Amplijatas. Magistra- 
tas vėl garsiai atsisėdo. — Atleiskite. Prašau. Primygtinai prašau. 

Amplijatas nusišypsojo. 

— Jie iš Eksomnijaus kambario. Atėjo metas sužinoti ir jums. 
Įsipilkite daugiau vyno. Po minutėlės grįšiu. Korelija, eikš su ma- 
nimi. 

Jis čiupo ją už alkūnės ir nusitempė prie laiptų. Ji įsispyrė 
nenorėdama eiti, bet Amplijatas buvo stiprus, tad ji neatsilaikė. Jis 
nė nepastebėjo, kad paskui eina žmona ir sūnus. Kai jų jau nebes- 
imatė, kai jie pasuko už kampo ir pateko į senojo namo sodą su 
kolonomis, jis sugnybo pirštais jos ranką. 

— Ar tu tikrai manei, — sušnypštė jis, — kad gali man pa- 
kenkti... būdama tokia menka mergiščia? 

— Ne, — atsakė ji susiraukusi ir spurdėdama, mėgindama 
ištrūkti. — Bet maniau, kad verta pamėginti. 

Jos šaltakraujiškumas jį sunervino. 

— O? — tarstelėjo jis ir prisitraukė ją dar arčiau savęs. — Ir 
kaip buvai sumaniusi tai padaryti? 

— Norėjau parodyti akvarijui dokumentus. Norėjau juos 
parodyti visiems. Kad visi pamatytų, kas tu iš tikrųjų esi. 

— Na, ir kas gi aš esu? 

Jos veidas buvo visai arti Amplijato veido. 

— Vagis. Žudikas. Menkesnis už vergą. 

Ji spjaute išspjovė paskutinį žodį, ir Amplijatas atsivedėjo šį 
kartą tikrai ketindamas smogti, bet iš nugaros jo riešą sučiupo 
Celsinas. 

— Ne, tėve, — pratarė jis. — Daugiau to nebus. 

Minutėlę Amplijatas buvo taip apstulbęs, kad neįstengė ką 
nors pasakyti. 

— Tu? — prakošė jis. — Ir tu? 

Jis papurtė galvą ir įbedė akis į sūnų. 

— Ar tu dabar neturėtum dalyvauti kažkokiose apeigose? O 
tu? — atsigręžė jis į žmoną. — Ar tu dabar neturėtum melsti šven- 
tosios matronos Livijos užtarimo? Ak, — drėbė jis, — traukitės 
abu man iš kelio. 

Jis nusitempė Koreliją takeliu laiptų link. Kiti du nė nekrus- 
telėjo. Jis nusisuko ir užtempė ją laiptais aukštyn, per koridorių, o 
paskui į jos kambarį. Ji nukrito ant lovos. 

— Klastingas nedėkingas vaikas! 

Jis apsidairė aplinkui galvodamas, kaip galėtų ją nubausti, 
bet čia tematė tvarkingai sudėliotus trapius moteriškus daiktelius 
— dramblio kaulo šukas, šilko šaliką, skėtį nuo saulės, karolių 
vėrinius, kelis senus žaisliukus, kurie buvo saugomi, kad prieš 
vestuves būtų paaukoti Venerai. Kampe stovėjo atremta medinė 
lėlė judančiomis rankomis ir kojomis; prieš daugelį metų tą lėlę jis 
jai buvo padovanojęs gimtadienio proga; pamatęs lėlę jis sutriko. 
Kas jai nutiko? Jis taip mylėjo ją, savo mažąją mergytę, kaip visa 

tai galėjo pavirsti neapykanta? Staiga jis pasijuto bejėgis. Nejau jis 
nedarė visko, nejau jis nesistengė, nepakilo iš purvo stengdamasis 
dėl jos ir jos brolio? Jis stovėjo sunkiai alsuodamas, sugniuždytas, 
o ji žvelgė į jį gulėdama lovoje. Jis nežinojo, ką pasakyti. 

— Tu liksi čia, — pralemeno jis, — kol aš nuspręsiu, kaip su 
tavim pasielgti. 

Jis išėjo užrakinęs jos kambario duris. 

Amplijato žmona ir sūnus buvo išėję iš sodo. Tipiški menkys- 
tos maištininkai, pagalvojo Amplijatas, jau spėjęs atsileisti. Korelija 
visada buvo gerokai tvirtesnė už juos visus, kartu sudėjus. Mažoji 
jo mergaitė! Svetainėje magistratai, palinkę virš stalo, kažką mur- 
mėjo. Kai Amplijatas įėjo, jie nutilo ir atsigręžė stebėdami, kaip jis 
eina prie indaujos ir pilasi vyno. Grafino kakliukas barbeno į tau- 
rę. Ar jam dreba rankos? Jis apžiūrėjo grafiną iš abiejų pusių. Tai 
nepanašu į jį; jis visada mokėjo tvardytis. Išgėręs taurę, Amplijatas 
pasijuto geriau. Tada prisipylė dar vieną, nutaisė šypsenėlę ir atsi- 
gręžė į magistratus. 

— Na? 

Pirmasis prabilo Holkonijus. 

— Iš kur tu juos gavai? 

— Vakar po pietų atnešė Korakas, Augusto prižiūrėtojas. Jis 
juos rado Eksomnijaus kambaryje. 

— Nori pasakyti, kad jis juos pavogė? 

— Rado, pavogė... — Amplijatas skėstelėjo rankomis. 

— Tu iškart visa tai turėjai pristatyti mums. 

— O kodėl, jūsų šviesybės? 

— Ar ir taip neaišku? — susijaudinęs įsiterpė Popidijus. — 
Eksomnijus manė, kad greitai turi būti dar vienas žemės drebėji- 
mas! 

— Nurimk, Popidijau. Tu jau septyniolika metų verkšleni dėl 
žemės drebėjimų. Aš taip rimtai į šiuos dalykus nežiūrėčiau. 

— Eksomnijus! — paniekinamai pažvelgė į jį Amplijatas. — Ek- 
somnijus visada buvo tikras nervų kamuolys. 

— Gal ir taip. Bet kodėl jis nusikopijavo tuos dokumentus? 
Tai kažką sako. Kaip manai, kam jam viso to reikėjo? — pamojavo 
Popidijus vienu papirusu. 

Amplijatas pažvelgė į papirusą ir gurkštelėjo vyno. 

— Jis parašytas graikiškai. Aš graikiškai nemoku skaityti. Tu 
pamiršai, Popidijau, kad tavo išsilavinimas man neatnešė jokios 
naudos. 

— Na, o aš skaitau graikiškai ir manau, kad žinau, apie ką 
čia rašoma. Manyčiau, tai geografo Strabono, Dieviškojo Augusto 
laikais keliavusio po tas vietas, darbas. Jis čia rašo apie viršukalnę, 
kuri yra plokščia ir nederlinga, kažkada anksčiau išdegusi. Tai tik- 
rai turėtų būti Vezuvijus. Jis rašo, kad derlingos žemės, esančios 
aplink Pompėją, jam primena Kataniją, kur žemė padengta Etnos 
liepsnų išmestais pelenais. 

— Na,ir kas? 

— Ar Eksomnijus nebuvo sicilietis? — paklausė Holkoni- 
jus. — Iš kokio miesto jis buvo? 

Amplijatas pamojavo vyno taure nesutikdamas. 

— Man rodos, iš Katanijos. Tai kas? 

Nors šiek tiek reikia pramokti graikiškai, mąstė Amplijatas. 
Jeigu šią kalbą galėjo išmokti toks kvailys kaip Popidijus, vadinasi, 
gali išmokti bet kas. 

— Na, o kalbant apie lotyniškąjį dokumentą... tą tai aš jau 
tikrai žinau, — tęsė Popidijus. — Tai yra knygos dalis, ir aš pažįstu 
juos abu — knygą parašiusį žmogų ir tą, kuriam ši pastraipa skirta. 
Knygą parašė Anėjus Seneka, Nerono mentorius. Neabejoju, kad 
net ir tu esi apie jį girdėjęs. 

Amplijatas paraudo. 

— Mano reikalas — statybos, o ne knygos. 

Kodėl gi jie nesiliauja kalbėję apie tuos raštus? 

— Liucilijus, į kurį jis kreipiasi, yra Liucilijus Jaunesnysis, 
gyvenantis šiame mieste. Jis turėjo namą prie teatro. Kiek prisime- 
nu, jis buvo užsienio prokuratorius Sicilijoje. Seneka aprašo didįjį 
žemės drebėjimą Kampanijoje. Tai ištrauka iš jo knygos „Gamtos 

klausimai“. Manau, jog mūsų bibliotekoje forume taip pat turėtų 
būti viena kopija. Toji knyga ir yra stoikų filosofijos pagrindas. 

— Stoikų filosofija! — pasišaipė Amplijatas. — O ką senasis 
Eksomnijus galėjo veikti su tąja „stoikų filosofija“? 

— Ir vėl klausiu, — kalbėjo Popidijus vis labiau irzdamas, — ne- 
jau ir taip neaišku? 

Jis padėjo abu dokumentus vieną šalia kito. 

— Eksomnijus manė, kad juos kažkas sieja, matai? — moste- 
lėjo jis nuo vieno prie kito. — Etna ir Vezuvijus. Katanijos žemių 
derlingumas ir žemės aplink Pompėją. Bloga lemiantys ženklai 
prieš septyniolika metų — apnuodytos avys — ir visi mūsų ma- 
tomi ženklai šią vasarą. Jis buvo iš Sicilijos. Jis matė pavojaus žen- 
klus. O dabar jis dingo. 

Kurį laiką niekas nieko nesakė. Vėjyje dzingsėjo prie baseino 
sukabintos kaukės. 

Britijus pasakė: 

— Aš manau, kad šiuos dokumentus kiek įmanoma greičiau 
turėtų išanalizuoti bendras ordo susirinkimas. 

— Ne, — atsakė Amplijatas. 

— Bet ordas — valdančioji miesto taryba! Jie turi teisę būti 
informuoti... 

— Ne! — neatlyžo Amplijatas. — Kiek piliečių yra ordo 
nariai“ 

— Aštuoniasdešimt penki, — atsakė Holkonijus. 

— Na, štai. Po valandos blogos žinios pasklis po visą miestą. 
Ar norite sukelti paniką kaip tik tada, kai pradedame stotis ant 
kojų? Kai galime jiems persakyti žiniuonės pranašystę ir juos už- 
liūliuoti? Jūsų šviesybės, nepamirškite, kas už jus balsavo — juk 
prekybininkai. Jie jums tikrai nepadėkotų, jeigu sutrukdytumėte 
jų verslui. Matėte, kas dėjosi šį rytą vien tik dėl to, kad kelioms 
valandoms nutilo fontanai. Beje, o kur visa tai nuves? Sakote, 
Eksomnijus nerimavo dėl drebančios žemės? Sakote, kad Kam- 
panijos dirvoje taip pat gausu pelenų kaip ir Sicilijos, ir ji bjauriai 

atsiduoda? Na, ir kas? Jau nuo Romulo laikų tokie dalykai įlankoje 
niekieno nestebina, jie tiesiog yra gyvenimo dalis. 

Jis matė, jog jo žodžiai beveik pasiekė tikslą. 

— Beje, tai nėra tikroji problema. 

Holkonijus paklausė: 

— Tai kokia toji tikroji problema? 

— Kiti dokumentai... dokumentai, parodantys, kiek Eksom- 
nijui buvo mokama, kad šis miestas gautų pigų vandenį. 

Holkonijus skubiai atsakė: 

— Tavo reikalas, Amplijatai. Tavo susitarimai mums nerūpi. 

— Mano susitarimai! — nusijuokė Amplijatas. — Neblogai 
pasakyta! 

Jis pastatė savo taurę ir paėmė grafiną norėdamas įsipilti dar. 
Ir vėl sudrebėjo sunkus krištolas. Jis jautėsi truputį apsvaigęs, bet 
nekreipė į tai dėmesio. 

— Liaukitės, jūsų šviesybės, neapsimeskite, kad apie tai neži- 
nojote! Kaip manote, kodėl šis miestas taip greitai atgijo po žemės 
drebėjimo? Tie mano susitarimai jums sutaupė kalnus pinigų. 
Taip, neneigiu, ir aš pats gerokai iš šio sandėrio pasipelniau. Bet be 
manęs jūsų čia nebūtų! Kad ir brangiosios tavo pirtys, Popidijau, 
tos, kuriose Britijus taip mėgsta būti kirkinamas mažųjų berniu- 
kų... Kiek tu už jas moki? Nieko! O tavo, Kuspijau, fontanai? O 
tavo, Holkonijau, baseinas? O kur dar visos privačios pirtys ir 
laistomi sodai, didysis bendras baseinas palestroje ir naujų gyve- 
namųjų namų vamzdynai? Dėl mano susitarimų su Eksomnijumi 
šis miestas sėkmingai laikėsi vandens paviršiuje ilgiau nei dešimt- 
metį. O dabar kažkoks smalsus galvijas, akvarijus iš Romos, apie 
tai išgirdo. Štai kur tikroji problema. 


— Šiurkštus pažeidimas! — drebančiu balsu sušuko Bri- 
tijus. — Šitas ką tik iškilęs vergas mums pasakoja apie tokius 
pažeidimus! 


— Sakai, iškilęs? Dar nebuvau toks iškilęs, kai per rinkimus 
dėl tavęs surengiau gladiatorių kautynes, Britijau. „Tik ilgi kalavi- 

jai, jokių ketvirtinių, ir grumtynių arena turi būti tiesiog tarp pre- 
kyviečių, kad kuo daugiau žmonių matytų“. Štai ko manęs prašei, 
ir aš dėl tavęs stengiausi. 

Holkonijus iškėlė rankas. 

— Gerai, gerbiamieji. Nurimkime. 

Kuspijus pratarė: 

— Bet, žinoma, tu galėsi susitarti su šiuo naujuoju akvarijum, 
kaip kad susitarei ir su anuo vyruku? 

— Atrodo, kad negalėsiu. Vakar aš mėginau jam užsiminti 
apie tai, bet jis tik pažvelgė į mane taip, tarsi būčiau uždėjęs ant 
jo kranelio ranką. Pasijaučiau įžeistas, nes buvau jam dosnus. Ne, 
manyčiau, pažįstu tokius tipus. Jis apie viską praneš Romai, jie pa- 
tikrins sąskaitas, ir nespėjus pasibaigti metams sulauksime impe- 
ratoriškųjų tikrintojų. 

— Tai ką mums daryti? — paklausė Popidijus. — Visam tam 
išaiškėjus, rodos, bus blogai mums visiems. 

Amplijatas jam nusišypsojo žvelgdamas per taurės kraštą. 

— Nesijaudink. Aš jau viską sutvarkiau. 

— Kaip? 

— Popidijau! — paskubėjo perspėti Holkonijus. — Atsar- 
giau. 

Amplijatas nutilo. Jie nenorėjo žinoti. Kad ir kaip ten būtų, jie 
juk miesto magistratai. Nežinai, vadinasi, nesi kaltas; būtent to jie 
norėjo. Bet kodėl gi jiems turėtų būti ramu? Jis ne tik savo, bet ir 
jų rankas panardins į kraują. 

— Jis iškeliaus susitikti su savo protėviais, — pasakė Ampli- 
jatas ir apsižvalgė. — Dar nespėjęs grįžti į Mizeną. Nelaimingas 
atsitikimas užmiestyje. Ar yra nesutinkančių? Jeigu nesutinkate, 
sakykite. Popidijau? Holkonijau? Britijau? Kuspijau? 

Jis laukė. Visa tai tik pokštas. Kad ir ką jie atsakytų, akvarijus 
dabar jau turėtų būti miręs; Korakui niežėjo rankos perpjauti jam 
gerklę. 

— Visa tai priimsiu kaip sutikimą. Ar už tai ir išgersim? 

Jis ištiesė ranką norėdamas paimti grafiną, bet pusiaukelėje 
sustojo. Dabar sunki krištolo taurė jau ne tik drebėjo — pastatyta 
ant nublizginto medinio paviršiaus ji lingavo į abu šonus. Jis kvai- 
lai susiraukė ir įsistebeilijo į ją. Taip negalėjo būti. Vis dėlto taurė 
nušokavo iki indaujos krašto ir nukritusi ant grindų sudužo. Jis 
pažvelgė į plyteles. Po kojomis drebėjo grindys. Po truputį vibra- 
cija didėjo, o paskui per namą praskriejo toks galingas karšto oro 
gūsis, kad užtrenkė langines. Po akimirkos iš toli, bet labai aiškiai, 
kaip niekada nei jis, nei kas nors kitas nebuvo girdėjęs, pasigirdo 
didžiulis trenksmas. 


Hora sexta 


[12.57 val.) 


„Vulkano paviršius pratrūko tuoj po vidurdienio; pa- 
grindinio magmos tūrio slėgis po sprogimo ėmė mažėti... 
Išsiveržusios magmos tekėjimo greitis apytiksliai buvo 
1,440 km per valandą. Įkaitusios dujos ir korėtos lavos 
gabalai konvekcijos metu lėkė į 28 km aukštį. 

Šilumos energija, išsiskyrusi per visą išsiveržimo pro- 
cesą, gali būti apskaičiuota pagal tokią formulę: 

Eh=V-d.T-K 

Čia Eth išraiška — džauliai, V — tūris kubiniais 
kilometrais, d — specifinė traukos jėga (1,0). T — iš- 
mestos masės temperatūra (500 laipsnių pagal Celsijų), 
o K — konstanta, apimanti specifinę magmos šilumą ir 
mechaninį šilumos ekvivalentą (8,37 x 10'*). 

Taigi 79-aisiais mūsų eros metais išsiveržus ugni- 
kalniui išskirta šilumos energija apytiksliai yra 2 x 1079 
džaulių arba maždaug 100 000 kartų didesnė, nei ant 
Hirosimos numetus atominę bombą“. 


„Vulkanizmo dinamika“ 


au vėliau, lygindami savo pasakojimus, gyvi išlikę liudi- 
ninkai visada stebėdavosi, kaip skirtingai išgirdo tą aki- 
mirką nuaidėjusį griausmą. Už šimto dvidešimties mylių, 


Romėje, šis griausmas buvo išgirstas kaip trenksmas, tarsi būtų 
nuvirtusi sunki statula ar medis. Tie, kuriems pavyko pabėgti iš 
Pompėjos, kurie buvo už penkių mylių, jeigu skaičiuotum žvelg- 
damas pučiančio vėjo kryptimi, visada dievagojosi, kad išgirdo du 
kurtinančius trenksmus, o Kapujoje, esančioje maždaug už dvi- 

dešimties mylių, šis garsas iškart nuaidėjo kaip pratisas perkūno 
griausmas. Mizene, kuris yra arčiau nei Kapuja, visai nebuvo nieko 
girdėti, tik staiga giedrame danguje pasirodė tyliai kylantis plonas 
rudų skeveldrų stulpas. 

Atilijus visa tai pajuto kaip didžiulę sausą bangą, užvirtusią 
ant galvos. Jis, jodamas senuoju medžiotojų taku per mišką, sku- 
biai leisdamasis raitas vakariniu kalno šonu, buvo nukeliavęs nuo 
viršukalnės apie dvi mylias. Dabar jo įkvėpti nuodai tarsi pavirto 
mažu skausmo kumščiu, stuksenančiu kažkur tarpuakyje; jo ne- 
beėmė miegas, bet viskas atrodė keistai aštru ir aukšta. Jis net ne- 
abejojo, kas artinasi. Jis ketino pasukti pakrantės keliu, vedančiu į 
Herkulaną, ir joti tiesiai į Mizeną perspėti admirolą. Jis manė, kad 
spės ten grįžti iki popietės. Tarp medžių saulėje mirguliavo įlanka; 
ji buvo ganėtinai arti, nes jis matė raibuliuojantį jūros paviršių, pa- 
sišiaušusias bangeles. Jis pastebėjo tarp lapų kybančių blizgančių 
voratinklių raštus ir po šaka dūzgiančių uodų debesį, bet staiga 
viskas dingo. 

Iš nugaros smogusi banga sviedė jį į priekį. Atrodė, kad staiga 
kažkas pravėrė krosnies duris ir išleido karšto oro pliūpsnį. Tada 
jo ausyse kažkas spragtelėjo ir visas pasaulis tapo begarsis; vien tik 
linkstantys medžiai ir mirgantys lapai. Jo arklys suklupo ir beveik 
nugriuvo; Atilijus prisispaudė prie jo sprando, ir jie ant svilinan- 
čios bangos keteros nėrė taku žemyn. O paskui netikėtai viskas 
nurimo. Medžiai vėl išsitiesė, skeveldros liovėsi kritusios, vėl buvo 
įmanoma kvėpuoti. Atilijus pamėgino pakalbinti arklį, bet nebetu- 
rėjo balso, o pažvelgęs atgal, į kalno viršūnę, pamatė, kad ji dingo, 
ojos vietoje aukštyn kilo verdantis uolienų ir žemių stulpas. 


> velgiant iš Pompėjos atrodė, kad iš viršūnės prasimušusi 
kažkieno tvirta ruda ranka taikosi pramušti skylę padan- 

gės stoge: bum bum — du kartus subeldė, o paskui pasklido ir per 
lygumą nusirito kurtinantis dundesys, nepalyginamas su jokiais 
kitais gamtos garsais. Amplijatas ir magistratai išbėgo į kiemą. Iš 

greta esančios kepyklos ir iš visoje gatvėje stovinčių namų išbėgę 
žmonės sužiuro į Vezuvijų. Jie stovėjo prisidengę akis, atsigręžę 
į naują tamsią saulę, kylančią šiaurėje ant griaudžiančio uolienų 
postamento. Pasigirdo pora klyksmų, bet visuotinė panika nekilo. 
Buvo dar per anksti, prieš akis atsivėręs reiškinys kėlė pagarbią 
baimę; jis buvo per daug keistas, per daug tolimas, kad jį būtų ga- 
lima suvokti kaip neabejotiną grėsmę. 

Visa tai liausis bet kurią akimirką, mąstė Amplijatas. Jis norė- 
jo, kad taip nutiktų. Jeigu dabar viskas nurims, situacija vis dar bus 
valdoma. Jis buvo tvirtas, kieto būdo. Dabar viskas priklausys nuo 
to, kaip šį dalyką traktuosi. Jis galėjo pasakyti net ir taip: „Piliečiai, 
dievai mums pasiuntė ženklą! Įsiklausykime į jų nurodymus! Pa- 
statykime didžiulę koloną, šio dieviško įkvėpimo imitaciją! Mes 
gyvename dievų palaimintoje vietoje! Bet visa tai nesiliovė. Tęsė- 
si ir tęsėsi, kilo į viršų. Tūkstantis galvų kaip viena užvirto aukštyn 
ir akimis sekė skeveldrų trajektoriją; po truputį pavieniai riksmai 
darėsi vis dažnesni. Ties pagrindu gana siauras stulpas kildamas 
vis labiau platėjo, o pačioje viršūnėje, rodos, uždengė dangų. 

Kažkas suriko, kad vėjas visa tai neša į jų pusę. 

Kaip tik tą akimirką Amplijatas suprato, kad greitai jų ne- 
begalės suvaldyti. Minią valdo keli paprasti instinktai: godulys, 
geismas ir žiaurumas; jis galėjo groti šiais instinktais kaip arfos 
stygomis, nes pats buvo kilęs iš minios. Tačiau verianti baimė nu- 
stelbė visas kitas natas. Vis dėlto jis pamėgino — žengė į gatvės 
vidurį ir plačiai išskėtė rankas. 

— Palaukite! — sušuko jis. — Kuspijau, Britijau, visi, susika- 
binkite su manimi rankomis! Parodykime jiems pavyzdį! 

Bailiai nė nepažvelgė į jį. Holkonijus neišlaikė pirmasis; 
stumdydamasis kaulėtomis alkūnėmis jis prasiyrė pro kitus sku- 
bėdamas nuokalnėn. Paskui jį pasuko ir Britijus, o tada ir Kuspijus. 
Popidijus taip pat išsuko uodegą nerdamas tiesiai namo. Viršuje 
susirinkusi minia dabar tarsi pavirto vientisa mase, judančia 
gatve. Nugarą minia buvo atgręžusi kalnui, veidu žvelgė į jūrą; ją 
vedė vienintelis impulsas — skristi pirmyn. Amplijatas paskutinį 

kartą dirstelėjo į tarpduryje šmėstelėjusį išblyškusį žmonos veidą, 
o paskui pasijuto nešamas paniškai bėgančios minios, mėtomas 
ir sukiojamas kaip medinis manekenas, naudojamas gladiatorių 
mokykloje per treniruotes. Jį stumdė į visus šonus, dusino, ir jis 
būtų pradingęs po bėgančiųjų kojomis, jeigu Masavas nebūtų pa- 
matęs, kaip jis pargriuvo, nebūtų pačiupęs ir pastatęs ant laiptelio. 
Jis matė, kaip motina išmetė kūdikį, ir išgirdo riksmus, kai tasai 
kūdikis buvo sutryptas, jis matė, kaip pagyvenusią matroną kažkas 
pastūmė į sieną galva į priekį ir kaip ši susmuko praradusi sąmonę, 
o paskui visai dingo iš akių, nes minia buvo negailestinga. Kažkas 
rėkė. Kažkas raudojo. Dauguma tylėjo sučiaupę burnas, ketindami 
pataupyti jėgas grumtynėms nuokalnėje, kur reikės įveikti kitus 
mėginant prasigauti pro Stabijų vartus. 

Į durų staktą atsirėmęs Amplijatas pajuto, kaip šlampa veidas; 
atgalia ranka persibraukęs per nosį jis pamatė, kad ranka kruvina. 
Pro minios galvas jis pažvelgė į kalną, bet šis jau buvo dingęs. Į 
miestą slinko didžiulė juoda kaip audra debesies siena. Tačiau 
Amplijatas suprato, jog tai ne audra, jog tai ne debesis; tai buvo 
dundantis uolienų krioklys. Jis skubiai pažvelgė į kitą pusę. Uoste 
tebestovėjo prišvartuotas auksu ir purpuru išpuoštas jo laivas. Jie 
dar galėtų nubėgti prie jūros, pamėginti nuplaukti į vilą Mizene ir 
pasiieškoti prieglobsčio ten. Tačiau prie vartų vedanti gatvė buvo 
taip užkimšta, kad žmonių virtinės buvo nusitęsusios iki įkalnės. 
Jis niekada nenusikas iki uosto. O jeigu net ir nusikastų, įgula gal- 
votų tik apie tai, kaip išgelbėti savo kailį. 

Jis apsispręs savo paties labui. Tebūnie, pamanė Amplijatas. 
Lygiai taip buvo ir prieš septyniolika metų. Bailiai pabėgo, jis liko, 
o paskui jie visi vėl čia paršliaužė! Jis juto, kaip grįžta ankstesnė 
energija ir pasitikėjimas savimi. Buvęs vergas dar kartą pamokys 
savo šeimininkus romėniškos drąsos. Žiniuonė niekada neklysta. 
Jis paskutinį kartą metė niekinantį žvilgsnį į srūvančią pro šalį pa- 
nikos upę, žengė žingsnį atgal ir paliepė Masavui uždaryti duris. 
Uždaryti ir užsklęsti. Jie liks čia, jie išliks. 

M“ visa tai atrodė kaip dūmai. Po terasą vaikštinė- 
janti nuo saulės skėčiu prisidengusi Plinijaus sesuo 
Julija skynė paskutines vasaros rožes, norėdama jomis papuošti 
pietų stalą. Ji pamanė, jog tikriausiai vėl užsiliepsnojo atšlaičių 
miškai, varginę įlanką visą vasarą. Tačiau debesies aukštis, jo dydis 
ir artėjimo greitis nebuvo panašus į nieką kita, ką ji buvo mačiusi 
iki šiol. Ji nutarė nedelsti ir pažadinti brolį, snaudžiantį prie savo 
knygų apačioje esančiame sode. 

Net ir tirštame medžio šešėlyje jo veidas atrodė raudonas 
kaip jos krepšelyje gulinčios gėlės. Ji dvejojo, ar verta jį trukdyti, 
nes, savaime suprantama, jis iškart ims nerimauti. Jis jai priminė 
tėvą, likus keletui dienų iki mirties — toks pat apkūnus, taip pat 
sunkiai kvėpuoja ir taip pat greitai susierzina. Bet jeigu ji jo nepa- 
žadins, vėliau jis dar labiau įpyks, kad nepamatė tų keistų dūmų, 
todėl ji paglostė jam plaukus ir sušnabždėjo: 

— Broli, pabusk. Čia dedasi tai, ką norėtum pamatyti. 

Jis iškart atsimerkė. 

— Vanduo... ar jis jau teka? 

— Ne. Ne vanduo. Atrodo, kad nuo Vezuvijaus ateina didžiu- 
lis gaisras, jis apėmęs visą įlanką. 

Vezuvijus? 

Plinijus sumirksėjo, o paskui riktelėjo šalia esančiam vergui: 

— Batus! Greitai! 

— Palauk, broli, nepersitempk per daug... 

Jis nė nelaukė batų. Jau antrą kartą šiandien jis pasileido ba- 
sas, šlumščiodamas per išdžiūvusią žolę į terasą. Atbėgęs jis pama- 
tė, kad beveik visi vergai persisvėrę per baliustradą žvelgia į rytinę 
įlankos pusę; atrodė, kad prieš juos, virš visos pakrantės, stiepiasi 
milžiniškas dūminis pušies formos skėtis. Mylių mylias aukštyn 
kilo storas rudas kamienas, išmargintas baltomis ir juodomis dė- 
mėmis, o ties vainiku šakojosi daugybė mažų šakelių. Atrodė, kad 
platūs ir dideli lapai tarsi tirpsta susidūrę su žemiau esančiais, o 
paskui virsta smėlio spalvos migla ir išlyja ant žemės. 

Admirolas labai mėgo kartoti vieną aksiomą: kuo ilgiau stebi 
gamtą, tuo mažiau esi linkęs tvirtinti, jog tam tikri dalykai neįma- 
nomi. Bet šitai, be abejo, yra neįmanoma. Niekas iš jo skaitytų da- 
lykų — o jis perskaitė viską — nė iš tolo neapibūdino šio reginio. 
Galbūt gamta jam suteikė privilegiją tapti liudininku kažko, kas 
per visą istoriją dar nebuvo užrašyta? Nejau pagaliau jam atlyginta 
už visus ilgus metus, per kuriuos jis kaupė faktus, už maldą, kuria 
jis baigė „Gamtos mokslą“ — „Sveika, Gamta, visos kūrinijos mo- 
tina, atmink, kad aš vienintelis iš visų Romos vyrų išgyriau tave 
užrašydamas visokeriopas tavo apraiškas; būk man maloninga“. 
Jeigu nebūtų toks storas, jis būtų puolęs ant kelių. 

— Ačiū, — šnabždėjo jis, — ačiū. 

Jis iškart privalo imtis darbo. Pušies skėtis... aukštas kamie- 
nas... mažos šakelės... Jam reikia viską užrašyti palikuonims, kol 
atminty dar šviežias vaizdas. Jis šūktelėjo Aleksionui, kad šis pa- 
imtų pieštuką ir popieriaus, o Julijai — kad surastų Gajų. 

— Jis viduje, dirba užgulęs vertimą, kurį jam davei. 

— Gerai. Pasakyk, kad kuo greičiau ateitų. Jis ir pats nenorėtų 
viso to pražiopsoti. 

Čia negali būti dūmai, — mąstė Plinijus. — Jie per tiršti. 
Be to, apačioje nesimato jokios ugnies. Bet jeigu čia ne dūmai, tai 
tada kas? 

— Nurimkit, po velnių! — pamojo jis plepantiems vergams. 
Gerai įsiklausius buvo galima išgirsti virš įlankos sklindantį žemą 
nepertraukiamą dundesį. Jei toks garsas girdimas už penkiolikos 
mylių, kaip girdėtųsi visai arti? 

Jis pamojo Alkmanui. 

— Pasiųsk į jūrininkų mokyklą bėgiką, kad surastų admi- 
rolo laivo kapitoną. Pasakyk, jog noriu, kad man būtų parengta 
liburna. 

— Broli, ne! 

— Julija, — iškėlė ranką Plinijus. — Suprantu, kad man nori 
tik gera, bet patausok liežuvį. Kad ir koks šis reiškinys būtų, jis yra 
gamtos duotas ženklas. Šitai yra mano. 

XXX 


| oioių atsidariusi langines stovėjo balkone. Jai iš de- 
šinės, virš plokščio verandos stogo, artėjo milžiniškas 
debesis — juodas kaip rašalas; tarsi ant dangaus būtų užmesta 
sunki uždanga. Visas oras drebėjo nuo dundesio. Ji girdėjo iš gat- 
vės sklindančius klyksmus. Kiemo sode be jokio aiškaus tikslo 
pirmyn ir atgal bėgiojo vergai. Jie jai priminė ąsotyje laikomas 
peles, kol jos dar nepribaigtos ir neiškeptos. Ji jautėsi tarsi atskir- 
ta nuo viso to — tarsi teatro gale, ložėje, sėdintis žiūrovas, stebin- 
tis kruopščiai pastatytą spektaklį. Bet kurią akimirką atskries dievas 
ir ją paėmęs nuneš į saugią vietelę. Ji šūktelėjo žvelgdama žemyn: 

— Kas čia dedasi? 

Bet niekas nekreipė į ją dėmesio. Ji pamėgino dar kartą, bet 
suprato, jog yra visų užmiršta. 

Debesis dundėjo vis garsiau. Ji pribėgo prie durų ir pamėgi- 
no jas atidaryti, bet spyna buvo per stipri, kad Korelija galėtų ją 
išlaužti. Ji vėl nubėgo į balkoną, bet buvo per aukštai, kad galėtų 
iššokti. Apačioje, kairėje, ji pamatė iš savo namo pusės laiptais at- 
lipantį Popidijų, prieš save vedantį senąją motiną Tediją Sekundą. 
Iš paskos apsikrovę krepšiais ėjo pora jų vergų. Ji šūktelėjo: 

— Popidijau! 

Išgirdęs savo vardą, jis stabtelėjo ir apsidairė. Ji jam pamojavo. 

— Padėk man! Jis mane užrakino! 

Jis beviltiškai papurtė galvą. 

— Jis mus visus mėgina užrakinti! Jis išprotėjo! 

— Prašau, užlipk viršun ir atrakink duris! 

Jis dvejojo. Jis norėjo jai padėti. Jis ir būtų taip padaręs. Bet 
žengtelėjęs pusę žingsnelio jos link Popidijus išgirdo, kaip jam už 
nugaros kažkas atsitrenkė į stogo čerpę ir nukrito sode. Lengvas 
vaiko kumščio dydžio akmuo. Popidijus matė, kaip jis nusileido. 
Kitas akmuo kliudė pavėsinę. Staiga pritemo ir pasipylė gausybės 
akmenų kruša. Akmenys krito jam ant galvos ir pečių. Atrodė, kad 
tai lengvi korėti akmenys — tarsi balkšvos suakmenėjusios kem- 

pinės. Jie nebuvo sunkūs, bet kirto skaudžiai. Jis jautėsi taip, tarsi 
būtų užkluptas didžiulės krušos — šiltos, tamsios, sausos krušos, 
jeigu tokią apskritai galima įsivaizduoti. Nekreipdamas dėme- 
sio į Korelijos šūksnius, jis puolė po verandos stogu, prieš save 
stumdamas motiną. Priešais esančios durys — senasis Amplijato 
įėjimas — buvo praviros, ir jis klupinėdamas išėjo į gatvę. 

Korelija nematė, kaip jis išėjo. Norėdama išvengti akmenų 
krušos, ji spruko atgal į kambarį. Prieš tai paskutinį kartą apžvel- 
gė kiemą — pilną šešėlių, dulkėtą, o paskui šviesa dingo, aklinoje 
tamsoje nebeliko nieko, net riksmo, tik griaudžiantis uolienų 
krioklys. 


|Z las gyvenimas ritosi sava vaga. Švietė saulė, dan- 
gus ir jūra buvo vaiskiai mėlyni. Pasiekęs pakrantės ke- 
lią Atilijus net pamatė valtyse sėdinčius žvejus, metančius tinklus. 
Atrodė, jog vasaros orai iškrėtė kažkokį pokštą — pusės įlankos 
nė nesimatė per aršią audrą, o kita pusė dėkojo likimui ir toliau 
džiaugėsi puikia diena. Net ir nuo kalno sklindantis dundesys ne- 
atrodė grėsmingas — kažkoks nereikšmingas dudenimas, kartu su 
skeveldrų uždanga plaukiantis Surento pusiasalio link. 

Už Herkulano miesto vartų buvo susirinkęs nedidelis būrelis 
žmonių. Jie stebėjo, kas čia vyksta, o pora apsukrių prekeivių jau 
tvarkėsi prekystalius, ruošdamiesi pardavinėti sausainius ir vyną. 
Keliu atpėdino vorelė dulkėtų keliauninkų; daugiausia jų ėjo pėsti, 
apsikrovę nešuliais, kai kurie važiavo vežimaičiais, iki viršaus pri- 
krautais įvairiausių daiktų. Už jų, džiaugdamiesi nuotykiu, bėgo 
vaikai, bet jų tėvų veidai buvo iškreipti baimės. Atilijus jautėsi taip, 
tarsi sapnuotų. Storulis, sėdintis ant atstumą žyminčio akmens, 
pilną burną prisikimšęs pyrago, linksmai šūktelėjo norėdamas pa- 
klausti, kas dedasi ten toliau. 

— Oplontyje tamsu kaip vidurnaktį, — kažkas atsakė. — O 
Pompėjoje turėtų būti dar baisiau. 

— Pompėjoje? — garsiai pakartojo Atilijus. Šis žodis jį pa- 
žadino. — Kas dedasi Pompėjoje? 

Keliauninkas papurtė galvą ir perbraukė pirštais per kaklą; 
Atilijus pasibaisėjo prisiminęs Koreliją. Privertęs ją palikti akvedu- 
ką jis manė, jog siunčia ją tolyn nuo nelaimės. Bet dabar, žvilgsniu 
nusekęs Pompėjos link sukantį kelią, įsižiūrėjęs į tašką, kur tas 
kelias dingsta tamsoje, jis suprato, jog padarė atvirkščiai. Ištrūkusį 
Vezuvijaus kvėptelėjimą vėjas nešė tiesiai į miestą. 

— Nejok tuo keliu, pilieti, — perspėjo žmogus. — Neprajosi. 

Bet Atilijus jau gręžė arklį, o apsisukęs pamatė pabėgėlių 
srautą. 


K“ toliau jis jojo, tuo labiau buvo užverstas kelias, tuo 
varganiau atrodė pabėgę žmonės. Daugelis jų buvo 
apkritę storu pilkų dulkių sluoksniu, pelenų pilnais plaukais, po- 
mirtines kaukes primenančiais veidais, pasruvę krauju. Kai kurie 
nešė tebedegančius deglus: nugalėta žilagalvių senių armija, po 
siaubingo pralaimėjimo kėblinanti vaiduoklių kariuomenė, ne- 
įstengianti net kalbėti. Jų gyvuliai — jaučiai, asilai, arkliai, šunys 
ir katės — buvo panašūs į po truputį atgyjančias, bet labai sunkiai 
judančias gipso figūras. Paskui save jie paliko vieškelyje įspaustas 
pelenų pažymėtas vėžes ir pėdas. 

Iš vienos pusės Atilijus girdėjo pavienius trenksmus, sklin- 
dančius nuo alyvų giraičių. Iš kitos pusės jūra tarsi virė, šniokštė 
milijonais mažyčių fontanėlių. Priešais, ant kelio, matėsi akmenų 
sąvartos. Jo arklys sustojo, nulenkė galvą ir atsisakė keliauti toliau. 
Staiga debesies, kuris atrodė esąs beveik už pusmylės, kraštas 
pakilo tiesiai jiems virš galvų. Dangus aptemo, ėmė sūkuriuoti 
nuo skraidančių skeveldrų ir mažyčių kietų dalelių; akimirksniu 
pasislėpė popiečio saulė ir nusileido prieblanda; Atilijus pasijuto 
daužomas. Ant jo iš didžiulio aukščio krito ne sunkūs akmenys, 
bet baltas šlakas, sukietėjusių pelenų gabaliukai. Jie leidosi jam ant 
galvos ir pečių. Iš prieblandos išlingavo žmonės ir vežimai. Rėkė 

moterys. Tamsoje pritemo deglai. Jo arklys pasibaidė ir apsigręžė. 
Atilijus pamiršo esąs gelbėtojas ir tapo panikos apimto pabėgėlių 
srauto dalimi, iš paskutiniųjų besistengiančia aplenkti skeveldrų 
audrą. Arklys paslydęs įlėkė į griovį ir toliau bėgo ristele. Paskui 
oras palengvėjo, tapo rusvas; jie vėl išjojo į šviesą. 

Dabar skubėjo visi, lėkte lėkė genami iš už nugarų artėjan- 
čios grėsmės. Atilijus pamatė, kad nepraeinamas ne tik kelias į 
Pompėją; net ir menkiausias vėjo pūstelėjimas nešė pavojų vaka- 
rinės įlankos dalies pusėn. Šalia kelio sėdėjo raudanti pagyvenusi 
pora; jie per daug nuvargo, kad galėtų bėgti toliau. Kitas vyras 
desperatiškai mėgino pastatyti ant ratų apsivertusį vežimaitį, o jo 
žmona glostė kūdikį ir į sijonus įsitvėrusią mažą mergaitę. Bėganti 
žmonių kolona apsupo Atilijų, ir jis pasijuto nešamas srauto keliu 
Herkulano link. 

Besikeičiantį uolienų sienos kursą pastebėjo prie miesto var- 
tų susibūrę Žmonės; kai Atilijus prie jų prijojo, prekeiviai jau sku- 
biai atgal krovėsi savo prekes. Minia po truputį skydo: vieni bėgo 
į miestą ieškoti pastogės, kiti skubėjo iš miesto ketindami prisidėti 
prie keliu traukiančių išeivių. Ir vis dėlto, nepaisant sumaišties, per 
raudonom čerpėm dengtus stogus Atilijus matė ramius įlankoje 
sėdinčius žvejus, dar toliau — prie Puteolių molų priplaukusius 
didžiulius egiptiečių laivus su grūdais. Jūra, — pagalvojo jis. Jeigu 
tik jam kaip nors pavyktų nuleisti į jūrą valtį, galbūt pasisektų iš- 
vengti akmenų krušos ir vandens keliu pasiekti Pompėją iš pietų. 
Jis nujautė, jog būtų beprasmiška mėginti skintis kelią pasukus per 
Herkulano uosto rajoną, bet visai netoli yra didžioji vila — sena- 
toriaus Pedijaus Kasko namai ir viso būrio filosofų prieglobstis; 
galbūt jie turėtų kokį nors laivelį, kuriuo jis galėtų pasinaudoti. 

Jis pajojo dar kiek toliau sausakimšu vieškeliu, kol pasiekė 
vartų stulpus. Jo manymu, šie vartai turėjo vesti į Kalpurnijos vilą. 
Jis pririšo arklį prie kieme esančių turėklų ir apsidairė ieškodamas 
kokios nors gyvos būtybės, bet atrodė, kad visa milžiniška vila vi- 
sai tuščia. Jis įžengė pro praviras duris į didžiąją verandą, perėjo 
uždarą sodą. Jis girdėjo riksmus, marmuriniais koridoriais bėgan- 

čių Žmonių žingsnius, o paskui iš už kampo pasirodė vergas, stu- 
miantis papirusų ritinėlių prikrautą karutį. Jis nekreipė dėmesio 
į Atilijaus šūksnį ir pro plačias duris nuskubėjo į ryškią popietės 
šviesą; tuo pačiu metu kitas vergas, taip pat stumiantis karutį, tik šį 
kartą tuščią, pro duris įsuko į namus. Akvarijus pastojo jam kelią. 

— Kur senatorius? 

— Romoje, — atsakė vergas. Jis buvo jaunas, išsigandęs, iš- 
piltas prakaito. 

— O šeimininkė? 

— Prie baseino. Prašau mane praleisti. 

Atilijus pasitraukė jį praleisti ir išbėgo į saulę. Po terasa 
buvo didžiulis baseinas, kurį jis matė žvelgdamas iš liburnos 
tuomet, kai keliavo į Pompėją; aplink baseiną buvo susispietę 
žmonės — tuzinai vergų ir baltai apsivilkusių mokslininkų. Jie 
bėgiojo pirmyn ir atgal su glėbiais papirusų, kuriuos paskui krovė 
į dėžes, sustatytas ant baseino krašto. Kitoje pusėje stovėjo būrelis 
moterų, žvelgiančių per pakrantę į tolumoje siautėjančią audrą, 
kuri iš čia atrodė kaip tirščiausias rudas, nuo jūros kylantis rūkas. 
Žvelgiant iš Herkulano tolimi laivai atrodė kaip šapeliai. Žvejyba 
baigėsi. Kilo bangos. Atilijus girdėjo, kaip viena po kitos jos dūžta 
pasiekusios krantą — dar nespėjus sudužti vienai, ant jos ritosi 
kita. Kai kurios moterys raudojo, bet grupelės viduryje stovinti 
pagyvenusi matrona, apsivilkusi tamsiai mėlyna suknele, Atilijui 
pasirodė esanti visai rami. Jis ją prisiminė — toji moteris buvo pa- 
sipuošusi milžiniškų perlų vėriniu. 

— Arjūs esate Pedijaus Kasko žmona? 

Ji linktelėjo. 

— Esu Markas Atilijus. Imperijos akveduko prižiūrėtojas. 
Prieš du vakarus admirolo viloje buvau susitikęs su jūsų vyru. 

Ji smalsiai į jį pažvelgė. 

— Ar tave atsiuntė Plinijus? 

— Ne. Atėjau prašyti malonės. Norėjau paprašyti laivelio. 

Ji nuliūdo. 

— Ar manai, kad turėdama laivelį čia stovėčiau? Mano vyras 
vakar juo išplaukė į Romą. 

Atilijus apsidairė po erdvius rūmus, nužvelgė skulptūras ir 
sodus, meno kūrinius ir vejose sukrautas knygas. Jis apsigręžė 
ketindamas eiti, 

— Palauk! — šūktelėjo ji Atilijui pavymui. — Tu turi mums 
padėti. 

— Aš niekuo negaliu padėti. Turėtumėte eiti į kelią ir pamė- 
ginti prisidėti prie kitų. 

— Dėl savęs nebijau. Bet biblioteka... Turime išsaugoti bib- 
lioteką. Čia knygų yra per daug, kad galėtume jas gabenti keliu. 

— Man rūpi žmonės, o ne knygos. 

— Žmonės miršta, o knygos nemirtingos. 

— Jeigu knygos nemirtingos, vadinasi, jos išliks ir be mano 
pagalbos. 

Pasukęs namo link, jis ėmė lipti į kalnelį. 

— Palauk! 

Ji pasikėlė sijonus ir pasileido paskui Atilijų. 

— Kur tu eini? 

— Ieškoti laivelio. 

— Plinijus turi laivų. Plinijus turi didžiausią laivyną pasau- 
lyje. 

— Plinijus yra kitoje įlankos pusėje. 

— Pažvelk į jūrą! Ant mūsų gali nuvirsti visas didžiulis kal- 
nas! Nejau manai, kad vienas žmogus laivelyje gali ką nors pada- 
ryti? Mums reikia laivyno. Eikš sa manim! 

Atilijus norėjo jai pasakyti, kad valios stiprybe ji prilygsta bet 
kokiam vyrui. Jis nusekė paskui ją kolonomis apstatytu baseiną 
juosiančiu koridoriumi, užlipo laiptais į biblioteką. Dauguma len- 
tynų jau buvo tuščios. Pora vergų krovė į karučius likusias knygas. 
Marmurinės senųjų filosofų galvos nebyliai žvelgė į tai, kas čia 
dedasi. 

— Būtent čia laikome tuos tomus, kuriuos mano proseneliai 
atsivežė iš Graikijos. Jau vien Sofoklio šimtas dvidešimt dramų. 


262 


POMPĖJA 


Visi Aristotelio darbai, keli iš jų užrašyti jo paties ranka. Jie nepa- 
keičiami. Niekada neleidome jų kopijuoti. 

Ji čiupo Atilijų už rankos. 

— Kiekvieną valandą gimsta ir miršta tūkstančiai vyrų. Ką gi 
mes reiškiame? Visi šie didingi raštai ir bus tai, kas liks po mūsų. 
Plinijus supras. 

Ji sėdo už nedidelio stalelio, paėmė plunksną ir pamirkė į 
žalvarinę raižytą rašalinę. Šalia mirkčiojo raudona žvakė. 

— Nunešk jam šį laišką. Jis žino apie šią biblioteką. Pasakyk 
jam, jog Rektina maldauja pagalbos. 

Metęs žvilgsnį jai už nugaros, nužvelgęs terasą, Atilijus pama- 
tė įlanka lėtai slenkančią viską ryjančią tamsą; tarsi ant saulės dis- 
ko būtų užslinkęs šešėlis. Jis manė, jog šešėlis gal ir prasisklaidys, 
bet, rodės, jo greitis vis didėjo. Ji buvo teisi. Norėdamas pamėginti 
atsilaikyti prieš tokį priešą, privalai turėti didelių karo laivų. Ji su- 
suko laišką ir užantspaudavo paėmusi varvančią žvakę, į minkštą 
vašką įspaudusi savo žiedą. 

— Turi arklį? 

— Greičiau nujočiau kitu. 

— Gausi kitą. 

Ji šūktelėjo vienam vergui: 

— Nuvesk Marką Atilijų į arklides ir pabalnok patį eikliausią 
žirgą, kokį tik turime. 

Ji padavė Atilijui laišką ir jam jį paėmus, sausais kaulėtais 
pirštais suspaudė riešą. 

— Nenuvilk manęs, akvarijau. 

Jis ištraukė ranką ir nubėgo paskui vergą. 


Hora nona , 


[15.32 val.| 


„Staiga sukilę didžiuliai magmos kiekiai gali pakeisti 
vandentiekio sistemos geometriją, destabilizuoti paviršinį 
rezervuarą ir pažeisti visą struktūrą. Tokia situacija daž- 
nai padidina išsiveržimo intensyvumą, nes ima sąveikauti 
skysčiai ir magma; taip pat dėl pakitusio hidroterminės 
sistemos ir paviršinio rezervuaro slėgio padidėja sprogimo 
tikimybė“ 


„Vulkanų enciklopedija“ 


tilijui prireikė šiek tiek daugiau nei dviejų valandų 

Ą arkliu, kol jis pasiekė Mizeną. Kelias sukosi pa- 

lei pakrantę, kartais prieidamas visai prie vandens, 

kartais traukdamasis gilyn į sausumą, bėgdamas pro didžiules 

Romos elito vilas. Jodamas jis matė pakelėse susispietusius bū- 

relius žmonių, stebinčių tolumoje vykstantį reiškinį. Daugiausiai 

Atilijus jojo kalnui atgręžęs nugarą, bet įsukęs į šiaurinę įlankos 

dalį ir ėmęs leistis Neapolio link, kairėje pusėje jis ir vėl jį išvydo, 

tik dabar kalnas buvo neįtikėtinai gražus. Aplink centrinę koloną 

vijosi lengvas baltos miglos šydas, mylia po mylios kylantis aukš- 

tyn, gulantis į taisyklingą perregimą cilindrą, siekiantį virš įlankos 
besiskleidžiančio grybo formos debesies apačią. 

Neapolyje, kaip visada mieguistame mieste, nesijautė jokio 
sujudimo. Atilijus jau seniai buvo pralenkęs nuvargusius, nešuliais 
apsikrovusius pabėgėlius, sprunkančius nuo uolienų krušos; Ne- 
apolio dar nebuvo pasiekusi žinia apie Pompėją ištikusią katas- 
trofą. Popiečio saulėje baltai tviskėjo graikiško stiliaus šventyklos 
ir į jūros pusę žvelgiantys teatrai. Soduose vaikštinėjo turistai. Už 

miesto, kalnuose, Atilijus pastebėjo raudonų plytų Agua Augusta 
arkadą; šioje vietoje akvedukas buvo paviršiuje. Jis spėliojo, ar van- 
duo jau bėga, bet nedrįso sustoti ir išsiaiškinti. Tiesą sakant, šitai 
jam neberūpėjo. Tai, kas anksčiau atrodė esąs svarbiausias dalykas 
pasaulyje, dabar buvo visai nereikšmingas. Kas dabar belikę iš Ek- 
somnijaus ir Korako? Tik dulkės. Ir apskritai vargu ar juos dar kas 
beprisimins. Atilijus svarstė, kas nutiko kitiems vyrams. Tačiau jis 
negalėjo atsikratyti kito prisiminimo — Korelijos; jis tarsi matė, 
kaip prieš užšokdama ant arklio ji atmetė plaukus, kaip išnyko 
tolumoje, jodama keliu, kurį jis jai nurodė, pasitikti lemties, kurią 
jis, o ne likimas, jai paskyrė. 

Jis prajojo Neapolį ir vėl pateko į užmiesčio platybes, įsuko 
į didžiulį kelią tuneliu, kurį po Pausilipono kyšuliu buvo iškasęs 
Agripa. Seneka rašė, kad vieškelį tvarkančių vergų deglai šiame 
tunelyje ne skverbiasi per tamsą, bet ją išryškina. Paskui Atilijus 
prakeliavo pro didžiules Puteolių uosto prieplaukas — dar vienas 
Agripos projektas, — tada per Kūmų apylinkes, kur, sakoma, tyko 
mirties trokštanti Sibilė, pro plačias Averno ežero austrių veisyk- 
las, pro didžiąsias terasose įrengtas Bajų pirtis, pro paplūdimiuose 
sukritusius girtuoklius ir suvenyrų krautuvėles, siūlančias ryškiai 
dažytus stiklo dirbinius, pro aitvarus leidžiančius vaikus ir ant 
molo lininius tinklus taisančius žvejus, pro oleandrų pavėsyje kau- 
liukais lošiančius vyrus, pro šimtus jūrininkų, susirikiavusių po du 
ir su visa manta bėgančių į jūrų laivyno būstinę, pro visą verdantį 
galingos Romos gyvenimą; o tuo metu priešingoje Vezuvijaus 
pusėje nugriaudėjo antras vilnijantis trenksmas, ištrėkšdamas dar 
aukštesnį nei pirmasis pilkšvai juodų uolienų ir akmenų fontaną. 


linijus labiausiai nerimavo dėl to, kad jam priplaukus 
viskas jau gali būti pasibaigę. Todėl jis ganėtinai dažnai 
iškrypuodavo ir bibliotekos norėdamas pasižiūrėti, kaip keičiasi 
juodasis stulpas. Kiekvieną kartą jis grįždavo atgal apsiraminęs. 
Tikrai, kad ir kaip sakytum, atrodė, jog stulpas tik auga. Buvo ne- 

įmanoma tiksliai nustatyti jo aukščio. Posidonijaus teigimu, rūkai, 
vėjai ir debesys yra iškilę ne aukščiau kaip penkias mylias virš že- 
mės paviršiaus, bet dauguma žinovų — Plinijus rėmėsi daugumos 
nuomone — teigė, jog šis stulpas siekia šimto vienuolikos mylių 
aukštį. Kad ir kokia būtų toji tiesa, šis stulpas, „apsireiškimas“ — taip 
Plinijus nutarė visa tai pavadinti, — buvo milžiniškas. 

Norėdamas, kad skaičiavimai būtų kiek įmanoma tikslesni, 
Plinijus liepė vežti į uostą vandens laikrodį ir pastatyti jį ant už- 
pakalinio liburnos denio. Kai šitai buvo padaryta ir laivas paruoš- 
tas, jis ėmė savo bibliotekoje ieškoti knygų, kuriose būtų rašoma 
apie Vezuvijų. Jis niekada anksčiau nekreipė ypatingo dėmesio į 
tą kalną. Jis buvo toks didelis, taip aiškiai matomas, visada neiš- 
vengiamai ir nepajudinamai ten, kad Plinijus nutarė susitelkti ties 
slėpiningesniais gamtos aspektais. Bet pirmasis jam į rankas pate- 
kęs darbas, Strabono „Geografija“, atėmė žadą. Aišku, kad seniau šis 
plotas degė, čia buvo atsivėrę liepsnų krateriai... Kodėl jis niekada to 
nepastebėjo? Jis pasikvietė Gajų, kad ir šis dirstelėtų. 

— Matai, štai čia? Tą kalną jis lygina su Etna. Ir vis dėlto, kaip 
taip galėtų būti? Etnos kraterio skersmuo — dvi mylios. Aš savo 
akimis mačiau, kaip už jūros jis švyti naktyje. Visos liepsnomis 
raugėjančios salos — Eolo, vėjo dievo valdomas Strongilas, Liparai 
ir Šventoji Sala, kurioje, sakoma, gyvena Vulkanas — dega matoma 
ugnimi. Bet ant Vezuvijaus niekas niekada nėra matęs žarijų. 

— Čia rašoma, kad ugnies krateriai vėliau išblėso, nes nepa- 
kako kuro, — pareiškė Plinijaus sūnėnas. — Galbūt tai reiškia, kad 
atsirado naujų kuro atsargų, kurios atgaivins liepsnas, — susijau- 
dinęs pakėlė akis Gajus. — Gal visa tai galėtų paaiškinti, kodėl 
akveduko vandenyje atsirado sieros? " 

Plinijus pajuto savo sūnėnui pagarbą. Taip. Vaikinas teisus. 
Tikriausiai taip ir yra. Siera — universalus tokių reiškinių „ku- 
ras“ — liepsnos stulpas Baktrijoje, Komfantiume, švytintis žuvų 
tvenkinys Babilonijos lygumoje, žvaigždžių laukas netoli Hespe- 
rijos kalno Etiopijoje. Tačiau tokios paralelės kėlė siaubą: kartą 

Liparų ir Šventoji Salos, esančios vidury jūros, degė ištisas dienas, 
kol senato delegacija neišplaukė atlikti permaldavimo ceremoni- 
jos. Tokia pati sprogdinanti ugnis Italijos žemyninėje dalyje, ten, 
kur gyvena daugybė žmonių, būtų tikra katastrofa. 

Plinijus vargais negalais atsistojo. 

— Turiu leistis į laivą. Aleksionai! — šūktelėjo jis savo ver- 
gui. — Gajau, kodėl neini kartu? Palik tuos vertimus. 

Plinijus ištiesė ranką ir nusišypsojo. 

— Atleidžiu tave nuo pamokos. 

— Ar tikrai, dėde? 

Gajus žvelgė per įlanką kramtydamas lūpą. Ir jis, be jokių 
abejonių, suvokė galimas pasekmes: jų įlankoje gali atsirasti ant- 
roji Etna. 

— Labai miela iš tavo pusės, bet, tiesą sakant, dabar verčiu 
labai painią pastraipą. Aišku, jeigu primygtinai prašai... 

Plinijus matė, jog jis bijo; ir kas gi galėtų jį kuo nors kaltinti? 
Jo paties širdyje kirbėjo negera nuojauta, nors jis buvo senas ka- 
reivis. Jam šmėstelėjo mintis, jog vaikinui reikėtų įsakyti keliauti 
kartu — joks romėnas neturėtų leistis įveikiamas baimės; kur din- 
go jo jaunystėje svarbios griežtai nustatytos vertybės? Bet paskui 
jis pagalvojo apie Juliją. Ar teisinga vienintelį jos sūnų stumti į 
didžiulį pavojų? | 

— Ne, ne, — atsakė Plinijus dirbtinai linksmai. — Aš tikrai 
nereikalauju. Jūra atrodo nerami. Tau pasidarys bloga. Lik čia ir 
prižiūrėk motiną. 

Jis gnybtelėjo spuoguotą sūnėno skruostą ir pakedeno rieba- 
luotus plaukus. 

— Tu būsi geras teisininkas, Gajau Plinijau. Galbūt net labai 
žinomas. Manau, kad vieną dieną tapsi senato nariu. Tu būsi mano 
paveldėtojas. Mano knygos bus tavo. Per tave liks gyvuoti Plinijaus 
vardas... 

Plinijus nutilo; jo žodžiai ėmė skambėti kaip atsisveikinimas. 
Jis griežtai paliepė: 

— Grįžk prie mokslų. Pasakyk motinai, kad iki sutemstant 
grįšiu. 

Remdamasis į sekretoriaus parankę, neatsigrįždamas, admi- 
rolas iššlumšėjo iš bibliotekos. 


2 prašuoliavo pro Stebuklų Baseiną, prajojo pylimą 
ir įsuko į uostą; jis jau ėmė kilti stačiu keliu, vedančiu į 
admirolo vilą, kai priešais pamatė būrį jūrininkų, lydinčių Plini- 
jaus vežimaitį. Procesijai visai priartėjus, Atilijus vos spėjo nušokti 
nuo arklio ir atsistoti vidury gatvės. 

— Admirole! 

Akis į priekį įbedęs Plinijus nežymiai pasuko į jį galvą. Šio 
žmogaus jis nepažino; keliauninkas buvo nuklotas storu dulkių 
sluoksniu, jo tunika suplėšyta, veidas, rankos ir kojos aptekusios 
sukrešėjusiu krauju. Šmėkla vėl prakalbo: 

— Admirole! Tai aš, Markas Atilijus! 

— Akvarijus? 

Admirolas davė ženklą sustabdyti vežimaitį. 

-— Kas tau atsitiko? 

— Katastrofa, admirole. Kalnas sprogsta, spjaudosi akmeni- 
mis, — Atilijus apsilaižė sukepusias lūpas. — Pakrantės keliu į rytus 
traukia šimtai pabėgėlių. Oplontis ir Pompėja jau palaidoti. Joju iš 
Herkulano. Turiu jums žinią, — jis ėmė raustis po kišenę, — nuo 
Pedijaus Kasko žmonos. 

— Nuo Rektinos? — Plinijus paėmė iš Atilijaus rankų laiš- 
ką ir perlaužė antspaudą. Jis perskaitė laišką du kartus vis labiau 
niaukdamasis; staiga jam pasidarė bloga, jis buvo labai sutrikęs ir 
atrodė rimtai sunegalavęs. Jis pasilenkė per vežimaičio kraštą ir 
parodė Atilijui skubiai ranka sukeverzotą laišką: Plinijau, mano bi- 
čiuli, biblioteka pavojuje. Aš viena. Maldauju, atplauk pas mus jūra 
kuo greičiau, jeigu tebemyli šias senas knygas ir senąją ištikimąją 
Rektiną. Ar tikrai visa tai tiesa? — paklausė jis. — Kalpurnijos vilai 
kažkas gresia? 

— Visai pakrantei iškilusi grėsmė, admirole. 

Kas nutiko tam senukui? Nejau svaigalai ir amžius visai su- 
suko jam smegenis? O gal jis mano, kad visa tai — tik reginys 
pramogaujantiems amfiteatre, surengtas tam, kad būtų įdomiau 
gyventi“ 

— Pavojus priklauso nuo vėjo krypties. Jis sukiojasi kaip vėt- 
rungė. Net ir Mizene gali būti nesaugu. 

— Net ir Mizene gali būti nesaugu, — pakartojo Plinijus. — O 
Rektina viena. 

Jo akys ėmė ašaroti. Jis susuko laišką ir kreipėsi į sekretorių, 
bėgusį su jūrininkais šalia vežimaičio. 

— Kur Antijus? 

— Prie molo, admirole. 

— Mums reikia greičiau suktis. Lipk ir sėsk šalia manęs, Ati- 
lijau. 

Plinijus pabeldė žiedu į vežimaičio šoną. 

— Pirmyn! 

Atilijus atsisėdo greta, ir vežimaitis pasileido nuo kalno. 

— O dabar pasakok viską, ką matei. 

Atilijus pamėgino surikiuoti mintis, bet jam buvo sunku 
sklandžiai kalbėti. Vis dėlto jis pamėgino perteikti tai, ką matė, 
kai pakilo kalno stogas. Sprogusi viršūnė, — pasakojo jis, — tai 
tik visų kitų reiškinių — dirvoje susikaupusios sieros, nuodingų 
dujų telkinių, žemės virpesių, akveduko tunelius pažeidusio žemės 
spaudimo, šiame rajone buvusių, o dabar dingusių šaltinių — kul- 
minacija. Visi šie dalykai tarpusavyje susiję. 

— Ir nė vienas iš mūsų to nesuprato, — papurtęs galvą pa- 
sakė Plinijus. — Buvome akli, kaip senasis Pomponijanas, manęs, 
jog visa tai — Jupiterio darbas. 

— Nesate visai teisus, admirole. Vienas žmogus tai suprato, 
žmogus, gimęs Etnos apylinkėse, mano pirmtakas Eksomnijus... 

— Eksomnijus? — rūstokai pakartojo Plinijus. — O kas re- 
zervuaro dugne slėpė ketvirtį milijono sestercijų? 

Jis pamatė, kad akvarijus sutriko. 

— Pinigus radome iš ryto, kai išdžiūvo vanduo. Kodėl? Ar tu 
žinai, kad jis šiais reiškiniais domėjosi? 

Jie jau pasiekė dokus. Atilijus išvydo pažįstamą vaizdą — prie 
molo stovėjo „Minerva“; didysis stiebas buvo iškeltas, laivas pa- 
sirengęs išplaukti. Jis svarstė: kaip keista, kad taip sukibo įvykių 
ir susiklosčiusių aplinkybių grandinė, kad jis būtent šiuo metu 
atsidūrė šioje vietoje. Jeigu Eksomnijus nebūtų gimęs Sicilijoje, jis 
niekada nebūtų lipęs į Vezuvijų, niekada nebūtų dingęs, Atilijus 
niekada nebūtų iškviestas iš Romos, niekada nebūtų įkėlęs į Pom- 
pėją kojos, niekada nebūtų susipažinęs su Korelija, Amplijatu ar 
Koraku. Trumpą akimirką jis užčiuopė keistą nepriekaištingą įvy- 
kių logiką — nuo nunuodytų žuvų iki paslėpto sidabro; jis mėgino 
sugalvoti, kaip geriausiai viską išdėstyti admirolui. Bet, vos tik jis 
spėjo pradėti, Plinijus mostelėjo baigti. | 

— Oi, tas žmonių menkumas ir šykštumas! — nekantriai 
šūktelėjo jis. — Apie tai būtų galima sukurti knygą. Bet ar dabar 
visa tai svarbu? Viską surašyk ir parenk pranešimą, kol grįšiu. O 
akvedukas? 

— Sutaisytas, admirole. Bent jau buvo sutaisytas, kai rytą iš- 
keliavau. 

— Vadinasi, puikiai padirbėjai, akvarijau. Pažadu, kad apie 
tai sužinos ir sėdintieji Romoje. O dabar keliauk į savo namus pa- 
ilsėti. 

Vėjas plakė į stiebą „Minervos“ lynus. Torkvatas stovėjo prie 
užpakalinio trapo ir kalbėjosi su admirolo laivo vadu Antijumi ir 
septynių kariškių grupele. Priartėjus Plinijaus vežimaičiui jie visi 
sukluso. 

— Admirole, jums leidus, norėčiau plaukti kartu. 

Plinijus nustebęs pažvelgė į Atilijų, paskui nusišypsojo ir put- 
lia ranka paplekšnojo jam per kelį. 

— Mokslininkas! Tu visai kaip aš! Supratau tai iškart, vos 
tave pamatęs! Markai Atilijau, šiandien mes atliksime didingus 
darbus. 

Sunkiai švokšdamas jis nesiliovė įsakinėti net tada, kai jo 
sekretorius padėjo jam išlipti iš vežimaičio. 

— Torkvatai, išplaukiame iškart. Akvarijus plauks su mumis. 
Antijau, paskelbk aliarmą. Mano vardu nusiųsk į Romą žinią: 
„Prieš septintą valandą sprogo Vezuvijus. Įlankos žmonėms gresia 
pavojus. Visą laivyną leidžiu į jūrą išsigelbėjusiems evakuotis“. 

Atilijus išpūtė akis: | 

— Visą laivyną, admirole? 

— Viską, kas tik plaukia. Ką jūs ten turite? — Plinijus pažvelgė 
trumparegėmis akimis į uosto prieigas, kur išmetę inkarus, besisū- 
puojantys banguojančiame vandenyje, stovėjo karo laivai. — Ar 
gerai įžiūriu „Konkordiją ? O ten — „Libertas“ „Justitia“. O kas štai 
ten? „Pietas“? Dar „Europa“. 

Plinijus mostelėjo ranka. 

— Visus. Ir visus kitus, esančius vidiniame uoste, visus, kurie 
ne dokuose. Na, štai, Antijau! Aną vakarą skundeisi, kad turime 
galingiausią laivyną pasaulyje, bet jis niekada nesiima jokių veiks- 
mų. Štai tau ir veiksmai. 

— Bet veiksmams reikia priešo, admirole. 

— Štai tavo priešas, — mostelėjo jis į tamsų tolumoje kybantį 
apsiaustą. — Tai didesnis priešas už bet kokias kitas pajėgas, su 
kokiomis tik buvo susidūręs Cezaris. 

Minutėlę Antijus stovėjo nė nekrustelėdamas, ir Atilijus spė- 
liojo, ar tik jis nesvarsto galimybės nepaklusti, bet paskui jo akys 
Žybtelėjo, ir jis atsigręžė į karininkus. | 

— Įsakymus jau išgirdote. Duokite ženklą imperatoriui ir 
pradėkite rinkti žmones. Aiškiai pasakykite, jog nurausiu kiaušus 
visiems kapitonams, kurių po pusvalandžio nebus jūroje. 


p= admirolo vandens laikrodį, buvo jau įpusėjusi de- 
vinta valanda, kai „Minerva“ atsistūmė nuo molo ir lėtai 
nulingavo į atvirą jūrą. Atilijus atsistojo į įprastą vietą prie turėklų 
ir linktelėjo Torkvatui. Kapitonas atsakė nežymiai krestelėdamas 

galvą, tarsi norėdamas pasakyti, jog, jo manymu, ši kelionė — tikra 
beprotybė. 

— Užrašyk, kiek dabar valandų, — paliepė Plinijus, ir šalia jo 
pritūpęs Aleksionas pamirkė į rašalą plunksną bei skrebendamas 
užrašė skaičių. 

Mažajame denyje admirolui buvo pastatytas patogus krės- 
las su porankiais ir aukštu atlošu; nuo šios aukštesnės vietos jis 
apžiūrinėjo priešais atsiveriantį kraštovaizdį. Jau daugiau kaip 
dvejus metus jis svajojo įsakinėti laivynui per mūšį, išsitraukti iš 
makšties didžiulį savo kardą ir neleisti jam ilgiau rūdyti, nors ir 
žinojo, kad Vespasianas jį paskyrė taikos meto administratoriu- 
mi. Treniruočių jau gana. Pagaliau jis galės pažiūrėti, kaip atrodo 
rengimasis kovai: veriantys trimito garsai, kviečiantys vyrus iš 
tolimiausių Mizeno kampelių, valtimis į milžiniškas kvadriremas 
plukdomi pirmieji jūreiviai, į karo laivus jau lipantys sargybiniai, 
iškart imantys šurmuliuoti deniuose, iškelti stiebai, paruošti irklai. 
Antijus pažadėjo kuo skubiau parengti dvidešimt laivų. Vadinasi, 
keturis tūkstančius vyrų — visą legioną! 

„Minervą“ pasukus tiesiai į rytus, į vandenį sukrito dvigubi 
irklai, po deniu ėmė dundėti būgnai, laivas pajudėjo. Plinijus gir- 
dėjo, kaip už nugaros ėmė plazdėti prie stiebo pririšta jo vėliava, 
vaizduojanti imperatoriškąjį erelį. Jam į veidą pūtė lengvas vėjelis. 
Jį ir vėl apėmė skrandį traukianti negera nuojauta. Jų pažiūrėti su- 
ėjo visas miestas. Plinijus matė gatvėse besibūriuojančius, per lan- 
gus persisvėrusius, ant plokščių stogų stovinčius žmones. Per uostą 
nuvilnijo skysti sveikinimai. Plinijus nužvelgė atšlaitę ieškodamas 
savo paties vilos ir pamatęs iš bibliotekos išėjusius Gajų bei Juliją, 
iškėlė ranką. Šį gestą pasitiko dar vienas sveikinimo šūksnis. 

— Matai, kokia nepastovi toji minia? — linksmai šūktelėjo 
Atilijui Plinijus. — Vakar vakare gatvėse į mane spjaudė. Šiandien 
aš — didvyris. Jie gyvena tik dėl tokių reginių! 

Plinijus dar kartą pamojavo. 

— Taip... Pagalvok, ką jie darys rytoj, — sumurmėjo Torkva- 
tas, — jeigu pusė jų vyrų nebegrįš. 

Atilijus netikėtai pasijuto užkluptas nerimo. Jis tyliai paklausė: 

— Ar manai, kad mums tikrai gresia toks didelis pavojus? 

— Šie laivai atrodo stiprūs, akvarijau, bet juos visus laiko 
virvė. Mielai susikaučiau su kokiu nors mirtingu priešu, bet tik 
kvailys gali plaukti grumtis su gamta. 

Laivo priekyje įsitaisęs locmanas perspėdamas sušuko, ir 
admirolui už nugaros stovintis vairininkas užgulė vairą. „Miner- 
va“ prašliuožė tarp inkarus išmetusių karo laivų; Atilijus atsidūrė 
pakankamai arti, kad matytų deniuose susirinkusių jūreivių vei- 
dus; paskui laivas judėjo toliau, praplaukdamas uostą juosiančią 
natūralių akmenų sieną, kuri, rodos, iš lėto vėrėsi kaip kokios nors 
didžiulės šventyklos durys su ratukais. Pirmą kartą jie aiškiai pa- 
matė, kas dedasi įlankoje. 

Plinijus įsitvėrė krėslo porankių; jis buvo per daug pri- 
blokštas, kad galėtų kalbėti. Bet paskui jis prisiminė savo pareigą 
mokslui. 

— Už Pausilipono iškyšulio, — kiek dvejodamas ėmė diktuo- 
ti jis, — visas Vezuvijus ir aplinkinės pakrantės padengtos plau- 
kiančio balkšvai pilko debesies, sumišusio su juoduliais. 

Vis dėlto jis pamanė, jog tokie žodžiai per švelnūs; jam reikė- 
jo perteikti dar ir juos užpuolusią baimę. 

— Virš viso to nuolat plėsdamasis ir stiebdamasis aukštyn 
kyla centrinis šio reiškinio stulpas, tarsi būtų išvirtę ir kažkieno į 
aukštybes nutempti karšti žemės viduriai. 

Taip jau geriau... 

— Stulpas vis didėja, auga, — tęsė Plinijus, — tarsi nuo kokio 
nors stipraus gūsio. Bet pačiame stulpo viršuje išsiveržusios ma- 
terijos svoris yra per didelis, tad stulpas tarsi spaudžiamas plinta į 
šalis. Tikriausiai sutiksi su manimi, akvarijau? — šūktelėjo Plini- 
jus. — Juk dėl svorio stulpas plinta į šalis, tiesa? 

— Dėl svorio, admirole, — šūktelėjo jam Atilijus. — Arba dėl 
vėjo. 

— Taip, gerai pastebėta. Pridurk ir tai, Aleksionai. Didesnia- 
me aukštyje vėjas stipresnis, todėl gena šį debesį į pietryčius. 

Plinijus mostelėjo Torkvatui. 

— Turėtume pasinaudoti tokiu vėju, kapitone! Paliepk plauk- 
ti iškėlus visas bures! 

— Beprotybė, — tyliai tarė Torkvatas Atilijui. — Ir koks vadas 
gali veržtis į audrą? 

Bet savo jūreiviams jis šūktelėjo: 

— Iškelti didžiąją burę! 

Skersinis burių stiebas buvo pakeltas iš įprastos savo vietos 
laivo korpuso centre, ir Atilijui teko nurepečkoti į užpakalinę laivo 
dalį, nes jūreiviai čiupo lynus ir ėmė rišti burę prie stiebo. Burė te- 
bebuvo susukta, o kai Atilijus pasiekė apžvalgos aikštelę, kurią visi 
vadino „gėrimo puodeliu“, visai jaunas vaikinukas, ne vyresnis nei 
dešimties, užsliuogė stiebu norėdamas burę atrišti. Jis greitai atrišo 
raiščius, ir jam paleidus paskutinįjį, sunki drobinė burė nukrito ir 
iškart išsitempė, pajutusi vėjo jėgą. „Minerva“ sugirgždėjusi pasi- 
leido greičiau, ėmė skrosti bangas, iš abiejų smailos nosies pusių 
tėkšdama baltų putų purslus, tarsi skaptas per minkštą medieną. 

Plinijus pajuto, kaip kartu su bure naujų emocijų prisipildė ir 
jo širdis. Jis mostelėjo ranka kairėn. | 

— Ten mūsų kelionės tikslas, kapitone. Herkulanas! Laikyk 
laivą nukreiptą tiesiai į krantą, į Kalpurnijos vilą! 

— Taip, admirole! Vairininke, suk į rytus! 

Burė sutraškėjo, laivas pasviro. Atilijų aptėškė bangos pur- 
slai — koks nuostabus pojūtis... Jis nusitrynė nuo veido dulkes 
ir perbraukė ranka per susitaršiusius plaukus. Apačioje būgnai 
ėmė mušti pašėlusiu tempu, irklai ėmė plakti vandenį taškydami 
purslus. Plinijaus sekretoriui teko uždengti popierius rankomis, 
kad jų nenuneštų vėjas. Atilijus pakėlė akis į admirolą. Plinijus 
sėdėjo kėdėje palinkęs į priekį, putlūs jo skruostai blizgėjo nuo 
jūros vandens, akyse švietė malonus jaudulys, jis plačiai šypsojosi, 
ir ankstesnio nuovargio nebebuvo likę nė Žymės. Jis ir vėl tapo ant 
žirgo sėdinčiu kavaleristu, šuoliuojančiu per Germanijos lygumas 
su ietimi rankose, pasirengusiu kuo aršiausiai pulti barbarus. 

— Mes išgelbėsime Rektiną ir biblioteką, nugabensime juos 

ten, kur saugu, o paskui prisidėsime prie Antijaus ir viso laivyno, 
kad galėtume evakuoti pakrantės žmones; kaip manai, kapitone? 

— Kaip admirolas nori, — puse burnos atsakė Torkvatas. — Gal 
galėčiau paklausti, kiek valandų rodo jūsų laikrodis? 

— Prasidėjo dešimta valanda, — atsakė Aleksionas. 

Kapitonas pakėlė antakius. 

— Vadinasi, mums teliko trys valandos šviesaus paros meto. 

Jo užuomina taip ir liko kyboti ore, bet admirolas visas nuo- 
jautas išblaškė. 

— Tik pažiūrėk, kokiu greičiu plaukiame, kapitone! Greitai 
pasieksime krantą. 

— Taip, bet dėl to paties vėjo, kuris mus gena į krantą, mums 
bus labai sunku vėl išplaukti į atvirą jūrą. 

— Oi, tie jūrininkai! — pasišaipė admirolas prarėkdamas 
bangų mūšą. — Ar girdi, akvarijau? Prisiekiu, jūrininkai tampa 
prastesni net už ūkininkus, kai kalba pasisuka apie orą. Jie dejuoja, 
kai vėjo nėra, bet dar garsiau skundžiasi, kai jis papučia! 

— Admirole! — atidavė pagarbą Torkvatas. — Gal galėtumė- 
te man atleisti? 

Jis apsigręžė kietai sukandęs dantis ir svirdinėdamas nuėjo į 
laivo pirmagalį. 

— Dešimtos valandos stebėjimai, — pratarė Plinijus. — Ar tu 
pasirengęs, Aleksionai? 

Jis surėmė pirštų galiukus ir suraukė kaktą. Jam buvo su- 
dėtinga techniškai aprašyti reiškinį, kuriam pavadinti dar nebuvo 
sugalvota žodžių. Po valandėlės jam ėmė atrodyti, kad įvairios me- 
taforos — stulpai, medžio kamienai, fontanai ir panašios — slepia, 
o ne išryškina tai, kas norima pasakyti, niekaip negali perteikti tos 
didingos jėgos, kurios liudininku jis tapo. Į šią kelionę jis turėjo 
pasikviesti poetą; iš jo būtų buvę daugiau naudos nei iš atsargaus 
kapitono. | 

— Vis labiau artėjant, — pradėjo Plinijus, — reiškinys atrodo 
esąs tiesiog milžiniškas, panašus į sunkų lietaus debesį, kuris vis 
juodėja ir tamsėja. Kaip ir kalbant apie audrą, kurią galima stebėti 

artėjančią iš už kelių mylių, įmanoma išvysti atskirus lietaus ruo- 
žus, praslenkančius tamsiu paviršiumi kaip dūmai. Vis dėlto, akva- 
rijaus Marko Atilijaus teigimu, tai ne lietaus, bet akmenų ruožai. 

Jis mostelėjo ranka į užpakalinės laivo dalies denį. 

— Eikš čia, akvarijau. Dar kartą mums papasakok, ką matei. 
Kad galėtume užrašyti. 

Atilijus užlipo trumpomis kopėtaitėmis ant pakylos. Patogiai 
įsitaisęs sostą primenančiame krėsle, pasistatęs nešiojamą staliuką 
ir vandens laikrodį, su vergu pašonėje admirolas keistai atrodė 
susiklosčius tokiai situacijai, siautėjant stichijai, kurios link jie 
artėjo. Nors dabar vėjas pūtė į nugarą, Atilijus girdėjo nuo kalno 
sklindantį dundesį; staiga nesuvaldomos akmenų kaskados pasi- 
rodė krentančios daug arčiau, jų laivas tapo trapus kaip lapelis, 
atsidūręs krioklio papėdėje. Jis vėl pradėjo pasakoti, ką matęs, 
kai sudrumstą debesų masę perskrodė lanko formos žaibas — ne 
baltas, bet skaisčiai raudonas dantytas dryžis. Jis kybojo ore tarsi 
ryški kraujo gysla, ir Aleksionas ėmė caksėti liežuviu — taip prie- 
taringi žmonės atiduoda pagarbą žaibui. 

— Ir šitai pridurk prie reiškinio aprašo, — paliepė Plini- 
jus. — Žaibas: niaurus ženklas. 

Torkvatas suriko: 

— Mes plaukiame per arti! 

Per admirolo petį Atilijus matė vis dar saulės nutviekstas 
Mizeno laivyno kvadriremas, plaukiančias iš uosto V formos vo- 
relėmis, tarsi skrendančių žąsų būrys. Bet paskui jis suvokė, jog 
dangus temsta. Jiems iš dešinės į jūrą nusileido krintančių akmenų 
siena. Ji nenumaldomai artėjo. Visas oras prisipildė sūkuriuojan- 
čių akmenų ir uolienų, kvadriremų pirmagaliai ir burės tarsi susi- 
liejo ir pradingo, pavirto laivais vaiduokliais. 


4 
“ pragare nurodymus šūkaliojančio Torkvato buvo 


pilna visur. Prieblandoje po denį bėgiojo žmonės. Buvo 
nukabintos rėją prilaikančios virvės, burės nuleistos. Vairininkas 
stipriai pasuko kairėn. Po akimirkos iš dangaus atskriejęs žaibo 

kamuolys kliudė stiebo viršūnę, nusirito stiebu žemyn, o paskui 
rėjos alkūne. Ryškioje Žaibo šviesoje Atilijus išvydo galvą pana- 
rinusį admirolą, prispaudusį prie sprando rankas, ir jo sekreto- 
rių, užsigulusį ant popierių ir mėginantį juos apsaugoti. Ugnies 
kamuolys nušoko nuo stiebo krašto ir pliumptelėjo į jūrą, paskui 
save palikęs siera dvokiančių dūmų pėdsaką. Jis užgeso garsiai 
sušnypštęs. Atilijus užsimerkė. Jeigu burė nebūtų buvusi nuleis- 
ta, ji neabejotinai būtų užsiliepsnojusi. Jis juto, kaip pečius talžo 
akmenys, girdėjo, kaip jie ritasi deniu. Jis suprato, jog „Minerva“ 
kliudė debesies kraštą, o Torkvatas mėgina juos iš čia išplukdyti. 
Netikėtai jam pavyko. Jie iškentė paskutinę akmenų ataką ir vėl 
ištrūko į saulės šviesą. | 

Atilijus išgirdo kosintį Plinijų, atsimerkė ir pamatė stovintį 
admirolą, kratantį iš togos klosčių akmenis ir skeveldras. Jis pasi- 
liko saujelę akmenų ir vėl dribtelėjęs į krėslą ėmė juos apžiūrinėti 
laikydamas delne. Visame laive vyrai purtėsi drabužius ir apžiūri- 
nėjo prakirstas kūno vietas. „Minerva“ vis dar plaukė tiesiai į Her- 
kulaną, kuris dabar buvo mažiau nei už mylios ir aiškiai matėsi, 
bet kilo vėjas, o kartu su juo ėmė nerimauti ir jūra. Į kairį laivo 
šoną plakėsi bangos, todėl vairininkas turėjo labai stengtis, kad 
nenukryptų nuo kurso. 

— Susidūrimas su reiškiniu, — ramiai pratarė Plinijus. Jis nu- 
tilo, kad rankove nusišluostytų veidą ir dar kartą atsikosėtų. — Ar 
rašai? Kiek dabar valandų? 

Aleksionas nubraukė nuo popieriaus akmenukus ir nupūtė 
dulkes. Jis pasilenkė pažiūrėti į laikrodį. 

— Mechanizmas sudaužytas, admirole. 

Jo balsas drebėjo. Jis jau beveik verkė. 

— Na, nieko baisaus. Sakykime, dabar vienuolikta. 

Plinijus paėmė vieną iš akmenų ir prisikišęs į jį pažvelgė. 

— Ši medžiaga — lengva iškorėjusi pemza. Pilkšvai balta. 
Lengva kaip pelenai, krinta ne didesniais už Žmogaus nykštį ga- 
baliukais. 

Plinijus patylėjo, o paskui švelniai pridūrė: 

— Paimk plunksną, Aleksionai. Jeigu ir yra dalykų, kurių ne- 
pakenčiu, tai vienas iš jų — bailumas. 

Sekretoriui drebėjo rankos. Liburnai linguojant ir siūbuojant 
jam buvo sunku rašyti. Jo plunksna slydo papiruso paviršiumi 
keverzodama neįskaitomus raizginius. Admirolo krėslas čiūžtelėjo 
deniu; Atilijus jį sučiupo ir pratarė: 

— Jums reikėtų leistis žemiau. 

Tada prie jų prišlubčiojo niekuo galvos neprisidengęs Tork- 
vatas. 

— Paimkite mano šalmą, admirole. 

— Ačiū, kapitone, bet senutė mano kaukolė mane lygiai taip 
pat gerai apsaugos. 

— Admirole, maldauju, šis vėjas mus nuplukdys tiesiai į aud- 
rą... Mes turime sukti atgal! 

Plinijus nekreipė į jį dėmesio. 

— Pemza nelabai panaši į akmenį, tai greičiau lengvučiai su- 
stingusio debesies fragmentai. 

Jis ištempė kaklą norėdamas pažvelgti už borto. 

— Pemzos gabaliukai laikosi jūros paviršiuje kaip ledo atplai- 
šos. Ar matai? Neįtikėtina! 

Atilijus anksčiau nebuvo to pastebėjęs. Vanduo buvo pa- 
dengtas akmenukų kilimu. Su kiekvienu yriu irklai akmenukus 
nustumdavo, bet nustumtuosius gabaliukus iškart pakeisdavo kiti. 
Torkvatas nubėgo į žemesnę denio dalį. Jie buvo apsupti. 

Pemzos banga trenkė į laivo priekį. 

— Admirole... 

— Sėkmė šypsosi drąsiems, Torkvatai. Varyk laivą į krantą! 

Trumpą valandėlę jie dar įstengė irtis pirmyn, bet paskui 
irkluotojų tempas sulėtėjo: juos įveikė ne vėjas ir bangos, bet ant 
vandens susigrūdusių pemzos gabaliukų jėga. Artėjant prie kranto 
pemzos sluoksnis storėjo, siekė dvi tris pėdas; prieš juos plytėjo 
šiugždanti sausa pemzos plynė. Irklų briaunos bejėgiškai kapojo 
akmenukus; nebebuvo galima atsistumti. Laivas ėmė dreifuoti pa- 

vėjui, plaukdamas į akmenų krioklį. Kalpurnijos vila buvo kanki- 
namai arti. Atilijus pažino tą vietą, kur stovėjo su Rektina. Jis matė 
pakrante bėginėjančius žmones, krūvas knygų, besiplaikstančius 
baltus filosofų epikūriečių drabužius. 

Plinijus liovėsi diktavęs ir Atilijaus padedamas atsistojo. Ap- 
linkui viskas traškėjo nuo didžiulio pemzos slėgimo; akmenukai 
spaudė laivo korpusą. Akvarijus pajuto, kaip Plinijus tarsi susmu- 
ko; atrodė, jog pirmą kartą jis pripažino, kad jie nugalėti. Jis ištiesė 
ranką kranto link. 

— Rektina, — sumurmėjo. 

Sklaidėsi ir kiti laivai, iširo V formos vorelės; laivai grūmėsi 
mėgindami gelbėtis. Tada ir vėl pakilo dulkių debesis, pasigirdo 
jau pažįstamas krintančios pemzos dundesys. Jis užgožė visus ki- 
tus garsus. Torkvatas suriko: 

— Mes nebevaldome laivo! Visi žemyn, į apatinius denius. 
Akvarijau, padėk man jį iš Čia išvesti! 

— Mano užrašai! — protestavo Plinijus. 

— Aleksionas turi tuos užrašus, admirole. 

Atilijus čiupo jį už vienos parankės, kapitonas — už kitos. 
Admirolas buvo nepaprastai sunkus. Plinijus suklupo ant paskuti- 
nio laiptelio ir vos neišsitiesė visu ūgiu, bet jiems pavyko jį suturėti 
ir nutempti deniu prie pravirų nuleidžiamųjų durų, vedančių į ir- 
kluotojų skyrių. Kaip tik tada pasipylė akmenų kruša. 

— Kelią admirolui! — sunkiai alsavo Torkvatas; jie vos ne- 
numetė jo nuo kopėtėlių. Paskui su brangiaisiais dokumentais už 
admirolo pečių nulipo Aleksionas, tada nušoko pemzos liūties 
genamas Atilijus ir galiausiai Torkvatas, paskui save užtrenkdamas 
nuleidžiamąsias duris. 


Vespera 


[20.02 val.) 


„Per pirmąją fazę išsiveržusios magmos spindulys galėjo 
siekti 100 metrų. Magmai veržiantis toliau ir neišven- 
giamai platėjant srautui, skaičiai galėjo būti dar didesni. 
24-0si0s dienos vakare stulpo aukštis padidėjo. Pamažu 
vėrėsi gilesni magmos sankaupų sluoksniai, kol maž- 
daug po septynių valandų buvo pasiekta pilkoji pemza. 
Pemzos buvo išmesta maždaug 1,5 milijono tonos per 
sekundę, o maksimalus šio pliūpsnio aukštis siekė apie 
33 kilometrus“. 


„Vulkanai: planetos perspektyva“ 


roškioje ir beveik visai tamsioje po „Minervos“ de- 

niais esančioje patalpoje jie sėdėjo susikimšę, klau- 

sydamiesi virš galvų dunksinčių akmenų. Oras buvo 

labai sunkus, nemaloniai atsiduodąs dviejų šimtų jūreivių prakai- 

tu. Kartkartėmis pasigirsdavo kokia nors svetima kalba šūktelėtas 

sakinys, kurį iškart nutildydavo vieno iš karininkų žodis. Greta 

Atilijaus sėdintis vyras lotyniškai aimanavo, jog atėjo pasaulio pa- 

baiga; tiesą sakant, būtent taip atrodė ir akvarijui. Gamtoje viskas 

taip apsivertė, jog dabar jie skendo po akmenimis vidury jūros, 

dreifuodami nakties tamsoje šviesiu paros metu. Laivas stipriai 

lingavo ir siūbavo, nors nė vienas irklas nejudėjo. Nebuvo jokios 

prasmės ko nors imtis, nes jie nė nenutuokė, į kurią pusę yra ne- 

šami. Jiems neliko nieko kita, kaip visa tai ištverti; kiekvienas buvo 
nugrimzdęs į savo paties mintis. 

Atilijus nebegalėjo suskaičiuoti, kiek ilgai visa tai truko. Gal- 

būt valandą, galbūt dvi. Jis net nebuvo visiškai tikras, kurioje laivo 

dalyje po deniais jie tūno. Žinojo tik tiek, kad laikosi įsitvėręs si- 
auro medinio portalo, kuris, rodos, tęsiasi per visą laivo ilgį, o iš 
abiejų pusių ant suolų sėdi susigrūdę jūreiviai. Jis girdėjo kažkur 
netoli sunkiai švokščiantį Plinijų, kaip vaiką šnarpščiantį Aleksio- 
ną. Torkvatas sėdėjo visai tylus. Iš pradžių nenutrūkstama pemzos 
kruša garsiai dunksėjo į medinį denį, bet po truputį šis garsas 
duslėjo, nes pemzos gabalai krito ant jau pakloto akmenų sluoks- 
nio, atskyrusio juos nuo pasaulio. Atilijui šitai ir buvo baisiausia 
— po truputį slegianti masė laidojo juos gyvus. Po kurio laiko jis 
ėmė svarstyti, kaip ilgai atlaikys denio sijos; ar jos išvis atlaikys, ar 
susikaupęs svoris juos panardins po bangomis. Jis mėgino guos- 
tis mintimis, jog pemza lengva: didelius kupolus statantys Romos 
statybininkai kartais vietoj akmenų ar plytų nuolaužų į cementą 
primaišo pemzos. Vis dėlto jis galiausiai suprato, jog laivas ima 
svirti; kažkuris Atilijui iš dešinės sėdintis jūrininkas apimtas siaubo 
sušuko, kad pro irklų skyles veržiasi vanduo. 

Torkvatas griežtai šūktelėjo laikytis rimties, o paskui riktelėjo 
Plinijui, jog jam reikia būrelio vyrų pamėginti nuo denio nukasti 
akmenis. 

— Daryk, ką privalai daryti, kapitone, — atsakė admirolas. Jo 
balsas buvo ramus. — Čia Plinijus! — staiga subaubė jis nustelb- 
damas ūžaujančią audrą. — Tikiuosi, kad kiekvienas vyras elgsis 
kaip tikras romėnų karys! Pažadu, kad grįžus į Mizeną, kiekvienas 
iš jūsų bus apdovanotas! | 

Iš tamsos pasigirdo keletas pašaipių balsų. 

— Jeigu apskritai grįšime! 

— Tai tu mus įstūmei į šį pragarą! 

— Tylos! — suriko Torkvatas. — Akvarijau, ar padėsi? 

Jis užlipo trumpomis kopėtaitėmis iki pakeliamųjų durų ir 
pamėgino jas atidaryti, bet jam sunkiai sekėsi, nes duris buvo pri- 
slėgusi pemza. Atilijus apgraibom nuėjo palei portalą ir užlipo ant 
kopėtaičių, viena ranka laikydamasis įsitvėręs kopėčių skersinio, 
o kita stumdamas virš galvos esantį medinį skydelį. Abu kartu jie 

iš lėto pakėlė duris, ant galvų ir apačioje suklotų rąstų pažerdami 
skeveldrų kaskadą. 

— Man reikia dvidešimties vyrų! — pareikalavo Torkva- 
tas. — Penkios komandos irklininkų — paskui mane! 

Atilijus užlipo paskui jį į krintančios pemzos sūkurius. Viską 
gaubė keista rusva šviesa, tarsi siautėtų smėlio audra; Atilijui iš- 
sitiesus Torkvatas čiupo jį už parankės ir mostelėjo ranka kažką 
rodydamas. Atilijui prireikė šiek tiek laiko, kol susivokė, į ką turėtų 
žiūrėti, bet paskui pamatė ir jis — tamsoje blausiai mirkčiojo gels- 
vų švieselių eilė. Pompėja, pagalvojo jis; Korelija! 

— Mes jau praplaukėme patį siautulį ir dabar artėjame prie 
kranto, — šūktelėjo kapitonas. — Dievai žino, kur esame! Pamė- 
ginsime užplaukti ant seklumos! Padėk man pasukti vairą! 

Jis apsigręžė ir stumtelėjo arčiausiai stovintį irklininką pa- 
keliamųjų durų link. 

— Leiskis žemyn ir liepk kitiems irkluoti; tegu irkluoja, jeigu 
jiems brangi gyvybė! Likusieji — iškelkit burę! 

Jis nubėgo laivo šonu stiebo link, o paskui jį ir Atilijus; jo ko- 
jos smigo į kietą baltos pemzos paklodę, tarsi sniegas uždengusią 
denį. Jie buvo taip giliai nugrimzdę į vandenį, jog Atilijui atrodė, 
kad jis lengvai galėtų žengti ant akmenų kilimo ir nukeliauti į 
krantą. Jis užsiropštė ant užpakalinio denio ir kartu su Torkvatu 
čiupo didelį irklą, kuriuo buvo vairuojama liburna. Bet net ir 
dviejų vyrų traukiamas irklas nė nepajudėjo. 

Atilijus miglotai matė priešais kylančios burės kontūrus. Jis 
išgirdo, kaip trakštelėjo stiebas, kai burė įsitempė, ir tuo pačiu 
metu į jūrą nuleisti irklai šiek tiek krustelėjo. Vairas Atilijaus ran- 
kose sudrebėjo. Torkvatas stūmė, Atilijus kėlė kartu mėgindamas 
tvirčiau įsispirti į pasklidusius akmenis, o paskui pajuto, kaip 
medinis vairo kotas sujudėjo. Minutėlę atrodė, kad liburna svyra 
nejudėdama į priekį, bet paskui vėjo gūsis stumtelėjo juos pirmyn. 
Atilijus vėl išgirdo apačioje sudundenusius būgnus, vienodu ritmu 
besidarbuojančius irklus; priekyje iš tamsos po truputį niro kranto 
linija — molas, smėlėtas paplūdimys, vilų eilė ir terasose uždegti 

deglai, pajūry susispietę žmonės, į krantą besiplakančios bangos, 
nešančios laivus ant seklumos ir metančios juos atgal į sausumą. 
Kad ir koks čia miestas būtų, — nusivylęs susivokė Atilijus, — tai 
ne Pompėja. 

Staiga vairas pašoko ir tapo toks laisvas, jog Atilijus pamanė, 
kad jis sulūžo; Torkvatas stipriai pasuko vairą kreipdamas laivą 
kranto link. Jie išsivadavo iš pemzos gniaužtų ir vėl plaukė" per 
besiritančias bangas; jūra ir vėjas nešė juos tiesiai į krantą. Atilijus 
matė paplūdimyje susirinkusius žmones, besistengiančius sukrau- 
ti į laivelius visą savo turtą. Žmonės nustebę atsigręžė norėdami 
pažiūrėti į laivą, o paskui pasklido po krantą supratę, kad liburna 
plaukia tiesiai ant jų. Torkvatas suriko: 

— Laikykitės! 

Po akimirkos liburnos pirmagalis įsirėžė į akmenis, o Atilijus 
nuskriejo ant didžiojo denio ir nukrito ant pėdos storio akmeni- 
nio čiužinio. 

Jis minutėlę taip ir gulėjo gaudydamas kvapą, prispaudęs 
skruostą prie šiltos sausos pemzos, jausdamas po savimi siūbuo- 
jantį laivą. Iš apatinių denių sklido jūreivių riksmai ir vandens 
teliūškavimas: jūreiviai vienas po kito iššoko į krantą. Atilijus 
atsistojo ir pamatė nuleistą burę, per bortą išmestą inkarą. Paplū- 
dimiu bėgo virvėmis nešini Žmonės, ieškantys vietos, kur geriau 
pririšti laivą. Tvyrojo prieblanda; ne ta prieblanda, kurios prie- 
žastis buvo prasiveržimas, per kurią jie, rodos, šiaip taip praplaukė, 
bet įprasta ankstyvo vakaro prieblanda. Akmenų kruša apsilpo, į 
denį bumbsinčių ir į jūrą pliumpsinčių akmenų keliamą triukšmą 
jau gožė bangų mūša ir ūžiantis vėjas. Pro duris išlindo Plinijus; 
padedamas Aleksiono jis atsargiai žengė pemzos sluoksniu; šioje 
sumaištyje, tarp išgąsčio apimtų žmonių, Plinijus atrodė ramus ir 
didingas. Jeigu jam ir buvo baisu, jis to neparodė; priėjus Atilijui, 
jis kone linksmai kilstelėjo ranką. 

— Taip, mums tikrai labai pasisekė, akvarijau. Ar matai, kur 
esame? Gerai šias vietas pažįstu. Čia Stabijai, pats maloniausias 

miestas vakarui praleisti. Torkvatai! — mostelėjo jis kapitonui. — Siū- 
lyčiau čia pasilikti nakčiai. 

Torkvatas įdėmiai pažvelgė į admirolą nepasitikėdamas. 

— Neturime iš ko rinktis, admirole. Pučiant tokiam vėjui 
joks laivas neišplauks. Lieka vienintelis klausimas: kaip greitai jis 
mums atpūs akmenų. 

— Gal ir neatpūs, — atsakė Plinijus. Jis pažvelgė per bangas į 
mažojo miestelio šviesas, kylančias į nedidelę įkalnę. Miestelį nuo 
paplūdimio skyrė pakrantės kelias, besitęsiantis per visą įlanką. 
Vieškelis buvo pilnas tokių pačių nuvargusių pabėgėlių, kokių Ati- 
lijus jau buvo matęs Herkulane. Ant kranto susibūrę su visais daik- 
tais laukė apie šimtas žmonių. Visi jie tikėjosi išsigelbėti jūra, bet 
dabar tegalėjo beviltiškai Žiūrėti į dūžtančias bangas. Vienas senas 
storulis stovėjo atokiau nuo kitų; aplink jį būrėsi jo šeimynykščiai. 
Kartkartėmis jis iškeldavo į viršų rankas garsiai raudodamas, ir 
Atilijui pasirodė, kad jį pažįsta. Ir Plinijus jį pastebėjo. 

— Tai mano bičiulis Pomponijanas. Vargšas senas mul- 
kis, — liūdnai pasakė Plinijus. — Jis visada buvo labai nervingas. 
Jam reikės mūsų paguodos. Turėtume nutaisyti drąsuolių veidus. 
Palydėk mane į krantą. 

Atilijus šoko į jūrą, o paskui jį šoko ir Torkvatas. Vanduo 
siekė juosmenis, o po minutėlės buvo jau iki kaklų. Nebuvo papra- 
sta iškelti į krantą tokio svorio ir padėties žmogų kaip admirolas. 
Aleksiono padedamas Plinijus galiausiai persisvėrė per bortą, o 
Atilijaus ir Torkvato prilaikomas už rankų šleptelėjo į vandenį. Jie 
stengėsi, kad Plinijaus galva visą laiką būtų virš vandens; paskui, 
demonstruodamas įspūdingą savitvardą, admirolas atsisakė jų pa- 
galbos ir niekieno nepadedamas nubrido į krantą. 

— Senas užsispyręs kvailys, — pratarė Torkvatas visiems 
stebint, kaip Plinijus žingsniuoja paplūdimiu ir apkabina Pompo- 
nijaną. — Didingas, drąsus, užsispyręs senas kvailys. Jis du kartus 
mūsų vos nepražudė. Prisiekiu, prieš viską baigdamas jis pamėgins 
dar kartą. 

Atilijus nužvelgė pakrantę atsigręžęs į Vezuvijų, bet nusileidus 

tamsai menkai ką tematė, tik švytinčias baltas į krantą besidaužan- 
čias bangų keteras, o kiek žemiau — rašalo spalvos juoduojančią 
uolą. Dangų perrėžė, dar vienas raudonas žaibo blyksnis. Atilijus 
paklausė: 

— Kaip toli nuo mūsų Pompėja? 

— Už trijų mylių, — atsakė Torkvatas. — Galbūt arčiau. Varg- 
šai nelaimėliai, rodos, jiems jau visai prastai. Tas vėjas... verčiau 
jau mūsų vyrai pasiieškotų kokios pastogės. 

Jis nubrido į krantą palikęs Atilijų vieną. 

Jeigu Stabijai yra už trijų mylių nuo Pompėjos pučiančio vėjo 
kryptimi, o Vezuvijus yra kitoje miesto pusėje, už penkių mylių, 
vadinasi, siaubingasis debesis yra aštuonių mylių ilgio. Aštuonių 
mylių ilgio ir — ar gali būti? — mažiausiai penkių mylių pločio, 
nelygu kaip toli jis įsirėžęs į jūrą. Jeigu Korelija nesuskubo išbėgti 
labai anksti, jai neliko jokių šansų išsigelbėti. 

Atilijus kurį laiką stovėjo vienoje vietoje kovodamas su jūra, 
kol galiausiai išgirdo, kaip admirolas šaukia jį vardu. Jis bejėgiškai 
apsigręžė ir patraukė tokia nestabilia sekluma kranto link, kur jau 
buvo susirinkę visi kiti. 


omponijano pajūrio vila buvo visai netoli, kiek paėjėjus 

keliu, ir Plinijus pasiūlė visiems ten pasukti. Artėdamas 
prie jų Atilijus girdėjo, kaip jie ginčijasi. Persigandęs Pomponijanas 
aukštu balsu prieštaravo, jog palikę paplūdimį jie praras galimybę 
gauti vietelę laivelyje. Bet Plinijus atmetė tokius prieštaravimus. 

— Čia laukti nėra jokios prasmės, — kalbėjo jis. Jo balsas skam- 
bėjo įsakmiai. — Beje, tu bet kada galėsi išplaukti su mumis, kai tik 
vėjas ir jūra bus palankesnį. Eime, Livija, kibkis man į parankę. 

Iš vienos pusės lydimas Pomponijano žmonos, o iš kitos — 
Aleksiono, iš paskos sekamas viso būrio vergų, apsikrovusių marmu- 
riniais biustais, kilimais, skryniomis ir kandeliabrais, Plinijus vedėsi 
visus keliu aukštyn. 

Jis skubėjo kiek įkabindamas, net išpūtęs žandus; Atilijaus 
manymu, remdamasis savo stebėjimais, jis gerai žinojo, kas greitai 
nutiks. Žinoma, vos jiems pasiekus vilos vartus, tarsi vasaros vėtra 
juos vėl užklupo debesis — iš pradžių tik keli perspėjantys sunkūs 
lašai, o paskui virš mirtų krūmų ir akmenimis grįsto kiemo pra- 
trūko dangus. Atilijus pajuto, kaip iš už nugaros kažkas prie jo 
prisispaudė, jis pastūmė priešais save ėjusį žmogų, ir jie visi įvirto 
pro duris į pritemusią tuščią vilą. Žmonės raudojo, nieko nema- 
tydami kliuvinėjo už.baldų. Jis išgirdo moters riksmą ir trenksmą. 
Pasirodė, o paskui pradingo iš apačios aliejinės lempos apšviestas, 
tarsi nuo kūno atskirtas vergo veidas; Atilijus išgirdo pažįstamą 
degamo fakelo garsą. Nušvitus tapo ramiau; dabar jie visi — šei- 
mininkai ir vergai — buvo vienodi, kai ant terakotinių vilos stogų 
trankiai žiro pemza, kartu niokodama ir puošnius kieme augan- 
čius sodus. Kažkas pasiėmė aliejinę lempą ir išėjo ieškoti daugiau 
fakelų ir Žvakių; kiti vergai degiojo ten buvusias žvakes, kol tapo 
„ganėtinai šviesu, tarsi šviesesnėje patalpoje jie jaustųsi saugesni. 
Žmonių sklidiną salę greitai apgaubė beveik šventiška atmosfera, 
ir būtent tada Plinijus, vieną ranką užmetęs ant virpančių Pompo- 
nijano pečių, pareiškė, jog nori valgyti. 


dmirolas netikėjo pomirtiniu gyvenimu: „Nei kūnas, 

nei sąmonė po mirties nieko nejaučia, kaip kad nejautė 
ir iki gimimo“. Vis dėlto per pastarąsias kelias valandas jis buvo 
tikras nepaprastos drąsos pavyzdys; nė vienas iš tą vakarą likusių 
gyvųjų niekada to nepamiršo. Plinijus jau seniai buvo apsispren- 
dęs, jog mirties valandą pasitiks įkvėptas Marko Sergijaus dvasios; 
„Gamtos moksle“ šį žmogų jis buvo titulavęs pačiu drąsiausiu 
kada nors gyvenusiu vyru — per daugelį žygių jis buvo sužeistas 
dvidešimt tris kartus, buvo luošas, du kartus pateko į Hanibalo ne- 
laisvę ir dvidešimt mėnesių kasdien buvo rakinamas grandinėmis; 
į paskutinį mūšį Sergijus jojo jau turėdamas dešinę geležinę ranką, 

kuria buvo pakeista prarastoji. Jam nesisekė taip, kaip sekėsi Scipi- 
jonui ar Cezariui, bet ar tai svarbu? „Visi kiti nugalėtojai iš tikrųjų 
laimėjo prieš žmones, — rašė Plinijus, — bet Sergijus nugalėjo patį 
likimą“. 

„Nugalėti likimą  — štai ko turėtų siekti žmogus. Vergams 
paruošus pietus, nustebusiam Pomponijanui Plinijus pareiškė iš 
pradžių norįs nusimaudyti. Lydimas Aleksiono jis nukrypavo va- 
landėlę pamirkti šaltoje vonioje. Jis nusimetė nešvarius drabužius 
ir įlipo į tyrą vandenį, į tylų pasaulį panardino ir galvą. Iškilęs į pa- 
viršių jis pasakė, jog norėtų padiktuoti dar keletą pastabų: kaip ir 
akvarijus, jis manė, jog apytikriai siaubingojo debesies matmenys 
— aštuonios mylios ilgio ir šešios mylios pločio; paskui jis leidosi 
nušluostomas vieno iš Pomponijano vergų, ištepamas šafranų 
aliejumi ir aprengiamas švaria bičiulio toga. 

Pietauti jie susėdo penkiese: Plinijus, Pomponijanas, Livija, 
Torkvatas ir Atilijus; besilaikantiems etiketo toks skaičius nebuvo 
pats geriausias, be to, į stogą dunksintys pemzos gabalai neleido 
ramiai šnekučiuotis. Vis dėlto Plinijus turėjo gultą ir ganėtinai 
vietos, kad galėtų patogiai išsitiesti. Stalas ir gultai buvo atnešti 
iš valgomojo ir sustatyti tviskančioje salėje. Maistas nebuvo labai 
geras — krosnys nesikureno, todėl virtuvė tegalėjo patiekti šaltos 
mėsos, paukštienos ir žuvies, — bet, švelniai paprotintas Plinijaus, 
Pomponijanas pagerino padėtį atnešęs vyno. Jis juos vaišino dviejų 
šimtų metų senumo Falerno vynu, spaustu iš Liucijaus Opimijaus 
konsulavimo laikais vešėjusiame vynuogyne prisirpusių vynuo- 
gių. Pomponijanas atnešė paskutinę amforą. („Dabar jau nebėra 
prasmės ilgiau jį laikyti, — niauriai samprotavo jis.) 

Žvakių šviesoje vynas atrodė nevalyto medaus spalvos; prieš 
išpilstant jis buvo sumaišytas su jaunesniu vynu, nes neskiestas 
būtų per aitrus gerti. Plinijus paėmė iš vergo taurę ir įkvėpė mė- 
gaudamasis lengvai pelėsiais atsiduodančiu aromatu, senosios 
respublikos dvelksmu — Katono ir Sergijaus ženklu paženklintais 
vyrais, šalimi, kovojančia už galimybę tapti imperija, Marso lauko 
dulkėmis, išbandymais geležimi ir ugnimi. 

Daugiausia kalbėjo admirolas; jis stengėsi, kad pokalbis būtų 
nerūpestingas, vengė užsiminti, pavyzdžiui, apie Rektiną ir bran- 
giąją Kalpurnijos vilos biblioteką, apie jūrų laivyno likimą; tik- 
riausiai dabar laivyno jau nebėra, jis išblaškytas po visą pakrantę. 
(Vien šito tikriausiai pakaktų, kad jis būtų priverstas nusižudyti, 
mąstė Plinijus; jis išvedė į jūrą laivyną nelaukęs imperatoriaus 
nuomonės. Tikriausiai Titas už tai neatleistų.) Todėl jis nutarė pa- 
kalbėti apie vyną. Jis daug išmanė apie vyną. Julija jį vadino „vyno 
įkyruoliu . Na, ir kas? Būti įkyruoliu — amžiaus ir rango suteikta 
privilegija. Jeigu ne vynas, jo širdis jau prieš daugelį metų būtų 
„užsikonservavusi“. 

— Užrašuose skaitome, kad Opimijaus konsulavimo laikais 
vasara buvo labai panaši į šią. Ilgos karštos dienos, be perstojo 
šviečianti saulė... Vynininkai mėgsta tokias dienas vadinti „su- 
nokusiomis“. 

Jis pateliūskavo taurėje vyną ir jį pauostė. 

— Kas žino? Galbūt po dviejų amžių vyrai gers mūsų derliaus 
vyną ir spėlios, kokie mes buvome. Kalbės apie mūsų gabumus. 
Apie mūsų drąsą. 

Akmenų sienos plukdomas dundesys vis stiprėjo. Kažkur su- 
skilo medis. Pasigirdo dūžtančių čerpių trenksmas. Plinijus pažvel- 
gė į drauge pietaujančius bičiulius — į Pomponijaną, besidairantį 
į stogą ir spaudžiantį žmonos ranką, į Liviją, vis dėlto įstengusią 
puse lūpų jam šyptelėti (ji visada buvo dvigubai vyriškesnė už 
savo vyrą), į Torkvatą, kuris sėdėjo suraukęs kaktą ir žvelgė į grin- 
dis, galiausiai į Atilijų, kuris per visus pietus nepratarė nė žodelio. 
Akvarijui jis pajuto šiltus jausmus: tai mokslo žmogus, klausantis 
savo širdies balso, išplaukęs kartu dėl troškimo įgyti žinių. 

— Norėčiau pasiūlyti tostą, — pratarė Plinijus, — už Romos 
architektūros ir vandentiekio stebuklą, už Agua Augusta, kuris 
mus perspėjo dėl to, kas turėjo nutikti, tik gaila, jog nebuvome pa- 
kankamai išmintingi, kad atkreiptume į tai dėmesį! 

Jis kilstelėjo taurę pažvelgęs Atilijaus pusėn. 

— Už Agua Augusta! 

Jie išgėrė, nors ne visi buvo taip entuziastingai nusiteikę. O 
vynas tikrai geras, — pamanė admirolas sucaksėjęs lūpomis. — To- 
bulas seno ir jauno mišinys. Kaip jis ir akvarijus. O jeigu paaiškės, 
jog tai paskutinis vynas, kurį jis geria? Na, ką gi, toks vynas labai 
tinkamas finalui. 

Pareiškęs, jog eina gulti, Plinijus suprato, jog, jų manymu, jis 
juokauja. Jis patikino bičiulius, jog kalba rimtai. Jis buvo išmokęs 
užmigti kada panorėjęs — net ir stovėdamas, net ir balne, šalčio 
spaudžiamame Germanijos miške. O čia kas? Vieni niekai. 

— Gal būtum toks malonus, akvarijau, ir duotum man 
ranką? 

Jis visiems palinkėjo labos nakties. 

Vienoje rankoje Atilijus nešė fakelą, o kita prilaikė admirolą. 
Jie abu išėjo į centrinį kiemą. Per daugelį metų Plinijus dažnai čia 
lankydavosi. Šioji vieta buvo jo mėgstamiausia: ant rausvų akme- 
nų krintantys margi šviesos lopinėliai, gėlių kvapas, burkavimas, 
sklindantis iš karvelidės, įrengtos virš verandos. Tačiau dabar kie- 
melis buvo tamsus kaip degutas, drebėjo nuo krintančių akmenų 
dundesio. Visi takeliai buvo nusėti pemza; sausos uolienų dulkės 
dar labiau trikdė ir taip sunkų Plinijaus kvėpavimą. Admirolas 
stabtelėjo prie kambario, kuriame paprastai apsistodavo, durų ir 
palaukė, kol Atilijus apvalys aplinkui, kad būtų įmanoma tas duris 
atidaryti. Jis svarstė, kas nutiko paukščiams. Ar jie išskrido dar ne- 
prasidėjus košmarui, šitaip tarsi duodami ženklą, kurį netoli pasi- 
painiojęs žynys būtų palaikęs dievišku? O gal jie kur nors netoli, 
tamsioje naktyje, suplakti ir parblokšti? 

— Ar bijai, Markai Atilijau? 

— Taip. 

— Gerai. Apibrėžimas teigia, jog tam, kad būtum drąsus, pir- 
ma turi išsigąsti. 

Audamasis batus admirolas laikė uždėjęs ranką Atilijui ant 
peties. 

— Gamta — gailestinga dievybė, — pratarė jis. — Jos pyktis 
niekada nesitęsia amžinai. Liepsnos nuslopsta. Audra išsikvepia. 
Potvynis atslūgsta. Ir šitai baigsis. Pamatysi. Eik pailsėti. 

Plinijus nukrypavo į belangį kambarį palikęs Atilijų uždaryti 
duris. 


kvarijus liko kur stovėjęs, atsišliejęs į sieną stebėjo 
pemzos lietų. Po valandėlės jis išgirdo iš miegamojo 

sklindantį garsų knarkimą. Keista, pamanė jis. Arba admirolas tik 
apsimeta, kad miega, tiesa, vargu ar taip galėtų būti, arba senukas 
tikrai užmigo. Atilijus pažvelgė į dangų. Tikriausiai Plinijus buvo 
teisus; reiškinys, kaip jis vis dar vadino šį dalyką, turės pradėti 
silpti. Tačiau dabar dar per anksti tikėtis. Atrodė, kad audra dar 
labiau stiprėja. Atilijus išgirdo sklindantį stipresnį garsą nei krin- 
tančių akmenų bumbsėjimas; jam po kojomis ėmė drebėti žemė, 
kaip kad buvo nutikę Pompėjoje. Jis atsargiai žengė žingsnį iš po 
pastogės pasišviesdamas fakelu, bet iškart gavo smūgį į alkūnę ir 
vos neišmetė fakelo. Jis čiupo ką tik nukritusios uolienos gabalą. 
Prisispaudęs prie sienos ėmė jį tyrinėti fakelo šviesoje. 

Šis gabalas buvo pilkesnis nei anksčiau kritusi pemza 
— tankesnis, didesnis, tarsi į vieną būtų sulydyti keli gabalai. Jie 
krito į žemę su didesne jėga. Baltų korėtų akmenukų kruša buvo 
nemaloni ir bauginanti, bet nelabai skausminga. O gavęs smūgį 
šitokiu gabalu Žmogus prarastų sąmonę. Kaip ilgai šitai galėtų 
tęstis? 

Atilijus nusinešė akmenį į salę ir padavė Torkvatui. 

— Reikalai darosi vis prastesni, — pasakė jis. — Kol valgėme, 
pradėjo kristi sunkesni akmenys. 

Paskui Atilijus kreipėsi į Pomponijaną: 

— Kokie jūsų mieste stogai? Plokšti ar nuolaidūs? 

— Plokšti, — atsakė Pomponijanas. — Iš jų formuojamos 
terasos. Na, žinai, kad gražiau atrodytų įlankos pakrantė. 

O, taip, — pamanė sau Atilijus, — garsieji vietovaizdžiai... 

Galbūt mažiau žvalgęsi į jūrą ir dažniau dirstelėdavę per petį į už- 
nugaryje stūksantį kalną jie būtų geriau pasirengę. | 

— Kiek metų jūsų namui? 

— Šiame name nugyveno daug mano giminės kartų, — iš- 
didžiai atsakė Pomponijanas. — Kodėl klausi? 

— Jame nesaugu. Krentant tokiems sunkiems akmenims 
seni rąstai neatlaikys; anksčiau ar vėliau sijos sulūš. Turime eiti į 
lauką. 

Torkvatas vartė rankose akmenį. 

— Į lauką? Po tokiais akmenimis? 

Minutėlę niekas nieko nesakė. Tada Pomponijanas ėmė rau- 
doti, kad jiems galas, kad jie jau iš pradžių, kaip jis siūlė, turėjo ką 
nors paaukoti Jupiteriui, bet tada niekas jo neklausė... 

— Užsičiaupk, — pertraukė jo žmona. — Juk turime pagalvė- 
lių, tiesa? Turime pagalvių ir antklodžių? Galime apsisaugoti nuo 
akmenų. 

Torkvatas paklausė: 

— Kur admirolas? 

— Miega. 

— Jis jau susitaikė su mirtimi, tiesa? Visos tos nesąmonės 
apie vyną!.. Bet aš dar nepasirengęs mirti, o tu? 

— Ne, — atsakė Atilijus pats nustebęs, kaip ryžtingai nu- 
skambėjo jo atsakymas. Po Sabinos mirties jis gyveno toliau tarsi 
sustingęs; jeigu kas nors jam būtų pasakęs, kad jo gyvenimas bai- 
giasi, jis nebūtų labai krimtęsis. Dabar jis taip nebesijautė. 

— Tada grįžkime į paplūdimį. 

Livija šūkavo įsakinėdama vergams atnešti pagalvių ir lovos 
skalbinių, o Atilijus vėl išskubėjo į kiemą. Jis tebegirdėjo Plinijaus 
knarkimą. Jis pabeldė į duris ir pamėgino jas atidaryti, bet net ir 
per tokį trumpą laiką, kol jo nebuvo, prie durų prikrito nuolaužų. 
Jis turėjo atsiklaupti, kad šiek tiek pravalytų taką, paskui atidarė 
duris ir pašvietė vidun fakelu. Atilijus papurtė mėsingą admirolo 
petį; senukas sunkiai atsiduso ir prisimerkė nuo šviesos. 

— Palik mane ramybėje. 

Jis pamėgino vėl apsiversti ant šono. Atilijus su juo nesigin- 
čijo. Jis pakišo alkūnę po Plinijaus pažastimi ir pakėlė jį ant kojų. 
Svirdinėdamas nuo jį užgriuvusio svorio jis tempė protestuojantį 
admirolą durų link; jie jau rengėsi žengti per slenkstį, kai Atilijus 
išgirdo už nugaros sutraškėjusią vieną lubų siją; ant grindų su 
trenksmu nusileido dalis stogo. 


ie užsidėjo ant galvų pagalves, kad jų galai dengtų ausis, ir 

| Įarina jas iš suplėšytų paklodžių padarytomis juosto- 

mis, kurias stipriai surišo po smakrais. Tokiomis išsipūtusiomis 

galvomis jie atrodė kaip nieko nematantys po Žeme gyvenantys 

vabzdžiai. Tada visi pasiėmė po fakelą ar lempą ir vieną ranką už- 

dėję priešais einančiam draugui ant pečių patraukė į paplūdimį. 
Torkvatas ėjo priekyje ir vietoj pagalvės buvo užsidėjęs šalmą. 

Aplink juos siautė triukšmingas pragaras — šniokštė jūra, ūža- 
vo akmenų pūga, traškėjo griūvantys stogai. Kartkartėmis Atilijus 
pajusdavo prislopintą akmens smūgį į pakaušį; jam skambėjo ausy- 
se taip, kaip tebuvo skambėję vaikystėje, gavus lupti nuo mokytojų. 
Visa tai buvo panašu į bausmę miniai užmėtant akmenimis, tarsi 
kitos dievybės būtų leidusios Vulkanui triumfuoti, o ši skausminga 
procesija, netekusi bet kokio žmogiško orumo, būtų pažeminti jo 
belaisviai. Jie slinko į priekį labai lėtai, iki kelių klimpdami į paži- 
rusią pemzą, neįstengiantys judintis greičiau už admirolą, kuris su 
kiekvienu žingsniu vis labiau kosėjo ir švokštė. Jis laikėsi įsikibęs 
Aleksiono ir buvo prilaikomas Atilijaus; paskui akvarijų ėjo Livija, 
paskui ją — Pomponijanas ir visa eilė vergų su fakelais. 

Žyrantys akmenys nuvaikė nuo kelio pabėgėlius, bet paplū- 
dimyje matėsi švieselės; tų švieselių link Torkvatas juos ir vedė. 
Keli Stabijų gyventojai ir keli vyrai iš „Minervos“ suskaldė vieną 
niekam tinkamą laivą ir jį padegė. Prie ugnies iš virvių, sunkios 
liburnos burės ir tuzino irklų jie buvo susirentę didelę pastogę. Pa- 
krante kiūtinantys žmonės išsuko iš kelio ir paprašė prieglobsčio; 
priebėgos ieškojo kelių šimtų žmonių minia. Pasistačiusieji laikiną 


292 


POMPĖJA 


palapinę nenorėjo įsileisti taip varganai atrodančių atėjūnų; kaž- 
kas pasišaipė, kažkas sumanė peštis užstojęs įėjimą, bet Torkvatas 
riktelėjo, jog su juo atėjo ir admirolas Plinijus, jog jis nukryžiuos 
kiekvieną jūreivį, kuris atsisakys paklusti jo įsakymams. 

Nors ir labai nenoriai, bet jiems buvo užleista šiek tiek vietos, 
ir Aleksionas su Atilijumi paguldė Plinijų ant smėlio jau viduje, 
prie įėjimo. Silpnu balsu Plinijus paprašė vandens; Aleksionas pa- 
ėmė iš vergo gertuvę ir prikišo Plinijui prie lūpų. Admirolas tru- 
putį gurkštelėjo, sukosėjo ir atsigulė ant šono. Aleksionas atsargiai 
nurišo pagalvę ir pakišo admirolui po galva. Jis pažvelgė į Atilijų. 
Akvarijus gūžtelėjo pečiais. Jis nežinojo, ką pasakyti. Jam neatrodė, 
kad senukas galėtų dar ilgiau visa tai tverti. 

Jis nusigręžė ir apžvelgė palapinę. Žmonės buvo kimšte su- 
sikimšę, vos begalėjo pajudėti. Nuo pemzos svorio linko stogas, 
todėl kartkartėmis pora jūreivių irklų galais kilstelėdavo burę ir 
nužerdavo akmenis. Verkė vaikai. Vienas berniukas pasikūkčio- 
damas šaukė mamą. Daugiau niekas nekalbėjo ir nerėkė. Atilijus 
mėgino išsiaiškinti, kiek valandų; jo manymu, dabar turėjo būti 
vidurnaktis, nors, kita vertus, jeigu ir auštų, nebūtų įmanoma to 
pastebėti; jis svarstė, kiek ilgai jie įstengs šitaip išsilaikyti. Anks- 
čiau ar vėliau alkis arba troškulys, arba ant palapinės stogo nuolat 
krintanti ir sverianti pemza privers juos bėgti iš paplūdimio. O 
kas tada? Teks iš lėto trokšti tarp akmenų? Dar įdomesnė ir ilgiau 
trunkanti agonija nei tų, kurie žūsta arenoje? Ką jau kalbėti apie 
Plinijaus įsitikinimą, jog gamta — gailestinga dievybė! 

Atilijus nusitraukė nuo prakaituotos galvos pagalvę ir atsiden- 
gęs veidą išgirdo, kaip kažkas kimiai šaukia jį vardu. Sausakimšoje, 
prietemoje skendinčioje palapinėje jis iš pradžių nesuvokė, kas į jį 
kreipiasi, ir net tada, kai tas Žmogus ėmė spraustis prie jo, Atilijus 
jo neatpažino; šis žmogus atrodė tarsi iškaltas iš akmens; kreidos 
baltumo veidas buvo dulkėtas, plaukai pastirę sulipusiais kuokštais 
kaip Medūzos. Tik jam pasakius savo vardą — „tai aš, Liucijus Po- 
pidijus“, — Atilijus suprato, jog tai vienas iš Pompėjos valdytojų. 

Atilijus čiupo jį už rankos. 

— Korelija? Ar ji su tavim? 

— Mano motina... pakeliui ji nualpo, — raudojo Popidi- 
jus. — Ilgiau nebegalėjau jos panešti. Turėjau ją palikti. 

Atilijus jį papurtė. 

— Kur Korelija? 

Popidijaus akys buvo tarsi tuščios skylės kaukėje. Jis buvo pa- 
našus į vieną iš protėvių atvaizdų, kabančių ant jo namų sienų. Jis 
sunkiai nurijo seiles. 

— Tu bailys, — pratarė Atilijus. 

— Aš norėjau ją vestis, — inkštė Popidijus, — bet Korelija 
užsirakino savo kambaryje. 

— Tai tu ją palikai? 

— O ką dar galėjau daryti? Jis norėjo mus visus įkalinti! 

Jis įsikibo Atilijui į tuniką. 

— Pasiimk mane kartu. Štai ten Plinijus, tiesa? Turite laivą? 
Susimilk, aš negaliu keliauti vienas... 

Atilijus jį nustūmė ir klupčiodamas pasuko prie palapinės iš- 
ėjimo. Akmenų lietus užgesino laužą, ir dabar, jam nebešviečiant, 
paplūdimio tamsa net nebuvo panaši į nakties tamsą; čia buvo 
tamsu kaip uždarame kambaryje. Atilijus įtempęs akis žvalgėsi 
ieškodamas Pompėjos. Ir kas galėtų pasakyti, kad pasaulis nėra 
naikinamas ir griaunamas? Kad toji pati jėga, vienijusi visatą — fi- 
losofų vadinamą logosu, — dabar nesiskaido pati? Atilijus puolė 
ant kelių ir panardino rankas į smėlį; tą akimirką, net ir užčiuopęs 
tarp pirštų slidinėjančias smiltis, jis žinojo, jog viskas bus sunai- 
kinta — jis pats, Plinijus, Korelija, Herkulano biblioteka, laivynas, 
įlankos miestai, akvedukas, Roma, Cezaris, viskas, kas tik kada 
nors gyveno ar buvo pastatyta; galiausiai viskas pavirs į žiupsnį 
akmenų ir amžinai tyvuliuojančią jūrą. Nė vienas iš jų po savęs 
nieko nepaliks; jų niekas nė neprisimins. Ir jis pats mirs Čia, pa- 
plūdimyje, kartu su kitais, ir jo kaulai bus sutrinti į miltus. 

Bet kalnas dar nebuvo atskleidęs visos savo galybės. Atili- 
jus išgirdo, kaip suriko moteris, ir pakėlė akis. Tolumoje, silpnai 
matomą, bet labai ryškiai degantį, danguje jis išvydo stebuklingą 
liepsnų vainiką. 

Rugpjūčio 25-0ji 


Paskutinė išsiveržimo diena 


Inclinatio 


[00.12 val.) 


„Galiausiai ateina toks momentas, kai didelis magmos 
kiekis išmetamas taip greitai, jog išsiveržęs stulpas pasida- 
ro per tankus ir netenka stabilumo. Susiklosčius tokioms 
sąlygoms stulpas pradeda griūti spjaudydamas uolienų 
pliūpsnius, sunkesnius už tefros krušą . 


„Vulkanai: planetos perspektyva“ 


lyksnis lėtai slinko leisdamasis žemyn, iš dešinės į 
kairę. Švytinčio debesies pjautuvas — būtent taip 
Plinijus visa tai apibūdino, — leidosi vakariniu 
Vezuvijaus šlaitu, paskui save palikdamas liepsnojančius lopus. 
Vietomis mirkčiojo atskiros žibančios salelės — užsidegė sody- 
bos ir vilos, bet visur kitur ryškiai liepsnojo miškai. Skaisčios 
šokčiojančios raudonų ir oranžinių liepsnų paklodės dar labiau 
išryškino juodas tamsos skyles. Ugninis pjautuvas negailestingai ke- 
liavo tolyn — tikriausiai būtum spėjęs suskaičiuoti ir iki šimto, — o 
paskui dar kartą plykstelėjo ir užgeso. 
— Reiškinys, — diktavo Plinijus, — persikėlė į kitą vietą. 
Atilijui ši tyliai slenkanti ugninė skiauterė atrodė keistai įtar- 
tina — ji taip paslaptingai atsirado ir taip paslaptingai užgeso. Su- 
žibusi nulūžusios kalno viršūnės vietoje ji tarsi nusirito į jūrą. Ati- 
lijus prisiminė derlingus vynuogienojus, sunkias vynuogių kekes, 
pančiais surakintus vergus. Šiais metais vynuogių derliaus nebus; 
nebus vynuogių — nei prisirpusių, nei žalių. 
— Iš čia žiūrint, sunku pasakyti, — pratarė Torkvatas, — bet, 
sprendžiant iš jo padėties, atrodo, jog liepsnos debesis praslinko 
per Herkulaną. 

— Ir vis dėlto neatrodo, kad Herkulanas degtų, — atsakė Ati- 
lijus. — Ta pakrantės dalis atrodo visai tamsi. Atrodo taip, tarsi 
miestas būtų apskritai išgaravęs... 

Jie žvelgė į liepsnas spjaudančio kalno papėdę ieškodami ko- 
kio nors šviesaus taškelio, bet nieko neįžiūrėjo. 

Stabijos pakrantėje visus buvo apėmęs siaubas. Greitai 
vėjas atpūtė liepsnų kvapą, aitrų, aštrų sieros ir pelenų tvaiką. 
Kažkas suklykė, jog jie visi bus sudeginti gyvi. Žmonės raudojo, 
o už visus garsiausiai — Liucijus Popidijus, tebešaukiantis savo 
motiną; paskui kažkas — vienas iš jūreivių, irklu kilnojusių pa- 
lapinės lubas — riktelėjo, kad drobės jau niekas nebeslegia. Šitai 
apmalšino paniką. 

Atilijus atsargiai iškišo ranką iš palapinės delnu į viršų, tarsi 
žiūrėtų, ar nelyja. Jūreivis buvo teisus. Oras tebebuvo sklidinas 
mažučių akmenukų, bet audra nebešėlo taip stipriai kaip anksčiau. 
Atrodė, kad kalnas surado kitą būdą blogajai energijai išlieti: ne- 
paliaujamą puolimą akmenimis pakeitė slenkanti ugnies lavina. Tą 
akimirką Atilijus apsisprendė: geriau žūti ką nors veikiant — ge- 
riau jau nukristi kur nors šalia pakrantės vieškelio ir atgulti į nie- 
kam nežinomą kapą, nei drebėti iš baimės šioje vos besilaikančioje 
pastogėje, kupinoje baimingų vaizdinių, ir laukti galo. Jis pasiėmė 
numestą pagalvę ir tvirtai užsivožė ant galvos, o paskui pagraba- 
liojo ant žemės, smėlyje ieškodamas paklodės atraižos. Torkvatas 
tyliai jo paklausė, ką jis daro. 

— Išeinu. 

— Išeini? — pakėlė skvarbias akis pusiau gulom ant smėlio 
sėdintis Plinijus, paskleidęs aplink save prirašytus lapus ir suslėgęs 
juos pemzos krūvelėmis. — Tu to nepadarysi. Aš kategoriškai atsi- 
sakau tau duoti leidimą eiti. 

— Kad ir kaip jus gerbčiau, admirole, man gali įsakinėti 
Roma, o ne jūs. 

Jis nustebo, kad nė vienas iš vergų nepasinaudojo susidariu- 
sia situacija. O kodėl nepasinaudojo? Tikriausiai kaltas įprotis. 
Įprotis ir žinojimas, kad nėra kur bėgti. 

— Bet man tavęs reikia čia. 

Kimiame Plinijaus balse pasigirdo meilikavimo gaidelė. 

— O kas, jeigu man kas nors nutiks? Juk kažkas turi ga- 
rantuoti, kad mano užrašai niekur nedings ir bus išsaugoti pa- 
likuonims. 

— Juk yra ir kitų, galinčių tuo pasirūpinti, admirole. Geriau 
išmėginsiu laimę eidamas keliu. 

— Bet tu esi mokslo žmogus, akvarijau. Sakau tau. Štai kodėl 
vykai kartu. Likdamas čia man būsi daug naudingesnis. Torkvatai, 
sustabdyk jį. 

Kapitonas dvejojo, bet paskui atsirišo pasmakrės raištį ir nu- 
siėmė šalmą. 

— Paimk, — pratarė. — Metalas geriau apsaugos nei 
plunksnos. 

Atilijus buvo bepradedąs protestuoti, bet Torkvatas įbruko 
šalmą tiesiai jam į rankas. 

— Imk... ir geros kloties. 

— Ačiū, — spustelėjo jam ranką Atilijus. — Ir tau linkiu 
sėkmės. 

Šalmas jam tiko. Jis niekada anksčiau nebuvo šalmo nešio- 
jęs. Atsistojęs Atilijus pasiėmė fakelą. Jis jautėsi kaip gladiatorius, 
rengdamasis išeiti į areną. 

— Bet kur gi tu eisi? — protestavo Plinijus. 

Atilijus žengė į audrą. Lengvi akmenukai pokštelėdami šo- 
kinėjo nuo šalmo. Buvo visai tamsu, tik nuo kelių aplink palapinę 
smėlyje susmaigstytų fakelų sklido šviesa, o tolumoje žibėjo Vezu- 
vijaus laužas. 

— Į Pompėją. 


i Inpiinss apskaičiavo, jog nuo Stabijų iki Pompėj os turė- 
tų būti trys mylios; keliaudamas gražią dieną geru keliu 
sugaištum valandą. Bet kalnas pakeitė laiko ir erdvės dėsnius; kurį 
laiką Atilijui atrodė, kad jis visai nesistumia į priekį. 

Jis gana nesunkiai prakeliavo paplūdimį ir pasiekė kelią; 
Atilijus džiaugėsi, kad tebemato Vezuvijų, nes liepsnos rodė jam 
kryptį. Jis žinojo, jog eidamas tiesiai į liepsnas galiausiai prieis 
Pompėją. Bet jam teko keliauti prieš vėją, todėl net ir nulenkęs 
galvą, tematydamas tik menkutę pasaulio dalį — blyškias savo ko- 
jas ir akmenimis nusėto kelio lopinėlį — jis kentė veidą geliančią 
pemzos krušą, burną ir šnerves kemšančias dulkes. Su kiekvienu 
žingsniu jis grimzdo į pemzą, atrodė, tarsi liptų į žvyro kalną ar 
vaikščiotų po grūdų pilną svirną: priešais jį buvo begalinis befor- 
mis šlaitas, braižantis odą ir dreskiantis visus šlaunų raumenis. Kas 
šimtą žingsnių jis turėjo sustoti ir kaip nors, laikydamas fakelą, iš- 
traukti iš kibios pemzos pirma vieną, paskui kitą koją ir išsikratyti 
iš batų akmenis. 

Atilijus labai sunkiai galėjo atsispirti pagundai atsigulti ir 
pailsėti, bet suprato, jog privalo priešintis iš paskutiniųjų — kart- 
kartėmis jis užkliūdavo už pasidavusiųjų kūnų. Fakelas išskirdavo 
iš tamsos kyšančias aptakias žmonių figūras — čia koja, čia tarsi 
oro besitverianti ranka. Kelyje žuvo ne tik žmonės. Atilijus ap- 
tiko pemzos pusnyse įstrigusius jaučius, tarp apvirtusio vežimo 
nuolaužų įsispraudusį arklį; našta jam pasirodė per sunki, kad 
patemptų. Dabar atrodė, kad akmeninis arklys tempia akmeninį 
vežimą... Mirgančioje fakelo šviesoje, šokčiojančiame šviesos ap- 
skritime visi šie dalykai atrodė kaip šmėklos. Šių šmėklų turėjo 
būti gerokai daugiau, bet, dėkui dievams, jis jų nematė. Kartais 
iš tamsos išnirdavo ir gyvi pabėgėliai — kate nešinas vyras, pa- 
mišusi nuoga jauna moteris, pora, ant pečių nešanti ilgą žalvarinį 
kandeliabrą: vyras priekyje, o moteris — iš paskos. Jie traukė į 
priešingą pusę, nei keliavo jis. Iš kitos pusės sklido pavieniai, net, 
sakytum, nežmoniški riksmai ir dejonės; Atilijus įsivaizdavo, jog 
panašios aimanos turėtų girdėtis einant per neseniai pasibaigusio 
mūšio lauką. Jis nestabčiojo, išskyrus vieną kartą, kai išgirdo tėvų 
besišaukiantį vaiką. Tada sustojo, įsiklausė ir valandėlę klupčiojo 
aplink mėgindamas surasti verksmo šaltinį, šūkčiojo laukdamas 
atsakymo, bet vaikas nutilo — tikriausiai išsigando svetimo balso. 
Galiausiai Atilijus liovėsi ieškojęs. 

Visa tai truko keletą valandų. 

Vienu metu Vezuvijaus viršūnėje vėl pasirodė šviesos pusmė- 
nulis, pasileidęs žemyn apytikriai tokia pačia trajektorija kaip anks- 
čiau. Dabar pjautuvas tviskėjo ryškiau, o pasiekęs krantą — bent 
jau Atilijus manė, jog tai krantas, — jis iškart neužgeso, bet nusirito 
į jūrą, o paskui iš lėto ištirpo tamsoje. Ir vėl po to aprimo akmenų 
lietus. Tik šį kartą atrodė, kad pjautuvas malšina, o ne kursto kalno 
šlaituose liepsnojančią ugnį. Netrukus ėmė mirkčioti Atilijaus fa- 
kelas. Buvo išdegęs beveik visas degutas. Atilijus stūmėsi pirmyn 
pajutęs naujos energijos antplūdį: naujų jėgų jam įkvėpė baimė; jis 
suprato, jog užgesus deglui tamsoje jis taps bejėgis. Šiai akimirkai 
atėjus išties pasidarė baisu, siaubingiau, nei jis baiminosi. Išnyko 
jo kojos, jis nieko nebematė — nematė net rankos, iškeltos tiesiai 
prieš akis. 

Vezuvijaus atšlaitėse liepsnojusi ugnis taip pat prigeso, teliko 
reti, silpnučiai oranžinių kibirkščių fontanėliai. Apatinė juodojo 
debesies dalis sušvito rausvai nuo vėl blykstelėjusio raudono žai- 
bo. Atilijus jau nelabai gerai suprato, į kurią pusę keliauja. Jis jautėsi 
tarsi padalytas, visai vienas, beveik iki šlaunų palaidotas akmenyse. 
Aplinkui sūkuriavo ir drebėjo žemė. Jis numetė užgesusį deglą ir nu- 
grimzdo į pemzą. Ištiesė rankas ir taip gulėjo jusdamas, kaip pečius 
apdengia pemzos mantija; šis jausmas buvo labai malonus — tarsi 
būtum vaikas, apklojamas nakties poilsiui. Jis priglaudė skruostą 
prie šiltų akmenų ir ėmė ilsėtis. Jį apgaubė maloni ramybė. Jeigu tai 
mirtis — ji nėra tokia baisi; jis galėjo ją priimti, galėjo ją net pasvei- 
kinti, pasitikti kaip pelnytą poilsį po ilgos darbo dienos akvedukų 
arkadose. 

Per sapną jis juto, kaip tirpsta žemė, kaip krisdamas jis sukasi 
akmenų kaskadose, artėdamas į Žemės širdį. 


ilgai miegojo. Tikriausiai gana ilgai, nes buvo beveik visai 
palaidotas. Jis gulėjo savo kape. Apimtas panikos jis atsirėmė alkū- 


|| pažadino karštis ir degėsių kvapas.Jis nenutuokė, kaip 

nėmis ir iš lėto keldamasis pajuto, kaip skilinėja ant pečių nugulęs 
sluoksnis, kaip darda nusiritantys akmenys. Jis pakilo ir papurtė 
galvą, išspjovė dulkes ir stipriai sumirksėjo. Jis tebebuvo beveik iki 
juosmens įklimpęs į akmenis. 

Pemzos lietus beveik liovėsi; jau pažįstamas įspėjantis žen- 
klas... Tolumoje, tiesiai prieš save, horizonte, Atilijus vėl išvydo 
pažįstamą tviskančio debesies pjautuvą. Tik šį kartą jis neskriejo 
kaip kometa iš dešinės į kairę, o sparčiai leidosi ir plito artėdamas 
prie jo. Iškart už pjautuvo atsivėrė tamsa, po kelių akimirkų su- 
liepsnojusi pietinėje kalno atšlaitėje, karščiui radus naujus kuro 
išteklius. Prieš debesį skriejo karštas vėjas, nešantis kurtinantį 
trenksmą. Plinijaus vietoje Atilijus būtų pakeitęs metaforą ir šį 
reiškinį pavadinęs ne debesiu, bet banga — verdančia iki raudo- 
numo įkaitusių garų banga, svilinančia skruostus ir iki ašarų iš- 
graužiančia akis. Jis juto svylančių savo plaukų tvaiką. 

Jis stipriai pasiraivė mėgindamas ištrūkti iš pemzos gniauž- 
tų; prieš jį danguje sušvito sieros pašvaistė. Jos centre iš Žemės 
kilo kažkoks tamsus daiktas; Atilijus suvokė, jog tamsiai raudona 
šviesa išskyrė mažiau nei už pusmylės esančio miesto kontūrus. 
Jam prašviesėjo akyse. Dabar jis matė miesto sienas ir sargybos 
bokštus, bestogės šventyklos kolonas, eilę išdaužytų aklų langų ir 
žmones, šešėlius paklaikusių žmonių, bėgiojančių pylimais. Visa tai 
jis ryškiai matė tik menką minutėlę, bet jos pakako, kad Atilijus at- 
pažintų Pompėją; paskui švytėjimas išblėso, į tamsą nusinešdamas 
ir miestą. 


Diluculum 


[06.00 val.) 


„Pavojinga manyti, jog po pradinės sprogimo fazės blo- 
giausia jau praėję. Nuspėti išsiveržimo pabaigą yra su- 
dėtingiau, nei nuspėti jo pradžią. 


„Vulkanų enciklopedija“ 


tilijus nusiėmė šalmą ir jį panaudojo vietoj kibiro, 

šalmo briauna kasdamas pemzą ir mesdamas ją sau 

per petį. Taip dirbdamas jis galiausiai pamatė balkš- 
vus savo rankų kontūrus. Jis liovėsi kasęs ir nustebęs iškėlė rankas. 
Toks banalus dalykas — stebėti savo rankas, bet dabar jis galėjo 
apsiverkti iš palengvėjimo. Artinosi rytas. Kelią skynėsi nauja die- 
na. Jis tebebuvo gyvas. 

Atilijus baigė kasti, išvadavo kojas ir atsistojo. Vėl liepsnomis 
sužibusi Vezuvijaus viršūnė nurodė jam kryptį. Galbūt tai tik jo 
vaizduotės padarinys, bet Atilijui atrodė, jog mato miesto šešėlį. 
Aplink plytėjo blausiai tamsoje boluojantys vaiduokliški pemzos 
laukai, visai pakeitę peizažą. Jis patraukė Pompėjos link, vėl iki 
kelių klimpdamas į pemzą, suprakaitavęs, ištroškęs, nešvarus, ger- 
klėje ir nosyje jausdamas aitrią svilėsių smarvę. Kadangi miesto 
sienos buvo nebetoli, jis tarėsi įžengęs į uosto teritoriją, o tai reiškė, 
kad kažkur netoli turi būti upė. Bet pemza buvo pavertusi Sarną 
akmenine dykuma. Per dulkes jis tarsi matė iš abiejų pusių besitę- 
siančias Žemas sienas; nusigavęs arčiau suprato, jog tai ne tvoros, 
o palaidoti pastatai, o jis pats stumiasi pirmyn gatve, pakilęs iki 
stogų. Pemzos sluoksnis turėtų būti mažiausiai septynių aštuonių 
pėdų storio. 

Neįmanoma patikėti, kad po tokio siautėjimo būtų išlikę 
gyvų Žmonių. Vis dėlto išliko. Jis juos matė ne tik prie miesto py- 
limų; jis juos matė ir dabar — jie lindo iš žemėje žiojėjančių angų, 
iš kapais virtusių savo namų; jie radosi po vieną, poromis, pa- 
dėdami vienas kitam, ištisomis šeimomis; jis net pamatė kūdikiu 
nešiną motiną. Jie stovėjo susispietę pilkšvai rusvoje prieblandoje, 
valydamiesi nuo drabužių dulkes, dairydamiesi į dangų. Akmenų 
lietus liovėsi, kartkartėmis nukrisdavo vienas kitas akmuo. Bet 
Atilijus buvo tikras, jog viskas vėl prasidės iš naujo. Jis jau buvo 
perpratęs tam tikrą seką: kuo didesnė svilinančio oro banga nusi- 
rita kalno šlaitais, tuo daugiau energijos ji išsiurbia iš audros, tuo 
ilgesnis ramybės periodas trunka prieš naująją bangą. Taip pat 
nekėlė abejonių ir tai, kad šios bangos vis stiprėjo. Pirmoji smo- 
gė Herkulanui; antroji praskriejo virš jo ir nusirito į jūrą; trečioji 
jau beveik pasiekė Pompėją. Gali būti, jog nauja banga užlies visą 
miestą. Atilijus stūmėsi pirmyn. 

Uostas buvo visai dingęs. Keli iš pemzos jūros kyšantys stie- 
bai, užpakalinė laivo dalis ir neaiškūs laivo korpuso kontūrai buvo 
vienintelės užuominos, bylojančios apie tai, jog kažkada čia būta 
uosto. Atilijus girdėjo ošiančią jūrą, bet atrodė, kad ji labai toli. Pa- 
krantės juosta buvo pasikeitusi. Retkarčiais sudrebėdavo žemė, iš 
toli pasigirsdavo griūvančių sienų dundesys, lūžtančių sijų ir stogų 
traškesys. Horizontu nuskriejęs žaibo kamuolys pataikė į tolumoje 
stūksančias Veneros šventyklos kolonas. Kilo gaisras. Eiti pasidarė 
sunkiau. Atilijus pajuto, jog klupčioja šlaitu; jis pamėgino prisimin- 
ti, kaip atrodė uostas, nuo prieplaukų vedantys keliai ir molai prie 
miesto vartų. Iš dūmų kamuolių išnirę fakelai jį pralenkė. Jis tikėjo- 
si išvysti minias išsigelbėjusių žmonių, ieškančių galimybės ištrūkti 
iš miesto, bet visi judėjo į priešingą pusę. Žmonės grįžo į Pompėją. 
Kodėl? Tikriausiai norėdamis surasti tuos, su kuriais pasimetė. 
Norėdami pažiūrėti, ką dar gali išgelbėti iš savo namų. Ketindami 
plėšti. Jis stengėsi jiems pasakyti, kad visi bėgtų, kol dar laikas, bet 
jam nepakako kvapo. Kažkoks vyras stumtelėjo jį iš kelio ir aplen- 
kė, truktelėjęs kaip marionetę, o pats nusiyrė per duženas. 

Atilijus pasiekė šlaito viršūnę. Jis grabinėjo dulkėtoje prie- 
blandoje, kol užčiuopė grubaus mūro kampą; prisilaikydamas 
mūro jis žengė į žemą tunelį; tiek ir tebuvo likę iš didžiojo įėjimo 
į miestą. Jis būtų pasiekęs ir palietęs skliautuotą stogą. Kažkas už- 
virto jam ant nugaros ir čiupo už rankos. 

— Gal matei mano žmoną? 

Žmogus laikė nedidelę aliejinę lempą; jis buvo jaunas, gražus, 
keistai švarus, tarsi prieš pusryčius būtų sumanęs išeiti pasivaikš- 
čioti. Atilijus pastebėjo, kad lempą laikančių pirštų nagai buvo 
dailiai apkirpti. 

— Atleisk... 

— Julija Feliksa. Turėtum ją pažinoti. Ją visi pažįsta. 

Jo balsas drebėjo. Jis sušuko: 

— Ar kas nors matėte Juliją Feliksą? 

Aplinkui kažkas sujudėjo, ir Atilijus suvokė, jog po miesto 
vartais glaudžiasi tuzinas ar daugiau žmonių. 

— Pro čia ji nepraėjo, — sumurmėjo kažkas. 

Jaunasis vyras sudejavo ir nuklibikščiavo miesto link. 

— Julija! Julija! 

Jo balsas tilo, tamsoje dingo švysčiojanti lempelė. 

— Julija! 

Atilijus garsiai paklausė: 

— Kokie čia vartai? 

Jam atsakė tas pats žmogus: 

— Stabijų. 

— Vadinasi, eidamas šiuo keliu prieisiu Vezuvijaus vartus? 

— Nesakyk jam! — kažkas sušnypštė. — Jis juk svetimšalis. 
Jis atėjo mūsų apiplėšti. 

Kiti vyrai su fakelais grūdosi prie šlaito viršūnės. 

— Vagys! — suklykė moteris. — Visas mūsų turtas niekieno 
nesaugomas! Vagys! 

Kažkas smogė, kažkas nusikeikė, staiga visas siauras pra- 
ėjimas pavirto į šešėlių ir šokinėjančių fakelų maišalynę. Akvari- 
jus, laikydamasis sienos, stūmėsi pirmyn, žengdamas per kūnus. 

Kažkoks žmogus nusikeikė, į jo kulkšnį įsikibo kažkieno pirštai. 
Atilijus truktelėjęs ištraukė koją. Jis jau buvo įėjęs pro vartus ir 
atsigręžė kaip tik tuo metu, kai prie moters veido prikišto fakelo 
liepsna grybštelėjo jos plaukus. Jos riksmas palydėjo Atilijų, apsi- 
gręžusį ir mėginantį bėgti, kad kaip nors išvengtų peštynių, kurios 
dabar tarsi siurbte siurbė žmones, plūstančius iš gretimų alėjų: iš 
tamsos niro vyrai ir moterys, šešėliai iš šešėlių; jie slydo ir čiuožė 
nuo šlaito, kad įsimaišytų į grumtynes. 

Beprotybė: visas miestas pamišo. 

Atilijus kopė į šlaitą mėgindamas susivokti, kur turi eiti. Jis 
buvo tikras, jog šis kelias veda prie Vezuvijaus vartų; toli priekyje 
jis matė ant kalno šokinėjančius oranžinius liepsnos liežuvėlius, o 
tai reiškė, kad jis turėtų būti ne per toliausiai nuo Popidijaus namų, 
jo namai turėtų būti šitoje gatvėje. Kairėje pusėje stovėjo didelis 
pastatas; stogo jau nebebuvo, kažkur viduje liepsnojo ugnis, ir pro 
langus matėsi milžiniškas barzdotas dievo Bakcho veidas; tikriau- 
siai čia buvo teatras. Dešinėje išryškėjo žemų namelių siluetai, tarsi 
eilė ištrupėjusių dantų; buvo matyti tik kelios pėdos sienų. Atilijus 
nuklibikščiavo mažųjų statinių link. Fakelai tebekeliavo. Buvo už- 
degti keli laužai. Žmonės kaip pašėlę kasinėjo griuvėsius, kai kurie 
nusitvėrę medines lentas, kiti — plikomis rankomis. Dar kiti šūka- 
liojo vardus, traukė iš po akmenų dėžes, kilimus, sulūžusių baldų 
liekanas. Isteriškai klykė sena moteris. Dėl kažko grūmėsi du vyrai; 
Atilijus nė nematė, dėl ko; dar vienas mėgino bėgti glėbyje spaus- 
damas marmurinį biustą. 

Atilijus pamatė šuolyje sustingusius arklius, išnirusius iš prie- 
blandos tiesiai jam virš galvos; minutėlę jis kvailai spoksojo į juos, 
o paskui suvokė, jog tai didžiojoje kryžkelėje stovintis paminklas 
raiteliams. Jis vėl pasileido į nuokalnę, pro namą, kuriame, kiek jis 
prisiminė, buvo kepykla, ir galiausiai ant sienos, kelių aukštyje, jis 
išvydo vos besilaikantį užrašą: „KAIMYNAI PRIMYGTINAI REIKA- 
LAUJA Į VALDININKUS IŠRINKTI LIUCIJŲ POPIDIJŲ SEKUNDĄ. JIS 
ĮRODYS, JOG YRA TO VERTAS. 

ienoje iš šoninių gatvelių jis įstengė įsigauti vidun pro 
langą, brovėsi per nuolaužas šaukdamas ją vardu. Čia 
nesimatė jokio gyvybės ženklo. 

Vis dar galėjai išskirti dviejų pastatų kontūrus, buvo išli- 
kusios viršutinių aukštų sienos. Verandos stogas įlūžo, bet šalia 
įrengtas baseinas liko nepaliestas; ten toliau turėtų būti antrasis 
kiemelis. Jis įkišo galvą į vieną iš kambarių, kurie kažkada buvo 
antrame aukšte. Prietemoje jis matė baldų nuolaužas, sudaužytus 
fajanso indus, užuolaidų ir uždangų skiautes. Net ir nuolaidūs 
stogai neatlaikė akmenų naštos. Pemzos atplaišos buvo susimai- 
šiusios su terakotinėmis čerpėmis, plytomis, supleišėjusiais rąstais. 
Ten, kur anksčiau tikriausiai buvo balkonas, jis rado paukščių 
narvą; per balkoną jis žengė į tuščią miegamąjį, dabar atsidūrusį 
po atviru-dangumi. Čia neabejotinai buvo jaunos moters kamba- 
rys — išmėtyti papuošalai, šukos, sudužęs veidrodis. Nemalonioje 
prieblandoje, po stogo nuolaužomis pusiau palaidota lėlė atrodė 
groteskiškai, kaip negyvas vaikas. Atilijus pakėlė kažką, kas, jo 
manymu, turėjo būti antklodė nuo lovos, ir pamatė, jog iš tikrųjų 
tai apsiaustas. Jis paklibino duris; užrakintos. Paskui atsisėdo ant 
lovos ir atidžiau apžiūrėjo apsiaustą. 

Jis niekada gerai neįsidėmėdavo, kuo vilki moterys. Sabina 
sakydavo, jog galėtų apsirengti skudurais ir jis vis tiek to niekada 
nepastebėtų. Bet šis apsiaustas, jis neabejojo, buvo Korelijos. Po- 
pidijus sakė, kad ją užrakino kambaryje, o juk čia moters miega- 
masis. Kūno čia nebuvo nė ženklo; nei čia, nei lauke. Pirmą kartą 
jis išdrįso pagalvoti, jog ji pabėgo. Bet kada? Ir kur? 

Jis vartė apsiaustą rankose ir mėgino galvoti, ką būtų daręs 
Amplijatas. Jis norėjo mus visus įkalinti, — sakė Popidijus. Gali 
būti, kad jis užblokavo visus išėjimus ir visiems liepė sėdėti ir 
laukti. Bet tą vakarą turėjo ateiti momentas, kai ėmė griūti stogai, 
kai Amplijatas turėjo suvokti, jog senas namas pavirs mirtinais 
spąstais. Jis nebuvo iš tų, kurie ramiai lauktų ir žūtų pasidavę be 
kovos. Vis dėlto jis nebūtų bėgęs iš miesto, tai ne jo charakteriui, 

be to, tada jau nė nebūtų buvę įmanoma labai toli nubėgti. Ne; jis 
būtų stengęsis nuvesti savo šeimą ten, kur saugu. 

Atilijus kilstelėjo prie veido Korelijos apsiaustą ir įkvėpė jos 
kvapo. Galbūt ji mėgino pabėgti nuo savo tėvo. Ji tikrai labai jo 
nekentė. Bet jis niekada nebūtų leidęs jai eiti. Atilijus manė, jog 
Amplijatas tikriausiai suorganizavo visą procesiją, panašią į tą, ku- 
rią subūrė jie, keliaudami iš Pomponijano vilos Stabijuose. Galvas 
tikriausiai apsivyniojo pagalvėmis ir antklodėmis. Pasiėmė fake- 
lus, kad būtų nors truputį šviesiau. Ir išėjo į akmenų krušą. O kur 
tada? Kur buvo saugu? Jis pamėgino mąstyti kaip akvarijus. Koks 
stogas galėtų atlaikyti aštuonių pėdų storio pemzos sluoksnio 
svorį? Tik jau ne plokščias. Kažkas, kas pastatyta vadovaujantis 
moderniais metodais. Kupolas būtų idealu. Bet kur Pompėjoje rasi 
modernų kupolą? 

Jis numetė apsiaustą ir nusvirduliavo atgal į balkoną. 


| B) nos gatvėse buvo šimtai žmonių; jie zujo prieblandoje 
tarp stogų kaip skruzdėlės išardytame skruzdėlyne. Kai 
kurie blaškėsi be jokio tikslo — jie buvo pasimetę, sutrikę, pami- 
šę iš sielvarto. Jis išvydo žmogų, ramiai nusivelkantį drabužius ir 
juos lankstantį, tarsi rengtųsi maudytis. Kiti, atrodė, kažką veikia 
turėdami aiškų tikslą, jau sumanę paieškos ar pabėgimo planą. 
Vagys — o gal teisėti savininkai, kas dabar pasakys? — smuko į 
alėjas prisikrovę tiek, kiek tik gali panešti. Sunkiausia buvo klau- 
sytis tamsoje liūdnai šaukiamų vardų. Gal kas nors matė Feliciją 
ar Feruzą, ar Verą, o gal Apulėją, Narcizo žmoną? O gal Spekulą? 
Gal advokatą Terencijų Neo? Tėvai buvo atskirti nuo vaikų. Prie 
namų griuvėsių stovėjo verkiantys mažyliai. Prie Atilijaus nuolat 
priartėdavo fakelai viliantis, jog jis gali būti kas nors kitas — tėvas, 
vyras, brolis. Jis visiems mostelėdavo paneigdamas, atmesdamas 
jų klausimus, stengdamasis pakeliui skaičiuoti miesto kvartalus, 
kopdamas į kalną iš šiaurinės pusės, žvelgiančios į Vezuvijaus 
vartus — vienas, du, trys; atrodė, jog tam, kad praeitum vieną 

kvartalą, reikia ištiso amžiaus. Dabar Atilijui teliko viltis, kad jo 
atmintis nemeluoja. 

Pietinėje kalno pusėje liepsnojo mažiausiai šimtas laužų, 
tarsi dangaus apačioje žibėtų ištisas žvaigždynas. Atilijus jau buvo 
išmokęs atskirti Vezuvijaus liepsnas. Šios liepsnos buvo nepa- 
vojingos — tai praslinkusios audros padariniai. Tačiau ant kalno 
keteros grasinąs pasirodyti dar vienas baltai įkaitęs debesis Atilijui 
kėlė tikrą siaubą; nepaisydamas didžiulio nuovargio, skaudančio- 
mis kojomis jis stūmėsi per sugriautą miestą. 

Ketvirtojo kvartalo kampe jis rado eilę krautuvėlių, kurių trys 
ketvirtadaliai buvo palaidoti po nuolaužomis. Jis užlipo pemzos 
gabalų kalnu ant nuolaidaus stogo. Atilijus prisiplojo prie pat stogo 
krašto. Atbrailos buvo aštrios. Tikriausiai apačioje dega. Jis iš lėto 
pakėlė galvą. Už pusiau palaidoto statinio kiemo matėsi devyni 
aukšti Amplijato pirčių langai, visi iki vieno ryškiai, tiesiog rėksmin- 
gai apšviesti deglais ir aliejinių lempų žiburiais. Ant sienų jis įžiūrėjo 
nutapytus dievus, o prieš juos — vaikštinėjančių vyrų siluetus. Tet- 
rūko muzikos; tada galėtum pamanyti, kad ten puotaujama. 

Atilijus nuslinko žemyn, į uždarą erdvę, ir patraukė per kiemą. 
Langai buvo taip stipriai apšviesti, kad nuo Atilijaus krito šešėlis. 
Priėjęs arčiau jis pamatė, jog siluetai — tai vergai, trijose didelėse 
patalpose — persirengimo kambaryje, tepidariume ir kaldariume 
— valantys suneštą pemzą; kur pemzos sluoksnis buvo gilesnis, 
kasė mediniais kastuvais, kur plonesnis — paprasčiausiai braukė 
šluotomis. Vergus prižiūrėjo jiems iš paskos vaikštantis Amplijatas, 
rėkaliojantis, jog jie turėtų geriau padirbėti, kartkartėmis ir pats 
griebdamasis kastuvo ar šluotos ir rodydamas, kaip viskas turėtų 
būti padaryta, o paskui ir vėl įkyriai lipdamas jiems ant kulnų. Ati- 
lijus kelias minutes stovėjo pasislėpęs tamsoje visa tai stebėdamas, 
o paskui ėmė atsargiai žengti viduriniojo kambario, tepidariumo, 
link. Šios patalpos gale jis matė duris į skliautuotą garinę. 

Jis niekaip negalėjo įsigauti vidun nepastebėtas, todėl galiau- 
siai paprasčiausiai žengė vidun — nubridęs per pemzą įlipo pro 

pravirą langą; jo kojos trinktelėjo į plytelėmis išklotas grindis, į jį 
sužiuro nustebę vergai. Atilijus buvo nuėjęs pusę kelio iki garinės, 
kai jį pamatė Amplijatas. 

— Akvarijau! — šūktelėjo jis ir nuskubėjo jo pasitikti. Ampli- 
jatas šypsojosi plačiai išskėtęs delnus. — Akvarijau! Aš ir maniau, 
kad ateisi! 

Jo smilkinys buvo prakirstas, kairėje galvos pusėje matėsi 
sukrešėjęs kraujas. Jo skruostai buvo nubrozdinti, per dulkių nu- 
balintą veidą ir dabar tekėjo kraujas, palikdamas raudonas vageles. 
Lūpų kampučiai buvo pakelti į viršų — tikra komedijos kaukė. 
Labai plačiai atmerktose akyse atsispindėjo ryški šviesa. Atilijui 
nespėjus nieko pasakyti, jis vėl ėmė kalbėti: 

— Turime kuo greičiau paleisti akveduku vandenį. Matai, 
viskas parengta. Niekas nenuniokota. Jeigu tik išeitų pajungti van- 
denį, jau rytoj galėtume pradėti savo verslą. 

Jis kalbėjo labai greitai, žodžiai liete liejosi, dar nebaigęs vieno 
sakinio jis jau skubėjo pradėti kitą. Jo galvoje buvo tiek daug visko, 
taip norėjo viską išsakyti! Jis jau dabar viską kuo puikiausiai matė! 

— Žmonėms prireiks kokios nors veikiančios vietelės mies- 
te. Jiems juk reikės nusiprausti; jiems teks dirbti juodus darbus, 
kol viskas grįš į savo vietas. Ir ne tik tai. Pirtys taps simboliu, ku- 
ris visus suburs. Jeigu jie pamatys, kad pirtys veikia, jie vėl įgaus 
pasitikėjimo. O pasitikėjimas — raktas į viską. Raktas į pasiti- 
kėjimą — vanduo. Matai? Vanduo yra viskas. Man tavęs reikia, 
akvarijau. Penkiasdešimt ir penkiasdešimt. Ką pasakysi? 

— Kur Korelija? 

— Korelija? 

Amplijato akys dar tebedegė tarsi matydamos pelningą san- 
dėrį. 

— Tu nori Korelijos? Mainais už vandenį? 

— Galbūt. 

— Vedybos? Galiu pasvarstyti. 

Jis atkišo nykštį. 

— Ji ten. Bet norėsiu, kad mano advokatai nustatytų terminus. 

Atilijus apsigręžė ir pro siauras duris nužingsniavo į garinę. 
Aplink nedidelę kupolo formos kaitinimosi patalpą, apšviestą sie- 
nose įtaisytuose geležiniuose laikikliuose liepsnojančiais fakelais, 
ant akmeninių suolų sėdėjo Korelija, jos motina ir brolis. Priešais 
juos sėdėjo namų tarnas Skutarijus ir milžinas durininkas Masa- 
vas. Antrosios durys vedė į kaldariumą. Kai Atilijus įėjo, Korelija 
pakėlė akis. 

— Mums reikia išeiti, — pratarė jis. — Paskubėkite. Visi. 

Jam už nugaros duris užstojo Amplijatas. 

— O, ne, — pasakė jis. — Niekas niekur neis. Patį blogiausią 
metą mes jau pragyvenome. Dabar ne laikas bėgti. Prisiminkite 
žiniuonės pranašystę. 

Atilijus kalbėjo su Kornelija ir nekreipė į jį dėmesio. Ji buvo 
tarsi paralyžiuota po patirto šoko. 

— Klausyk. Krintantys akmenys nėra pats didžiausias pa- 
vojus. Kai akmenys liaujasi kritę, kalnu ima leistis ugniniai vėjai. 
Aš juos mačiau. Viskas, kas pasitaiko jiems ant kelio, būna sunai- 
kinta. 

— Ne, ne. Čia esame saugesni nei kur nors kitur, — nenu- 
sileido Amplijatas. — Tikėkit manim. Šios sienos yra trijų pėdų 
storio. 

— Ar kaitinimosi kambaryje esame saugūs, ir mums nebai- 
sus karštis? — į visus kreipėsi Atilijus. — Neklausykite jo. Jeigu 
užslinks karštasis debesis, likę šioje vietoje iškepsite kaip krosnyje. 
Korelija, — jis ištiesė jai ranką. Korelija greitai dirstelėjo į Masavą. 
Atilijus suprato, jog jie saugomi. Šis kambarys — kalėjimo kamera. 

— Niekas niekur neis, — pakartojo Amplijatas. — Masavai! 

Atilijus čiupo Koreliją už rankos ir pamėgino nutempti iki 
kaldariumo, kol Masavas nesuskubo jo sulaikyti, bet milžinas 
buvo labai greitas. Jis pašoko ir užstojo išėjimą, o kai Atilijus pa- 
mėgino jį nustumti, Masavas griebė jį už gerklės ir nutempė atgal 
į kambarį. Atilijus paleido Koreliją ir ėmė muistytis mėgindamas 
patraukti nuo kaklo Masavo ranką. Paprastai jis įstengdavo apsi- 

ginti pats, bet tik ne užpultas tokio dydžio priešininko, ne tada, kai 
jo kūnas išsekęs. Jis išgirdo, kaip Amplijatas įsakė Masavui: 

— Nusuk jam kaklą kaip viščiukui! 

Tada Atilijus pajuto prie ausies šniokštelėjusią liepsną, išgir- 
do, kaip Masavas iš skausmo suriko. Milžino ranka jį paleido. Ati- 
lijus pamatė Koreliją, abiem rankomis spaudžiančią fakelo kotą, 
ir ant kelių parklupusį Masavą. Amplijatas šūktelėjo ją vardu; jos 
vardą jis ištarė tarsi maldaudamas, ištiesęs į ją rankas. Ji apsisuko 
švystelėjusi ugnimi ir metė deglą į tėvą, o paskui puolė pro duris, į 
kaldariumą, riktelėjusi Atilijui bėgti paskui. 

Jis pasileido tuneliu paskui Koreliją, įlėkė į šviesų karštąjį 
kambarį, pralėkė kruopščiai nuvalytomis grindimis pro vergus, 
paskui puolė pro langą į tamsą, iškart skęsdamas akmenyse. Per- 
bėgęs pusę kiemo, Atilijus atsigręžė pamanęs, kad jos tėvas pasida- 
vė; iš pradžių nesimatė, kad kas nors juos vytųsi. Vis dėlto, savaime 
aišku, beveik pamišęs Amplijatas negalėjo pasiduoti; jis niekada 
nepasiduotų. Lange pasirodė su niekuo nesupainiojamas griozdiš- 
kas Masavo torsas, šalia — jo šeimininkas; lange tvieskianti šviesa 
greitai susiskaidė, nes deglai buvo išdalyti vergams. Pro kaldariu- 
mo langą iššoko tuzinas šluotomis ir kastuvais ginkluotų vyrų ir 
pasklido po kiemą. 

Atrodė, kad prireikė ištiso šimtmečio, kol jie užsiropštė ant 
plokščio stogo ir nušoko į gatvę. Akimirką juos tikriausiai buvo 
galima miglotai pamatyti užlipusius ant stogo — bent jau tiek ilgai, 
kad vienas iš vergų juos pastebėtų ir perspėdamas šūktelėtų. Nušo- 
kęs Atilijus pajuto, kaip stipriai nudiegė kulkšnį. Jis paėmė Koreliją 
už rankos ir nušlubčiojo atokiau, įkalnėn, o paskui jie abu nėrė į 
„sienos metamą šešėlį; jiems už nugarų keliu artėjo fakelais nešini 
Amplijato vyrai. Kelias Stabijų vartų link jiems buvo atkirstas. 

Tada Atilijus pamanė, jog padėtis beviltiška. Jie užspeisti 
tarp dviejų ugnių — tarp fakelų ir Vezuvijaus liepsnų. Net ir ne- 
rimastingai žvilgčiodamas nuo vienų liepsnų į kitas jis pastebėjo, 
kad kalno viršūnėje, toje pačioje vietoje kaip ir anksčiau, kai ritosi 
karštasis kamuolys, formuojasi neryškus šviesuliukas. Nevilties 

apimtam Atilijui šovė išties absurdiška mintis. Iš pradžių jis ją 
atmetė, bet ji niekaip neatstojo. Staiga jis ėmė svarstyti, ar tik toji 
mintis nebus visą laiką kirbėjusi sąmonės kamputyje. Galiausiai, 
ką gi jis visą tą laiką veikė? Jis tik veržėsi į Vezuvijų, kai visi kiti 
arba slėpėsi, arba bėgo. Iš pradžių jis traukė pakrantės keliu iš 
Stabijų į Pompėją, o paskui kalno šlaitu į viršų iš pietinės miesto 
pusės šiaurinės link. Galbūt jau nuo pradžių jo laukė lemtis. 

Atilijus pažvelgė į kalną. Net nekyla abejonių. Šviesos kirmi- 
nas vis auga. Jis sušnabždėjo Korelijai: 

— Ar gali bėgti? 

— Taip. 

— Tai bėk taip, kaip dar niekada nesi bėgusi. 

Jie išėjo iš sienos priedangos. Amplijato vyrai buvo atsigręžę 
į juos nugaromis ir prietemoje spoksojo į Stabijų vartus. Atilijus 
girdėjo, kaip Amplijatas pažėrė dar kelis įsakymus: 

— Jūs dviese bėgate į šoninę gatvę, jūs tryse — į pakalnę. 

Tada jiems jau nieko kita nebeliko, kaip vėl skintis kelią per 
pemzą. Atilijus griežė dantimis kęsdamas kojos skausmą; Korelija 
buvo už jį greitesnė, kaip ir tada, kopdama į kalną Mizene. Viena 
ranka ji laikė pasikėlusi sijonus; ilgos, baltos jos kojos švysčiojo 
tamsoje. Atilijus klupčiodamas bėgo iš paskos, girdėdamas vėl 
skambančius Atilijaus šūksnius: 

— Štai kur jie! Paskui mane! 

Bet kai jie pasiekė kvartalo galą, ir Atilijus surizikavo atsigręžti 
ir pažvelgti per petį, jis pamatė vienintelį paskui linguojantį per- 
sekiotoją. 

— Bailiai! — rėkė Amplijatas. — Ko gi jūs bijote? 

Bet dabar jau buvo aišku, kas kitus privertė maištauti. Kiek- 
vieną akimirką vis stiprėdama nuo Vezuvijaus dabar jau tikrai ri- 
tosi ugnies banga; ji plakėsi šnypšdama dujomis, atrodė karštesnė 
už liepsnas, įkaitusi iki baltumo. Tik kvailys galėtų į tokią bėgti. 
Dabar net ir Masavas liovėsi bėgti paskui šeimininką. Žmonės 
metė bergždžias pastangas išsikasti savo daiktus ir puolė į pakalnę 
mėgindami gelbėtis. Atilijus pajuto į veidą tvokstelėjusį karštį. Svi- 

linanti kaitra kėlė pelenų ir skeveldrų sūkurius. Korelija atsigręžė 
norėdama į jį pažiūrėti, bet Atilijus paragino ją skubėti pirmyn, 
priešintis visiems instinktams, priešintis sveikam protui ir bėgti 
į kalną. Jie prabėgo dar vieną miesto kvartalą. Teliko vienintelis. 
Priekyje švytintis dangus ištraukė iš šešėlių Vezuvijaus vartus. 

— Palaukit! — rėkė Amplijatas. — Korelija! 

Bet dabar jo balsas girdėjosi prasčiau; jis gerokai atsiliko. 

Atilijus pasiekė rezervuaro kampą, panarino galvą priešin- 
damasis geliančiam vėjui, kone apakęs nuo dulkių; siauru taku 
jis tempė paskui save Koreliją. Durys buvo beveik visai užverstos 
pemza. Matėsi tik siauras medinis trikampis. Jis stipriai spyrė į jį, ir 
iš trečio karto spyna neatlaikė, per prasivėrusią ertmę ėmė byrėti 
pemza. Atilijus įstūmė pirmiau Koreliją, o paskui į juodą tamsą 
įvirto ir pats. Jis girdėjo teliūskuojant vandenį ir apgraibomis pa- 
traukė jo link, galiausiai užčiuopė rezervuaro kraštą, perlipo per 
jį ir iki juosmens atsidūrė vandenyje, paskui save tempdamas ir 
Koreliją. Pagrabinėjęs aplink naujai įrengtas metalinio tinklo sąva- 
ras, jis jas surado ir pakėlė, atkeldamas groteles. Jis įvedė Koreliją į 
tunelio žiotis ir įsmuko pats. 

“ — Pirmyn. Kiek galėdama greičiau. 

Kurtinantis triukšmas, tarsi didžiulė lavina... Ji jo negirdė- 
jo. Jis negirdėjo ir pats savęs. Tačiau Korelija instinktyviai puolė 
pirmyn. Jis bėgo paskui, uždėjęs jai ant juosmens ranką, prilaiky- 
damas, spausdamas ją žemyn, lenkdamas prie kelių, kad kiek įma- 
noma daugiau jos kūno būtų panirę. Jis pats stengėsi ją pridengti. 
Jie spaudėsi vienas prie kito vandenyje. Galiausiai akveduko tam- 
soje, tiesiai po miesto sienomis, teliko svilinantis karštis ir sieros 
tvaikas. 


Hora altera 


[07.57 val.) 


„Žmogaus kūnas negali atlaikyti 200 laipsnių pagal Celsijų 
kaitros ilgiau nei kelias akimirkas, ypač tada, kai karščio 
banga juda labai greitai. Pamėginęs kvėpuoti tankiame, 
karštų pelenų prisotintame debesyje, kur nėra deguonies, 
po kelių įkvėpimų žmogus prarastų sąmonę, taip pat sun- 
kiai nudegtų kvėpavimo takus... Kita vertus, atsidūrus 
bangos periferijoje, suradus tinkamą priedangą, galinčią 
apsaugoti nuo besiritančios bangos, aukštos temperatūros, 
taip pat ir nuo kritulių (uolienų atplaišų, statybinių ske- 
veldrų), įsuktų į bangą, išsigelbėti įmanoma“. 


„Vulkanų enciklopedija“ 


likusios sienos, griuvo stogai, į jį lėkė čerpės ir ply- 

tos, sijų atplaišos, akmenys ir žmonių kūnai, bet taip 
lėtai, jog jam visa tai atrodė kaip ilgos akimirkos, skiriančios nuo 
mirties; jis matė, kaip visa tai sūkuriuoja švytinčiame fone. Tada 
jį parbloškė smūgis, sprogo ausų būgneliai, užsiliepsnojo plaukai, 
nukrito batai ir nuplyšo drabužiai; jis pakilo į orą ir žemyn galva 
trenkėsi į pastato sieną. 

Jis mirė akimirksniu, vos tik banga pasiekė pirtis ir įsiveržė 
pro atdarus langus dusindama jo žmoną, kuri, iki paskutiniųjų 
vykdydama jo nurodymus, klusniai sėdėjo savo vietoje kaitini- 
mosi kambaryje. Banga sučiupo ir jo sūnų, kuris išsilaisvino ir 
mėgino pasiekti Izidės šventyklą. Banga pakėlė jį į viršų, o paskui 
griebė tarną ir durininką Masavą, kurie bėgo gatve Stabijų vartų 
link. Banga prašniokštė per viešnamį, kurio savininkas Afrikanas 


B altai įkaitusi audra ritosi nuo kalno į Amplijatą. Skilo 

buvo čia sugrįžęs pasiimti savo turtelio, kur po Eksomnijaus lova 
slėpėsi Zmirina. Banga pražudė Brebiksą, kuris ugnikalniui prasi- 
veržus nubėgo į gladiatorių mokyklą, kad būtų kartu su buvusiais 
kovų draugais, taip pat Musą ir Korviną, kurie nutarė likti su juo, 
nes pasitikėjo jo sumanumu ir patikėjo galimybe išsigelbėti. Banga 
pražudė net ištikimąjį Politesą, kuris slėpėsi uoste, grįžęs į miestą 
norėdamas padėti Korelijai. Mažiau nei per pusę minutės banga 
pražudė daugiau nei du tūkstančius žmonių ir paliko juos gulėti 
groteskiškomis pozomis, kad palikuonys galėtų į juos pažiopsoti. 

Nors žmonių plaukai ir drabužiai greitai užsiliepsnojo ir su- 
degė, liepsnos sparčiai geso, nes trūko deguonies. Miestą užtvin- 
dė šešių pėdų sluoksniu viską padengęs smulkių pelenų tvanas, 
užklojęs visą peizažą ir palaidojęs visas kritusias aukas. Pelenai 
darėsi vis sunkesni. Iškrito dar pemzos. Gulėdami savo vietose 
kūnai iro, o kartu su jais, slenkant amžiams, geso ir atminimas, 
jog šioje vietoje apskritai kažkada būta miesto. Daugybė Pompėjos 
gyventojų užmigo amžinu miegu susimetę į būrelius ar išsibarstę 
po vieną, nupūstais ar pakeltais virš galvų drabužiais, bejėgiškai 
besitveriantys savo mylimų daiktų ar gniaužiantys tuščią kumštį; 
stogų aukštyje, ore pakibusi tuštuma... 


*+4+3*4 


ka asis bangos sukeltas vėjas pagriebė laikiną, iš „Mi- 
nervos“ burės suręstą pastogę ir pakėlė ją nuo paplūdimio 
smėlio. Pastogę praradę žmonės matė ant Pompėjos nusileidusį 
švytintį debesį, kuris plaukė tiesiai į juos. 

Visi puolė bėgti, priekyje — Pomponijanas ir Popidijus. 

Jie būtų pasiėmę ir Plinijų. Torkvatas ir Aleksionas paėmė jį 
už pažastų ir pastatė ant kojų. Bet admirolas nebegalėjo pajudėti, 
ir kai jis jų paprašė jį palikti ir gelbėtis patiems, jie suprato, jog 
antrą kartą jis šių žodžių nebekartos. Aleksionas susirinko užrašus 
ir dar kartą pažadėjo viską perduoti senuko sūnėnui. Torkvatas 
atidavė pagarbą. Tada Plinijus liko vienas. 

Jis padarė viską, ką galėjo. Jis nustatė visas reiškinio fazes, 
įvertino pagal laiką. Jis tas fazes apibūdino: stulpas, debesis, audra, 
ugnis; jis išsėmė visas savojo žodyno atsargas. Jis nugyveno ilgą 
gyvenimą, pamatė daug dalykų, ir dabar gamta jam sūteikė ga- 
limybę paskutinį kartą pajusti savo galybę. Šiomis paskutinėmis 
savo gyvenimo akimirkomis jis ir toliau visa tai stebėjo taip pat 
įžvalgiai, kaip ir būdamas jaunas. Kokios dar didesnės palaimos 
žmogus galėtų tikėtis? 

Šviesos ruožas buvo labai ryškus, vis dėlto galėjai įžiūrėti šo- 
kinėjančius šešėlius. Ką jie reiškia? Plinijus vis dar smalsavo. 

Dimensijas žmonės klaidingai palaikė supratimu. Jie visada 
stengiasi iškelti save aukščiau už visa kita. Tai ir yra tuščia puiky- 
bė. Žemė darosi šiltesnė; tikriausiai dėl to kalti mes patys! Kalnas 
mus naikina; mes nepermaldavome dievų! Per daug lietaus, lietaus 
per mažai... gal ir guodžia tikėjimas, kad visi šie dalykai kažkaip 
susiję su mūsų elgesiu — jeigu tik gyventume šiek tiek geriau, šiek 
tiek kukliau, už mūsų dorybes būtų atlyginta. Bet juk čia gamta, le- 
kianti tiesiai į jį, nepažįstama, nenugalima, abejinga. Jos liepsnose 
Plinijus matė žmogiškųjų pretenzijų tuštybę. 

Buvo sunku kvėpuoti, sunku stovėti vėjyje. Oras buvo sklidi- 
nas pelenų, suodžių, siaubingo švytėjimo. Plinijus kosėjo, geležiniu 
žiedu krūtinę sujuosė skausmas. Jis nukrito. 

Pasitik visa tai, nepasiduok. 

Pasitik kaip romėnas. 

Jį užliejo potvynis. 


1 dienos dalį lava veržėsi toliau, plūdo naujos ban- 
gos, trankėsi sprogimai, drebinantys žemę. Artėjant 
vakarui stichija ėmė rimti, pradėjo lyti. Vanduo užgesino lieps- 
nas, nuplovė nuo dangaus pelenus, sumirkė pasruvusį pilką 
kraštovaizdį — žemas kopas, atsivėrusias angas, atsiradusias vie- 
toj derlingų Pompėjos lygumų ir gražių pakrančių nuo Herkulano 
iki Stabijų. Vanduo pripildė šulinius, atgaivino šaltinius, išrausė 

naujų versmių vagas, vingiuojančias į jūrą. Sarno upė dabar pasu- 
ko visai kita kryptimi. 

Orui prasiblaivius ir nugiedrėjus vėl buvo matyti Vezuvijus, 
bet dabar jau visiškai kitokios formos. Jis baigėsi ne smaile, bet 
plokštuma, tarsi nuo jo viršūnės būtų nukąstas milžiniškas kąsnis. 
Virš pasikeitusio pasaulio patekėjo didžiulis, dulkių nurausvintas 
mėnulis. 

Plinijaus kūnas buvo rastas paplūdimyje; pasak jo sūnėno, 
„atrodė, kad jis miega, tarsi nė nebūtų miręs“. Jo kūną, taip pat ir 
užrašus, nuvežė į Mizeną. Užrašai pasirodė esantys tokie tikslūs, 
jog į mokslo kalbą buvo įtrauktas naujas žodis „plinijinis“, turintis 
aiškią prasmę: „vulkaninis prasiveržimas, per kurį didele jėga iš 
centrinės ertmės į kelių mylių aukštį išmetamas siauras dujų srau- 
tas, kuris vėliau išplinta į šonus". 

Agua Augusta veikė ir toliau, tarsi akvedukas būtų pasiryžęs 
gyvuoti per amžius. 

Rytinėse kalno atšlaitėse iš namų pabėgę žmonės po truputį, 
atsargiai, dar prieš sutemstant ėmė grįžti į namus; tomis dienomis 
dar ilgai netilo įvairiausios istorijos ir gandai. Žmonės pasakojo, 
kad moteris pagimdė akmeninį kūdikį, dar kiti matė, kaip įgavu- 
sios žmonių pavidalus atgyja uolos. Vienoje į Nolą vedusio kelio 
pusėje augusių medžių giraitė persikėlė augti į kitą pusę ir suno- 
kino paslaptingų žalių vaisių dėrlių; šie vaisiai galėjo išgydyti bet 
kokį negalavimą, pradedant kirmėlėmis ir baigiant plikimu. 

Taip pat stebuklingi atrodė pasakojimai apie išsigelbėjusius. 
Kalbama, kad aklas vergas rado kelią iš Pompėjos ir pasislėpė 
vieškelyje į Stabijus kritusio arklio pilve. Šitaip jis išvengė kaitros 
ir akmenų krušos. Du gražūs šviesiaplaukiai vaikai, dvyniai, nė 
truputėlio nesužeisti, apsivilkę aukso drabužiais, be jokios juo- 
dulio dėmelės, bet nebegalintys kalbėti, rasti klaidžiojantys po 
apylinkes. Jie buvo išsiųsti į Romą ir apgyvendinti imperatoriaus 
namuose. 

Tačiau ilgiausiai gyvavo legenda apie vyrą ir moterį, išėjusius 
iš po žemių tą dieną, kai baigėsi vulkano siautėjimas. Žmonės kal- 

bėjo, kad jie keliavo po žeme keletą mylių kaip kurmiai, toldami 
nuo Pompėjos, ir išlindo ten, kur buvo saugu. Jie buvo šlapi nuo 
gyvybingojo požeminės upės vandens, jiems suteikusio šventą 
prieglobstį. Sakoma, kad jie ėjo drauge kranto link net ir tada, kai 
už nusklembtos Vezuvijaus viršūnės pasislėpė saulė, ir mirgančias 
pelenų kopas ėmė kedenti pažįstamas nuo Kaprio atskriejęs vaka- 
rinis brizas. 

Bet ši ypatinga istorija visiems atrodė labiausiai neįtikėtina; 
visi sveiko proto Žmonės tai vadino pramanais. 

Tvanki, alinanti vėlyvo rugpjūčio savaitė. Kur dar, jeigu ne 


nuostabioje Neapolio įlankoje, pasimėgausi paskutinėmis 


vasaros dienomis? 


siausi Romos imperijos piliečiai ilsisi prabangiose vilose, 
„ išsibarsčiusiose po visą pakrantę. Didžiausias pasaulyje jūrų 
4 
laivynas taikiai nuleidęs inkarus Mizene. Bajų, Herkulano ir 


Pompėjos pajūrio kurortuose turtuoliai pramogauja. 


Tik vienam žmogui neramu. Marke s Atilijus ką tik tapo Agua | 


Aug usta, milžiniško akveduko, tie 


"akyse išdžiūsta šaltiniai; šešiasdešimt mylių besitęsiančioje 
akveduko linijoje avarija-— gedimo reikia ieškoti Pompė 


šiaurėje, Vezuvijaus šlaituose. 


Atilijus — kuklus, praktiškas, sąžiningas žmogus — pažada 
laivynui vadovaujančiam įžymiam mokslininkui Plinijui 
pataisyti akveduką dar nespėjus išdžiūti rezervuarui. Tačiau 
patraukęs Vezuvijaus link jis supranta, jog egzistuoja jėgos, 

